
Avertismente şi semne 


Clopoţelul care atârna în faţa magazinului de curiozităţi 
ştia că omul aducea necazuri din felul în care intră pe uşă. 
Clopoţeii au un auz excelent, dar acesta nu avu nevoie de 
un talent deosebit ca să simtă zăngănitul ţipător al lanţului 
ceasului de buzunar de prost gust de la şoldul acestui 
tânăr sau scârţâitul puternic al cizmelor lui în timp ce 
încerca să meargă ţanţoş şi reuşea doar să zgârie podeaua 
Magazinului de Ciudăţenii, Curiozităţi şi Capricii al lui 
Maximilian. 

Acest tânăr avea să o distrugă pe fata care lucra în 
magazin. 

Clopoţelul încercase să o avertizeze. Cu două secunde 
înainte ca băiatul să deschidă uşa, clopoţelul sună cu limba 
lui. Spre deosebire de majoritatea oamenilor, această 
vânzătoare crescuse în jurul ciudăţeniilor - şi clopoţelul 
bănuia de multă vreme că şi ea era o curiozitate, chiar 
dacă nu îşi putea da seama exact în ce fel era diferită. 

Fata ştia că multe obiecte erau mai mult decât păreau şi 
că, în general, clopotele aveau un al şaselea simţ care le 
lipsea oamenilor. Din păcate, această fată, care credea în 
speranţă, basme şi dragoste la prima vedere, adesea 
interpreta greşit dăngănitul clopoţelului. În acea zi, 
clopoţelul era destul de sigur că ea îi auzise clinchetul de 
avertizare. Dar, după tonul emoţionat al vocii ei când 
vorbea cu tânărul, părea că fata înţelesese dangătul de mai 
devreme ca pe un semn de noroc în loc de un avertisment. 


PARTEA I 


Povestea 
lui Evangeline Fox 


CAPITOLUL 1 


Gazeta Şoaptelor 
UNDE SE VOR RUGA ACUM 
CEI CU INIMA FRÂNTĂ? 
de Kutlass Knighilinger 


Uşa bisericii Prințului Inimilor a dispărut. Vopsită în roşul- 
închis al inimilor frânte, intrarea simbolică a dispărut, pur şi 
simplu, dintr-una dintre bisericile cele mai vizitate din Cartierul 
Templului cândva în timpul nopţii, lăsând în urmă un zid de 
marmură impenetrabil. Acum e imposibil pentru oricine să intre 
în biserică... 


Evangeline vâri hârtia de ziar veche de două săptămâni 
în buzunarul fustei ei înflorate. Uşa de la capătul acestei 
alei vechi era puţin mai înaltă decât ea şi era ascunsă în 
spatele unui grilaj de metal ruginit în loc să fie acoperită 
cu o frumoasă vopsea roşie ca sângele, dar ar fi pariat pe 
magazinul de curiozităţi al tatălui ei că aceasta era uşa 
dispărută. 

Nimic din Cartierul Templului nu era atât de 
neatrăgător. Fiecare intrare de aici avea panouri sculptate, 
arhitrave decorative, marchize de sticlă şi găurile cheilor 
aurite. Tatăl ei fusese un om credincios, dar obişnuia să 
spună că bisericile de aici erau ca vampirii - nu erau 
destinate închinării, ci erau proiectate pentru a ademeni şi 
a prinde în capcană. Dar această, uşă era diferită. Această 
uşă era doar un bloc brut de lemn cu o clanţă ruptă şi 
vopsea albă scorojită. 


Această uşă nu voia să fie găsită. 

Dar nu putea ascunde de Evangeline ceea ce era cu 
adevărat. Forma ei crestată era inconfundabilă. O parte 
era o curbă înclinată, cealaltă, o tăietură zimţată, formând 
o jumătate de inimă frântă - un simbol al Prințului Sortit al 
Inimilor. 

În sfârşit. 

Dacă speranţa era o pereche de aripi, ale lui Evangeline 
se întindeau în urma ei, dornice să îşi ia zborul din nou. 
După două săptămâni de căutare prin oraşul Valenda, o 
găsise. 

Când ziarul de bârfe din buzunarul ei anunţase prima 
dată că uşa de la biserica Prințului Inimilor dispăruse, 
puţini îşi imaginaseră că era ceva magic. Era primul articol 
al foii de scandal şi oamenii spuseseră că era o parte a 
unei farse pentru a vinde abonamente. Uşile nu dispăreau, 
pur şi simplu. 

Dar Evangeline credea că puteau face asta. Povestea nu 
i se păruse un truc; i se păruse un semn care îi spunea 
unde să caute dacă voia să-şi salveze inima şi pe băiatul 
căruia îi aparţinea. 

Poate nu văzuse multe dovezi ale magiei în afara 
ciudăţeniilor din magazinul de curiozităţi al tatălui ei, dar 
avea credinţa că aceasta exista. Tatăl ei, Maximilian, 
întotdeauna vorbise despre magie ca şi cum ar fi fost reală. 
lar mama ei fusese din Nordul Magnific, unde nu era nicio 
diferenţă între basme şi istorie. „Toate poveştile sunt 
făcute atât din adevăruri, cât şi din minciuni, obişnuia ea 
să spună. Ceea ce contează e felul în care credem în ele.” 

Iar Evangeline avea un dar când era vorba de a crede în 
lucruri pe care alţii le considerau mituri - cum ar fi Sorţile 
nemuritoare. 

Deschise grilajul de metal. Uşa nu avea o clanţă, 
forţând-o să îşi vâre degetele în micul spaţiu dintre 
marginea ei zimţată şi zidul murdar de piatră. 

Uşa îi ciupi degetele, făcând să curgă o picătură de 
sânge, şi putu să jure că îi auzi vocea spartă zicând: „Ştii 
în ce vei intra? Nu o să faci altceva decât să-ţi frângi 

inima”. 

Dar inima lui Evangeline era deja frântă. Şi înţelegea 
riscurile pe care şi le asuma. Ştia regulile pentru vizitarea 
bisericilor Sortite: 

Promite întotdeauna mai puţin decât poţi da, pentru că 
Sorţile iau întotdeauna mai mult. 

Nu te târgui cu mai mult de o Soartă. 

Și, mai presus de toate, nu te îndrăgosti niciodată de o 
Soartă. 

Erau şaisprezece Sorţi nemuritoare, şi erau nişte fiinţe 
geloase şi posesive. Înainte să dispară cu secole în urmă, 
se spunea că ele conduseseră o parte din lume cu o magie 
care era la fel de malefică pe cât era de minunată. 
Niciodată nu încălcau un târg, deşi adesea răneau oamenii 
pe care îi ajutau. Totuşi, majoritatea oamenilor - deşi 
credeau că Sorţile erau doar nişte mituri - deveneau destul 
de disperaţi ca să se roage lor la un moment dat. 

Evangeline întotdeauna fusese curioasă în legătură cu 
bisericile lor, dar ştiuse destul despre firea schimbătoare a 
Sorţilor şi a târgurilor Sortite ca să evite să le caute 
locurile de închinare. Până în urmă cu două săptămâni, 
când devenise unul dintre acei oameni disperaţi despre 
care o avertizaseră întotdeauna poveştile. 

— Te rog, îi şopti ea uşii în formă de inimă, cu vocea 
plină de speranţa sălbatică şi rănită care o condusese 
acolo. Ştiu că eşti un lucruşor isteţ. Dar mi-ai permis să te 
găsesc. Lasă-mă să intru. 

Trase pentru ultima dată de lemn. 

De data asta, uşa se deschise. 

Inima lui Evangeline bătea nebuneşte în timp ce făcea 
primul pas. În timpul căutării uşii dispărute, citise că 
biserica Prințului Inimilor avea un parfum diferit pentru 
toţi cei care o vizitau. Trebuia să miroasă precum cea mai 
mare suferinţă a acelei persoane. 

Dar, în timp ce Evangeline intră în catedrala rece, aerul 
nu îi aminti de Luc - nu era niciun miros de piele de 
căprioară sau vetiver. Intrarea întunecoasă a bisericii era 
uşor dulce şi metalică: mirosea a mere şi a sânge. 


e 9» 


I se făcu pielea de găină pe braţe. Asta nu-i amintea de 
băiatul pe care îl iubea. Povestirea pe care o citise trebuia 
să fi fost greşită. Dar nu se întoarse. Ştia că Sorţile nu erau 
sfinţi sau salvatori, deşi spera că Prinţul Inimilor era mai 
simţitor decât ceilalţi. 

Paşii o purtară mai adânc în catedrală. Totul era şocant 
de alb. Covoare albe, lumânări albe, strane din lemn de 
stejar alb, plop alb şi mesteacăn alb scorojit. 

Evangeline trecu pe lângă rândurile de bănci albe care 
nu arătau prea bine. Poate fuseseră frumoase cândva, dar 
acum multora le lipseau picioarele, în timp ce altele aveau 
perne destrămate sau fuseseră rupte în jumătate. 

Rupte. 

Rupte. 

Rupte. 

Nu era de mirare că uşa nu voise să o lase să intre. 
Poate că biserica nu era sinistră, era tristă... 

O ruptură zgomotoasă întrerupse liniştea. 

Evangeline se învârti şi îşi înăbuşi un suspin. 

La câteva rânduri în urma ei, într-un colţ umbrit, un 
tânăr părea să jelească sau să facă un fel de act de 
penitenţă. Şuviţe încâlcite de păr auriu atârnau pe chipul 
lui în timp ce ţinea capul aplecat, iar cu degetele rupea 
mânecile pardesiului roşu de Burgundia pe care îl purta. 

Simţi un junghi în inimă când îl văzu. Fu tentată să-l 
întrebe dacă avea nevoie de ajutor. Dar probabil alesese 
acel colţ ca să nu fie observat. 

Iar ea nu mai avea mult timp. 

Nu erau ceasuri în biserică, dar Evangeline putea să jure 
că auzea ticăitul unei a doua limbi de ceas, care se mişca 
pentru a şterge minutele preţioase pe care le avea până la 
nunta lui Luc. 

Merse grăbită prin navă, spre absidă, unde se termina 
rândul rupt de bănci şi un podium lucios de marmură se 
ridica înaintea ei. Platforma era impecabilă, luminată de 
un perete de lumânări de ceară şi înconjurată de patru 
coloane canelate, păzind o statuie supradimensionată a 
Prințului Sortit al Inimilor. 

Simti fiori pe ceafă. 

Evangeline ştia cum trebuia să arate el. Pachetele 
Destinului, care foloseau imaginile Sorţilor pentru a 
prezice viitorul, deveniseră recent un articol popular în 
magazinul de curiozităţi al tatălui ei. Cartea cu Prinţul 
Inimilor reprezenta dragostea neîmpărtăşită şi întotdeauna 
înfăţişa această Soartă ca pe un tânăr tragic de frumos, cu 
ochii de un albastru viu care vărsau lacrimi ce se asortau 
cu sângele care îi păta întotdeauna colţul gurii triste. 

Nu erau lacrimi însângerate pe această statuie 
strălucitoare. Dar chipul lui avea un fel de frumuseţe 
crudă, genul pe care Evangeline l-ar fi aşteptat de la un 
semizeu care avea puterea de a ucide cu sărutul său. 
Buzele de marmură ale prinţului se strâmbau într-un surâs 
afectat perfect care ar fi trebuit să pară rece, dur şi tăios, 
dar buza lui de jos, puţin mai plină, avea o blândeţe - se 
ţuguia ca o invitaţie fatală. 

Conform miturilor, Prinţul Inimilor nu era capabil de 
iubire pentru că inima lui încetase să bată cu mult timp în 
urmă. O singură persoană putea să o facă să bată din nou: 
singura lui iubire adevărată. Se spunea că sărutul lui era 
fatal pentru toate în afară de ea - singura lui slăbiciune - 
şi, în timp ce o căutase, lăsase în urmă o mulţime de 
cadavre. 

Evangeline nu îşi putea imagina o existenţă mai tragică. 
Dacă unei Sorţi i-ar fi fost milă de situaţia ei, ar fi fost 
Prinţul Inimilor. 

Descoperi cu privirea degetele lui elegante din marmură 
strângând un pumnal de mărimea antebraţului ei. Lama lui 
era îndreptată în jos, spre un bazin de piatră pentru 
ofrande, aşezat în echilibru pe un arzător, chiar deasupra 
unui cerc jos de flăcări albe care dansau. Cuvintele Sânge 
pentru o rugăciune erau sculptate pe o parte a lui. 

Evangeline inspiră adânc. 

Pentru asta venise aici. 

Îşi apăsă degetul pe vârful lamei. Marmura ascuţită îi 
străpunse pielea şi sângele căzu strop după strop, sfârâind 
şi sâsâind, umplând aerul cu mai mult miros metalic şi 

dulce. 

O parte din ea spera ca această ofrandă să declanşeze 
un fel de spectacol magic. Ca statuia să prindă viaţă sau ca 
vocea Prințului Inimilor să umple biserica. Dar nimic nu se 
mişcă în afară de flăcările de pe zidul cu lumânări. Nici nu- 
| mai auzea pe tânărul chinuit din spatele bisericii. Erau 
doar ea şi statuia. 

— Dragă - Prinţule, începu ea şovăitoare. Niciodată nu 
se mai rugase unei Sorţi şi nu voia să greşească. Sunt aici 
pentru că părinţii mei au murit. 

Evangeline se aplecă ruşinată. Nu aşa ar fi trebuit să 
înceapă. 

— Ce voiam să spun este că amândoi părinţii mei au 
murit. Mi-am pierdut mama acum câţiva ani. Apoi l-am 
pierdut pe tata în anotimpul trecut. Acum sunt în pericol 
să-l pierd şi pe băiatul pe care îl iubesc. Luc Navarro. 
Simţi un nod în gât când îi spuse numele şi îşi imagină 
zâmbetul lui strâmb. Poate dacă el ar fi fost mai simplu, 
mai sărac sau mai crud, nimic din toate astea nu s-ar fi 
întâmplat. Ne-am văzut în secret. Eu trebuia să fiu în doliu 
după tata. Apoi, acum două săptămâni, în ziua în care eu şi 
Luc aveam să le spunem familiilor noastre că suntem 
îndrăgostiţi, sora mea vitregă, Marisol, a anunţat că ea şi 
Luc se vor căsători. 

Evangeline tăcu şi închise ochii. Această parte încă o 
ameţea. Logodnele rapide nu erau neobişnuite. Marisol era 
drăguță şi, deşi era rezervată, era şi bună - mult mai bună 
decât mama vitregă a lui Evangeline, Agnes. Dar 
Evangeline nu îl văzuse niciodată pe Luc în aceeaşi cameră 
cu Marisol. 

— Ştiu cum sună, dar Luc mă iubeşte. Cred că a fost 
blestemat. Nu a mai vorbit cu mine de când a fost anunţată 
logodna - nici nu vrea să mă vadă. Nu ştiu cum a fost 
posibil să se întâmple asta, dar sunt sigură că totul e 
făcătura mamei mele vitrege. 

Evangeline nu avea vreo dovadă că Agnes era o 
vrăjitoare şi că îl blestemase pe Luc. Dar era sigură că 
mama ei vitregă aflase despre relaţia ei cu Luc şi îl dorise 

pe Luc şi titlul pe care acesta avea să îl obţină într-o zi 
pentru fiica ei. 

— Agnes m-a urât de când a murit tata. Am încercat să 
vorbesc cu Marisol despre Luc. Spre deosebire de mama 
mea vitregă, nu cred că Marisol mi-ar face rău intenţionat. 
Dar, de fiecare dată când încerc să deschid gura, cuvintele 
nu ies, de parcă şi ele sunt blestemate sau eu sunt 
blestemată. Aşa că sunt aici şi îţi cer ajutorul. Nunta e azi 
şi am nevoie ca tu să o opreşti. 

Evangeline deschise ochii. 

Statuia fără viaţă nu se schimbase. Ştia că statuile, în 
general, nu se mişcau. Dar nu se putu abţine să nu se 
gândească la faptul că ar fi trebuit să facă ceva - să se 
mişte, să vorbească sau să îşi mişte ochii de marmură. 

_ — Te rog, ştiu că înţelegi ce înseamnă o inimă frântă. 
Impiedică-l pe Luc să se însoare cu Marisol. Salvează-mi 
inima ca să nu se frângă din nou. 

— Ăsta da discurs jalnic. 

Două aplauze rare urmară vocea nepăsătoare care sună 
la doar un metru depărtare. 

Evangeline se întoarse şi tot sângele îi dispăru de pe 
chip. Nu se aşteptase să-l vadă pe el - pe tânărul care îşi 
rupsese hainele în spatele bisericii. Deşi îi era greu să 
creadă că era aceeaşi persoană. Crezuse că băiatul era în 
agonie, dar probabil că îşi smulsese durerea împreună cu 
mânecile jachetei care acum atârna zdrenţuită peste o 
cămaşă cu dungi albe şi negre, băgată doar pe jumătate în 
pantaloni. 

Stătea pe treptele podiumului, rezemându-se leneş de 
unul dintre stâlpi, cu picioarele slabe întinse înaintea lui. 
Părul lui era auriu şi încâlcit, ochii albaştri prea 
strălucitori erau injectaţi, iar gura îi zvâcnea în colţ de 
parcă nu se bucura mult, dar găsea plăcere în scurta 
durere pe care tocmai i-o provocase. Părea plictisit, bogat 
şi crud. 

— Ai vrea să mă ridic şi să mă întorc ca să mă vezi bine 
cu totul? îi spuse el în bătaie de joc. 

Culoarea se întoarse imediat în obrajii lui Evangeline. 

— Suntem într-o biserică. 

— Şi ce dacă? 

Cu o mişcare elegantă, tânărul îşi băgă mâna în 
buzunarul interior al hainei lui roşii de Burgundia rupte, 
scoase un măr pur alb şi muşcă din el. Sucul roşu-închis se 
prelinse de pe fruct pe degetele lui lungi şi palide, apoi pe 
treptele impecabile de marmură. 

— Nu face asta! Evangeline nu voise să tipe. Deşi nu era 
timidă cu străinii, în general, evita să se certe cu ei. Dar 
părea să nu se poată abţine cu acest tânăr grosolan. Eşti 
lipsit de respect. 

— Iar tu te rogi unui nemuritor care ucide orice fată pe 
care o sărută. Chiar crezi că merită să fie venerat? 

Tânărul îngrozitor îşi sublinie cuvintele cu altă 
muşcătură largă din mărul lui. 

Ea încercă să-l ignore. Chiar încercă. Dar era ca şi cum 
o magie îngrozitoare ar fi pus stăpânire pe ea. In loc să 
plece în grabă, Evangeline îşi imagină că străinul îi lua 
buzele în locul gustării lui şi o săruta cu gura lui dulce ca 
fructul până când murea în braţele lui. 

Nu. Nu putea fi... 

— Te holbezi din nou, mârâi el. 

Evangeline se uită imediat în altă parte, întorcându-se 
din nou spre sculptura din marmură. În urmă cu câteva 
minute, doar buzele ei îi făcuseră inima să bată nebuneşte, 
dar acum părea o statuie obişnuită, fără viaţă în 
comparaţie cu acest tânăr răutăcios. 

— Personal, cred că sunt mult mai chipeş. Brusc, tânărul 
ajunse chiar lângă ea. 

Fluturi se treziră la viaţă şi bătură din aripi în stomacul 
lui Evangeline. Speriaţi. Doar aripi frenetice şi bătăi prea 
rapide, care o avertizau să plece de acolo, să fugă, să 
dispară. Dar nu putea să-şi ia privirea de la el. 

De atât de aproape, era incontestabil de atrăgător şi mai 
înalt decât îşi dăduse seama. li zâmbi sincer, arătându-şi o 
pereche de gropiţe care îl făcură, pentru scurt timp, să 
arate mai mult ca un înger decât ca un diavol. Dar îşi 
imagină că până şi îngerii trebuiau să se ferească de el. Și- 

l imagină arătându-şi acele gropiţe amăgitoare în timp ce 
păcălea un înger să renunţe la aripile sale doar pentru ca 
el să se joace cu penele. 

— Tu eşti, şopti ea. Tu eşti Prinţul Inimilor. 

CAPITOLUL 2 


Prinţul Inimilor luă ultima muşcătură din mărul lui 
înainte să îl scape pe podea şi să stropească totul cu roşu. 

— Oamenii care nu mă plac îmi spun Jacks. 

Evangeline voi să spună că nu îl displăcea, că 
întotdeauna fusese Soarta ei preferată. Dar acesta nu era 
Prinţul Inimilor bolnav de dragoste pe care şi-l imaginase. 
Jacks nu arăta ca întruchiparea unei inimi frânte. 

Totul era o glumă proastă? Se presupunea că Sorţile 
dispăruseră din lume cu secole în urmă. Dar tot ce purta 
Jacks - de la cravata lui dezlegată la cizmele lui înalte de 
piele - era la ultima modă. 

Privi în jur, în biserica albă, de parcă prietenii lui Luc ar 
fi putut sări în orice moment ca să râdă. Luc era fiul unui 
domn şi, deşi nu se purtase niciodată cu Evangeline de 
parcă asta ar fi contat, tinerii care îi ţineau companie o 
considerau sub nivelul lor. Tatăl lui Evangeline deținuse 
câteva magazine în Valenda, aşa că nu fusese niciodată 
săracă. Dar nu făcea parte din clasa superioară a 
societăţii, ca Luc. 

— Dacă vrei să cauţi ieşirea pentru că ţi-a venit mintea 
la cap, nu te voi opri. 

Jacks îşi îndoi mâinile în spatele capului lui auriu, se 
aplecă cu spatele pe statuia lui şi zâmbi. 

Simţi un nod de avertizare în stomac, care îi spunea să 
nu se lase păcălită de zâmbetul lui cu gropiţe sau de 
hainele rupte. Aceasta era cea mai periculoasă fiinţă pe 
care o întâlnise vreodată. 

Evangeline nu îşi imagină că el avea să o ucidă - 
niciodată nu ar fi fost atât de proastă ca să îl lase pe 

Prinţul Inimilor să o sărute. Dar ştia că, dacă rămânea şi 
făcea un târg cu Jacks, el ar fi distrus pentru totdeauna o 
altă parte a ei. Şi totuşi, dacă pleca, nimeni nu l-ar fi salvat 
pe Luc. 

— Ce mă va costa ajutorul tău? 

— Am spus că te-aş ajuta? 

Privirea lui se îndreptă spre panglicile crem care se 
ridicau de pe pantofii ei pentru a-i înfăşură gleznele până 
când dispăreau sub tivul rochiei ei cu găurele. Era una 
dintre rochiile vechi ale mamei ei, acoperită cu un model 
cusut de ciulini violeţi-deschişi, floricele galbene şi vulpiţe. 

Colţul gurii lui Jack se strâmbă dezgustat şi rămase aşa 
în timp ce privirea lui continua să se ridice până la buclele 
de păr pe care le ondulase cu cleşti fierbinţi în acea 
dimineaţă. 

Evangeline încercă să nu se simtă insultată. Din scurta 
experienţă pe care o avusese cu această Soartă, nu îşi 
imagina că aproba multe lucruri. 

— Ce culoare-i aia? 

Îşi flutură mâna vag spre buclele ei. 

— E aur roz, răspunse ea veselă. 

Evangeline nu lăsa niciodată pe nimeni să o facă să se 
simtă prost din cauza părului ei neobişnuit. Mama ei 
vitregă încerca întotdeauna să o convingă să îl vopsească 
şaten. Dar părul, cu buclele lui roz-deschise şi cu şuviţe 
aurii-deschise, era lucrul pe care îl plăcea cel mai mult din 
înfăţişarea ei. Jacks îşi înclină capul într-o parte, încă 
observând-o încruntat. 

— Te-ai născut în Imperiul Meridian sau în Nord? 

— De ce contează asta? 

— Sunt doar curios. 

Evangeline rezistă impulsului de a se încrunta şi ea la el. 
În mod normal, adora să răspundă la această întrebare. 
Tatăl ei, care îi plăcea să o facă pe Evangeline să se simtă 
de parcă toată viaţa ei era un basm, întotdeauna o 
tachinase că o găsise împachetată într-o ladă împreună cu 
alte ciudăţenii care fuseseră livrate la magazinul lui - de 
aceea părul ei era roz ca al unei zâne, aşa spunea el 

întotdeauna. lar mama ei dăduse din cap afirmativ şi îi 
făcuse semn cu ochiul. 

Îi era dor de felul în care mama ei îi făcea semn cu 
ochiul şi tatăl ei o tachina. li era dor de tot ce era legat de 
ei, dar nu voia să împărtăşească vreuna dintre poveştile lor 
cu Jacks. 

Reuşi să ridice din umeri în loc să-i dea un răspuns 
verbal. 

Sprâncenele lui Jacks se lăsară în jos. 

— Nu ştii unde te-ai născut? 

— E o cerinţă pentru a primi ajutorul tău? 

Se uită din nou la ea, cu privirea zăbovind pe buzele ei 
de data asta. Dar nu o privea ca şi cum ar fi vrut să o 
sărute. Evaluarea lui era prea clinică. Se uită la gura ei în 
felul în care cineva studia mărfuri într-unul dintre 
magazinele tatălui ei, de parcă buzele ei erau un lucru 
care putea fi cumpărat - un lucru care i-ar fi putut 
aparţine. 

— Câţi oameni ai sărutat? o întrebă el. 

Evangeline simţi un mic junghi cald în gât. Lucrase în 
magazinul de curiozităţi al tatălui ei de la doisprezece ani. 
Nu fusese crescută exact ca o adevărată domnişoară; nu 
era ca sora ei vitregă, care fusese învățată să stea 
întotdeauna la un metru de un domn şi să nu vorbească 
niciodată despre ceva mai controversat decât vremea. 
Părinţii ei o încurajaseră pe Evangeline să fie curioasă, 
aventuroasă şi prietenoasă, dar nu era îndrăzneață în toate 
felurile. Anumite lucruri o speriau şi felul în care Prinţul 
Inimilor se tot holba la gura ei era unul dintre acele 
lucruri. 

— L-am sărutat doar pe Luc. 

— Penibil. 

— Luc e singura persoană pe care vreau să o sărut. 

Jacks îşi scărpină falca ascuţită, părând să aibă îndoieli. 

— Aproape că sunt tentat să te cred. 

— De ce aş minţi? 

— Toată lumea minte - oamenii cred că e mai probabil 
să îi ajut dacă urmăresc ceva nobil ca dragostea adevărată. 

Vocea lui parcă lua totul în derâdere, ciobind un pic mai 
mult din Prinţul Inimilor pe care şi-l imaginase. Dar chiar 
dacă îl iubeşti cu adevărat pe acest băiat, ţi-e mai bine fără 
el. Dacă te-ar iubi şi el, nu s-ar însura cu altcineva. Şi cu 
asta, basta. 

— Te înşeli. 

În vocea ei avea aceeaşi convingere ca în inimă. 
Evangeline îşi pusese sub semnul întrebării relaţia cu Luc 
după logodna neaşteptată cu Marisol, dar la această 
întrebare avea întotdeauna ca răspuns luni de amintiri 
semnificative. În noaptea în care tatăl lui Evangeline 
murise - în noaptea în care inima ei nu înceta să bată 
nebuneşte sau să doară -, Luc o găsise rătăcind pe 
culoarele magazinului de curiozităţi, căutând un leac 
pentru inimile frânte. Obrajii ei fuseseră pătaţi de lacrimi 
şi ochii îi erau înroşiţi. Se temuse că plânsul ei avea să-l 
sperie şi să-l alunge. În schimb, el o luase în braţe şi îi 
spuse: 

— Nu ştiu dacă îţi pot vindeca inima frântă, dar o poţi 
lua pe a mea pentru că e deja a ta. 

Ştia că îl iubea de o vreme, dar atunci ştiu că şi Luc o 
iubea. Cuvintele lui puteau fi împrumutate dintr-o poveste 
populară, dar le susţinea cu acţiuni sincere. li alinase 
inima în acea noapte şi în numeroasele nopţi care 
urmaseră. lar acum era hotărâtă să îl ajute şi ea pe el. 
Cererile în căsătorie şi logodnele nu însemnau întotdeauna 
iubire, dar ştia că momentele ca acelea pe care le 
împărtăşise cu Luc însemnau. 

Trebuia să fie blestemat. Oricât de extrem sau nebunesc 
ar fi părut asta pentru alţii, era singura explicaţie pe care 
o putea crede. Nu avea nicio logică faptul că el nici măcar 
nu vorbea cu ea sau că, de fiecare dată când Evangeline 
încerca să-i spună lui Marisol adevărul, îşi deschidea gura 
şi cuvintele nu ieşeau. 

— Te rog! Imploratul nu era sub demnitatea ei. Ajută- 
mă! 

— Nu cred că ce vrei te va ajuta. Dar apreciez o cauză 
bună pierdută. Voi opri nunta în schimbul a trei săruturi. 


e 19 œ 


Privirea lui Jacks căpătă o sclipire amuzată când se 
îndreptă din nou spre gura ei. 

Un nou val de căldură se ridică în obrajii lui Evangeline. 
Se înşelase când crezuse că el nu voia să o sărute. Dar, 
dacă poveştile erau adevărate, un sărut de la el şi ar fi fost 
moartă. 

Jacks râse, aspru şi scurt. 

— Relaxează-te, dragă, nu vreau să te sărut. Te-aş ucide, 
şi-atunci nu mi-ai fi de niciun folos. Vreau ca tu să săruţi 
alți trei. Pe cine aleg eu. Când aleg eu. 

— Ce fel de săruturi? Pupici... sau mai mult? 

— Dacă tu crezi că asta contează, poate că nu ai fost 
sărutată aşa cum trebuie. Jacks se împinse ca să se 
îndepărteze de statuie şi se apropie încet de ea, înălţându- 
se deasupra ei din nou. Nu e un sărut adevărat dacă nu e 
cu limba. 

Se îmbujoră mai tare fără să vrea, până când simţi că 
gâtul, obrajii şi buzele îi luară foc. 

— De ce eziţi, dragă? Sunt doar săruturi. Jacks părea să 
îşi înăbuşe încă un râs. Ori acest Luc nu ştie să-şi 
folosească gura, ori te temi să spui da prea devreme 
pentru că, în secret, îţi place ideea. 

— Nu-mi place ideea... 

— Atunci Luc al tău chiar nu ştie să sărute? 

— Luc sărută excelent! 

— De unde ştii dacă n-ai cu cine să-l compari? Dacă 
rămâi cu Luc la final, s-ar putea chiar să-ţi doreşti să-ţi fi 
cerut să săruţi mai mult de trei oameni. 

— Nu vreau să sărut străini - singura persoană pe care o 
vreau e Luc. 

— Atunci ar trebui să fie un preţ mic de plătit, spuse 
Jacks pe un ton categoric. 

Avea dreptate, dar Evangeline nu putea fi de acord, pur 
şi simplu. Tatăl ei o învățase că Sorţile nu hotărau viitorul 
cuiva aşa cum sugera numele lor. In schimb, deschideau 
uşi către noi viitoruri. Dar uşile deschise de Sorţi nu 
duceau întotdeauna unde se aşteptau oamenii; în schimb, 
adesea, îi duceau pe oameni spre noi târguri disperate 

pentru a-şi drege primele târguri proaste. Asta se 
întâmplase în nenumărate poveşti, iar Evangeline nu voia 
să se întâmple şi în a ei. 

— Nu vreau să moară cineva, spuse ea. Nu poţi opri 
nunta sărutând pe cineva de acolo. 

Jacks păru dezamăgit. 

— Nici măcar pe sora ta vitregă? 

— Nu! 

Îşi duse degetele la gură şi se juca cu buza lui de jos, 
acoperindu-şi jumătate de expresie care putea fi ori iritată, 
ori de amuzament. 

— Nu eşti în poziţia de a te târgui. 

— Credeam că Sorţilor le plac târgurile, îl provocă ea. 

— Doar când facem noi regulile. Dar sunt în toane bune, 
aşa că o să-ţi accept cererea asta. Vreau doar să mai ştiu 
un lucru. Cum ai reuşit să intri pe uşă? 

— Am întrebat-o politicos. 

Jacks îşi frecă o parte a obrazului. 

— Atât? N-ai găsit nicio cheie? 

— N-am văzut nici măcar gaura cheii, răspunse ea cu 
sinceritate. 

O licărire victorioasă apăru în ochii lui Jacks, apoi o 
prinse de încheietura mâinii şi o ridică până la gura lui 
rece. 

— Ce faci? suspină ea. 

— Nu te teme, n-am să te sărut. 

Buzele lui atinseră uşor partea de jos delicată a 
încheieturii mâinii ei. O dată. De două ori. De trei ori. De- 
abia era o atingere, dar era ceva incredibil de intim la ea. 
O făcu să se gândească la celelalte poveşti care spuneau 
că săruturile lui puteau fi fatale, dar merita să mori pentru 
ele. Gura rece a lui Jacks se târî intenţionat înainte şi 
înapoi pe pulsul ei care bătea nebuneşte, catifelată, blândă 
şi dinţii lui ascuţiţi se înfipseră în pielea ei. 

Ea strigă: 

— M-ai muşcat! 

— Relaxează-te, dragă, nu ţi-am supt sângele. 

Ochii lui străluciră mai tare când dădu drumul braţului 

ei. 

Ea îşi plimbă degetul peste pielea sensibilă în care el 
tocmai îşi înfipsese dinţii. Trei mici cicatrici albe, în formă 
de trei inimioare frânte, erau aliniate pe partea de jos a 
încheieturii ei. Una pentru fiecare sărut. 

— Când... 

Evangeline îşi ridică privirea. 

Dar Prinţul Inimilor deja plecase. Nici măcar nu îl 
văzuse plecând; doar auzise uşa bisericii închizându-se cu 
zgomot. 

Obţinuse ce îşi dorise. 

Atunci de ce nu se simţea mai bine? 

Făcuse ce era corect. Luc o iubea. Nu putea crede că se 
însura cu Marisol de bunăvoie şi nesilit de nimeni. 
Problema nu era că Evangeline nu o plăcea pe Marisol. 
Adevărul era că de-abia îşi cunoştea sora vitregă. Cam la 
un an după ce murise mama ei, tatălui lui Evangeline îi 
intrase în cap ideea că trebuia să se însoare din nou, că 
avea nevoie de o soţie ca să aibă grijă de Evangeline în caz 
că lui i se întâmpla ceva. Încă îşi amintea îngrijorarea care 
înlocuise lumina din privirea lui, de parcă ar fi ştiut că nu 
mai avea mult timp. 

Tatăl ei era însurat cu Agnes de doar şase luni când 
murise. În acea perioadă, Marisol nu pusese niciodată 
piciorul în magazinul de curiozităţi în care Evangeline îşi 
petrecea majoritatea timpului. Marisol spusese că era 
alergică la praf, dar era atât de speriată în jurul oricărui 
lucru puţin ciudat, că Evangeline întotdeauna bănuise că 
sora ei vitregă se temea, de fapt, de blesteme şi de tot ce 
era straniu. În timp ce Evangeline şi Luc obişnuiau să 
spună în glumă că, dacă ar fi fost vreodată blestemaţi, asta 
doar ar fi dovedit că magia exista. 

Era de râsu-plânsu' că Evangeline avea acum această 
dovadă, dar nu îl avea pe el. 

Chiar dacă Jacks s-ar fi întors şi i-ar fi permis lui 
Evangeline să se răzgândească, ea nu ar fi făcut-o. Jacks 
spusese că avea să oprească nunta şi îi promisese să nu 
ucidă pe nimeni. 

Şi totuşi... Evangeline nu putea scăpa de senzaţia că 
făcuse o greşeală. Nu credea că fusese de acord prea 
repede, dar vedea doar sclipirea din ochii lui Jacks când îi 
luase încheietura mâinii. 

Evangeline începu să fugă. 

Nu ştia ce avea să facă sau de ce se simţea, brusc, rău. 
Ştia doar că avea nevoie să vorbească din nou cu Jacks 
înainte ca el să oprească nunta. 

Dacă ar fi fost într-o biserică obişnuită, l-ar fi ajuns 
repede din urmă. Dar aceasta era o biserică Sortită, 
protejată de o uşă vrăjită care părea să aibă o minte 
proprie. Când o deschise, uşa nu o întoarse în Cartierul 
Templului. O aruncă într-o farmacie veche şi mucegăită, 
plină de praf plutitor, sticle goale şi ceasuri care ticăiau. 

Tic. Tac. Tic. Tac. Tic. Tac. _ 

Secundele nu trecuseră niciodată atât de repede. Între 
un tic şi un tac, uşa vrăjită prin care tocmai păşise dispăru 
şi fu înlocuită de o fereastră cu gratii care dădea spre un 
rând de străzi strâmbe ca nişte dinţi. Era în Cartierul 
Mirodeniilor - în partea opusă a oraşului faţă de locul în 
care Luc şi Marisol trebuiau să se căsătorească. 

Evangeline înjură în timp ce fugi. 

Până când traversă oraşul şi ajunse acasă la ea, se temu 
că deja era prea târziu. 

Marisol şi Luc aveau să-şi spună jurămintele în grădina 
mamei ei, în chioşcul pe care îl construise tatăl ei. Greierii 
îl umpleau de muzică noaptea şi păsările ciripeau în timpul 
zilei. Evangeline le putea auzi toate cântecelele când intră 
în grădină, dar nu se auzeau voci. Erau doar păsările 
delicate, fâlfâind vesele prin chioşc înainte să aterizeze pe 
un grup de statui de granit. 

Genunchii lui Evangeline se înmuiară. 

Nu mai fuseseră statui în grădina asta până atunci. Dar 
acum erau nouă, toate ţinând cupe de parcă tocmai 
terminaseră un toast. Fiecare chip era înspăimântător de 
realist şi îngrozitor de cunoscut. 

Evangeline privi scârbită cum o muscă bâzâitoare 
ateriză pe chipul unei statui care arăta exact ca Agnes, 

înainte să-şi ia zborul din nou şi să coboare pe unul din 
ochii de granit ai lui Marisol. 
Jacks oprise nunta făcându-i pe toţi stane de piatră. 

CAPITOLUL 3 

Lui Evangeline îi îngheţă sângele în vene de groază. 

Musca plecă bâzâind şi o pasăre cenuşie, de aceeaşi 
culoare ştearsă ca a statuilor, găsi cununa de flori din 
părul lui Marisol şi începu să ciugulească. 

Poate că Evangeline şi Marisol nu fuseseră apropiate - şi 
poate că Evangeline era mai geloasă pe sora ei vitregă 


decât ar fi vrut să recunoască -, dar voise doar să-i 
oprească nunta. Nu voise să o transforme în stană de 
piatră. 


Când se întoarse cu faţa spre statuia lui Luc, o duru 
până şi să respire. De obicei, părea foarte relaxat, dar, ca 
piatră, chipul lui era încremenit într-o stare de panică, 
falca lui netedă era rigidă, ochii îi erau strânşi şi un rid se 
formase între sprâncenele lui de granit. 

Se mişca. 

Apoi buzele lui de piatră se despărţiră de parcă se 
chinuia să vorbească, să îi spună ceva. 

— Peste un minut, nu va mai zvâcni. 

Evangeline îşi întoarse repede privirea spre spatele 
chioşcului. 

Jacks se rezema neglijent de un spalier acoperit de un 
nor de flori albastre şi muşca din alt măr alb strălucitor. 
Părea pe jumătate un tânăr nobil plictisit, pe cealaltă 
jumătate - un semizeu rău. 

— Ce-ai făcut? întrebă Evangeline. 

— Exact ce mi-ai cerut. Muşcă încă o dată din mărul lui. 
M-am asigurat că nu se va face nunta. 

— Trebuie să repari asta. 

— Nu pot. Tonul lui era laconic, de parcă deja se 

plictisise de această conversaţie. Un prieten de-al meu 
care îmi datora o favoare a făcut asta. Singurul mod prin 
care se poate desface e dacă cineva le ia locul. 

Jacks aruncă o privire spre un petic de iarbă de lângă 
chioşc, unde o cupă de aramă stătea pe un ciot vechi. 

Evangeline se apropie de băutură. 

— Ce faci? 

Jacks se împinse de lângă spalier, nemaifiind indiferent 
în timp ce Evangeline se uita la potir. 

Dacă bea din el, ar fi îndreptat totul? 

— Nici să nu te gândeşti la asta. Vocea lui deveni mai 
tăioasă. Dacă bei din el şi le iei locul, nimeni nu te va 
salva. Vei rămâne stană de piatră pentru totdeauna. 

— Dar nu-i pot lăsa aşa. 

Totuşi, o parte din Evangeline era de acord cu Jacks. Nu 
voia să devină o statuie de grădină. Nici nu putu să ridice 
cupa când citi cuvintele gravate pe o parte a ei. 

Otravă 
Nu mă bea 

Mirosea a sulf şi ea nici măcar nu era sigură că putea 
bea lichidul scârbos. Dar cum putea trăi cu conştiinţa 
împăcată dacă îi lăsa pe toţi să rămână blestemaţi? 

Privirea lui Evangeline se îndreptă de la pasărea care 
încă ciugulea din cununa de nuntă a lui Marisol, apoi 
înapoi la Luc şi la cererea lui încremenită de ajutor. 
Părinţii lui Luc stăteau de fiecare parte a lui. Apoi mai era 
nenorocitul de preot, care alesese să oficieze nunta 
greşită. Evangeline nu voia să-i pară rău pentru cei trei 
prieteni ai lui Luc sau pentru Agnes. Dar, chiar dacă tatăl 
ei nu se însurase cu Agnes din dragoste, nu ar fi suportat 
toate astea. Amândoi părinţii ei ar fi fost foarte dezamăgiţi 
că aici o adusese credinţa ei în magie. 

— Nu asta mi-am dorit, şopti ea. 

— Draga mea, priveşti totul din unghiul greşit. Jacks îşi 
aruncă mărul pe jumătate muşcat, lăsându-l să se 
rostogolească pe podeaua chioşcului până când lovi gheata 
de piatră a lui Luc. Când se va răspândi povestea asta, 
toată lumea din Imperiul Meridian va vrea să te ajute. Vei 

fi fata care şi-a pierdut familia din cauza oribilelor Sorti. 
Poate nu-l vei avea pe Luc, dar vei uita de el în curând. Cu 
mama vitregă şi sora vitregă transformate în stane de 
piatră, cred că vei moşteni nişte bani. Până mâine- 
dimineaţă, vei fi faimoasă şi nu vei mai fi săracă. 

Jacks îşi arătă ambele gropiţe din obraji de parcă i-ar fi 
făcut o favoare. 

Lui Evangeline i se făcu rău din nou. 

În poveşti, Sorţile erau zei răi care voiau doar distrugere 
şi haos. Dar de asta ar fi trebuit să fie speriaţi oamenii. 
Evangeline se uită la aceste statui umane şi le văzu ca pe o 
oroare, dar Jacks le considera utile. Sorţile nu erau 
periculoase pentru că erau rele; Sorţile erau periculoase 
pentru că nu ştiau să facă diferenţa dintre bine şi rău. 

Dar Evangeline ştia care era diferenţa. Ştia şi că era un 
spaţiu tulbure între bine şi rău. Acela era spaţiul în care 
crezuse că intrase în acea dimineaţă când păşise în 
biserica lui Jacks ca să se roage pentru o favoare. Dar 
făcuse o greşeală şi acum era timpul să o îndrepte. 

Evangeline ridică potirul. 

— Pune-l jos, o avertiză Jacks. Nu vrei să faci asta. Nu 
vrei să fii eroină, vrei un sfârşit fericit - de-asta ai venit la 
mine. Dacă faci asta, atunci nu se va întâmpla niciodată. 
Eroii nu au parte de finaluri fericite. Le oferă altor oameni. 
Asta e ce-ţi doreşti cu adevărat? 

— Vreau să-l salvez pe băiatul pe care îl iubesc. Va 
trebui doar să sper că şi el va hotărî să mă salveze. Inainte 
ca Jacks să o poată opri, Evangeline bău. 

Otrava avea un gust mai rău decât mirosul - de oase 
arse şi speranţă pierdută. Simţi un nod în gât în timp ce se 
chinuia să respire, apoi să se mişte. 

I se păru că îl vede pe Jacks dând din cap, dar era greu 
să fie sigură. Îşi pierdea vederea. Nişte vene negre 
umpleau grădina, răspândindu-se ca o cerneală vărsată. 
Întuneric, întuneric peste tot. Era noapte, fără lună şi 
stele. 

Evangeline încercă să-şi spună că făcuse ce era corect. 
Salvase nouă oameni. Unul dintre ei avea să o salveze şi pe 

ea. 
— Te-am avertizat, murmură Jacks. 
Îl auzi inspirând frustrat, îl auzi murmurând cuvântul 
păcat. Apoi... 
Nu mai auzi nimic. 

CAPITOLUL 4 

Măcar Evangeline mai avea abilitatea de a gândi. Deşi, 
uneori, acea abilitate o făcea să sufere. De obicei, se 
întâmpla după zile în care nimicul părea nesfârşit, când 
Evangeline îşi imagina că, în sfârşit, simţea ceva. Dar 
niciodată nu era ceea ce îşi dorea. Niciodată nu era 
senzaţia de căldură pe pielea ei, furnicături în degetele de 
la picioare sau atingerea altei persoane care să o anunţe 
că nu era singură pe lume. De obicei, era ceva doar ca o 
săgeată care îi frângea inima sau un junghi de regret. 

Regretul era cel mai rău. 

Regretul era acru şi amar, şi avea un gust atât de 
asemănător cu al adevărului, că trebuia să lupte ca să nu 
se prăbuşească sub greutatea lui. Trebuia să lupte ca să nu 
creadă că Jacks avusese dreptate - că ar fi trebuit să lase 
cupa în pace, să-i lase pe ceilalţi să rămână stane de piatră 
şi să joace rolul victimei. 

Jacks se înşelase. 

Făcuse ce era corect. 

Cineva avea să o salveze. 

Uneori, când se simţea deosebit de optimistă, 
Evangeline chiar se gândea că Jacks ar fi putut să o 
salveze. Dar, oricât de optimistă era Evangeline, ştia că 
Prinţul Inimilor nu era un salvator. Oamenii aveau nevoie 
să fie salvaţi de pericolul reprezentat de el. 

Apoi... Evangeline simţi ceva ce nu era inima ei frântă 
sau regretul. 

CAPITOLUL 6 


Ceva ca lumina îi gâdilă pielea. 

Pielea ei. 

Evangeline îşi putea simţi pielea. 

Nu mai simţise nimic de - de fapt, nu ştia cât timp 
trecuse. Mult timp nu se întâmplase nimic, dar acum putea 
simţi totul.  Pleoapele.  Gleznele.  Coatele.  Buzele. 
Picioarele. Oasele. Pielea. Plămânii. Inima. Părul. Venele. 
Rotulele. Lobii urechilor. 

Gâtul. Pieptul. 

Tremura din cap până-n picioare. Pielea îi era acoperită 
de sudoare şi i se părea incredibilă - rece, umedă şi vie. 

Era vie din nou! 

— Bine ai revenit. 

Un braţ solid cuprinse talia lui Evangeline în timp ce 
picioarele ei care se clătinau se obişnuiau să fie din nou 
muşchi şi oase. 

Apoi i se limpezi vederea. 

Poate pentru că nu mai văzuse un chip de ceva timp, 
tânărul care o cuprinsese cu braţul i se păru extraordinar 
de chipeş - piele închisă la culoare, ochi cu gene groase, 
un zâmbet şarmant. Umerii îi erau acoperiţi cu o capă de 
un verde dramatic, brodată cu frunze de cupru 
strălucitoare precum chipul lui. 

— Poţi vorbi? întrebă el. 

— De ce... Evangeline tuşi ca să scape de nişte pietriş 
din gât. De ce arăţi ca un mag din pădure? 

Se ruşină imediat ce îi ieşiră cuvintele pe gură. Era 
evident că unele dintre simţurile ei - cum ar fi fost filtrul 
cuvintelor rostite - încă nu îşi făceau treaba. Străinul o 

salvase. Speră că nu îl jignise. 

Din fericire, zâmbetul strălucitor al bărbatului se făcu 
mai larg. 

— Excelent. Uneori, vocea nu se întoarce imediat. Acum 
spune-mi numele tău întreg, dragă. Trebuie să mă asigur 
că ţi-ai recăpătat memoria înainte să te las să pleci. 

— Unde să plec? Evangeline încercă să observe restul 
împrejurimilor ei. Părea să fie într-un laborator. Fiecare 
masă de lucru şi raft de farmacie erau pline de cupe în 
care clocotea ceva şi cazane din care ieşea spumă care 
umplea aerul cu ceva ca o răşină. Asta nu era grădina 
mamei ei. Singurul lucru cunoscut din cameră era stema 
regală a Imperiului Meridian pictată pe unul dintre pereţii 
de piatră. Unde suntem? Şi cât timp am fost statuie? 

— Doar vreo şase săptămâni. Eu sunt maestrul de 
poţiuni al palatului şi eşti în excelentul meu laborator. Dar 
poţi pleca imediat ce îmi spui numele tău. 

Evangeline avu nevoie de un moment pentru a-şi aduna 
gândurile. Şase săptămâni însemna că erau în mijlocul 
Sezonului Fierbinte. Nu era o pierdere devastatoare. Ar fi 
putut fi şase ani sau şaizeci. 

Dar, dacă trecuseră doar şase săptămâni, de ce nu era 
nimeni acolo care să o întâmpine? Ştia că mamei ei vitrege 
nu îi păsa de ea şi nu era foarte apropiată de sora ei 
vitregă, dar le salvase vieţile. Şi Luc... dar nu voia să-şi 
imagineze de ce Luc nu era acolo. Poate niciunul dintre ei 
nu ştia că ea fusese înviată? 

— Sunt Evangeline Fox. 

— Poţi să-mi spui Otravă. 

Maestrul de poţiuni îşi luă braţul de pe talia ei pentru a 
face un gest de curtoazie. 

lar Evangeline ştiu imediat cine era acest tânăr. Ar fi 
trebuit să-şi dea seama imediat. Arăta remarcabil de 
asemănător cu cartea lui de ghicit din Pachetul Destinului. 
Purta o capă lungă şi drapată, inele cu pietre preţioase pe 
toate degetele şi, evident, lucra cu poţiuni. Otravă era 
Otrăvitorul. O Soartă, la fel ca Jacks. 

— Am crezut că toate Sorţile au dispărut, spuse 

Evangeline repede. 

— Ne-am făcut o mare întoarcere recent, dar asta e altă 
poveste. 

Chipul lui Otravă rămase ciudat de nemişcat, avertizând- 
o că nu era un subiect pe care voia să-l discute. 

Evangeline încă era ameţită, dar ştia că nu trebuia să 
insiste, în ciuda întrebărilor la care o îndemna această 
revelaţie. Reputația lui Otravă nu era atât de fatală ca a lui 
Jacks. Conform miturilor, de obicei, nu rănea pe nimeni 
direct, dar crea tonice toxice, otrăvuri speciale şi seruri 
ciudate pentru alţii care, uneori, le foloseau în scopuri 
îngrozitoare. 

Evangeline se uită la cupa care era încă în mâinile ei. 


Otravă 
Nu mă bea 


— Te superi dacă o iau? Cu o mână împodobită, Otravă îi 
luă cupa. 

Evangeline făcu un pas precaut în spate. 

— De ce sunt aici? Jacks ţi-a cerut să mă ajuţi? 

Otravă râse, expresia lui devenind din nou prietenoasă. 

— Îmi pare rău, dragă, dar probabil Jacks a uitat de tine. 
A avut nişte probleme în timpul săptămânilor în care ai 
fost împietrită. Te asigur că nu se va mai întoarce în 
Valenda. 

Evangeline ştia că nu trebuia să fie curioasă. După 
ultima întâlnire cu Jacks, nu mai voia să-l vadă şi să-i dea o 
şansă de a-şi recupera datoria pe care o avea la el. Dar 
Jacks nu părea genul care să fugă. Nu putea fi ucis - dacă 
nu cumva partea aceea din povestea lui nu era adevărată 
şi Sorţile nu erau chiar nemuritoare? 

— Ce probleme a avut Jacks? întrebă ea. 

Otravă îi strânse umărul într-un fel care o făcu pe 
Evangeline să creadă că probleme nu era cuvântul potrivit 
pentru ce i se întâmplase lui Jacks. 

— Dacă mai ai un simţ de autoconservare, uită de el. 

— Nu-ţi face griji, spuse Evangeline. Nu-mi doresc să-l 

mai revăd pe Jacks vreodată. 

Otravă îşi ridică sceptic o sprânceană. 

— Poţi spune asta, dar după ce intri pe uşă în domeniul 
nostru, e aproape imposibil să te întorci la normal. Am 
fugit aproape toţi din oraş, aşa că, probabil, nu te vei mai 
întâlni cu vreo Soartă din întâmplare. Dar acum, că ai 
gustat un pic din lumea noastră, viaţa ta va începe să ţi se 
pară plictisitoare. Vei fi atrasă de neamul nostru. Chiar 
dacă nu mai vrei să-l vezi pe Jacks niciodată, vei gravita 
spre el până când vei împlini târgul pe care l-ai făcut cu el. 
Dar, dacă îţi doreşti o şansă să fii fericită, luptă contra 
acestei atracţii - Jacks te va conduce doar la propria ta 
distrugere. 

Evangeline îşi strânse gura în timp ce se încruntă. Nu 
era în dezacord cu el, dar nici nu înţelegea de ce o Soartă 
i-ar da acest avertisment. 

— Nu voi înţelege niciodată oamenii, oftă Otravă. Toţi 
păreţi să primiţi cu bucurie minciunile noastre, dar 
niciodată nu vă place când vă spunem adevărul. 

— Poate pentru că e greu de crezut că o Soartă ar ajuta 
un om din bunătatea inimii ei? 

— Dacă ţi-aş spune că o fac pentru propriul meu interes? 
Otravă sorbi din cupa lui. Valenda e casa mea. Aş prefera 
să nu fiu nevoit să fug în Nord pentru că m-am purtat urât 
ca ceilalţi - nu-mi place efectul magiei de acolo asupra 
abilităţilor mele şi e prea frig. Aşa că încerc să fiu util 
Coroanei. Acum, pleacă, sunt alţii care aşteaptă să te vadă 
în salonul mare. 

Otravă o întoarse spre un set de scări în formă de 
spirală, unde Evangeline simţi unul dintre cele mai 
delicioase mirosuri: cel de tort cu glazură roz. 

Îi chiorăi stomacul. Nu-şi dăduse seama cât de flămândă 
era. 

După ce îi mulţumi lui Otravă, urcă pe trepte. 

În câteva secunde, aerul deveni mai dulce şi lumea se 
lumină într-un fel care îi dădu senzaţia că viaţa ei de 
dinainte fusese plictisitoare. Marele salon părea făcut din 
strălucire şi lumină; candelabre aurii în formă de coroane 

tronau peste mese aurite, harpe şi piane mari cu clape 
aurite. Dar vederea tuturor acelor oameni o lăsă fără 
răsuflare. 

Atât de mulţi oameni! Toţi aplaudau şi îi zâmbeau ei. 

Evangeline era prietenă cu mulţi oameni din magazinul 
de curiozităţi al tatălui ei şi părea că fiecare dintre ei era 
acolo ca să o primească înapoi. Era emoţionant şi cald, dar 
şi puţin ciudat că erau prezenţi atât de mulţi oameni. 

— Bună, draga mea! strigă doamna Mallory, care 
colecţiona hărţi ale locurilor ficționale. Am multe să-ţi 
povestesc despre nepotul meu. 

— De-abia aştept să aud, îi răspunse Evangeline înainte 
să accepte o strângere de mână de la un domn care 
întotdeauna comanda cărţi de bucate străine puţin 
cunoscute. 

— Sunt foarte mândră de tine! strigă doamna Vane, care 
prefera vasele cu cerneală semitransparentă. 

După săptămâni de nimic nesfârşit, Evangeline fu 
înconjurată de îmbrăţişări şi pupături pe obraji. Dar îşi 
simţi inima grea pentru că nu reuşea să-l găsească pe Luc 
în mulţime. 

Sora ei vitregă stătea la margine şi Luc nu era nici cu 
ea. Dar Evangeline nu simţi uşurarea la care se aştepta 
când nu îi găsi împreună. Oare nu ştia el despre această 
adunare? Sau era alt motiv pentru care Luc alesese să nu 
participe? 

Expresia lui Marisol era greu de citit. Se clătina pe 
picioare şi încerca să împiedice o muscă să aterizeze pe 
tortul roz cu glazură sclipitoare din mâinile ei. Dar imediat 
ce Marisol o zări pe Evangeline, zâmbetul ei se lărgi până 
fu la fel de luminos ca frumosul tort. 

Agnes dispreţuia dragostea fiicei ei pentru gătit - voia 
lucruri măreţe pentru Marisol şi spunea că gătitul era o 
îndeletnicire prea comună -, dar Evangeline se întrebă 
dacă o lăsase pe Marisol să facă această delicatesă pentru 
acea zi. Tortul avea patru niveluri roz şi pufoase, straturi 
alternante de cremă de portocale dulci, o fundă din 
glazură şi o etichetă supradimensionată făcută dintr-un 

biscuit pe care scria: „Bine ai revenit, sora mea 

Vinovăţia grea îşi făcea simțită prezenţa în neliniştea lui 
Evangeline. Nu s-ar fi aşteptat niciodată la un asemenea 
gest din partea mamei ei vitrege şi, cu siguranţă, nu îl 
merita. 

— O, uite-o pe draga şi frumoasa mea fetiţă! Agnes se 
apropie şi o cuprinse cu amândouă braţele pe Evangeline. 
Am fost cu toţii îngrijoraţi şi disperaţi. Am simţit o mare 
uşurare când am auzit că cineva putea să te salveze. 

Agnes o strânse pe Evangeline mai tare şi şopti: 

— Foarte mulţi peţitori au întrebat de tine. Acum că te-ai 
întors, voi aranja să te viziteze cei mai bogaţi. 

Evangeline nu ştiu cum să răspundă la ceea ce tocmai îi 
spusese Agnes sau la această versiune a mamei ei vitrege 
care credea în îmbrăţişări. Nici când Agnes se măritase cu 
tatăl lui Evangeline nu o îmbrăţişase. Agnes se măritase cu 
Maximilian din acelaşi motiv pentru care el se însurase cu 
ea - ca fiica ei să aibă viitorul asigurat. Maximilian Fox nu 
fusese bogat - afacerile lui dăduseră faliment aproape de 
tot atâtea ori cât îi reuşiseră -, dar era o partidă 
respectabilă pentru o văduvă cu o fiică. 

Agnes îi dădu drumul lui Evangeline din îmbrăţişare, 
doar ca să o întoarcă spre un domn despre care Evangeline 
speră că nu era un peţitor. 

Purta o cămaşă largă, din mătase albă, cu un jabou din 
dantelă, care se revărsa în jos până la o pereche de 
pantaloni negri din piele atât de strâmţi că fu surprinsă că 
el se putea mişca. 

— Evangeline, spuse Agnes, acesta e domnul Kutlass 
Knighitlinger de la Gazeta $oaptelor. 

— Scrieţi pentru acele foi de scandal? 

— Nu sunt foi de scandal, ci o publicaţie periodică, o 
corectă Agnes pufnind, făcând-o pe Evangeline să creadă 
că numărul de cititori ai noului ziar şi credibilitatea 
acestuia crescuseră de la articolul care o inspirase să 
caute uşa bisericii Prințului Inimilor. 

— Nu-mi pasă cum o numiţi, domnişoară Fox, dacă îmi 
permiteţi să scriu un articol despre dumneavoastră. 

Kutlass Knightlinger îşi atinse uşor buzele cu un stilou cu 
pană neagră. Am scris totul despre întoarcerea Sorţilor şi 
am câteva întrebări pentru dumneavoastră. 

Brusc, Evangeline de-abia se mai putu ţine pe picioare. 
Ultimul lucru despre care voia să vorbească era ceea ce se 
întâmplase cu Jacks. Nimeni nu putea afla vreodată că 
făcuse un târg cu o Soartă. 

Dacă Evangeline şi-ar fi revenit în totalitate, s-ar fi 
retras cu o scuză inteligentă. În schimb, domnul Kutlass 
Knightlinger, cu jaboul de dantelă şi cu pantalonii negri 
din piele, era cel care trăgea toate sforile. Repede, o luă de 
la petrecere, trecură printr-o pereche de perdele aurii 
groase şi se aşezară pe o bancă ascunsă într-un alcov care 
mirosea a mister, mosc şi imitație de magie. Sau era apa 
de colonie a lui Kutlass Knighilinger? 

— Domnule Knightlinger - Evangeline se ridică de pe 
bancă şi totul începu să se învârtă în jurul ei. Chiar avea 
nevoie să mănânce. Nu cred că azi e cea mai bună zi 
pentru un interviu. A 

— Nu vă faceţi griji, nu contează ce spuneţi. li fac pe 
oamenii pe care îi intervievez să arate bine. Şi toată lumea 
deja vă iubeşte. După sacrificiul pe care l-aţi făcut, sunteţi 
una dintre eroinele preferate ale Valendei. 

— Dar nu sunt o eroină. 

— Sunteţi prea modestă. Kutlass se aplecă mai aproape. 
Mirosul greu din jurul ei sigur era apa lui de colonie. In 
timpul Săptămânii Terorii... 

— Ce e Săptămâna Terorii? 

— A fost atât de captivantă! A început chiar după ce aţi 
fost transformată în stană de piatră. S-au întors Sorţile - 
vă vine să credeţi că au fost închise într-un pachet de cărţi 
de joc? Au făcut foarte multe pagube şi haos când au 
scăpat şi au încercat să cucerească imperiul. Dar povestea 
dumneavoastră despre cum aţi luat locul oamenilor de la 
acea nuntă şi v-aţi transformat în stană de piatră a inspirat 
oamenii de peste tot în acele vremuri grele. Sunteţi o 
eroină. 

Evangeline îşi simţi, brusc, gâtul uscat. Nu era de 

mirare că atât de mulţi oameni erau acolo. 

— Sper că am făcut ceea ce ar fi făcut oricine altcineva 
în situaţia mea. 

— Asta e perfect. Kutlass scoase un carneţel incredibil 
de mic din vesta lui de piele şi începu să mâzgălească. 
Cititorii mei vor adora asta. Acum... 

Stomacul ei îl întrerupse cu un chiorăit zgomotos. 

Kutlass râse repede şi fals în timp ce scria cu stiloul lui. 

— Vă e puţin foame? 

— Nu-mi aduc aminte când am mâncat ultima dată. 
Probabil ar trebui... 

— Mai am doar câteva întrebări. Există zvonuri că, în 
timp ce eraţi împietrită, mama dumneavoastră adoptivă a 
început să primească cereri în căsătorie pentru mâna 
dumneavoastră... 

— O, Agnes e mama mea vitregă, îl întrerupse 
Evangeline repede, nu m-a adoptat niciodată. 

— Dar cred că se poate spune cu siguranţă că o va face 
acum. Kutlass îi făcu cu ochiul. Domnişoară Fox, steaua 
dumneavoastră doar va continua să se înalțe. Acum, pot 
primi nişte vorbe de încheiere pentru toţi admiratorii 
dumneavoastră? 

Cuvântul admiratori îi lăsă un gust amar lui Evangeline. 
Chiar nu merita nişte admiratori. Şi, fără îndoială, toţi ar fi 
simţit altceva dacă ar fi ştiut ceea ce făcuse ea cu 
adevărat. 

— Dacă aţi rămas fără cuvinte, voi inventa eu ceva 
genial. 

Stiloul lui cu pană foşni peste jurnal. 

— Aşteptaţi - Evangeline încă nu ştia ce avea să spună, 
dar tremura când se gândea la ce ar fi putut scrie el. Ştiu 
că poveştile capătă, adesea, o viaţă proprie. Deja simt că 
oroarea prin care am trecut se transformă într-un basm, 
dar nu sunt specială şi acesta nu e un basm. 

— Şi totuşi, s-a încheiat foarte bine pentru 
dumneavoastră, o întrerupse Kutlass. 

— A fost împietrită timp de şase săptămâni, spuse o voce 
blândă din spatele lor. Nu aş spune că s-a încheiat bine. 

Evangeline se uită peste umărul lui Kutlass ca să îşi 
vadă sora vitregă. 

Marisol stătea între perdelele aurii, ţinându-şi tortul de 
portocale dulci ca pe un scut. 

Kutlass se întoarse cu un foşnet de dantelă şi piele. 

— Mireasa Blestemată! 

Obrajii lui Marisol căpătară o dureroasă nuanţă de roşu. 

— Excelent! Stiloul cu pană al lui Kutlass începu să se 
mişte din nou. Mi-ar plăcea să stau de vorbă cu tine. 

— De fapt, îl întrerupse Evangeline, simțind că Marisol 
era cea care avea nevoie de salvare atunci. N-am avut timp 
să stau cu sora mea vitregă, aşa că acum cred că am s-o 
iau de aici ca să ne bucurăm de puţin tort. 

În cele din urmă, Evangeline se împinse pe lângă el, o 
luă de braţ pe sora ei vitregă şi plecară printre perdele. 

— Mulţumesc! 

Marisol se agăţă mai tare de Evangeline şi, chiar dacă 
nu prea merseseră braţ la braţ înainte, Evangeline simţi că 
sora ei vitregă slăbise. Marisol fusese întotdeauna slabă ca 
mama ei, dar în acea zi părea fragilă. lar pielea ei era 
aproape la fel de palidă ca ceara, probabil din cauza 
interacțiunii cu Kutlass. Dar avea şi cearcăne, care păreau 
să fie acolo de zile sau poate de săptămâni întregi, sub 
ochii ei căprui-deschişi. 

Evangeline se opri brusc înainte să se alăture din nou 
restului adunării. Mai devreme, se întrebase de ce Luc nu 
era acolo, dar acum se temea de răspuns. 

— Marisol, care e problema? Şi... unde e Luc? 

Marisol dădu din cap. 

— N-ar trebui să vorbim despre asta acum. Astăzi e ziua 
ta de bucurie. Nu vreau să o stric. 

— Mi-ai făcut un tort şi m-ai salvat de regele ziarelor de 
scandal - cred că tu eşti adevărata eroină. 

Ochii lui Marisol se umplură de lacrimi, iar Evangeline 
se simţi de parcă un cuţit era răsucit în ea. 

— Ce e? insistă Evangeline. Care e problema? 

Marisol îşi muşcă buza. 

— S-a întâmplat acum patru săptămâni, când eu şi Luc 

am hotărât să încercăm să ne căsătorim din nou. 

Încercaseră să se căsătorească din nou când ea era 
împietrită? De data asta, lui Evangeline i se păru că un 
cuţit o făcea să sângereze. Vestea nu ar fi trebuit să o 
rănească atât de tare. Când nu îl văzuse pe Luc aşteptând- 
o în laboratorul lui Otravă sau la petrecerea de bun-venit, 
îşi imaginase că nimic nu se schimbase între ei. Dar tot o 
durea să audă că el nici măcar nu o jelise, că la doar două 
săptămâni după ce fusese transformată în stană de piatră, 
el plănuise altă nuntă. 

— Am crezut că vom fi în siguranţă pentru că se 
terminase Săptămâna Terorii. Dar, în drum spre nuntă, 
Luc a fost atacat de un lup sălbatic. 

— Stai - stai - ce? Evangeline se bâlbâi. 

Valenda era un port agitat. Cele mai mari animale pe 
care le avea erau câinii, urmaţi de pisicile sălbatice care 
umblau pe docuri după şoareci. Valenda nu avea lupi. 

— Nimeni nu ştie de unde a venit lupul, spuse Marisol pe 
un ton jalnic. Medicul ne-a spus că e un miracol că Luca 
supravieţuit. Dar nu sunt sigură că a fost aşa. A fost 
schilodit rău de tot. _ 

Lui Evangeline i se înmuiară picioarele. Incercă să-şi 
deschidă gura, să spună că măcar era viu. Atât timp cât 
încă era în viaţă, avea să fie bine. Dar Marisol vorbea ca şi 
cum el deja ar fi fost mort. 

— Au trecut câteva săptămâni, iar el încă n-a ieşit din 
casă şi... lui Marisol îi tremură vocea, iar minunatul tort 
din mâinile ei se clătină până când o bucată de cremă căzu 
pe podea. Nu vrea să mă vadă. Cred că el crede că e vina 
mea. 

— Cum ar putea să fie vina ta? 

— L-ai auzit pe domnul Knightlinger. Toată lumea din 
Valenda îmi zice Mireasa Blestemată. Două nunţi şi două 
tragedii îngrozitoare în două săptămâni. Mama spune că 
nu e un lucru rău, că sunt specială pentru că, atunci când 
s-au întors Sorţile, am fost prima care le-a atras atenţia. 
Dar eu ştiu că nu sunt. Sunt blestemată. 

Lacrimi curseră pe obrajii palizi ai lui Marisol. 

Până în acel moment, Evangeline încercase din răsputeri 
să nu îşi regrete alegerile. Putea fi o coincidenţă faptul că 
Luc fusese atacat în drum spre nuntă, dar părea mult mai 
probabil ca atacul împotriva lui să nu fi fost doar acţiunea 
unui lup sălbatic. Jacks îi spusese că avea să oprească 
nunta şi era evident că se ţinuse de cuvânt. 

Evangeline nu ar fi trebuit să facă niciodată un târg cu 
el. 

Voia să-l învinuiască doar pe Jacks, dar vina ei era la fel 
de mare ca a lui. Imediat ce văzuse statuile din grădină, 
ştiuse că făcuse o greşeală. Credea că o îndreptase prin 
sacrificiul ei, dar nu ar fi trebuit să ceară ajutorul Prințului 
Inimilor de la început. 

— Marisol, trebuie să-ţi spun... A 

Dar cuvintele se lipiră de limba lui Evangeline. Îşi mişcă 
falca pentru a scoate mărturisirea, dar ştia că problema nu 
era nodul pe care îl simţea brusc în gât. li era teamă. 

Evangeline tremura la fel de tare ca atunci când auzise 
vestea despre logodna lui Luc cu Marisol. Cuvintele îi 
rămaseră blocate în gât în acea zi în care încercase să stea 
de vorbă cu Marisol despre Luc. Fusese convinsă că era un 
fel de blestem. Şi încă voia să creadă asta. Dar Evangeline 
nu mai putea ignora posibilitatea de a se fi înşelat. 

Poate că adevăratul motiv pentru care Evangeline nu 
putuse să vorbească niciodată cu Marisol despre Luc nu 
era o vrajă. Poate frica îi paralizase limba. Poate că, în 
adâncul inimii ei, Evangeline se temea că ea şi Luc nu erau 
blestemaţi, iar el era doar un băiat infidel. 

— E în ordine, Evangeline. Nu trebuie să spui nimic. 
Doar mă bucur că te-ai întors! 

Marisol îşi puse tortul pe cea mai apropiată masă aurită 
şi o cuprinse cu braţele pe Evangeline, îmbrăţişând-o aşa 
cum Evangeline îşi imaginase întotdeauna că se îmbrăţişau 
surorile adevărate. 

Şi ştiu că nu putea să-i spună adevărul, nu în acea zi. 

Evangeline îşi petrecuse ultimele şase săptămâni 
singură, ca o stană de piatră. Nu era pregătită să fie 
singură din nou, aşa cum s-ar fi întâmplat dacă cineva ar fi 

aflat ce făcuse. 

CAPITOLUL 7 

Dacă furtunile ar fi fost făcute din ziare de scandal, cozi 
de domni cu cravate scrobite şi bileţele cu origini 
dubioase, atunci furtuna perfectă s-ar fi desfăşurat în 
lumea lui Evangeline în următoarea dimineață. Doar că ea 
încă nu ştia asta. 

Ştia doar despre biletul cu origine ciudată care o 
determinase să plece pe furiş de acasă în zori. 


Trebuie să ne întâlnim. 
La magazinul de curiozităţi. 
Imediat după răsărit. 
Luc 


Lui Evangeline era să-i sară inima din piept când 
descoperise mesajul în dormitorul ei noaptea trecută. Nu 
ştia dacă era un bilet nou sau unul vechi pe care îl găsise 
doar atunci. Dar adormise citindu-l de nenumărate ori, 
sperând că Luc avea să o aştepte dimineața cu o poveste 
diferită de cea pe care o auzise de la Marisol. 

Conversaţia din ziua precedentă cu Marisol o şocase pe 
Evangeline; aproape că o convinsese că se amăgise în 
privința lui Luc. Dar speranța e greu de ucis, doar o 
scânteie din ea poate aprinde un foc, iar acest bilet îi 
oferise o nouă scânteie lui Evangeline. 

Tatăl ei deținuse patru magazine şi jumătate în Valenda. 
Fusese partenerul tăcut al unui croitor care cosea arme în 
haine. Construise o librărie secretă, accesibilă doar printr- 
un pasaj ascuns. Apoi mai era magazinul lui din Cartierul 
Mirodeniilor, acoperit cu postere decorative pe care scria 

Căutat şi descrieri ca nişte scurte poveşti ciudate despre 
crime. Al treilea magazin al lui era un secret, chiar şi 
pentru Evangeline. lar al patrulea era locul ei preferat: 
Curiozităţile, Capriciile şi alte Ciudăţenii. 

Acesta era magazinul în care Evangeline începuse să 
lucreze imediat ce tatăl ei îi permisese. El obişnuia să le 
spună clienţilor că tot ce era înăuntrul lui era aproape 
magic. Dar Evangeline întotdeauna crezuse că unele dintre 
obiectele care treceau prin magazin chiar erau fermecate. 
Găsise adesea piese de şah care plecaseră de pe tablele 
lor, iar uneori tablourile aveau expresii diferite de cele pe 
care le avuseseră cu o zi înainte. 

Evangeline simţi în piept greutatea unui sentiment ca 
dorul de casă când merse după colţ pe strada pietruită 
care era casa Curiozităţilor lui Maximilian. Îi fusese dor de 
magazin în timpul săptămânilor în care fusese împietrită, 
dar nu simţise cât de mult până în acel moment. li fusese 
dor de pereţii pe care îi vopsise mama ei, de rafturile pline 
de descoperirile tatălui ei, de clopoțel... 

Evangeline se opri. 

Uşile magazinului Curiozităţile lui Maximilian fuseseră 
închise. Ferestrele cu margini de cupru erau acoperite cu 
scânduri. Marchiza era ruptă şi cineva scrisese cu vopsea 
peste numele de pe uşă: 


Sub un nou proprietar 
Inchis până la noi ordine 


— Nu! Nu magazinul! 

Evangeline lovi şi iar lovi în uşă. Acesta era ultimul lucru 
care îi rămăsese de la tatăl ei. Cum putea Agnes să facă 
aşa ceva? 

— Scuzaţi-mă, domnişoară. Umbra mare a unei patrule 
căzu peste ea. Va trebui să nu mai daţi în uşă. 

— Nu înţelegeţi. Magazinul acesta a fost al tatălui meu - 
mi-a fost lăsat moştenire mie. Evangeline continuă să bată 
în uşă de parcă s-ar fi putut deschide în mod magic, de 
parcă Luc o aştepta pe partea cealaltă, de parcă nu 

pierduse ultimul lucru rămas de la părinţii ei. De când e 
închis? 

— Îmi pare rău, domnişoară. Cred că a fost închis acum 
aproape şase săptămâni şi... Chipul tânărului poliţist de 
patrulă se lumină. Vai... dumneavoastră sunteţi... Îndrăgita 
Salvatoare a Valendei. Se opri ca să-şi dea părul pe spate. 
Dacă nu vă deranjează că vă spun asta, domnişoară, 
sunteţi mai drăguță decât scriu ziarele. Ştiţi de unde pot 
să fac rost de una dintre cererile acelea? 

— Cereri pentru ce? 

Evangeline încetă să mai bată în uşă, brusc tulburată, în 
timp ce polițistul de patrulă îşi băgă mâna în buzunarul de 
la spate şi scoase o foaie de ziar în alb şi negru. 


Gazeta Şoaptelor 
DE PE STRĂZI ŞI DIN PIATRĂ SPRE CELEBRITATE 
UN INTERVIU CU ÎNDRĂGITA SALVATOARE A 
VALENDEI 
de Kutlass Knighilinger 


Evangeline Fox, în vârstă de şaptesprezece ani, arată ca o 
prinţesă din basme, cu părul ei roz sclipitor şi zâmbetul ei 
inocent. Dar acum câteva săptămâni era o orfană. Când am 
vorbit cu ea recent, mi-a spus că nu-şi aminteşte când a mâncat 
ultima oară. 

Nu a fost invitată la ceremonia de nuntă a lui Luc Navarro şi 
Marisol Tourmaline, pe care mulţi dintre voi o cunoaşteţi ca 
Mireasa  Blestemată. Şi totuşi, când Evangeline a găsit 
adunarea, care fusese transformată în stane de piatră de una 
dintre Sorti, Evangeline nu a ezitat să salveze tot grupul de la 
nuntă luându-le locul şi devenind o statuie. 

„Cred că am făcut doar ce sper că oricine ar fi făcut în 
situaţia mea. Nu sunt o eroină”, mi-a spus ea. 

Evangeline a fost foarte modestă. A fost greu să o fac să 
vorbească despre faptele ei eroice. Dar Îndrăgita Salvatoare a 
Valendei a fost dornică să vorbească atunci când am mentionat- 
o pe Agnes Tourmaline, mama Miresei Blestemate, şi planurile 
ei mărinimoase de a o adopta de Evangeline. 

„Deja simt că oroarea prin care am trecut se transformă într- 
un basm”, a spus ea. 

Agnes m-a informat şi că Evangeline doreşte să îşi vadă de 
viaţa ei cât mai curând. Acceptă cereri de la peţitori pentru 
mâna ei. 

(continuare pe pagina 3) 


— O, vai! Evangeline îi zâmbi cu buzele tremurânde 
poliţistului de patrulă. Imi pare rău, ziarul acesta a înţeles 
greşit. Nu caut peţitori. 

Se ruşină pentru că folosise acel cuvânt. Nu era 
surprinsă. Ştia că îmbrăţişările şi zâmbetele lui Agnes de 
ieri fuseseră false. Dar Evangeline nu se aşteptase ca 
mama ei să o vândă atât de repede. 

Alţi trecători de pe stradă deja se opriseră ca să se 
holbeze. Câţiva domni dornici păreau că îşi făceau curaj să 
se apropie. 

Dacă Jacks ar fi fost acolo, probabil că ar fi luat asta ca 
pe o dovadă că îi făcuse o favoare lui Evangeline făcând-o 
atât de populară. Dar nu asta îşi dorea. 

Evangeline aruncă ziarul de scandal în cel mai apropiat 
coş de gunoi şi se uită încă o dată la biletul lui Luc. 
Mesajul era vechi. Ştia asta acum - nu i-ar fi cerut să se 
întâlnească la magazin ştiind că era închis. 

Evangeline nu voia să plângă, ci să se întoarcă în timp, 
înainte. Înainte de Agnes, înainte de Luc, înainte să-şi 
piardă ambii părinţi. Voia doar încă o îmbrăţişare de la 
tatăl ei. Încă un moment în care mama să-i mângâie părul. 
Durerea pe care o simţea când îi era dor de Luc nu era nici 
măcar o zgârietură în comparaţie cu absenţa mamei şi a 
tatălui ei. Incă îl voia pe Luc, dar ceea ce îşi dorea cu 
adevărat era viaţa şi toată iubirea pe care le pierduse. 

Lui Evangeline îi fu greu să nu se simtă mâhnită în timp 
ce se întorcea cu greu la o casă care nu mai fusese 
căminul ei de când îi murise tatăl. În mod normal, adora 
oraşul. Adora zgomotul, agitația oamenilor şi felul în care 
strada ei mirosea adesea a prăjituri proaspete de la 
brutăria din colţ. Dar, în acea după-amiază, strada mirosea 

prea mult a apă de colonie necunoscută. 

Mirosul îi făcu greață, dar vederea tuturor domnilor o 
opri din drum. Îmbrăcaţi cu cele mai bune paltoane, cape 
şi pălării, bărbaţii erau aliniaţi pe stradă până la casa ei, 
unde Agnes stătea în pragul uşii primind bucuroasă flori, 
complimente şi foi de hârtie. 

„Acceptă cereri de la peţitori pentru mâna ei...” 

Evangeline strânse pumnii. Câţiva dintre bărbaţi erau 
destul de atrăgători, dar mulţi dintre ei erau de vârsta 
tatălui ei sau mai bătrâni. S-ar fi întors dacă ar fi avut unde 
să se ducă, dar, din cauza lui Agnes, magazinul de 
curiozităţi era închis. Şi Evangeline descoperi că avea mai 
mult chef de ceartă decât de fugă. 

Mărşălui spre casă cu un zâmbet afectat. 

— O, uitaţi-o, gânguri Agnes. 

Dar Evangeline nu îi oferi ocazia de a spune altceva. Se 
întoarse repede spre domni, ridică glasul şi spuse: 

— Vă mulţumesc tuturor că aţi venit, dar vreau să vă 
refuz pe toţi. Tăcu o vreme, îşi apăsă fruntea teatral cu 
dosul mâinii stângi şi îşi închise ochii, imitând o mişcare pe 
care o văzuse cândva într-o piesă de teatru tragică 
împreună cu tatăl ei. Nu mai sunt o statuie, dar încă sunt 
blestemată şi, pe oricine voi săruta, îl voi transforma în 
piatră. 

Se auziră murmure de peste tot. 

— Piatră... 

— Blestemată! 

— Am plecat de-aici. 

Domnii se împrăştiară repede şi, odată cu ei, şi masca 
iubitoare a mamei ei vitrege. 

Agnes o apucă de umeri pe Evangeline şi îşi înfipse 
degetele subţiri în ei. 

— Ce-ai făcut, nenorocito? Peţitorii aceia nu erau doar 
pentru tine. Asta era şansa lui Marisol de a fi observată din 
nou. 

Evangeline se crispă şi se retrase. Simţi puţină vinovăţie 
faţă de sora ei, dar ştia, din ziua precedentă, că nici 
Marisol nu uitase de Luc. 

— Nu te preface că eu sunt cea rea, spuse Evangeline. 
Nu ar fi trebuit să faci asta şi nu ar fi trebuit să vinzi 
magazinul familiei mele. Acel magazin mi-a fost lăsat prin 
testament mie. 

— Ai fost considerată moartă. 

Agnes făcu un pas ameninţător. 

Evangeline păli. Mama ei vitregă nu o lovise niciodată, 
dar nici nu o strânsese aşa până în acea zi. lar Evangeline 
nu voia să se gândească la ce mai putea face Agnes. Dacă 
mama ei vitregă o arunca în stradă, Evangeline nu avea 
unde să se ducă. 

Poate că Evangeline ar fi trebuit să se gândească la asta 
înainte să refuze peţitorii, dar era prea târziu să îşi retragă 
spusele şi oricum nu era sigură că s-ar fi putut căsători cu 
vreunul dintre ei. 

— Agnes, sper că asta nu e o ameninţare. Evangeline 
vorbi cu toată îndrăzneala de care era în stare. Niciodată 
nu ştii cine ar putea asculta şi ar fi păcat dacă vreo veste 
despre adevărata ta fire ar ajunge la cineva precum 
Kutlass Knightlinger. 

Agnes îşi umflă nările. 

— Kutlass nu te poate proteja pentru totdeauna. 
Credeam că ştii cât de repede se poate schimba direcţia în 
care un tânăr îşi îndreaptă atenţia. Kutlass Knightlinger se 
va întoarce împotriva ta sau te va uita în curând, cum a 
făcut-o iubitul tău, Luc. 

Insulta o lovi pe Evangeline drept în piept. 

Agnes zâmbi de parcă de-abia aşteptase să spună acele 
cuvinte. 

— Aveam de gând să aştept şi să-ţi arăt asta după ce o 
vedea Marisol, dar m-am răzgândit. 

Agnes întinse mâna spre masa ei cu cereri, găsi o pagină 
îndoită şi o întinse pentru Evangeline. 

Prudentă, ea deschise biletul. 


Marisol, comoara mea cea mai prețioasă, 
Aş vrea să nu Îmi iau rămas-bun aşa. Dar sper că 
nu va fi un adevărat adio. Plec din Valenda în 

speranţa de a găsi un vindecător. Data viitoare când 
o să-ți mai văd frumosul chip, voi fi Luc cel de care 
te-ai îndrăgostit şi vom putea fi din nou impreună. 
Cu fiecare bătaie a inimii mele... 


Evangeline nu putu citi mai mult. Nu avea nevoie să 
ajungă la sfârşit ca să ştie că era scrisul de mână al lui 
Luc. 

Luc îi trimisese scrisori, dar, de obicei, erau scurte, ca 
biletul pe care îl găsise noaptea precedentă. Niciodată nu 
o numise cea mai prețioasă comoară a lui şi nu-i vorbise 
despre bătăile inimii lui. 

— Asta nu poate fi adevărat, şopti Evangeline. Ce i-ai 
făcut? 

Agnes râse. 

— Chiar eşti o copilă proastă. Tatăl tău spunea că tu 
crezi în lucruri pe care nu le vezi de parcă asta ar fi fost un 
dar. Dar ar trebui să începi să crezi în lucrurile pe care le 
vezi. 


== 


Familia lui Luc Navarro locuia la marginea îndepărtată 
şi modernă a oraşului, unde casele erau mai mari şi mai 
distanţate unele de altele. Genul de cartier care o făcea pe 
Evangeline să simtă nevoia să respire adânc atunci când se 
apropia de el. 

În ziua în care Marisol îşi anunţase logodna cu Luc, 
Evangeline fugise până acolo. Bătuse la uşa lui Luc, sigură 
că atunci când avea să se deschidă, Luc avea să-i spună că 
totul era o mare neînțelegere. 

Luc era prima ei iubire, îi dăruise primul sărut, era 
inima ei când propria inimă încetase să mai bată. Era 
inimaginabil că el nu o iubea, era la fel de imposibil ca o 
călătorie în timp. O parte din ea ştia că exista o posibilitate 
ca asta să fie adevărat, dar sufletul ei îi spusese că nu era. 
Aşteptase ca Luc să îi confirme asta. Dar Luc nu îi spusese 
nimic. Servitorii o alungaseră şi trântiseră uşa. Făcuseră la 
fel şi în următoarea zi şi în fiecare zi după aceea. 

Dar, în sfârşit, azi era altfel. 

Azi, nimeni nu mai răspunse când bătu la uşă. 

Evangeline nu auzi paşi şi voci prin casă. Când găsi o 
crăpătură în perdelele trase, văzu pe partea cealaltă doar 
cearşafuri care acopereau mobila. 

Luc şi familia lui plecaseră, exact aşa cum scria în 
biletul lui Luc. 

Evangeline nu ştiu cât de mult stătu acolo. Dar, în cele 
din urmă, îşi aminti vorbele lui Jacks şi se întrebă dacă 
avusese dreptate când îi spusese: „Dacă te-ar fi iubit şi el, 
nu s-ar fi însurat cu altcineva. Şi cu asta, basta”. 

CAPITOLUL 8 


Timpul trecu. 

Zilele se răciră. 

Frunzele se schimbară. 

Standuri cu mere apărură la colţurile străzilor, vânzând 
tarte, plăcinte şi delicatesele recoltei. De fiecare dată când 
Evangeline trecea pe lângă standuri şi simţea mirosul 
dulce de fructe, se gândea la Jacks şi la datoria pe care o 
avea faţă de el, şi inima îi bătea nebuneşte, gata să-i sară 
din piept. Dar Jacks părea să fi uitat de ea, aşa cum îi 
spusese Otravă. 

Nici Luc nu se întoarse, iar magazinul de curiozităţi nu 
se deschisese din nou. 

Evangeline o convinse pe Agnes să o lase să lucreze în 
librăria ascunsă a tatălui ei. Nu era la fel de magică 
precum magazinul de curiozităţi, dar era ceva ce de-abia 
aştepta să facă. Deşi, în unele zile, se simţea ca una dintre 
acele cărţi uzate şi prăfuite de pe rafturile din spate ale 
magazinului. Volumele care fuseseră populare cândva, dar 
nimeni nu le mai alegea acum. 

Încă era prea cunoscută ca mama ei să o arunce pe 
străzi, dar Evangeline se temea că asta avea să se întâmple 
într-o zi. 

Ziarele de scandal tipăriseră zvonul că sărutul ei îi 
transforma pe domni în stane de piatră. De atunci, numele 
ei apăruse în ştiri scurte şi rare. Şi Kutlass începea să uite 
de ea, exact cum îi spusese Agnes. 

Dar Evangeline refuza să îşi piardă speranţa. 

Mama ei, Liana, îşi petrecuse copilăria în Magnificul 
Nord şi o crescuse pe Evangeline cu basmele de acolo. 

În Nord, basmele şi istoria erau tratate ca unul şi acelaşi 
lucru pentru că toată istoria şi toate poveştile lor erau 
blestemate. Unele poveşti nu puteau fi scrise fără să ia foc, 
altele nu puteau părăsi Nordul şi multe se schimbau de 
fiecare dată când erau împărtăşite, devenind tot mai puţin 
reale cu fiecare repovestire. Se spunea că fiecare poveste 
nordică începuse ca o istorisire adevărată, dar, de-a lungul 
timpului, blestemul poveştii nordice schimbase toate 
poveştile până când rămăseseră doar bucăţi din adevăr. 

Una dintre poveştile pe care Liana obişnuise să i-o spună 
lui Evangeline era Balada arcaşului şi a vulpii, o poveste 
romantică despre o ţărancă şireată care se putea 
transforma într-o vulpe şi tânărul arcaş care o iubea, dar 
era blestemat cu nevoia de a o vâna şi a o ucide. 

Evangeline adora acea poveste pentru că şi ea era o Fox 
(vulpe), chiar dacă nu se putea transforma într-un animal. 
Poate că îl şi îndrăgise puţin pe arcaş. Evangeline o făcuse 
pe mama ei să-i spună povestea de nenumărate ori. Dar, 
pentru că această poveste era blestemată, de fiecare dată 
când mama ei se apropia de sfârşit, uita brusc ce spusese. 
Niciodată nu-i putea spune lui Evangeline dacă arcaşul o 
săruta pe fata-vulpe şi trăiau fericiţi pentru totdeauna sau 
dacă o omora pe fata-vulpe, sfârşind povestea lor în 
moarte. 

Evangeline îi cerea întotdeauna mamei ei să-i spună cum 
credea că se termina povestea. Dar mama ei refuza de 
fiecare dată. 

„Cred că sunt mult mai multe posibilităţi decât au trăit 
fericiţi până la adânci bătrâneţi sau tragedie. Fiecare 
poveste are potenţialul de a avea o infinitate de finaluri.” 

Mama lui Evangeline repeta această opinie atât de des 
că i-o transmisese şi ei, prinzând rădăcini în inima 
credințelor ei. Acesta era unul dintre motivele pentru care 
băuse otrava care o transformase în piatră. Nu pentru că 
era neînfricată sau din cale-afară de eroică; ci pentru că 
Evangeline, pur şi simplu, avea mai multă speranţă decât 
majoritatea oamenilor. Jacks îi spusese că singura ei 
opţiune pentru un final fericit era să plece; că, dacă bea 

otrava, ar fi rămas stană de piatră pentru totdeauna. Dar 
Evangeline nu putea crede asta. Ştia că povestea ei avea 
potenţialul de a avea o infinitate de finaluri - şi această 
credinţă nu se schimbase. 

O aştepta un final fericit. 

Răsună clopoţelul ataşat de uşa librăriei. Uşa încă nu se 
deschisese, dar clopoţelul trebuia să fi simţit că intra 
cineva special pentru că sună un pic mai devreme. 

Evangeline se trezi ţinându-şi respiraţia, sperând că 
avea să intre Luc. Voia să renunţe la acest obicei. Dar 
aceeaşi speranţă care o făcea pe Evangeline să creadă că 
încă exista posibilitatea unui final fericit pentru ea o făcea 
să creadă şi că, într-o zi, Luc avea să se întoarcă. Nu părea 
să conteze câte săptămâni sau luni treceau. Oricând suna 
clopoţelul librăriei, nu se putea abţine să nu spere. 

Ştia că unii oamenii ar fi crezut-o proastă, dar e foarte 
greu să nu mai iubeşti pe cineva atunci când nu iubeşti pe 
altcineva în locul lui. 

Evangeline cobori repede de pe scara pe care stătea şi 
trecu grăbită pe lângă cei câţiva clienţi care cercetau 
culoarele. Ultima persoană care intrase pe uşă nu era Luc, 
dar nici la ea nu se aşteptase. 

Marisol nu o vizitase niciodată pe Evangeline la librărie. 
Marisol nici nu ieşea din casă, de-abia ieşea din camera ei, 
şi era vizibil stânjenită că făcuse ambele lucruri în acea zi. 
Îşi frângea mâinile cu mănuşi la fiecare pas. 

Având în vedere că librăria era puţin cunoscută, nu 
arăta cine ştie ce pe dinafară. Doar o uşă cu o clanţă care 
părea să stea să cadă. Şi totuşi, odată ce intrai, era în ea 
un fel de magie. Era senzaţia dată de lumina lumânărilor la 
amurg, praful de hârtie care plutea în aer şi rândurile de 
cărţi neobişnuite pe rafturile strâmbe. Evangeline o 
preţuia, dar Marisol se mişcă printre grămezi de parcă ar 
fi putut cădea toate peste ea. 

De-a lungul ultimelor luni, Mireasa Blestemată devenise 
o parte din legendele locale. Nunţile nu se mai ţineau în 
grădini şi, dacă o nuntă era anulată, se considera că 
aducea ghinion să fie reprogramată. De vreme ce rareori 


e 53» 


ieşea afară, Marisol nu era uşor de recunoscut ca Mireasa 
Blestemată, dar Evangeline deja vedea cum teama surorii 
ei vitrege îi făcea pe ceilalţi clienţi să simtă că aveau de ce 
să se teamă. Conversaţiile se ţineau în şoaptă, iar clienţii 
încercau să o evite pe Marisol. 

Evangeline continuă să meargă spre ea cu zâmbetul pe 
buze, sperând că Marisol nu avea să observe privirile 
neprietenoase. 

— Ce te-aduce pe-aici? Vrei o carte? Tocmai am primit 
un transport de cărţi de bucate. 

Marisol dădu din cap, aproape violent. 

— Probabil e mai bine să nu ating nimic. Oamenii ar 
putea crede că am blestemat cărţile. Aruncă o privire pe 
furiş spre uşă unde, din întâmplare, un cuplu ieşea în 
grabă. 

— Nu pleacă din cauza ta, o asigură Evangeline. 

Marisol se încruntă, fără să fie convinsă. N 

— Nu stau mult. Am venit doar să-ţi dau asta. Ii întinse o 
foaie elaborată de hârtie roşie, scumpă, mărginită de 
spirale din foiţă de aur şi sigilată cu un simbol din ceară 
roşie. Când am văzut că a fost livrată, mi s-a părut 
importantă şi am vrut să mă asigur că mama nu o ascunde 
de tine. În cele din urmă, Marisol reuşi să schiţeze un 
zâmbet care părea puţin viclean pe la colţuri. Ştiu că nu te 
voi putea recompensa niciodată pentru săptămânile în care 
ai fost împietrită, dar e ceva. 

— Ţi-am mai spus că nu-mi datorezi nimic. A 

Evangeline simţi un junghi cunoscut de vinovăţie. In 
fiecare zi, era tentată să-i spună adevărul lui Marisol, dar, 
tot în fiecare zi, nu era destul de curajoasă. Pentru că 
Evangeline lucra la magazin şi Marisol se ascundea în 
camera ei, fetele nu se apropiaseră prea mult. Dar Marisol 
încă era cea mai apropiată rudă a lui Evangeline. 

Într-o zi, Evangeline avea să-i spună surorii ei adevărul, 
dar încă nu putea să o facă. 

Şi Marisol nici nu-i oferi şansa asta. Imediat ce îi înmână 
lui Evangeline pagina roşie, Marisol dispăru la fel cum 
venise, lăsând-o pe Evangeline să deschidă misteriosul 

bilet singură. 


Dragă domnişoară Fox, 

Eu şi sora mea ne-am dori să avem plăcerea de a 
fi în compania dumneavoastră la ceaiul de după- 
amiază, în curtea Colibriului Regal, la ora două. V- 
am admirat de departe şi am dori să discutăm 
despre o ocazie minunată. 

Cele mai calde salutări, 
Scarlett Marie Dragna 
Împărăteasa Imperiului Meridian 

CAPITOLUL 9 


Evangeline citi invitaţia împărătesei încă o dată în timp 
ce trăsura ei zburătoare ateriză pe terenurile impecabile 
ale palatului. Îşi petrecuse ziua precedentă încercând să îşi 
imagineze despre ce fel de ocazie ar fi vrut să discute 
împărăteasa, dar încă habar n-avea ce era. Nici Marisol nu 
avea nicio idee. Când Evangeline se întorsese acasă şi îi 
spusese lui Marisol ce conţinea biletul roşu, sora ei vitregă 
îi repetase că se bucura pentru ea, dar păruse şi nervoasă. 

Dacă invitaţia lui Evangeline era misterioasă, noua 
împărăteasă era mai mult decât atât. 

Înainte ca Evangeline să fi fost împietrită, fusese un 
moştenitor diferit la tron: un tânăr numit Frumosul. Din 
păcate, aflase că, în timpul Săptămânii Terorii, Sorţile îşi 
făcuseră reapariţia cunoscută publicului ucigând acest 
membru nenorocos al familiei regale. Noua împărăteasă şi 
sora ei mai mică - pe care oamenii o numeau Ucigaşa de 
Sorţi - se luptaseră cu Sorţile ca să îşi recapete imperiul, 
ucigând una şi dovedind că teoria lui Evangeline fusese 
corectă - Sorţile nu erau cu adevărat nemuritoare. Nu 
îmbătrâneau, dar puteau muri. 

Cei mai mulţi dintre locuitorii oraşului adorau surorile 
pentru victoria lor împotriva Sorţilor, dar unii credeau că 
noua împărăteasă era, de fapt, o Soartă. Ziarele de scandal 
pretindeau că putea citi gândurile şi că logodnicul ei era 
un pirat plin de cicatrici. 

Evangeline nu era atât de naivă încât să creadă toate 
zvonurile. Totuşi, încă se temea de citirea gândurilor. Nu 
voia ca împărăteasa să-i citească gândurile şi să afle că 
Evangeline nu era salvatoarea, aşa cum credea toată 

lumea. 

Evangeline se jucă neliniştită cu nasturii capei ei scurte, 
simțind o fierbinţeală bruscă în timp ce cobora din trăsură, 
şi urmă un servitor al palatului pe o cărare acoperită cu 
flori, până la o uşă cu o clanţă aurie în formă de pasăre 
colibri. 

După ce deschise uşa, servitorul făcu o plecăciune. 

— Maiestate, a sosit domnişoara Evangeline Fox. 

Se dădu la o parte, primind-o într-o grădină plină de 
copaci verzi ca în poveşti, cu flori corai, roz şi piersicii care 
o făcură pe Evangeline să se gândească la nişte săruturi 
moi pe obraji. 

— Bine ai venit! 

— Ce minunat că te întâlnesc, în sfârşit, Evangeline! 

— Părul tău chiar e divin! 

Împărăteasa şi sora ei, prinţesa Donatella, vorbiră la 
unison în timp ce păsările colibri zburau deasupra 
capetelor lor. 

— Nu ştiam ce-ţi place, aşa că am comandat câte puţin 
din toate, o anunţă prinţesa. 

Cu funde albastre ca cerul în buclele ei blonde şi o 
expresie jucăuşă pe faţa ei drăguță, nu era deloc cum şi-o 
imaginase Evangeline pe cruda şi curajoasa ucigaşă de 
Sorţi din ziarele de scandal. 

— Avem creme de mure, terine de recoltă, budincă de 
dovleac, tarte cu nucă şi toate felurile de ceai. 

Prinţesa îşi flutură mâna spre un turn etajat cu ceşcuţe 
colorate din care ieşea un drăguţ abur roz. Dacă surorile 
regale încercau să o uimească, atunci făceau o treabă 
foarte bună. 

Evangeline se simţi şi ea ca o prinţesă atunci când, în 
cele din urmă, îşi dădu jos capa şi luă loc la masa 
generoasă. 

— E minunat. Vă mulţumesc că m-aţi invitat. 

— Ne bucurăm foarte mult că ai putut să ni te alături, 
spuse împărăteasa. Era tânără - probabil cam de vârsta lui 
Evangeline -, deşi nu putea fi sigură de asta pentru că 
avea o şuviţă groasă şi căruntă în părul ei negru. Purta o 


e 57» 


rochie rubinie care îi lăsa umerii dezgoliţi, mănuşi drăguţe 
din dantelă, şi avea un zâmbet atât de dulce că lui 
Evangeline nu-i veni să creadă că se temuse să o 
întâlnească. Ne-am dorit să te cunoaştem de când am auzit 
despre eroismul tău în Săptămâna Terorii. 

— Dar vrem să-ţi cerem şi o favoare, interveni prinţesa. 

Împărăteasa se uită la sora ei, care părea să nu respecte 
scenariul. 

— Ce? Sunt sigură că moare de curiozitate. Doar încerc 
să-i salvez viaţa. 

Prinţesa îşi întinse mâna peste farfuria surorii ei şi luă o 
hârtie crem de formă pătrată, acoperită cu litere de tipar 
arămii. 


În onoarea Înălțimii Sale, prințul moştenitor 
Apollo Titus Acadian, aţi fost chemată în Nordul 
Magnific pentru a participa la festivitățile Noptii 
Nesfârşite care încep în prima zi a iernii şi nu se vor 
termina până când prinţul Apollo nu îşi va găsi 
mireasa. 


Cerneala metalică sclipea de parcă încă era umedă - sau 
atinsă de magia Nordului. Evangeline încercă să nu tragă 
concluzii pripite şi eşuă aproape imediat. Sperase că exista 
alt final fericit care o aştepta şi, în timp ce se uita la 
această invitaţie, era, practic, imposibil să nu îşi imagineze 
că aceasta putea fi modul ei de a-l descoperi. 

— Nordul are obiceiuri diferite de ale noastre, spuse 
împărăteasa încet. Prinţul moştenitor nu poate ajunge pe 
tron până când nu se însoară şi găzduirea unui bal pentru 
a-şi alege o mireasă e una dintre cele mai vechi tradiţii ale 
lor. 

Era şi o tradiţie cunoscută de Evangeline, iar asta i se 
păru alt semn. Mama ei îi povestise totul despre Noaptea 
Nesfârşită. Când era doar o fetiţă, Evangeline crezuse că 
era cel mai romantic lucru despre care auzise vreodată. 
Săli de bal secrete erau construite în păduri în care 
căzuseră cândva stele, lăsând totul acoperit de magie. 

Liana Fox spunea că existau feluri speciale de magie care 
se găseau doar în Nord şi nici măcar nişte amintiri despre 
această magie nu puteau ajunge în Sud. Apoi îi povestea 
lui Evangeline cum, în fiecare noapte din timpul Nopţii 
Nesfârşite, prinţul moştenitor al acelei vremi privea dintr- 
un loc ascuns până când alegea cinci doamne cu care să 
danseze. Noapte după noapte, urma aceeaşi rutină, privea, 
apoi invita doamnele la dans până când găsea mireasa 
perfectă. 

— Intotdeauna am sperat că Noaptea Nesfârşită era 

reală, spuse Evangeline. Dar nu eram sigură. 
_ — Ei bine, e reală, şi vrem ca tu să mergi acolo. 
Împărăteasa sorbi din ceai în timp ce o pasăre colibri 
aruncă petale piersicii în ceaşca ei. Am participa şi noi, dar 
nu cred că e înţelept să părăsim imperiul atât de repede 
după ce am fost încoronată şi... 

— E cineva în Nord pe care îl evit, adăugă prinţesa. 

— Telia, o mustră împărăteasa. 

— Ce? Acesta e adevărul. Prinţesa se întoarse din nou 
spre Evangeline. Ador balurile şi petrecerile cu o mare 
probabilitate de a avea un sfârşit dramatic. Dar aş putea 
provoca un incident internaţional - poate chiar un război - 
dacă aş participa la această celebrare. 

Fruntea împărătesei se încreţi din cauza unor riduri de 
ruşine. 

— Nu putem ignora invitaţia, continuă împărăteasa mai 
diplomatic. Şi aş prefera să nu îmi încep domnia neglijând 
una dintre celebrările cele mai preţuite ale Nordului. Aşa 
că eu şi consilierul meu ne-am gândit mult la cine ar trebui 
să reprezinte Imperiul Meridian. Ochii ei căprui-verzui 
întâlniră privirea lui Evangeline. Ce ai făcut în timpul 
Săptămânii Terorii a fost curajos şi altruist, şi ne-a făcut să 
ne gândim că eşti exact tipul de persoană pe care ne-am 
dori-o ca ambasador. 

Zâmbetul ei regal se lărgi în timp ce sora ei dădu din 
cap. 

În cele din urmă, Evangeline înghiţi puţină cremă de 
mure pentru a-şi masca zâmbetul larg. 

Voia să spună da. Întotdeauna îşi dorise să meargă în 
Nord, să exploreze lumea în care crescuse mama ei şi să 
afle care dintre poveştile ei erau adevărate. Era disperată 
să afle dacă existau spiriduşi cofetari care aduceau 
dulciuri de sărbători sau dragoni mici din care rămânea 
numai fumul dacă încercau să zboare spre Sud. Şi voia să 
meargă la acest bal. Voia să-l întâlnească pe prinţ, să 
danseze toată noaptea şi să uite de Luc. 

Dacă exista ceva care ar fi putut să o facă să uite de el, 
acel lucru era Noaptea Nesfârşită. i 

Dar putea să spună Evangeline da? Împărăteasa şi sora 
ei voiau o eroină ca ambasadoare a lor, o voiau pe 
salvatoarea orfană din ziarele de scandal, iar Evangeline 
nu era acea fată. Era opusul ei. Surorile luptaseră 
împotriva Sorţilor, iar Evangeline făcuse un târg cu una 
dintre ele. 

I se uscă brusc gâtul. Oricât de mult încerca Evangeline 
să nu se gândească la Jacks, el era întotdeauna ascuns 
printre gândurile ei şi se temea că acest secret avea să 
iasă la iveală într-o zi. 

Încă nu ştia unde dispăruse Jacks. Otravă îi spusese că 
majoritatea zânelor se aventuraseră în Nord, unde 
primiseră azil, şi fiecare zvon pe care îl auzise de atunci îi 
confirmase asta. Niciunul dintre aceste zvonuri nu îl 
menţionase anume pe Prinţul Inimilor. Dar nu o avertizase 
Otravă că avea să fie atrasă de Jacks, fie că voia sau nu? 
Dacă despre asta era vorba? Dacă asta nu era şansa lui 
Evangeline la un sfârşit fericit, ci soarta care îi controla 
calea? 

După ultima întâlnire a lui Evangeline cu Prinţul Inimilor 
- când el, de fapt, încerca să o ajute -, fusese împietrită. 
Nu voia să-şi imagineze ce putea să se întâmple dacă îl 
vedea pe Jacks din nou, iar el hotăra să ceară cele trei 
săruturi pe care i le datora. 

Cel mai bun mod de a se apăra de Prinţul Inimilor era să 
refuze oferta de a pleca în Nord. A 

Dar apoi ce s-ar fi întâmplat? In cel mai bun caz, 
Evangeline ar fi continuat să lucreze la magazin şi şi-ar fi 

ţinut respiraţia de fiecare dată când suna clopoţelul. Ceea 
ce, brusc, i se păru o variantă cam jalnică în locul uneia 
pline de speranţă. 

— Dacă îţi faci griji în legătură cu zvonul acela 
răutăcios, deja am rezolvat problema, spuse împărăteasa. 

— O, da, a fost amuzant! Prinţesa Donatella îşi întinse 
mâna şi o pereche de colibri vioi îi livrară o foaie de ziar în 
alb şi negru lui Evangeline. 


Gazeta Şoaptelor _ 
ANUNȚ DE EDIŢIE SPECIALA 
de Kutlass Knighilinger 


Tocmai am aflat de la o sursă de încredere că Îndrăgita 
Salvatoare a Valendei a fost vindecată. Atingerea ei nu mai 
împietreşte bărbaţii. 


Evangeline nici măcar nu apucase să îşi facă griji în 
legătură cu acest zvon, dar fu impresionată că surorile 
deja se ocupaseră de el. 

— Tocmai a fost publicat. Până diseară, nimeni nu va 
mai crede că eşti blestemată, confirmă prinţesa. Deşi cred 
că majoritatea oamenilor ar trebui să ştie până acum că nu 
pot crede tot ce citesc. Ar fi trebuit să vezi unele lucruri 
care s-au spus despre mine după Săptămâna Terorii. 

— Poate că am citit câteva dintre ele, recunoscu 
Evangeline. Librăria la care lucrez păstrează toate ziarele 
vechi. 

— Şi ce-ai crezut? insistă prinţesa, părând mai degrabă 
entuziasmată decât ruşinată în timp ce îşi aruncă o mică 
tartă în gura ei în formă de inimă. 

Evangeline nu se putu abţine şi râse. Îi plăceau aceste 
surori. 

— Cred că domnul Knighilinger a înţeles totul greşit. 
Sunteţi mult mai fioroasă în realitate decât vă descriu 
ziarele de scandal. 

— Ţi-am zis că va fi perfectă. Prinţesa bătu din palme. 
Spune-ne că vei zice da! Nu trebuie să faci nimic decât să 

mergi acolo. 

Surorile îi zâmbiră în timp ce ploua cu petale de flori şi 
mai multe păsări colibri bâzâiau prin jur. 

Dacă ar fi ştiut adevărul despre ziua în care fusese 
împietrită, nu i-ar fi cerut niciodată să facă asta. Dar poate 
Evangeline putea folosi acest bal ca să devină ca persoana 
pe care o considerau ele. Invitaţia putea fi soarta care îi 
controla calea şi o ducea înapoi la Jacks, dar asta nu 
însemna că nu era şi şansa ei de a găsi un final mai fericit 
la povestea ei. Ştia că era doar o iluzie să îşi imagineze că, 
dacă mergea în Nord, l-ar fi întâlnit pe prinţul Apollo, el s- 
ar fi îndrăgostit de ea şi ar fi ales-o. Dar fusese crescută să 
creadă în dorinţe, basme şi lucruri care păreau imposibile. 

Dar dacă nu era doar şansa ei la un final fericit, ci şi o 
ocazie pentru Marisol? Evangeline voise să găsească o cale 
de a îndrepta situaţia surorii ei vitrege. Poate aceasta era 
calea. 

Dacă Marisol ar fi mers în Nord cu Evangeline, nimeni 
nu ar fi ştiut că ea era Mireasa Blestemată. Ar fi fost doar 
o fată la un bal, iar Evangeline s-ar fi asigurat că ar fi fost 
cel mai frumos bal din viaţa ei. Până s-ar fi întors în 
Valenda, amândouă ar fi uitat de Luc. 

Evangeline zâmbi şi ea surorilor regale. 

— Dacă aş spune da, aş putea s-o iau şi pe sora mea 
vitregă cu mine? 

— E o idee minunată, spuse împărăteasa. 

— Ar fi trebuit să mă gândesc la asta, bombăni sora ei. 
Dar nu-ţi face griji, ne-am gândit la restul lucrurilor. Poate 
că ai observat că anotimpurile din Nord sunt diferite de ale 
noastre. Prima lor zi de iarnă e peste doar trei săptămâni, 
aşa că deja am început pregătirile. 

Vorbiră mult despre cazare, apoi despre rochii. Moda în 
Nord era destul de diferită. Domnii purtau jiletci şi multă 
piele. Doamnele purtau rochii cu fuste duble şi curele 
ornamentale. Apoi prinţesa zise „oho” şi „aha” când 
vorbiră despre bijuterii şi perle, iar măruntaiele lui 
Evangeline se făcură ca nişte panglici încreţite. Era 
ameţită şi entuziasmată. 

În cele din urmă, puse o întrebare despre ultima ei 
curiozitate. 

— Ştiţi vreuna din voi ceva despre prinţ? 

— Da! răspunseră ambele surori entuziasmate. 

— E... Ochii prinţesei Donatella se înceţoşară. De fapt, 
nu-mi amintesc ce-am auzit. 

— Am... 

Impărăteasa se opri în acelaşi fel în timp ce încercă şi ea 
să-şi amintească ce auzise. 

Evangeline se întrebă dacă informaţiile despre prinţ 
erau blestemate în acelaşi fel ca multe poveşti nordice. 
Nicio soră nu-şi putea aminti nimic despre prinţul Apollo 
Acadian sau despre familia lui. 

Dacă Evangeline nu ar fi cunoscut bine Nordul, asta ar fi 
descurajat-o. Dar era mult mai neliniştită de cele trei 
cicatrici în formă de inimi frânte de pe încheietura mâinii 
ei care începuseră să o ardă brusc. 

CAPITOLUL 10 


Când Evangeline Fox trăise ca o statuie de piatră, viaţa 
ei stagnase. Rămăsese nemişcată ca un lac uitat, neatinsă 
de ploaie, pietre sau timp. Nu se mişcase. Nu se 
schimbase. Dar simţise. Simţise foarte multe. Singurătate 
cu urme de regret sau speranţă îmbinată cu nerăbdare. 
Niciodată nu era doar o emoție pură. Intotdeauna era ceva 
plus altceva. Exact ca azi. 

Nu o mai ardeau cicatricile de pe încheietura mâinii. Nu 
le mai simţea ca şi cum Jacks tocmai ar fi muşcat-o. Dar 
încă simţea fluturi agitaţi în măruntaie când ajunse la uşa 
drăguță a camerei lui Marisol. Albă, cu oberliht, uşa fusese 
cândva a lui Evangeline. 

Evangeline ştia că Marisol nu îi furase camera; se 
mutase la îndemnul mamei ei vitrege când fusese 
împietrită. Imediat ce Evangeline se întorsese, Marisol 
încercase să i-o dea înapoi. Dar se simţise vinovată atunci 
şi o lăsase pe sora ei vitregă să păstreze camera. 
Evangeline încă se simţea vinovată. Dar acum era alt fel de 
vinovăţie, o vinovăţie pe care o simţea pentru că nu putea 
să bată la uşa care fusese cândva a ei şi să o invite pe 
Marisol în Nord. 

Evangeline se tot gândea că şi Luc fusese cândva al ei. 
Şi, chiar dacă Evangeline era mai hotărâtă ca oricând să 
renunţe la Luc, poate Marisol încă nu renunţase complet la 
el. Era unul dintre acele lucruri la care încerca să nu se 
gândească. Nu credea că Marisol ştiuse că Evangeline îl 
iubea pe Luc - Marisol întotdeauna fusese foarte amabilă 
şi timidă. Nu părea capabilă să fure o carte, darămite un 
băiat. Dar era greu să nu se întrebe. 

Dacă Marisol ştiuse că Evangeline îl iubea pe Luc? Dacă 
îl furase intenţionat, şi dacă Evangeline găsea iubirea din 
nou în Nord şi Marisol i-o lua încă o dată? 

Mâna lui Evangeline oscila între a bate la uşă şi a se lăsa 
în jos. Când... 

— Mamă, te rog... Marisol nu spusese aceste cuvinte 
deosebit de tare, dar era foarte multă linişte pe holul 
îngust, aşa că Evangeline le putu auzi prin uşă. Nu spune 
asta. 

— E adevărat, fetiţa mea. Glasul lui Agnes era mieros. 
Prea dulce pentru a fi plăcut. Te-ai neglijat în ultimele luni. 
Uită-te la tine. Tenul tău. Părul tău. Postura ta e ca o fundă 
umedă şi cearcănele tale sunt hidoase. Un bărbat ar putea 
să treacă cu vederea reputaţia ta de blestemată dacă ai 
arăta mai bine, dar nici eu nu suport să te văd... 

Evangeline deschise uşa, nemaiputând să audă alt 
cuvânt crud. 

Biata Marisol stătea pe patul ei roz-deschis şi arăta ca o 
panglică şifonată, probabil pentru că Agnes o călcase în 
picioare. Orice era sau nu era, Marisol era şi ea o victimă a 
lui Agnes. Dar, spre deosebire de Evangeline, Marisol 
trăise cu această femeie îngrozitoare toată viaţa ei. 

— Tu n-ai maniere? ţipă Agnes. 

Evangeline îşi dori cu disperare să spună că lui Agnes îi 
lipseau manierele, bunătatea şi alte câteva lucruri pe lângă 
acestea. Dar probabil că nu era cea mai înţeleaptă idee 
atunci. 

În schimb, Evangeline se forţă să spună: 

— Îmi pare rău. Am nişte veşti pe care am crezut că 
amândouă veţi vrea să le auziţi imediat. 

Agnes miji ochii imediat. 

Marisol şi-i şterse pe ai ei pe furiş. 

Iar Evangeline se simţi mai convinsă că plecarea în Nord 
pentru Noaptea Nesfârşită era exact ceea ce ea şi Marisol 
aveau nevoie. Poate că Marisol avea nevoie şi mai mult de 
asta. Lui Evangeline nu-i veni să creadă că se gândise să 
nu o întrebe. Uitându-se la ea atunci, Evangeline nu-şi 
putea imagina ca sora ei să se fi gândit măcar să îl fure pe 

Luc de la ea şi, chiar dacă o făcuse, nu trebuia să-l 
învinuiască, de fapt, pe Luc? 

— Ei bine? spuse Agnes. Ce e, fato? 

— Azi m-am întâlnit cu împărăteasa, le anunţă 
Evangeline. Prințul moştenitor al Magnificului Nord 
organizează un bal şi împărăteasa mi-a cerut să fiu 
ambasadoarea Imperiului Meridian. S-a îngrijit de 
transport, cazare şi îmbrăcăminte. Voi pleca peste o 
săptămână şi vreau să o iau pe Marisol cu mine. 

Marisol străluci de parcă Evangeline îi dăruise un 
buchet de stele la care să îşi pună dorinţe. 

Dar Agnes nu scoase un cuvânt. Părea bântuită, de 
parcă văzuse o fantomă sau îşi zărise propria inimă rea. 
Evangeline fu aproape sigură că avea să spună nu când îşi 
deschise gura ţuguiată. Dar glasul lui Agnes fu prea dulce 
din nou în timp ce bătu din palme şi zise: 

— Ce veste minunată! Bineînţeles că poţi merge şi o poţi 
lua şi pe Marisol cu tine. 

PARTEA A II-A 


Magnificul Nord 

CAPITOLUL 11 


Timp de paisprezece zile, fuseseră doar valurile 
întunecate, spuma cenuşie a mării şi stropii săraţi şi 
înţepători. 

Apoi, de parcă ar fi fost smulse dintr-una dintre poveştile 
de culcare ale mamei ei, Evangeline văzu curburile 
acoperite de zăpadă ale Arcadei Marii Porţi a Magnificului 
Nord. 

Făcute din granit cu vene albastre marmorate şi înalte 
cât turnul unui castel, coloanele arcadei erodate de vreme 
erau sculptate ca să arate ca nişte sirene care ţineau 
tridente care străpungeau sculpturi de bărbaţi, aşa cum un 
marinar ar străpunge cu harponul un peşte. Spinările 
bărbaţilor erau aplecate, iar mâinile lor se întindeau ca să 
țină semnul care forma partea de sus a arcadei uriaşe. 


BINE AŢI VENIT ÎN MAGNIFICUL NORD 
AICI SUNT POVEȘTILE 


— E chiar mai mare decât mi l-am imaginat, spuse 
Marisol. 

Părul ei şaten-deschis strălucea, iar chipul ei delicat 
avea o culoare sănătoasă. Săptămânile petrecute pe mare 
îi făcuseră bine. În primele zile la bordul navei, fusese prea 
speriată ca să iasă din cabina ei. Dar, în fiecare zi, se 
aventurase afară un pic mai mult şi, în acea zi, se ghemuia 
lângă Evangeline, la balustradă. 

— Aici trebuie să tăcem? şopti ea. 

Evangeline dădu din cap cu un zâmbet, bucuroasă că 
sora ei vitregă începea să creadă în poveştile ei nordice la 

fel ca ea. În timpul călătoriei lor, Evangeline nu fu 
surprinsă să afle că Agnes nu îi spusese niciodată poveşti 
în copilărie. Aşa că Evangeline îi împărtăşise unele dintre 
poveştile mamei ei, inclusiv avertismentele ei despre 
intrarea în Nord: 

„Să nu scoţi niciun cuvânt când treci prin Arcada Porții. 
Magia străveche a Nordului nu poate trece graniţele, dar 
întotdeauna încearcă. Se adună în jurul Arcadei Porții şi, 
dacă vorbeşti când treci pe sub ea, magia îţi va fura vocea 
şi va folosi cuvintele tale pentru a ademeni călători 
neştiutori ca să o ajute să evadeze în alte părţi ale lumii.” 

Trebuia să fi fost un mit cunoscut sau toată lumea 
simţea solemnitatea pe care o simţea Evangeline, pentru 
că toată nava trecu pe sub arc în linişte. 

Pe partea cealaltă, aerul era rece ca gheaţa şi plin de 
nori atât de joşi că Evangeline putea să guste din ei. 

— Aş vrea să putem naviga mai repede, bombăni un 
marinar. Întotdeauna mi se face rău de la stomac în partea 
asta. 

Valurile încetară să pleoscăie şi norii din apropiere 
acoperiră soarele, umbrind nava lor în timp ce străbătea 
încet întinderea de mare cunoscută ca Valor Row, cimitirul 
primei familii regale a Nordului. 

Monumentele străvechi din Valor erau exact cum i le 
descrisese mama ei. Scufundate până la genunchi în apa 
albastră-cenuşie, statuile erau aproape la fel de înalte ca 
arcada, fiecare centimetru din ele fiind sculptat ca să pară 
că purtau armură sau podoabe, cu excepţia capetelor, care 
lipseau toate. Şi totuşi, în timp ce nava ei trecea pe lângă 
ele, Evangeline încă le putea auzi vocile, sau poate erau 
vocile furate de la cei care călătoriseră pe sub arcadă 
înainte. 

— Eliberează-ne, şopteau ele. 

— Restaurează-ne. 

— Ajută-ne. 

— Noi putem... 

Evangeline nu auzi restul rugăminţii în timp ce nava 
ajunse la docurile din Valorfell şi toţi începură să se ocupe 

de debarcare. 

— Domnişoară Fox? Domnişoară Tourmaline? întrebă o 
femeie cu păr argintiu, într-o rochie ca marea albastră 
sărată, cu un jupon argintiu şi o curea care ţinea câteva 
suluri legate. Sunt Frangelica. Vă voi însoţi până la 
locuinţele voastre şi mă voi asigura ca domnişoara Fox să 
ajungă la cină în seara asta. 

Frangelica zâmbi cu căldură şi dădu repede din mână în 
timp ce le îndemnă pe fete să coboare din navă. Dar 
Evangeline nu se putu grăbi când păşi pe docul lovit de 
burniţă, plin de negustori de peşte, standuri comerciale şi 
butoaie noduroase pline cu stridii. 

Întotdeauna îi plăcuse să trăiască în Sud. Iubea căldura 
soarelui şi culorile ţipătoare pe care le purta toată lumea. 
Dar acum străzile strălucitoare ale Valendei i se păreau 
prea aprinse. Aici, totul era atins de ceaţă. Erau doar 
nuanţe de cenuşiu înceţoşat, albastru ploios şi violet- 
închis, exact culoarea prunelor proaspete. 

Bărbaţii voinici de pe docuri arătau cu toţii de parcă ar fi 
putut intra într-o pădure şi ar fi doborât un copac cu o 
lovitură de topor. Purtau cizme de piele cu catarame 
groase, în timp ce femeile purtau rochii groase de lână şi 
curele ca a Frangelicăi, care ţineau orice, de la sticle cu 
tonice la arbalete cât palma. 

Doar inspirarea aerului rece şi proaspăt o făcu pe 
Evangeline să stea un pic mai dreaptă şi să respire un pic 
mai adânc. Şi... 

— Marisol, uite, dragoni pitici! 

— O, vai! 

Marisol păli în timp ce răsună o pocnitură puternică şi 
un dragon pitic, negru ca piperul, cam de mărimea unei 
veveriţe, scuipă limbi de foc roşu ca să prăjească un baton 
de peşte la un stand din apropiere. 

Pe doc, bestiuţele adorabile păreau să fie la fel de 
comune ca veveriţele. Aproape fiecare vânzător avea una. 
Era evident că Marisol nu îndrăgea micile creaturi 
înaripate, dar Evangeline era încântată să privească 
dragonii pitici albaştri care stăteau pe umeri şi pe cei maro 

ca pielea cocoţaţi pe căruţe. Bestiile în miniatură coceau 
mere şi prăjeau cărnuri, suflau decoraţiuni de sticlă şi 
încălzeau căni de lut cu ciocolată de băut. 

Totul era la fel de fermecător precum îi spusese mama 
ei. 

Evangeline trebui să se uite în jos, la pietrele umede, ca 
să se asigure că mai era cu picioarele pe pământ şi că nu 
îşi luase zborul, pentru că părţi din ea parcă pluteau. 
Faptul că păşise în Nord nu părea începutul a ceva, ci un 
nou început pentru tot. 

Dincolo de docuri, turnurile marilor magazine de lemn 
erau mai mult înalte decât late. Fiecare nivel superb avea 
vitrine demodate ca în poveşti, toate legate prin pasarele 
înceţoşate care se încrucişau deasupra capului lui 
Evangeline într-un labirint de modele minunate. Nordul o 
făcea să se gândească la mama ei, bineînţeles, dar, cu un 
junghi, îşi dădu seama că i-ar fi plăcut să îl exploreze şi 
alături de tatăl ei. Puținele magazine cărora reuşise să le 
vadă interiorul arătau exact ca genurile de locuri în care el 
ar fi găsit tot felul de noi ciudăţenii pentru magazinul lui. 

— Cumpăraţi Zvonul Zilnic! strigă o fată cu o geantă 
plină de ziare rulate. Perfect dacă pariaţi pe cine va cere 
prinţul în căsătorie - sau dacă vreţi să ştiţi cine e în 
competiţie cu dumneavoastră! 

— Ar trebui să cumpărăm unul, spuse Marisol, privind 
curioasă ziarele. 

Având în vedere antipatia lui Marisol faţă de ziarele de 
scandal, interesul ei nu era ceva la care Evangeline s-ar fi 
aşteptat. Dar era exact spiritul aventuros pe care sperase 
că Nordul avea să-l trezească în sora ei vitregă. 

Evangeline îşi băgă mâna în poşeta cu monede. Valuta 
lor era diferită, dar împărăteasa îi oferise cu generozitate 
bani nordici de buzunar. 

— Cât costă? 

— Doar jumătate de marcă, spuse fata cu ziarele. 
Aşteaptă! Fata îşi ridică repede sprâncenele în timp ce se 
uită atentă la Evangeline. Tu eşti! Şi chiar ai părul roz. 
Fata împinse un ziar umezit de ceaţă în mâinile lui 

Evangeline şi îi făcu cu ochiul. E din partea mea. Am pariat 
că prinţul Apollo o să te aleagă în locul celorlalte. 

Evangeline nu ştiu cum să răspundă în afară de a insista 
să o plătească pe fată dublu faţă de cât costa ziarul. 


Zvonul Zilnic 
SĂ ÎNCEAPĂ PARIURILE 
de Kutlass Knighilinger 


Mâine e prima noapte a Nopţii Nesfârşite. Cancelaria acceptă 
acum pariuri pe toate, de la partenere de dans la cereri în 
căsătorie şi, cum am promis, am şi eu previziunile mele! 

Cu toţii ştim că prinţul Apollo a spus că s-ar putea să nu îşi 
aleagă nicio mireasă şi, odată ce începe Noaptea Nesfârşită, s-ar 
putea să nu se mai termine niciodată. Dar eu nu aş paria pe aşa 
ceva. Ştiu de la o sursă bună că Apollo a pus ochii pe câteva 
doamne şi am câteva teorii excelente despre cine ar putea fi 
aceste tinere. 

Prima mea preferată e Thessaly Fortuna, despre care sunt 
sigur că are nevoie de puţine prezentări. Având în vedere că 
face parte dintr-una dintre Marile Case, nu aş fi surprins dacă 
Thessaly ar fi prima alegere a prinţului Apollo ca parteneră de 
dans pentru noaptea de mâine. 

Dar, dacă prinţul speră să intre în grațiile acelora dintre noi 
care nu suntem de viţă nobilă, ar putea să-i ceară lui Ariel 
„LaLa” Lagrimas, cea recent devenită populară, să danseze 
prima. Familia LaLei este învăluită în mister, ceea ce e adesea 
un cod pentru „obişnuită”. Dar frumuseţea ei e aproape mitică. 
Şi cu toţii ştim cât apreciază prinţul Apollo frumuseţea. 

Din păcate, nu cred că aş paria pe o căsătorie cu LaLa. Am 
auzit în repetate rânduri că prinţul Apollo ar fi deja cucerit de 
faimoasa prinţesă străină Serendipity Skystead, din Insulele 
Icehaven. Perechea se cunoaşte din copilărie. 

„Ea obişnuia să trimită scrisori săptămânal la palat”, a 
dezvăluit o sursă secretă. 

Dacă puneţi pariu pe cine ar putea cere în căsătorie prinţul, 
atunci prinţesa Serendipity poate fi cel mai sigur pariu. 

Deşi, dacă vă place să riscaţi, cum îmi place şi mie, poate 
vreţi să vă pariaţi banii pe altă străină - Evangeline Fox, din 
Imperiul Meridian. Orfană, blestemată de Sorţi, iar acum o 

favorită a noii împărătesc a Meridianului, poveştile care se 
învârt în jurul lui Evangeline sună un pic ca una dintre poveştile 
noastre blestemate - e greu să crezi că ar putea fi, în întregime, 
adevărate. 

Vărul meu din Sud îmi spune că Evangeline are părul roz- 
auriu sclipitor şi o fire îndrăzneață şi aventurieră care se 
asortează cu el. Odată a refuzat o coadă de peţitori lungă cât o 
stradă din oraş pentru ca mâna ei să fie liberă dacă prinţul 
Apollo va dori să o ia - şi aş putea să pun pariu că o va face. 


Evangeline se trezi zâmbind în faţa paginii şi uitând încă 
puţin de Luc. Încercase să nu îşi facă prea multe speranţe. 
Chiar şi când vorbea cu Marisol despre Noaptea 
Nesfârşită, nu vorbeau niciodată doar despre prinţ. 
Vorbeau despre dans, modă şi ce feluri de oameni ar fi 
putut întâlni. Dar Evangeline trebuia să mărturisească: 
chiar voia să creadă că avea o şansă la afecțiunea prinţului 
Apollo. Ştia că nu era cel mai practic lucru să-şi imagineze 
căsătoria cu un om pe care încă nu îl întâlnise, dar nici nu 
credea că era ceva total nepractic. 

Părinţii ei avuseseră o iubire de basm care o învățase pe 
Evangeline să creadă în lucruri ca dragostea la prima 
vedere. 

De fiecare dată când îi spuneau această poveste, era un 
pic diferită, de parcă era încă una dintre poveştile nordice 
ale mamei ei. Întotdeauna începea cu tatăl ei care căuta 
curiozităţi în Nord şi dădea peste o fântână din care se 
auzea cel mai hipnotic cântec. Crezuse că fântâna era 
fermecată, aşa că, bineînţeles, încercase să vorbească cu 
ea. Fântâna îi răspunsese. Sau, mai degrabă, mama ei îi 
răspunsese. Îi auzise vocea care venea din fântâna familiei 
ei şi îi plăcuse ideea de a-l convinge pe acest străin din 
Sud că era un spirit magic al apei. În unele versiuni ale 
poveştii, se jucase cu el săptămâni întregi. În altele, tatăl 
lui Evangeline ştiuse de la început că, de fapt, era o tânără 
care se juca. Dar, la fiecare povestire, se îndrăgosteau. 

„Dragoste la primul sunet”, spunea tatăl ei. Apoi mama 
ei îl săruta întotdeauna pe obraz şi spunea: „Pentru mine, 
a fost doar prima mea iubire”. 

Apoi părinţii ei se asigurau amândoi să-i spună lui 
Evangeline că nu toate iubirile se întâmplau la prima 
vedere; unele aveau nevoie de timp să crească, precum 
seminţele, sau puteau fi ca bulbii, adormiţi până venea 
anotimpul potrivit. Dar Evangeline întotdeauna îşi dorise o 
dragoste la prima vedere - voia o iubire ca a părinţilor ei, o 
iubire ca o poveste. Şi, privind acest ziar, deveni mai 
convinsă că o putea găsi aici, la Noaptea Nesfârşită. 

— Totul e foarte captivant, ţipă Marisol. Era un sunet 
vioi, de pură fericire. Dar, după o secundă, Evangeline 
văzu o umbră tulburătoare trecând pe chipul delicat al 
surorii ei vitrege. Chiar dacă spune că eşti o alegere 
riscantă, va trebui să ai grijă la noapte cu celelalte fete. 
Acum, sigur îşi vor arăta ghearele şi colții. 

Evangeline ştiu că, fără îndoială, această reacţie se 
datora influenţei toxice a lui Agnes. Dar simţi o durere 
ascuţită. Chiar când Marisol spuse cuvântul colții, 
cicatricile în formă de inimi de pe încheietura mâinii 
începură să o ardă. Le simţise tot mai mult de când 
hotărâse să meargă spre Nord. De obicei, ignora durerea 
înţepătoare şi gândurile despre Jacks care veneau odată cu 
ea. Dar chiar atunci, Evangeline nu putu scăpa de ideea 
descurajatoare că nu trebuia să-şi facă griji din cauza 
celorlalte fete în noaptea aceea, ci din cauza Sorţii cu ochi 
albaştri care îşi lăsase urmele pe ea. 

Noaptea Nesfârşită nu începea, oficial, până a doua zi, 
dar în acea seară era o cină privată pentru primirea 
tuturor ambasadorilor străini. Spre deosebire de balul 
oficial unde prinţul dansa doar cu cinci fete, în seara asta, 
avea să se întâlnească în privat cu toată lumea, inclusiv cu 
Evangeline. 

— Doamnelor! Frangelica bătu din palme. Nimic din 
toate astea nu va conta dacă domnişoara Fox nu ajunge la 
cină. Le făcu semn spre o trăsură care aştepta. 

Senzaţia de arsură din încheietura mâinii lui Evangeline 
se potoli, dar nu dispăru, în timp ce mergeau huruind pe o 
străduţă cenuşie, cu hanuri şi taverne numite după diferite 
poveşti nordice şi personaje istorice. Trecură pe lângă 

adăpostul unei ghicitoare, numit Şoaptele Serii, şi pe lângă 
o fierărie din care se auzeau zăngănituri, numită Armele 
lui Wolfric. Prinţul Etern părea o tavernă populară, chiar 
dacă Evangeline fu mai curioasă în legătură cu coada 
şerpuitoare de oameni care ajungea la Apele Aromate 
Fantastice ale Fortunei. Nu recunoştea numele din 
poveştile mamei ei, dar se întrebă dacă magazinul avea 
vreo legătură cu fata numită Fortuna care fusese 
menţionată în ziarul de scandal ca o potenţială favorită. 

În cele din urmă, se opriră aproape de capătul drumului 
vesel, la Sirena şi Perlele: han pentru călători aventurieri. 
Hanul, despre care se zvonea că fusese construit din epava 
unei corăbii scufundate, avea podele care scârţâiau peste 
tot şi o căldură clocotitoare care dezgheţă imediat pielea 
răcită a lui Evangeline. 

Pereţii erau tapetaţi cu pagini în nuanţe de sepia 
acoperite cu desene înfăţişând marinari năuciţi şi sirene 
rele. Tema continua în apartamentul lui Evangeline şi 
Marisol. Cadrele paturilor imitau cufere de comori 
deschise din lemn, cu picioare formate din cele mai mari 
perle albe pe care le văzuse vreodată. 

Conform mamei ei, Sirena şi perlele era povestea unei 
sirene care îi păcălise pe marinari să o lase să îi 
transforme în perle uriaşe. Era unul dintre miturile care 
păreau mai mult un basm decât o istorisire. Dar, în caz că 
era mai mult adevărat decât fals, Evangeline evită toate 
picioarele de pat perlate în timp ce se îmbrăcă pentru 
seară. Încercase să obţină o invitaţie pentru Marisol, dar la 
cina din seara aceea nu era acceptat oricine. 

Toţi cei care participau trebuiau să poarte o 
îmbrăcăminte care spunea ceva despre ei sau despre 
regatul din care proveneau, iar rochia lui Evangeline, 
dăruită de împărăteasă, o reprezenta într-un mod clar. În 
loc de mâneci, avea doar şiraguri subţiri de argint care îi 
învăluiau braţele, dar şi decolteul, apoi continuau în jos, 
revărsându-se peste corsajul ei alb ca zăpada şi peste fusta 
albă, cambrată, ca venele unei pietre marmorate. 

Arăta ca o statuie care prinsese viaţă. 

Marisol păli. 

— Poate că e mai bine că n-am fost invitată la cină. Dacă 
aş fi primit o rochie care să-mi simbolizeze viaţa, probabil 
ar fi avut un craniu şi nişte oase încrucişate brodate pe 
piept. 

Marisol spusese asta ca şi cum ar fi fost o glumă, dar 
vocea ei era un pic prea ascuţită şi puternică. 

Şi, uite-aşa, simţi din nou cunoscutul junghi de 
vinovăţie. 

— Va fi altfel aici. 

Evangeline luă mâna surorii sale vitrege şi o strânse. 
Încă o dată, fu tentată să mărturisească adevărul şi să-i 
spună lui Marisol că presupusul ei blestem era din vina ei. 

— Domnişoară Fox! strigă Frangelica de dincolo de uşă. 
E timpul să pleci, draga mea. 

Evangeline închise gura şi îşi înghiţi în sec secretele. 
Mărturisirea i-ar fi putut uşura sentimentul de vinovăţie, 
dar ar fi distrus multe alte lucruri, şi nu doar pentru ea. 
Dacă i-ar fi spus adevărul lui Marisol, poate că ea nu s-ar 
mai fi simţit blestemată, dar s-ar fi simţit trădată. 

Deocamdată, Evangeline trebuia doar să spere că totul 
chiar avea să fie diferit aici - şi că Nordul avea destulă 
magie ca să creeze finaluri mai fericite pentru amândouă. 

CAPITOLUL 12 


Evangeline nu ştiu dacă era lumina lunii sau magia 
neobişnuită a Nordului, dar ceața se transformase într-un 
abur irizat care făcea străzile să strălucească şi vârfurile 
copacilor cu ace să sclipească în nuanţe de albastru-auriu 
şi verde feeric în timp ce trăsura ei înainta huruind, pe 
pante, brazde şi drumuri accidentate care îi întorceau 
stomacul pe dos. Sau poate era doar emoţionată. 

Îşi spuse că nu exista niciun motiv să fie îngrijorată. Mai 
devreme, când o arseseră cicatricile de pe încheietura 
mâinii, se temuse că avea să-l vadă pe Jacks în acea seară. 
Dar, având în vedere cât de atent erau aleşi participanţii la 
cină, orice şansă de participare a Sorţii părea foarte mică. 
Dacă Jacks era în această parte a Nordului, Evangeline nici 
nu era sigură că el ar fi vrut să participe. Majoritatea 
doamnelor ar fi fost acolo pentru posibilitatea de a-l întâlni 
pe prinţul Apollo şi, dacă Sorţile erau la fel de geloase cum 
spuneau poveştile, nu îşi putea imagina că lui Jacks i-ar fi 
plăcut asta. 

Nu, se linişti ea singură. Jacks nu avea să fie acolo. 
Singurul prinţ pe care avea să îl vadă în acea seară era 
prinţul Apollo. 

Stomacul i se întoarse din nou pe dos când trăsura se 
opri, în cele din urmă. Frangelica nu se mişcă pentru a 
pleca, dar spuse veselă: 

— Noroc! Şi să nu smulgi nicio frunză. 

— Nici prin gând nu-mi trece, spuse Evangeline, mai 
mult pentru că i se părea răspunsul corect în timp ce păşi 
în noaptea îngheţată. 

Se aşteptase să sosească la un castel acoperit de 

zăpadă, ca în basme, dar era doar o pădure cu copaci înalţi 
şi subţiri de pe care picura gheaţa şi o arcadă făcută din 
acelaşi granit albastru marmorat care forma Arcada Porții 
Nordului. 

Arcada nu era nici pe departe atât de mare ca aceea, dar 
torţele de pe fiecare parte a ei luminau sculpturi care erau 
la fel de complicate şi mult mai îmbietoare. Evangeline 
văzu simboluri din nenumărate poveşti şi balade nordice: 
chei în formă de stele şi cărţi rupte, cavaleri în armură, 
capul încoronat al unui lup, cai înaripaţi, părţi din castele, 
săgeți şi vulpi şi tulpini împletite de crini. 

Îi aminti un pic de broderia mamei ei. Întotdeauna cosea 
imagini ciudate ca vulpi şi găuri de chei pe rochii. 
Evangeline îşi dori ca mama ei să fi fost acolo chiar atunci 
şi orice s-ar fi întâmplat după aceea să o fi făcut mândră. 

— Ai să stai aici până îngheţi sau intri? îi spuse un glas 
din care ieşea abur. 

La început, Evangeline crezu că glasul venise din 
arcadă. Apoi îl văzu pe el. Tânărul stătea lângă arcadă aşa 
cum stătea un copac într-o pădure, de parcă întotdeauna 
fusese acolo. Nu purta o mantie sau o capă, ci doar o 
armură de piele încreţită şi un coif ciudat de bronz. Partea 
de sus semăna foarte mult cu o coroană, groasă şi 
decorată cu simboluri necunoscute care înconjurau fruntea 
tânărului. Coiful îi lăsa aproape tot părul castaniu şi 
ondulat descoperit, dar îi ascundea o mare parte din faţă 
cu o curbă largă de metal dur şi ghimpat care îi strângea 
ambele părţi ale capului, acoperindu-l până la puntea 
nasului, lăsând expuşi doar o pereche de ochi şi nişte 
pomeţi ascuţiţi. 

Instinctiv, ea făcu un pas înapoi. 

Soldatul râse, neaşteptat de blând. 

— Nu sunteţi în pericol din cauza mea, prinţesă. 

— Nu sunt o prinţesă, îl corectă ea. 

— Dar poate veţi fi. li făcu cu ochiul, apoi dispăru în 
timp ce ea păşi pe sub arcadă şi auzi o voce şoptind: 
„Suntem foarte bucuroşi că ne-ai găsit”. 

Incă un pas şi lumea se transformă în jurul ei. 

Căldura o învălui ca soarele de după-amiază. Evangeline 
rămase afară, dar ceața şi frigul nu mai erau. Tot ce era 
aici era de un bronz lustruit, roşu şi portocaliu - culorile 
frunzelor în pragul schimbării. 

Era în alt luminiş al pădurii, dar acesta era pregătit 
pentru o petrecere cu muzicieni vioi care cântau la lăute şi 
harpe, iar din copaci atârnau panglici de sărbătoare. În 
mijloc, domnea un copac Phoenix regal, iar misteriosul 
avertisment al Frangelicăi avu, brusc, sens. Era prima dată 
când Evangeline vedea un astfel de copac, dar ştia despre 
el de la mama ei. Un copac Phoenix avea nevoie de peste o 
mie de ani ca să ajungă la maturitate, să i se întindă 
crengile, să i se îngroaşe trunchiul şi să i se transforme 
frunzele în aur adevărat. Străluceau ca o comoară a 
dragonilor la lumina lumânării, ispitind oamenii să le 
smulgă. Deşi, conform mitului, dacă o frunză era luată 
înainte ca toate să se transforme, atunci tot copacul lua 
foc. 

În jurul copacului se învârteau tot felul de oameni care 
păreau importanţi. Dacă oamenii de la docuri arătau de 
parcă ar fi putut dobori un copac cu o lovitură de topor, 
aceştia arătau de parcă ar fi putut curma vieţi cu câteva 
cuvinte alese sau cu mişcarea stiloului. 

Majoritatea bărbaţilor purtau jiletci elegante de catifea 
potrivite pentru decorul cald, în timp ce doamnele purtau o 
varietate de rochii. Majoritatea erau îmbrăcate după moda 
Nordului, cu fuste din brocart greu, curele acoperite cu 
nestemate şi mâneci tăiate în mod dramatic, care atârnau 
dincolo de vârfurile degetelor lor. 

Din fericire, Evangeline nu îl văzu pe Prinţul Inimilor 
printre ei. Nu erau tineri cu mere, chipuri crude şi haine 
rupte. 

Respiră mai uşurată şi îşi îndreptă atenţia în căutarea 
prinţului Apollo printre oaspeţii care sorbeau relaxaţi din 
cupe de cristal, de parcă participarea la evenimente la 
care prinții îşi alegeau miresele era ceva la fel de comun 
ca un mic-dejun târziu în familie. Spre dezamăgirea ei, 
nimeni nu purta coroană, iar asta o făcu pe Evangeline să 

presupună că prinţul încă nu sosise. 

Ar fi întrebat pe cineva de la petrecere despre el, dar, în 
ciuda faptului că toţi păreau relaxaţi, niciunul nu includea 
un străin în conversațiile lor. Cercurile se închideau şi 
gurile amuţeau de fiecare dată când se apropia. 

Asta o făcu să se simtă neobişnuit de timidă şi 
recunoscătoare că Marisol nu fusese invitată. Probabil şi- 
ar fi imaginat că oamenii o excludeau din cauza 
blestemului ei. 

Câţiva oameni aruncară o privire în direcţia lui 
Evangeline, probabil întrebându-se dacă părul ei roz-auriu 
însemna că ea era fata din ziarele de scandal. Dar era 
evident că asta nu era suficient pentru a intra în vreun 
cerc. 

Singura fată, în afară de ea, care părea să fie ignorată 
intenţionat era altă domnişoară cam de vârsta lui 
Evangeline, îmbrăcată într-o rochie impresionantă din solzi 
de dragon de culoarea rubinelor aprinse. Nimeni nu 
vorbea cu ea, dar trebuiau să o fi observat. Probabil era 
cea mai drăguță fată de acolo, iar rochia ei era, de 
departe, cea mai îndrăzneață. Îi lipseau cu totul mânecile 
lungi în stilul nordic, de fapt, lipseau cu totul - aşa era mai 
bine, astfel putea să dezvăluie bucăţi de piele netedă, 
închisă la culoare, şi umeri pictaţi cu flăcări de dragon, ca 
nişte mănuşi vibrante din cerneală. 

Evangeline luă două cupe de cristal şi se îndreptă spre 
fată, care se legăna un pic, de parcă dansa singură. 

— Vrei una? 

Evangeline îi întinse una din băuturile ei. 

Fata măsură din priviri cupa, apoi pe Evangeline, cu 
ochii mijiţi. 

— Nu-ţi face griji, nu e otrăvită. Evangeline sorbi din 
ambele cupe înainte să îi ofere, din nou, una fetei. Vezi? 

— Dacă nu cumva una e otrăvită, iar cealaltă conţine 
antidotul. Aşa aş proceda eu. 

Fata îi zâmbi surprinzător de diabolic, iar Evangeline 
avu, brusc, impresia că exista un motiv pentru care era 
exclusă. Poate că nu era o fată inofensivă. Sau poate că 

Evangeline era bântuită de avertismentul lui Marisol de 
mai devreme despre toate ghearele şi toţi colții care aveau 
să iasă la iveală. 

— Apropo, eu sunt Evangeline. 

— Ştiu, murmură fata. 

Evangeline se aşteptă ca ea să se prezinte atunci, dar 
cealaltă fată spuse doar: 

— Ţi-am recunoscut părul rozaliu. Am observat şi că îl 
căutai pe prinţ când ai intrat. Dar nu te-ai uitat destul de 
sus. 

În cele din urmă, fata acceptă o cupă şi o folosi ca să 
arate spre copacul Phoenix regal. 

Evangeline nu înţelese cum de nu îl văzuse acolo până 
atunci. Acum că ştia după ce să se uite, Apollo, în postura 
lui neaşteptată, era imposibil de ratat. Era sus, în copac, 
într-un balcon de lemn, stând relaxat şi semeţ, rezemat pe 
o parte de balustradă. 

Era imaginea unui prinţişor arătos, îmbrăcat în nuanţe 
de vin şi lemn, care purta o coroană aurie în formă de 
coarne de cerb împletite. De atât de departe, nu-i putea 
distinge clar toate trăsăturile, dar, cum stătea rezemat de 
balustradă, Apollo se uita în jos, la petrecere, cu o 
concentrare totală, de parcă îşi căuta cu disperare 
dragostea vieţii. Părea că poza pentru un portret. Nu! 

Chiar poza pentru un portret! 

Evangeline zări alt balcon ascuns printre copacii din 
cealaltă parte a luminişului. Acolo, un pictor părea să 
capteze aranjamentul dramatic al prinţului cu mişcări 
agitate ale pensulei. 

— Ar trebui să-l vezi pe Apollo când e mai cald afară, 
murmură fata de lângă ea. Întotdeauna pozează fără 
cămaşă. 

— Face asta des? 

Cealaltă fată dădu din cap energică. 

— Era foarte interesant când fratele lui mai mic, 
Tiberius, îl enerva când trăgea cu săgeți în el sau dădea 
drumul la turme de pisici care fugeau spre el. 

— Cred că mi-ar fi plăcut să văd asta. 

— A fost fantastic. Păcat, Tiberius nu pare să fie aici. 
Cealaltă fată oftă. Prinții s-au certat acum câteva luni. 
Tiberius a dispărut câteva săptămâni, nimeni nu ştie unde 
s-a dus şi, de când s-a întors, a evitat majoritatea 
activităţilor. 

— Ce... 

Evangeline simţi un curent rece în ceafă, făcând-o să 
uite complet ce avea să spună după aceea şi să se 
gândească la un singur nume. Jacks. 

Nu ştia de unde ştia că asta însemna curentul rece, dar 
ar fi pariat pe viaţa ei că Prinţul Inimilor tocmai ajunsese 
la petrecere. 

CAPITOLUL 13 


FAR * i A 
AL Ja R] A ON 


ik 


Nu te întoarce. 

Nu te întoarce. 

Nu... 

Evangeline voise să se uite doar o secundă. Doar să se 
asigure că el chiar era acolo, că frigul fantomatic care îi 
acoperea pielea nu era de la vreo fantomă nevăzută sau o 
briză. 

Prima dată, îşi îndreptă privirea spre arcadă. Jacks era 
dincolo de ea, ceața de pe cealaltă parte încă era agăţată 
de cataramele cizmelor lui în timp ce trecea prin luminiş. 

Senzaţia de gheaţă din ceafa lui Evangeline i se întinse 
pe gât şi pe decolteu. Ce căuta acolo? 

De când îl văzuse ultima oară, Jacks îşi vopsise părul 
într-o nuanţă izbitoare de albastru-închis. Dacă faţa lui cu 
trăsături ascuţite nu ar fi fost inconfundabilă, poate că 
Evangeline nu l-ar fi recunoscut atât de repede. Dar chiar 
şi chipul lui părea mai rece ca înainte. Buzele lui erau ca 
două tăieturi făcute cu răutate, privirea lui era de gheaţă, 
iar pielea lui perfectă era chiar mai marmorată decât şi-o 
amintea, palidă, netedă şi impenetrabilă. 

În biserica lui, fusese un pic jucăuş şi sucit, iar asta îi 
îmblânzise într-un fel trăsăturile dure. Dar toate astea 
dispăruseră. Pierduse ceva de când îl văzuse ultima dată, 
de parcă fusese un pic mai uman înainte şi acum nu mai 
era. Acum era cu totul Soartă, iar ea trebuia să se asigure 
că el nu o descoperea. 

— Aha, l-ai zărit pe lordul Jacks. 

Evangeline se întoarse repede spre noua ei prietenă. 

— E un confident apropiat al lui Apollo, spuse fata. Dar 

e 383 


nu te va ajuta să câştigi afecțiunea prinţului. 

— Doar... doar mi s-a părut cunoscut, se bâlbâi 
Evangeline. 

Şi încercă, chiar încercă să nu se uite la el din nou. 

Ultima dată când îl văzuse pe Jacks, el plecase în timp ce 
ea împietrise. Nu voia să ştie la ce altceva putea să o 
condamne dacă o zărea. Dar era ca mareea atrasă de forţa 
extraordinară a Lunii. Nu era de mirare că valurile loveau 
întotdeauna ţărmul; trebuiau să fi urât acea atracţie la fel 
de mult ca ea. 

Când se întoarse, Jacks încă se plimba printre invitaţii la 
petrecere, cu graţie, sânge-rece şi lipsă de interes. În locul 
unei veste tradiţionale, purta o cămaşă largă de in cenușie, 
pantaloni negri ca pana corbului şi cizme groase de piele, 
de aceeaşi culoare întunecată ca a capei scurte atârnate 
neglijent pe unul din umeri. Nu părea îmbrăcat pentru o 
petrecere - nici măcar nasturii cămăşii lui nu erau toţi 
încheiaţi - dar atrase mai mult decât atenţia lui 
Evangeline. Oamenii îşi luară privirile de la Apollo, care 
stătea relaxat la balustrada balconului lui, doar ca să îl 
privească pe Jacks ignorându-i cu obrăznicie pe toţi cei 
care încercau să îi atragă atenţia. 

Nimeni nu părea să se teamă de el aşa cum ar fi trebuit. 
Nimeni nu tresărea, nu pălea şi nu fugea. Evangeline nu 
aflase exact de ce fel de belele dăduse Jacks în Săptămâna 
Terorii, dar, de atunci, trebuie să fi hotărât să îşi ascundă 
adevărata identitate. Aici era doar un tânăr aristocrat cu 
un chip crud şi confidentul prinţului. 

Jacks merse drept spre copacul Phoenix şi, imediat, 
paznicii îi dădură permisiunea de a urca scările răsucite 
din jurul lui. Nici măcar o dată nu îşi luă privirea de la 
calea lui şi nu se apropie de ea. Ceea ce era bine. Nu voia 
ca Jacks să o observe. 

— Lordul Jacks nu prea vorbeşte cu nimeni, spuse noua 
prietenă a lui Evangeline. Se zvoneşte că îşi revine după o 
mare dezamăgire sentimentală. 

Evangeline îşi înăbuşi un râs fără umor. Nu i se părea că 
Jacks avea inima frântă. I se părea mai insensibil decât 

ultima dată când îl văzuse. 

Cel mai sigur lucru pentru ea ar fi fost să fugă. Să 
evadeze pe sub arcadă când Jacks nu se vedea. Dar, dacă 
pleca atunci, şi-ar fi dezamăgit împărăteasa şi ar fi pierdut 
cea mai bună şansă de a-l întâlni pe prinţul Apollo. 

Evangeline se uită din nou în sus, la balconul în care 
prinţul încă stătea relaxat lângă balustradă. Postura lui era 
ciudată, dar şi interesantă, aproape cum ar fi stat Luc dacă 
ar fi fost prinţ. Nu pentru că Luc era înfumurat. Luc doar 
se bucura de atenţie. Intotdeauna tachina şi distra, iar 
Evangeline se întrebă dacă şi Apollo era aşa. Dacă Apollo 
chiar era şansa ei la fericire până la adânci bătrâneţi, iar 
ea fugea din cauza unei întrebări ipotetice numite Jacks? 

Doar gândul la el făcea ca cicatricile de pe încheietura 
mâinii ei să pulseze. Dar Jacks nici măcar nu o observase. 

— Ce-ai mai auzit despre lordul Jacks? întrebă 
Evangeline. Ştii de ce e aici? E un fel de ambasador? 

— O, nu. Cealaltă fată râse. Sunt sigură că Jacks ar fi un 
ambasador abominabil. Am auzit că a fost exilat aici după 
ce a intrat într-o afacere urâtă cu o prinţesă din Sud. 

Spuse asta în felul în care majoritatea oamenilor 
transmiteau bârfele obişnuite, uşor şi sec la fel ca vinul 
spumant. Dar cuvintele acestea îi dădură lui Evangeline o 
senzaţie care era departe de veselie. Îşi aminti cum sora 
împărătesei, Donatella, spusese ceva despre provocarea 
unui război dacă se întâlnea cu cineva în Nord. Putea să se 
fi referit la Jacks? De-asta plecase Jacks din Sud, pentru că 
îi făcuse ceva groaznic prinţesei Donatella? 

— Ştii exact ce s-a întâmplat? 

— E greu să ştiu din cauza felului în care poveştile se 
schimbă aici, dar cred că prinţesa din Sud a fost persoana 
care i-a frânt inima. 

Evangeline încercă să îşi ascundă scepticismul. Prinţesa 
Donatella era drăguță şi vioaie - Evangeline o plăcuse 
foarte mult. Dar era greu să-şi imagineze o fată umană 
frângând orice parte a lui Jacks. 

— Lala! Evangeline! le întrerupse un glas din spate. 
Voiam să vorbesc cu voi două. 

Evangeline aruncă o privire peste umăr. 

Un bărbat care arăta aproape exact ca Kutlass 
Knightlinger, îmbrăcat cu aceeaşi piele neagră şi cămaşă 
cu dantelă, venea cu paşi mari spre ele. 

— Kutlass Knightlinger - îi spuse cealaltă fată care 
trebuia să fi fost aceeaşi Lala care fusese menţionată în 
Zvonul Zilnic. 

Şi părea că amândouă aveau să fie menţionate din nou. 

Lui Evangeline i se întoarse stomacul pe jos. Chiar dacă 
Kutlass fusese amabil cu ea în scrierile lui din acea zi, nu 
mai voia să dea alt interviu în care toate cuvintele ei să fie 
răstălmăcite până când părea o orfană falită care punea la 
cale să cucerească un prinţ sau mai rău. 

— E prea târziu ca să fug? şopti ea. 

— Probabil, dar eu aş putea spune că te-am speriat 
ameninţându-te că îţi tai tot părul tău drăguţ şi roz dacă 
vorbeşti cu Apollo în seara asta. 

La început, Evangeline crezu că cealaltă fată glumea, 
dar zâmbetul diabolic îi reapăru pe chip. 

— Nu fi aşa de îngrozită. Doar îmi place să apar în ziare. 
Lala ridică paharul de parcă toasta singură. In ciuda a 
ceea ce scrie în Zvonul Zilnic, deja ştiu că nu am nicio 
şansă reală de a mă mărita cu prinţul, dar îmi place să iau 
parte la distracţie. Acum, fugi înainte să nu te mai pot 
salva. 

— Îţi rămân datoare, promise Evangeline înainte să 
plece grăbită. 

Fusta ei era prea strâmtă ca să meargă foarte repede şi 
nu era atentă pe unde mergea. Era atât de speriată de 
ameninţarea reprezentată de Kutlass că uitase de cealaltă 
ameninţare până când era să se ciocnească de pieptul lui 
solid. 

Evangeline încercă să-şi îndrepte spatele în timp ce 
inima îi bătea nebuneşte din cauza panicii. 

Îl văzuse pe Jacks de departe, dar era altfel de atât de 
aproape. Era ca o mie de tăieturi în acelaşi timp. Un 
dezastru cu părul albastru ca valurile întunecate ale 
oceanului şi buze ascuţite ca nişte cioburi de sticlă care ar 

fi tăiat-o cu plăcere. 

Cum de nu ştia nimeni de aici că el era o Soartă? 

Evangeline îi simţi privirea inumană alunecând pe pielea 
ei, făcându-i sângele să circule mai repede în timp ce ochii 
lui răscoleau fiecare linie argintie strâns încolăcită pe 
şoldurile ei, pe talia ei, pe pieptul ei. Se opri - privind în 
altă parte înainte să-i întâlnească privirea de parcă nu 
merita efortul de a continua. 

— Ce cauţi aici? aruncă un măr auriu şi lucios cu o 
mână. Credeam că deja te-ai măritat cu băiatul acela pe 
care îl iubeai până acum. 

Glasul lui era mai necruţător decât ultima dată când îl 
auzise, când o lăsase în grădină în timp ce împietrise. 

Evangeline încercă să nu-şi piardă calmul. Trebuia să 
scape de Jacks, nu să se certe cu el. Dar ceva legat de 
nepăsarea lui o făcea să îi pese mai mult. 

— Mi-ai distrus toate şansele pe care le-aş fi putut avea 
cu Luc când ai făcut să fie schilodit de un lup! 

Jacks încetă să-şi mai arunce mărul. 

— Nu am făcut ca nimeni să fie schilodit de niciun lup. 
Asta e ceva incredibil de mizerabil. 

O privi atent pentru o clipă, privirea lui întâlnind-o, în 
cele din urmă, pe a ei. 

Înainte, jurase că ochii lui erau de un albastru 
strălucitor, izbitor, dar în seara asta erau de un albastru 
deschis, rece şi fără suflet. O privire şi Evangeline simţi că 
îngheţă cu totul. Se gândi la afirmaţia LaLei despre cum 
prinţesa Donatella îi frânsese inima. Dar următoarele 
cuvinte ale lui Jacks distruseră orice compasiune ar fi 
simţit Evangeline faţă de el. 

— Aşadar, până la urmă, nu l-ai iubit. Avea cicatrici 
peste tot sau te-ai uitat doar o dată la chipul lui mutilat şi 
ai fugit în direcţia opusă? 

Evangeline se încruntă. Jacks credea ce era mai rău 
despre ea, probabil pentru că asta ar fi făcut el. Dar nu îl 
corectă. Prefera ca Soarta să aibă o părere proastă despre 
ea decât să ştie că avusese dreptate şi că adevăratul motiv 
pentru care nu era cu Luc era că el o alesese pe Marisol, 

apoi dispăruse. Dar Evangeline nu avea să se gândească 
prea mult la asta. Venise aici să uite de Luc, să îşi 
găsească un nou final fericit, şi plănuia să facă exact asta, 
cu speranţa că avea să fie cu un prinţ diferit de cel care 
stătea înaintea ei. 

— Aş prefera să nu discut asta cu tine şi cred că ne 
cheamă pe toţi la cină... 

— O, nu, Vulpiţo. Avem treburi neterminate. 

Jacks îşi scăpă mărul pe jos şi o luă de gât, acoperindu-i 
pulsul cu palma lui rece. 

— Jacks... suspină Evangeline. Ce faci? 

Şi cum îi spusese? 

Cealaltă mână a lui alunecă în părul ei, ciufulindu-l. 
Atingerea era nepotrivită şi intimă, la fel ca porecla prea 
familiară pe care tocmai i-o dăduse. Simţi şansele ei la 
fericire până la adânci bătrâneţi îndepărtându-se în timp 
ce auzea pălăvrăgeala de la petrecere transformându-se în 
şoapte. O sută de limbi vorbeau brusc despre felul 
scandalos în care Jacks o ţinea chiar sub balconul 
prinţului. 

— Jacks, ţi-am spus că voi săruta trei oameni, nu pe tine. 

— Atunci de ce nu te îndepărtezi? o tachină el. 

— Nu pot lupta cu tine - eşti o Soartă. N 

— Mincinoaso. Nu te rănesc şi nu te sărut. Işi mişcă 
mâna de pe gâtul ei ca să se joace cu pulsul ei care bătea 
nebuneşte, trăgându-şi încet degetele în sus şi în jos peste 
bătăile frenetice, făcându-i inima să bată mai tare. Cred că 
asta te excită. 

— Eşti nebun! 

În sfârşit, Evangeline se îndepărtă. Inima îi bătea 
nebuneşte, dar era sigură că nu din cauza excitării. Deşi 
poate că era puţin şi din asta, dar nu înţelegea de ce. 

Jacks râse încet. 

— Relaxează-te, Vulpiţo. Nu încerc să te distrug. 

Îi luă încheietura mâinii fără voia ei şi o trase într-un 
dans în glumă. 

Ea făcu un pas înapoi, iar el o urmări până când ea îşi 
lovi coapsele de masa tare. 

— Jacks, ce faci? 

— Încerc să te fac mai interesantă. Se aplecă mai 
aproape. Nu o atinse decât pe încheietura mâinii, dar 
cineva care privea de departe ar fi putut crede că erau pe 
punctul de a se săruta din felul în care el îşi aplecase 
corpul şi îşi înclinase capul. Doar Evangeline putea vedea 
că privirea lui era lipsită de viaţă. Mai înainte, erai doar o 
mică ameninţare, una despre care oamenii îşi imaginau că 
putea dispărea dacă alegeau să nu se uite în direcţia ta. 
Dar acum că te-am observat, nu vei mai dispărea. 

— Te crezi prea grozav, îi şopti Evangeline. 

Dar oamenii sigur priveau. Cel puţin jumătate din ochii 
de la petrecere erau întorşi spre ei. Cu vederea periferică, 
Evangeline îl zări pe Kutlass Knightlinger care luase un 
stilou şi începuse să noteze ceva într-un carneţel. 

— Dacă ai noroc, murmură Jacks, atunci şi Apollo te 
priveşte şi deja e gelos. 

— Nu vreau să-l fac gelos. 

— Ar trebui. Ţi-ar face treaba mult mai uşoară, pentru 
că Apollo e prima persoană pe care vreau să o săruţi. 

Cu una dintre mişcările lui supranatural de rapide, Jacks 
îi dădu drumul încheieturii, scoase un pumnal împodobit 
cu nestemate din cizma lui şi îşi înţepă vârful degetului 
inelar. Sângele roşu-închis sclipi cu pete aurii incredibile. 

Evangeline încercă să se îndepărteze, dar el se mişcă 
mult mai repede. Îşi ridică mâna până la gura ei şi îi 
însemnă marginea buzelor cu sângele. Metalic şi dulce. 
Incredibil de dulce. Voia să urască gustul, dar era mai mult 
ca un sentiment decât ca o aromă. Era ultimul moment 
perfect înainte de a se termina un vis, picături din lumina 
soarelui căzând ca ploaia, dorinţe pierdute care fuseseră 
găsite. Evangeline voia să lingă... 

— Nu. Jacks ridică mâna repede, închizându-i buzele cu 
degetele lui. Nu îl linge, trebuie să laşi sângele să se 
cufunde în buzele tale sau magia nu va funcţiona. 

Euforia lui Evangeline se transformă imediat într-o 
groază rece. Când făcuse înţelegerea cu Jacks, se temuse 
să sărute străini - nu îi trecuse niciodată prin minte că 

sărutul ei putea să le facă rău, că Jacks putea să-i 
vopsească buzele cu sânge şi să o infecteze cu magia lui. 

— Ce-ai făcut? îl întrebă ea. Ce se va întâmpla dacă am 
să-l sărut pe prinţul Apollo? 

— Când, o corectă Jacks hotărât. Dacă nu îl vei săruta pe 
prinţul Apollo înainte de a se termina petrecerea din seara 
asta, vei muri. Ceea ce ar fi păcat, pentru că există moduri 
mai bune de a muri. 

Privirea insensibilă a lui Jacks cobori spre gura pe care 
tocmai o vopsise cu sângele lui. 

Apoi merse relaxat înapoi spre ceilalţi oameni de la 
petrecere. 

CAPITOLUL 14 


Evangeline nu ştia dacă timpul era ca magia şi trecea 
altfel în Nord. Dar ar fi pariat pe viaţa ei că începu să 
treacă mai repede din clipa în care Jacks plecă. 

Cina fu servită la o masă elaborată care încercuia 
copacul Phoenix. Era decorată cu cupe de cositor lumânări 
din faguri de miere în formă de castele şi, lângă fiecare 
farfurie, erau figurine de lemn în formă de dragoni mici 
care aveau toate nume scrise pe ele. Numele lui Jacks 
fusese pus lângă al ei. El nu apăru, dar scaunul lui fu 
ocupat tot timpul de nobili curioşi - părea că Prinţul 
Inimilor avusese dreptate când spusese că atenţia lui avea 
să facă minuni pentru popularitatea ei. 

Toţi erau prietenoşi în felul acela de „vorbesc cu tine 
doar pentru că altcineva te-a făcut să pari importantă”. 
Evangeline îi auzi pe mulţi spunând: „Ce culoare frumoasă 
de păr, e exact ca a prinţesei” - bineînţeles, nimeni nu îşi 
putea aminti numele acelei prințese sau cu ce prinţ fusese 
măritată, dar aproape toată lumea remarca asta. 
Evangeline încercă din răsputeri să fie atentă şi 
politicoasă, dar nu se putea gândi decât la cum să-l sărute 
pe prinţul Apollo. O parte din ea era puţin intrigată de idee 
- cine n-ar vrea să sărute un prinţ? -, dar nu voia să fie 
aşa. Nu voia să-l forţeze şi nici nu ştia de ce Jacks voia ca 
ea să facă asta. Ce-avea de câştigat Jacks din asta? 

Voia să spere că Jacks glumise mai devreme când 
spusese că ea avea să moară dacă nu îl săruta pe Apollo în 
seara aceea. Dar Jacks părea genul care e cât se poate de 
serios chiar şi când pare că glumeşte. Şi, având în vedere 
felul în care o părăsise când împietrise, Evangeline nu îşi 

putea imagina că i-ar fi păsat dacă s-ar fi transformat într- 
un cadavru. Sau... 

— Mă scuzati, domnişoară Fox. Un servitor al palatului o 
lovi uşor cu degetele pe umăr. E timpul să muriţi. 

Evangeline tresări, dar îşi dădu repede seama că nu asta 
spusese servitorul. De fapt, spusese: „E timpul să îl 
întâlniți pe prinţ”. Dar, în acel moment, i se păru că era 
acelaşi lucru. Ajunsese la o singură teorie despre motivul 
pentru care Jacks ar fi vrut ca ea să îl sărute pe prinţul 
Apollo - Jacks voia să îl omoare. Jacks îi vopsise buzele cu 
sângele lui, oferindu-i o parte din magia lui, iar magia lui 
era în sărutul lui fatal - ceea ce putea însemna că şi 
sărutul ei era acum mortal. 

Respiră mai repede în timp ce se apropie de treptele 
care încercuiau copacul Phoenix. 

Jacks se înclină peste balustrada de la baza scării, cu 
capul lăsat pe spate, cu părul albastru căzându-i pe un 
ochi şi dând impresia că o aşteptase jumătate de noapte. 

— Gata, dragă? 

Intinse mâna ca un gentleman. 

Evangeline îi ignoră oferta, dar se aplecă destul de 
aproape ca să şoptească în timp ce începură să urce pe 
treptele în spirală. 

— De ce vrei să-l sărut pe prinţul Apollo? Asta o să-l 
omoare? 

Jacks se uită la ea dintr-o parte. 

— Apreciez o imaginaţie bogată, dar foloseşte-o când îl 
vei săruta pe prinţ, nu când te gândeşti la care ar putea fi 
consecinţele. 

— Nu-l voi săruta dacă nu-mi spui de ce vrei asta. 

— Dacă voiam ca tu să-l ucizi pe prinţ, nu urcam pe 
scările astea cu tine. Jacks o luă de braţ, chiar dacă ea 
tocmai îl refuzase. Mânecile cămăşii lui cenuşii erau 
suflecate, aşa că îi simţea pielea rece şi tare ca piatra. 
Contactul îi făcu lui Evangeline pielea de găină fără să 
vrea în timp ce o apropie mai mult de el. Nu are rost să 
faci o altă persoană să comită o crimă dacă vei fi în aceeaşi 
cameră cu persoana respectivă. 

Evangeline voia să continue discuţia, dar Jacks venise cu 
un argument convingător, ceea ce fu o mică uşurare. 
Evangeline chiar nu voia să moară, dar ştia că nu îl putea 
săruta pe prinţ dacă ştia că asta i-ar fi făcut rău. 

— Dacă nu e acesta planul tău, atunci ce se va întâmpla 
când îl voi săruta? 

— Depinde cât de bine te pricepi. Privirea rece a lui 
Jacks se îndreptă spre buzele ei. Ştii să săruţi, nu-i aşa? 

— Bineînţeles că ştiu să sărut! 

Îşi smulse şi eliberă braţul. 

— De ce eşti atât de supărată? Crezi că prinţul e urât? 

— Nu e vorba despre felul în care arată. Nu vreau să-i 
fac rău. 

— Nu-ţi voi spune să ai încredere în mine, pentru că asta 
e o idee foarte proastă. Dar poţi crede că, dacă te puneam 
să îi faci rău lui Apollo, nu aş fi prin preajmă când s-ar 
întâmpla asta. 

Aerul deveni parfumat de mirosurile puternice de 
balsam şi lemn când ajunseră în vârful scării. Deasupra 
lor, foşneau frunze roşiatice şi aurii, iar Evangeline zări cel 
puţin o jumătate de duzină de paznici, în tunici asortate 
maronii cu auriu, stând pe crengile care formau acoperişul 
apartamentului cu balcon al prinţului Apollo. 

Îi aruncă lui Jacks o privire panicată. 

— Nu-ţi face griji, îi şopti el. Nimeni nu va trage în tine 
cu o săgeată pentru că l-ai sărutat pe prinţ. 

Dar ceva avea să se întâmple când îl săruta pe prinţ. 
Evangeline ar fi trebuit să încerce mai mult să scape de 
asta. Se gândi să încerce atunci. 

Prinţul Apollo stătea lângă balustrada balconului, cu 
spatele la Evangeline, în timp ce se uita la scena de jos. 
Dar apoi trebui să plece şi să se întoarcă. 

Era înalt, dar nu incredibil de atrăgător, aşa ca Jacks. 

Chipul lui Apollo era mai mult interesant decât frumos, 
la modul clasic. Avea un nas uşor acvilin şi strâmb, care 
poate ar fi urâţit chipul altei persoane, dar toate 
trăsăturile lui erau puternice, de la sprâncenele groase şi 
negre până la ochii adânciţi în orbite. Pielea lui era 

măslinie. Avea părul bogat, negru şi tuns scurt ca să îi 
scoată în evidenţă trăsăturile puternice. Renunţase la 
coroana cu coarne de cerb, dar, evident, încă era un prinţ 
impunător. În timp ce îşi rezema un cot pe balustrada 
balconului, îi zâmbi într-un fel care spunea: „Poate nu sunt 
cel mai frumos om de aici, dar ştii că eşti interesată”. 

Evangeline nu putea nega că era. Deşi nu era sigură că 
era aşa doar pentru că el era un prinţ sau dacă era din 
cauza felului în care el reuşea să o privească într-un mod 
seducător. Luc încercase să o privească aşa, dar nu 
stăpânise tehnica aşa ca Apollo - ochii lui erau căprui- 
închişi şi chihlimbarii, cu mici pete strălucitoare de 
culoarea bronzului. 

— Ţi-a lăsat gura apă, spuse Jacks şi nici măcar nu avu 
decenţa să o spună încet. 

Apollo râse, înspăimântător de melodios şi absolut 
jenant. 

Evangeline se gândi să se ascundă, dar canapeaua din 
balcon era prea joasă şi aproape de podea ca să se bage 
sub ea, iar prinţul deja se apropia cu paşi mari de ea. 

— Nu vă fie ruşine, domnişoară Fox. Apollo termină de 
parcurs scurta distanţă dintre ei. Fu surprinsă că, în ciuda 
trăsăturilor puternice ale feţei lui, părea să fie doar cu 
câţiva ani mai mare decât ea. Avea nouăsprezece sau 
douăzeci şi unu de ani, cel mult. Cred că prietenul nostru 
comun e gelos. Îmi spune de câteva săptămâni cât de 
frumoasă sunteţi, dar, până acum, am crezut că exagera. 

— Jacks v-a povestit despre mine? 

Evangeline nici măcar nu încercă să-şi ascundă şocul în 
timp ce îi aruncă o privire lui Jacks. 

El deja plecase de lângă ea ca să se plimbe prin micul 
apartament şi îi întâlni privirea cu acelaşi dezinteres tăcut 
pe care îl arătase tuturor de când venise la petrecere. 
Dacă privirile ar fi putut vorbi, aceasta i-ar fi spus: „Doar 
pentru că am spus asta, nu înseamnă că o şi cred”. 

Dar o spusese. Nu-i păsa dacă vorbise serios sau nu. 
Jacks se purtase de parcă apariţia ei în acea seară era o 
surpriză şi toate astea erau neplanificate, dar ştiuse de 


e 94 œ 


câteva săptămâni că va veni. Aranjase acest sărut. De ce? 
Ce voia Jacks? Ce avea să se întâmple când îl va săruta pe 
prinţ? _ 

Evangeline nu putu veni cu nicio teorie nouă. Incercă, 
dar era tot mai greu să se concentreze. Simţea, în inima ei, 
că era ceva foarte greşit. Îi bătuse mai repede când îl 
întâlnise pe Jacks prima dată, dar acum parcă avea două 
inimi - pulsul o luase razna, bătându-i dureros în piept de 
parcă, în scurt timp, avea să se oprească. 

Când se uită din nou la Apollo, inima începu să-i bată: 
Sărută-l. Sărută-l. Sărută-l. 

Nu simţi asta ca pe o dorinţă, ci mai mult ca pe o nevoie. 

Apollo era destul de aproape încât să poată să facă doar 
un pas, să îşi încline capul, apoi să îşi apese buzele pe ale 
lui. Şi totuşi, Evangeline nu putu să facă asta, nu până nu 
încerca măcar să afle de ce aranjase Jacks toate astea. 

În schimb, reuşi să spună: 

— Cât de bine îl cunoaşteţi pe Jacks? 

Zâmbetul îndrăzneţ al prinţului tremură. 

— Nu sunt obişnuit ca doamnele să vină până aici ca să 
mă întrebe de alţi tineri. 

— Vă rog să nu îmi înţelegeţi greşit întrebarea ca vreun 
interes pentru Jacks. Nu sunt interesată de Jacks... 

— Dar tot îi spuneţi numele. 

Cuvintele lui Apollo păreau să o tachineze, dar nu şi 
privirea. Se uită la ea în felul în care Evangeline îşi 
imagina că se uitau portretele la oameni când ei se 
întorceau cu spatele. Nu mai avea zâmbete magnetice. Nu 
mai avea ochi căprui seducători. Privirea aceea era 
echivalentul scoaterii unui cuţit şi a înclinării lui în aşa fel 
încât să reflecte lumina. 

Părea că încrederea prinţului Apollo avea limitele ei sau 
poate că, până la urmă, nu era chiar atât de stăpân pe 
sine. Poate că el şi Jacks erau mai mult rivali decât 
prieteni? Poate, cumva, era vorba despre asta? Evangeline 
încă nu înţelegea ce urmărea Jacks sau ce avea să facă 
acest sărut, dar nu avea timp să afle. 

Inima ei nu doar că bătea acum, o durea, se chinuia. 

Jacks îi spusese că avea să moară dacă nu îl săruta pe 
prinţ până la sfârşitul petrecerii şi, chiar dacă aceasta nu 
se terminase, Evangeline ştia că întâlnirea se terminase. 
Postura lui Apollo se schimba; avea să o dea afară. În scurt 
timp, avea să se întoarcă şi să plece fără să spună un 
cuvânt. Dacă avea să-l sărute, aceasta era ultima ei şansă. 

Evangeline îşi ridică privirea, căutându-i buzele, dar, 
cumva, privirea ei se îndreptă, peste umărul lui Apollo, 
spre Jacks. El se rezema de balustrada balconului, 
jucându-se cu o monedă de argint cu degetele lui lungi. 

Colţul buzelor îi zvâcni puţin, iar el continuă să arunce 
moneda în timp ce şopti: „Îl va săruta? Va muri? Îl va 
săruta? Va muri?” 

În cele din urmă, Evangeline avea să moară, dar nu în 
seara aceea. 

Îşi concentră privirea pe Apollo. Pete se mişcau la 
vederea ei periferică, făcând imaginea prinţului neclară şi 
înspăimântătoare. 

— Îmi pare rău. 

Îşi întinse mâna ca să îi cuprindă obrazul, se ridică pe 
vârful picioarelor şi îşi duse buzele la ale lui. 

Apollo nu se mişcă. 

Lui Evangeline îi stătu inima pe loc. Nu mergea. Apollo 
avea să se retragă şi să cheme paznicii care, cu siguranţă, 
aveau să o aresteze sau să o dea afară de la petrecere 
trăgând-o de păr. Dar, în loc să o împingă, buzele lui 
Apollo le apăsară pe ale ei, de parcă aşa încheia des 
conversațiile cu femeile care îi erau oaspeţi şi nu era deloc 
surprinzător că Evangeline dorea un sărut de rămas-bun. 

Îşi puse mâna caldă pe şoldul ei, trăgând-o mai aproape 
în timp ce limba lui alunecă în gura ei, mângâind-o pe a ei 
de parcă îi oferea un dar de rămas-bun. 

Obrajii i se încălziră la gândul că Jacks privea 
îmbrăţişarea, dar nu se retrase. Tehnica lui Apollo era mai 
bună decât a lui Luc, care era întotdeauna un pic cam 
grăbit. Şi totuşi, felul în care Apollo o atingea era mai 
degrabă priceput decât pasional. 

În treacăt, se întrebă dacă avea pictori care surprindeau 

felul în care săruta şi dacă de asta totul i se părea ca un 
spectacol. 

Degetele lui îi strânseră uşor spatele, adâncindu-se 
destul cât să o facă să simtă un junghi de mirare. 

— La revedere, domnişoară Fox, murmură el lângă gura 
ei. Mi-a plăcut mai mult decât m-am aşteptat. 

Incepu să se retragă, dar apoi îi strânse şoldul mai tare. 

Şi o sărută din nou. Buzele lui se înclinară lacome peste 
ale ei în timp ce cealaltă mână a lui alunecă în părul ei, 
distrugând buclele, pe care Jacks deja le ciufulise, în timp 
ce Apollo îi fura un sărut. Avea gust de dorinţă, noapte şi 
ceva pierdut care ar fi trebuit să rămână aşa. 

Inima lui Evangeline deveni o tobă, bătând mai tare şi 
mai repede în timp ce el se apăsa mai aproape. Erau 
straturi de îmbrăcăminte între ei, dar simţea căldura care 
emana din el. Mai multă căldură decât simţise vreodată cu 
Luc. Aproape că era prea cald, prea flămând. Apollo ardea 
ca un foc care consuma în loc să încălzească. Şi totuşi, 
trebuia să fi fost o parte din ea care voia să fie arsă sau 
măcar pârlită. 

Ea îi cuprinse gâtul cu ambele mâini. 

Gura lui Apollo îi părăsi buzele şi cobori pe gâtul ei, 
sărutând-o până la... 

O mână rece o strânse de umăr şi o smulse din 
strânsoarea prinţului. 

— Cred că e timpul să plecăm. 

Jacks o trase spre scările balconului cu o rapiditate 
supranaturală. Într-un moment, îl simţise doar pe Apollo, 
apoi se trezi sub braţul dur al lui Jacks, apăsată aproape de 
coasta lui rece în timp ce o conducea spre trepte. 

— Continuă să te mişti, îi porunci el. Culoarea ochilor lui 
se schimbase de la cea a ghetii lipsite de suflet la cel mai 
intens albastru. Nu te uita înapoi. 

Dar bineînţeles că trebui să se uite înapoi. Trebuia să 
vadă ce făcuse. 

Apollo rămase pe loc - din fericire, încă era foarte viu -, 
dar nu arăta tocmai bine. Stătea în mijlocul 
apartamentului, atingându-şi atent buzele cu degetul. Şi le 

tot atingea de parcă acest act i-ar fi putut dezvălui ce se 
întâmplase, de ce îşi pierduse controlul cu o fată pe care 
crezuse că avea să o respingă. 

Evangeline se întreba acelaşi lucru. 

Apollo îi întâlni privirea. Încă mai avea tăciuni aprinşi în 
privire, dar nu îşi putea da seama dacă erau de pasiune 
sau de furie. 

— Jacks, ce-ai făcut? şopti ea. 

— Nu eu am făcut, Vulpiţo. Tu ai făcut. Şi mâine-seară ai 
să faci mai mult. 

Zvonul Zilnic 

(continuare din pagina 1) 

Evangeline Fox s-a ridicat la reputația ei de Jolly Joker! 

În timp ce majoritatea doamnelor prezente la cina din seara 
trecută s-au gătit pentru prințul Apollo, Evangeline Fox a fost 
văzută îmbrăţişată indecent de unul dintre prietenii apropiați ai 
prinţului. 

Nu ştiu dacă Evangeline a auzit zvonurile că Apollo s-ar putea 
să nu îşi aleagă o mireasă şi, prin urmare, a pus ochii pe 
altcineva, sau doar speră să îl facă gelos pe Apollo. Dar se pare 
că am avut dreptate când am considerat-o un pariu riscant. 

CAPITOLUL 16 


Evangeline încercă să ignore şoaptele din apropiere şi 
golul pe care-l simţea tot timpul în stomac. Era în 
Magnificul Nord, casa basmelor mamei ei, înconjurată de 
privelişti fantastice, şi era gata să se bucure de un măr 
copt de un dragon. Dar murmurele erau ca personajele 
rele de la sfârşitul unei poveşti. Pur şi simplu, nu voiau să 
piară. 

— Ea e, pun pariu pe un dragon. 

— Am citit că l-a sărutat pe unul dintre prietenii 
prinţului Apollo azi-noapte... 

— Ignoră-i, spuse Marisol, aruncând o privire 
impresionant de tăioasă peste umăr, spre coada de oameni 
care bombăneau în urma lor. N-ar trebui să creadă tot ce 
citesc în ziarele de scandal, adăugă ea cu voce tare. 

lar Evangeline o îndrăgi un pic mai mult atunci. Deşi o 
mare parte din ceea ce scrisese Kutlass despre ea în ziarul 
de dimineaţă era adevărat. Fusese văzută într-o poziţie 
scandaloasă cu Jacks, o ţinuse de parcă voise să o sărute, 
apoi îi vopsise buzele cu sângele lui. I se întoarse stomacul 
pe dos doar la acest gând. 

Marisol crezuse că totul era o minciună imediat ce 
văzuse ziarul, iar Evangeline nu o corectase. Pur şi simplu, 
hotărâse să uite de asta când ea şi Marisol porniseră în 
acea dimineaţă să se bucure de timpul petrecut în Nord 
explorând o varietate de magazine cu turn. Sora ei vitregă 
căutase reţete nordice şi ingrediente rare, în timp ce 
Evangeline voise să găsească lucrurile imposibile 
menţionate în poveştile mamei ei - ca merele lipicioase 
coapte de dragoni pe care le aşteptau acum. 

Mama ei spunea că focul dragonilor făcea totul mai 
dulce. Merele coapte de dragoni trebuiau să aibă gust de 
iubire adevărată. Coada pentru aceste delicatese era atât 
de lungă, că Evangeline şi Marisol aşteptau de aproape 
jumătate de oră, în timp ce localnicii încă trăncăneau 

e 100 >» 


despre Evangeline şi zvonul că se sărutase cu prietenul lui 
Apollo. 

O parte din Evangeline fu uşurată că asta era bârfa din 
acea zi. Ar fi putut fi mult mai rău. Plecase de la petrecere 
noaptea precedentă temându-se că adevăratul ei sărut cu 
Apollo îl vrăjise. Fusese pe jumătate îngrozită că avea să 
deschidă ziarele de scandal în acea dimineaţă şi să afle că 
ceva îngrozitor i se întâmplase prinţului. Dar singurul 
lucru care se schimbase era reputaţia ei, iar lucrurile pe 
care oamenii le spuneau despre ea nici măcar nu erau rele. 
Totuşi, o descurajau. 

Se întrebă din nou ce voia Jacks cu adevărat. Simţise o 
rivalitate între Jacks şi Apollo. Dar nu înţelegea de ce era 
ea implicată în asta. Jacks trebuia să vrea ceva de la 
sărutul ei. Dar ce? 

Evangeline îşi frecă încheietura mâinii. Rămăseseră doar 
două cicatrici în formă de inimi frânte. A treia dispăruse 
după sărutul din noaptea trecută. Jacks îi sugerase că avea 
să-i ceară un nou sărut în seara aceea. Dar întâi ar fi 
trebuit să o prindă şi, în seara asta, nu plănuia să se lase 
prinsă de el. 

Evitarea primei nopţi a Nopţii Nesfârşite nu era o 
opţiune. Poate că zvonurile din această dimineaţă îi 
reduseseră şansele cu Apollo, dar Evangeline nu putea să 
creadă că i le distruseseră. Ceva se întâmplase între ei 
când se sărutaseră. Singura întrebare era dacă acea 
căldură din sărutul lui Evangeline cu Apollo făcuse parte 
din planul lui Jacks sau era ceva la care el nu se aşteptase? 
Evangeline nu ştia răspunsul, dar spera să îl găsească din 
nou pe Apollo în acea seară şi să afle asta înainte să o 
găsească Jacks. 

— Sare! Cumpăraţi sare şi condimente! strigă un 
vânzător împingând un cărucior greu pe strada pietruită. 
Importată din Nordul Glacial. Am dulce, am picantă... 

— Evangeline, te superi dacă te las singură? Marisol se 
uită cu poftă la căruciorul cu sare. Mi-ar plăcea să duc 
acasă nişte condimente Glaciale. 

— Du-te, spuse Evangeline. Am să-ţi iau un măr. 

— E în ordine. Nu vreau unul. Marisol deja se retrăgea. 

Evangeline simţi că, deşi sora ei vitregă se bucura de 
Nord, încă nu depăşise disconfortul provocat de micii 
dragoni. 

— Încă sunt sătulă după tartele spiriduşilor pe care le- 
am cumpărat mai devreme, spuse Marisol. Dar bucură-te 
tu de unul! Ne întâlnim la han. 

Înainte ca Evangeline să o poată contrazice, ajunse în 
faţa cozii, iar Marisol era pe drum ca să-şi împlinească 
visurile legate de sarea importată. 

— Poftim, domnişoară. 

Vânzătorul îi înmână lui Evangeline un măr care ardea 
mocnit pe un băț şi încă scânteia de la focul dragonului. 

Exteriorul mărului avea o culoare aurie, caramelizată, şi 
când, în sfârşit, se răci destul ca Evangeline să muşte din 
el, avu gust de dulceaţă fierbinte, arzătoare, şi Jacks... 

Evangeline închise ochii şi înjură. 

Brusc, nu mai voia mărul. 

O pereche de dragoni vagabonzi, albaştri cu picăţele, 
zburară pe lângă mâinile ei şi le dădu delicatesa ei în timp 
ce începu să urce spre magazinele cu turn. 

Se apropia apusul. Cerul era înceţoşat, cu lumină violetă 
şi nori cenuşii care îi spuneau că probabil era timpul să se 
întoarcă în camera ei de la Sirena şi Perlele şi să se 
îmbrace pentru Noaptea Nesfârşită. Dar Evangeline nu era 
tocmai pregătită. 

Ea şi Marisol vizitaseră cel puţin cincizeci de magazine 
în acea zi şi era un magazin pe care dorea să-l viziteze din 
nou. Poveşti pierdute şi găsite şi alte obiecte distinse. 
Vitrina era veche şi acoperită cu vopsea decolorată, dar 
când Evangeline se uită prin geamul prăfuit, zări o carte 
care nu ajunsese niciodată pe un raft din afara Nordului. 
Balada arcaşului şi a vulpii. 

Povestea pe care mama ei obişnuia să i-o spună, 
povestea al cărei adevărat sfârşit nu ajunsese la urechile ei 
niciodată. Fusese o adevărată încântare să zărească acea 
carte până când observă şi semnul: 

Plecat la prânz 
Ar trebui să mă întorc cândva 


Din păcate, se părea că acest cândva încă nu se 
întâmplase. Evangeline găsi semnul încă lipit de uşa 
zgâriată. Bătu, în caz că proprietarul se întorsese şi doar 
uitase să dea jos semnul, să descuie uşa şi să aprindă vreo 
lampă. 

— Alo? 

— Uşa nu-ți va răspunde. 

Evangeline tresări în timp ce se întoarse, observând cât 
de întunecate deveniseră turnurile şi cum noaptea 
înlocuise amurgul mai repede decât ar fi trebuit. Soldatul 
pe care îl vedea înaintea ei arăta mai mult ca o umbră 
decât ca un om. Ar fi fugit dacă nu ar fi recunoscut coiful 
greu de bronz care îi ascundea tot în afară de ochi, părul 
ondulat şi pomeţii proeminenţi. Era soldatul care păzise 
arcada noaptea trecută. O numise prinţesă în glumă şi o 
fermecase un pic. Dar, în seara asta, nu părea atât de 
fermecător. 

— Mă urmăreşti? întrebă ea. 

— De ce te-aş urmări? Plănuieşti să furi basmele? 

O spuse de parcă era o glumă. Dar avea o scânteie de 
prădător care îi lumina ochii, de parcă ar fi vrut ca ea să 
fie acolo ca să fure ceva, ca să fugă, apoi el să o poată 
vâna. 

Evangeline aruncă o privire în spatele lui, pe furiş, ca să 
vadă dacă mai era cineva prin apropiere. 

Soldatul spuse încet „tţ, tţ, tţ”. 

— Dacă te uiţi după cineva care să te ajute, nu o să 
găseşti pe nimeni aici. Şi nici nu ar trebui să fii aici. Tonul 
lui era surprinzător de îngrijorat. Dar prezenţa lui continua 
să o neliniştească în timp ce el îşi înălţă capul spre toate 
treptele care se terminau în maluri rătăcite şi înceţoşate şi 
spre podurile înguste care dispăreau în întuneric în locul 
vitrinelor. Turnurile nu sunt sigure noaptea. Majoritatea 
oamenilor care se rătăcesc pe aici nu mai sunt găsiţi. Dădu 
din cap spre uşa din spatele lui Evangeline. 

Din instinct, ea se întoarse. Era aproape prea întuneric 
ca să citească semnul atunci, dar văzu că era uzat şi 
învechit şi, din acel moment, avea să se întrebe 
întotdeauna dacă stătuse lângă acea uşă mai mult de o zi. 

Când se întoarse din nou, misteriosul soldat nu mai era. 
Şi ea nu aşteptă să vadă dacă avea să se întoarcă. Cobori 
grăbită pe cele mai apropiate trepte, împiedicându-se în 
fustele ei de mai multe ori. 

Ar fi jurat că fusese în turn mai puţin de o oră, dar 
trebuie să fi trecut mai mult timp. Lămpile cu gaz se 
aprinseseră, iar străzile erau pline de trăsuri, toate ducând 
oameni la Noaptea Nesfârşită. 

Marisol era deja îmbrăcată când Evangeline ajunse, în 
sfârşit, în apartamentul lor de la han. 

Pentru că Marisol adora să gătească, împărăteasa îi 
trimisese o rochie cu volănaşe, cu un decolteu cu 
rotunjimi, cu umerii dezgoliţi şi cu o fustă dublă care părea 
făcută dintr-un strat de miere şi altul de zahăr roz. 

— Arăţi de parcă te-ai fi născut să mergi la baluri, spuse 
Evangeline. 

Marisol zâmbi, părând mai radioasă decât fusese 
vreodată în Sud. 

— Deja ţi-am pus rochia pe pat. 

— Mulţumesc. Evangeline şi-ar fi îmbrăţişat sora, dar nu 
voia să-i şifoneze rochia. Am nevoie doar de un minut. 

Evangeline încercă să se grăbească. Nu avea timp să îşi 
onduleze părul cu cleşti fierbinţi, dar reuşi să-şi facă o 
împletitură rapidă tip cascadă, pe care o decoră cu florile 
de mătase pe care le cumpărase mai devreme în acea zi. 

Rochia din seara asta era croită să semene cu pergola de 
flori din grădina mamei ei, unde îi salvase pe toţi cei de la 
nunta lui Marisol. Dar nimeni dintre cei care se uitau la ea 
nu s-ar fi gândit la asta. Baza corsetului lui Evangeline era 
din mătase de culoarea pielii, făcând-o să arate ca şi cum 
ar fi fost învelită doar în fundele încrucişate crem, de 
mătase, care îi ajungeau până la şolduri. De acolo, 
începeau să apară flori pastelate, devenind mai dese până 
când fiecare centimetru din partea de jos a fustelor ei era 

acoperit cu o grămadă strălucitoare de violete de mătase, 
bujori cu nestemate, crini din tul, viţe răsucite şi linii 
şerpuite aurite. 

— Sunt gata. 

Evangeline încremeni când ajunse în camera de zi, unde 
Marisol stătea nemişcată ca o statuie în timp ce strângea o 
foaie de ziar alb-negru. 

— Cineva a băgat-o pe sub uşă, ţipă Marisol, cu degetele 
ei albite mototolind pagina înainte ca Evangeline să 
reuşească să o ia. 

Zvonul Zilnic i 
FERIŢI-VĂ DE MIREASA BLESTEMATĂ 
de Kutlass Knightlinger 


Am auzit un zvon că faimoasa Salvatoare îndrăgită a 
Valendei, Evangeline Fox, nu e singura doamnă cunoscută 
prezentă din Sud. Se pare că infama Mireasă Blestemată a 
Valendei, Marisol Tourmaline, e aici ca să distrugă Noaptea 
Nesfârşită. 

Şansa lui Evangeline de a-l cuceri pe prinţ ar putea fi în 
pericol după scena de aseară. Dar se pare că Mireasa 
Blestemată e atât de geloasă pe ea că e hotărâtă să distrugă 
orice şansă a domnişoarei Fox de a se mărita cu prinţul şi de a 
deveni viitoarea noastră regină. Sursele mele au zărit-o pe 
domnişoara Tourmaline în câteva magazine de lux de vrăji, 
căutând moduri de a o împietri din nou pe Evangeline. 

Fără îndoială, Mireasa Blestemată va fi prezentă la 
festivitățile din seara asta. Dacă o vedeţi, feriţi-vă! 

(continuare la pagina 3 34) 


Evangeline mototoli hârtia. 

De ce le-ar da cineva aşa ceva? Nu îi venea să creadă că 
o persoană putea fi atât de crudă încât să bage aşa ceva pe 
sub uşă şi fu dezamăgită că minciunile despre Marisol o 
urmăriseră până aici. 

Marisol plecase singură, mai devreme, în acea zi. Dar, 
chiar dacă intrase într-un magazin de vrăji, trebuie să fi 
fost doar din greşeală; probabil crezuse că era un magazin 
cu reţete exotice. Marisol fusese atât de îngrozită de magie 

că nu intrase nici măcar în magazinul de curiozităţi de 
acasă. 

— Nu pot merge acum. 

Marisol se lăsă pe un scaun în formă de scoică şi începu 
să tragă de nasturii mănuşilor ei lungi de mătase. 

— Stai. Evangeline o apucă de mână pe sora ei vitregă 
înainte să distrugă mănuşile în întregime. Toată lumea ştie 
că nu e adevărat ce scrie în ziarele de scandal. Şi tu ai 
spus asta mai devreme, astăzi. Oamenii le citesc de 
amuzament, nu ca să cunoască realitatea. 

— Dar oamenii tot le cred, gemu Marisol. Intotdeauna e 
puţin adevăr în acele pagini, destul ca să facă minciunile 
să pară adevăruri. Dacă apar în seara asta, aşa cum scrie 
în ziar, oamenii vor crede că asta e o dovadă că tot ce s-a 
tipărit despre mine e corect. 

— Atunci dovedeşte-le că se înşală. Când vei apărea în 
seara asta şi eu nu voi fi împietrită, oamenii vor şti că nu 
vrei să mă blestemi. 

— Dacă se întâmplă altceva groaznic şi eu voi fi învinuită 
pentru asta? 

Evangeline voi să-i spună surorii ei vitrege că nu trebuia 
să-şi facă griji pentru dezastre care s-ar fi putut întâmpla 
în timpul Nopţii Nesfârşite. Dar nu stătea în puterea ei să 
facă o asemenea promisiune, mai ales pentru că Jacks avea 
să fie acolo în acea seară. 

— Dacă se va întâmpla o catastrofă în seara asta, e mai 
probabil să fii învinuită pentru ea dacă nu apari. E uşor să 
denigrezi o umbră, dar oricine te va întâlni va vedea cât de 
grijulie, amabilă şi blândă eşti. 

— Cred că ai prea multă încredere în mine, suspină 
Marisol. Lasă-mă să stau aici. Arăţi de parcă ar trebui să fii 
o prinţesă în rochia aia şi, dacă o să mă iei cu tine, chiar îţi 
voi distruge şansele rămase ca să devii una. Nimeni nu 
vrea o cumnată blestemată. 

— Nu eşti blestemată. Şi nu mă interesează ce se 
întâmplă cu prinţul. 

Evangeline fu tentată să spună că, după ce se tipărise 
despre ea în ziarele de scandal în dimineaţa aceea, avea 

foarte puţine şanse cu Apollo. Dar nu credea asta cu 
adevărat. Credea că mai avea o şansă cu Apollo sau alt 
sfârşit fericit minunat şi credea la fel despre Marisol. 
Marisol nu era ca în zvonurile şi minciunile care fuseseră 
tipărite despre ea. Şi, dacă ea şi Marisol ar fi apărut în 
acea seară împreună, zâmbind, fericite şi neatinse de 
teamă, oamenii ar fi putut să vadă adevărul şi să înceteze 
să mai creadă toate minciunile. 

— Unul dintre motivele pentru care am fost de acord să 
fac călătoria asta a fost pentru că voiam să te aduc pe tine. 
Am crezut că, dacă vii aici cu mine, ţi-ai putea regăsi 
încrederea şi, poate, un nou început. Noaptea Nesfârşită 
nu e doar un bal, e o şansă de a păşi într-un basm, de a-ți 
schimba cursul vieţii şi de a găsi oportunităţi pe care unii 
oameni le caută toată viaţa. E o noapte pentru a reinventa 
cine eşti, pentru a uimi pe oricine te vede şi pentru a 
dovedi oricui e destul de prost încât să creadă paginile cu 
bârfe că nu eşti atât de invidioasă pe mine încât să-ţi faci 
un plan magic dea mă împietri din nou. 

— Când o spui aşa, pare că aş fi destul de puternică. 

Marisol suspină din nou, dar părea pe cale să râdă. 

Incepea să se răzgândească. Vocea ei era mai veselă şi 
nuanţa potrivită de roz îi colora obrajii. 

— Voi merge cu tine la bal, dar doar pentru că eo 
prostie să cred că ţi-aş putea distruge şansele când eşti 
atât de frumoasă. Pun pariu că vei primi cinci propuneri 
până când prinţul îşi va alege prima parteneră de dans în 
seara asta. 

Marisol îşi întinse un deget acoperit cu mănuşă pentru a 
atinge una dintre sutele de flori de mătase cusute pe 
fustele lui Evangeline. 

— O, nu! Violeta de pânză dintre degetele lui Marisol se 
desprinse de pe rochie. Îmi pare foarte rău... 

— E în ordine, spuse Evangeline. Nu se observă. 

Erau atât de multe flori pe rochie că cineva trebuia să se 
uite foarte de aproape ca să vadă că lipsea o violetă. Şi 
totuşi, privirea lui Evangeline se îndreptă din nou spre 
bucata deteriorată de fustă unde fusese floarea. Erau cinci 

fire violete care ieşeau în afară. Fire groase care nu ar fi 
trebuit să se rupă uşor. 

Ar fi putut Marisol să rupă floarea intenţionat? 

Evangeline încercă să ignore gândul rău imediat ce îl 
avusese. Această îndoială era doar efectul articolului lui 
Kutlass asupra ei, scoțând din nou la suprafaţă unele 
bănuieli pe care Evangeline încercase să le lase în urmă în 
Sud. Marisol nu era duşmanca ei. Marisol nu ar fi rănit-o 
niciodată intenţionat şi nu i-ar fi rupt rochia. 

Dar îndoiala lui Evangeline era ca sarea. Nu era multă, 
dar părea să schimbe gustul gândurilor ei. Îşi aminti cum 
chipul lui Marisol se întunecase ieri după ce citise în ziarul 
de scandal că Evangeline era declarată una dintre favorite. 
lar Marisol plecase singură mai devreme, în acea zi. 
Evangeline încă voia să creadă că, dacă intrase într-un 
magazin de vrăji, o făcuse din greşeală, dar dacă Marisol 
era puţin invidioasă? Dacă invidia o tentase să intre într-un 
magazin în ciuda fricii ei de magie? 

— Doamnelor, sper că sunteţi amândouă pregătite. E 
timpul să plecăm! 

Vocea prietenoasă a Frangelicăi însoţi două bătăi 
energice la uşa lor. 

După un minut, ieşeau toate din han, mergând spre o 
trăsură trasă de patru cai negri la fel de întunecaţi ca 
îndoielile care încă se mai ţineau de Evangeline. Chiar nu 
voia să creadă ce era mai rău despre sora ei vitregă, dar 
adevărul era că observaţiile lui Kutlass despre Evangeline 
din seara trecută fuseseră, în mare parte, corecte, aşa că 
era posibil să fi scris adevărul şi despre Marisol. 

— Îmi pare foarte rău. Evangeline se opri înainte să 
intre în trăsură. Dacă Kutlass avea dreptate în legătură cu 
Marisol, Evangeline trebuia să afle asta înainte de a ajunge 
la bal. Se pare că mi-am uitat mănuşile în cameră. Mă- 
ntorc imediat. 

Evangeline fugi înapoi în han şi pe scări cu nişte fuste 
înflorate care nu erau făcute pentru alergare. Trebuia să 
fie rapidă şi trebuia să se asigure că sora ei vitregă nu 
venea după ea. Dacă se înşela în privinţa lui Marisol - şi 

Evangeline era aproape sigură că se înşela -, atunci nu 
voia ca Marisol să o prindă căutând cărţi de vrăji prin 
camera ei. Dacă sora ei vitregă ar fi ştiut că până şi 
Evangeline fusese tentată să creadă ceea ce scrisese 
Kutlass Knightlinger, ar fi fost distrusă. 

Ajunsă din nou în apartament, Evangeline merse pe 
lângă masa din camera de zi unde îşi lăsase intenţionat 
mănuşile şi mărşălui direct în camera lui Marisol. Focul 
din şemineu încă ardea, împrăştiind o lumină caldă într-un 
dormitor care arăta exact ca al lui Evangeline, cu excepţia 
mirosurilor de vanilie şi cremă care se ţineau tot timpul de 
sora ei vitregă. 

Erau cărţi, dar nu păreau să fie despre magie. Singurele 
volume pe care Evangeline le găsi erau într-un teanc de 
cărţi drăguţe şi roz despre gătit pe noptieră. 


Retetele Nordului Antic: traduse pentru prima dată în 
cinci sute de ani 

Cum să coci produse de patiserie ca un spiriduş 

Sarea dulce: ingredientul secret pentru orice 


— Evangeline... 

Timpul stătu în loc când auzi glasul lui Marisol. 

Evangeline se întoarse ca să îşi găsească sora vitregă 
stând în cadrul rotunjit al uşii. 

Părea că toată lumea o urmărea pe furiş în acea zi. Nu. 
Evangeline se corectă repede. Marisol nu venise pe furiş. 
Evangeline fusese prea ocupată să o bănuiască de 
vrăjitorie ca să o audă intrând. 

— Ce cauţi în camera mea? 

Un mic rid confuz se strâmbă ca o virgulă între 
sprâncenele mici ale lui Marisol. 

— Îmi pare rău. Eu... Evangeline aruncă o privire 
frenetică prin cameră în timp ce încerca să spună ceva. Mi- 
ai văzut cumva mănuşile? 

— Pe astea le cauţi? Marisol ridică o pereche de mănuşi 
crem. Erau pe masa din camera de zi. 

— Prostuţa de mine. 

Evangeline râse, dar sunetul trebuie să fi fost la fel de 
neconvingător ca zâmbetul lui Marisol de mai devreme. 

Virgula dintre sprâncenele lui Marisol se transformă în 
ceva asemănător cu un semn de întrebare. Acum, ea avea 
îndoieli. Acea privire nu dură mult, dar fu destul să-i 
amintească lui Evangeline că ascundea mai mult decât 
motivele ei pentru a intra în această cameră. Spre 
deosebire de sora ei vitregă, Evangeline avea secrete. Şi, 
dacă Marisol avea să afle vreodată care erau acestea, 
aveau să o rănească mult mai mult decât oricare dintre 
îndoielile ei trecătoare - şi aveau să o distrugă. 

CAPITOLUL 18 


Noaptea trecută, când Evangeline ieşise din trăsura ei, 
fuseseră doar nori de ceaţă şi arcada. Dar acum, în timp ce 
ea şi Marisol soseau la prima noapte a Nopţii Nesfârşite, 
Evangeline de-abia vedea noua arcadă a serii printre 
jonglerii musculoşi cu topoare şi acrobaţii care se dădeau 
peste cap pe spatele cailor înarmaţi. 

Muzica menestrelilor cu mâneci bufante plutea în jurul 
bărbaţilor cu plete albe, îmbrăcaţi ca nişte vrăjitori, cu 
robe lungi şi argintii, şi a cazanelor mari pline cu de toate, 
de la cidru efervescent de merişoare până la punci spumos 
pentru noroc. Deşi mai mulţi oameni păreau atraşi de 
femeia de lângă ei care vindea sticle strălucitoare ca 
nestematele de Apa Fantastică Aromată a Fortunei. 

Evangeline nu era nici măcar la balul oficial şi deja totul 
i se părea ca începutul unui basm nordic, când totul era 
mai mult decât trebuia să fie. Fericirea părea tangibilă, 
putea simţi gustul magiei din aer, iar cerul părea un pic 
mai aproape de pământ. Dacă Evangeline ar fi avut un 
pumnal, îşi imagină că ar fi putut să taie acea noapte de 
parcă ar fi fost un tort şi să fure o bucată din el ca să guste 
din acel întuneric minunat. 

În ciuda faptului că tresări la vederea câtorva lucruri un 
pic magice, Marisol părea să se bucure şi ea. Toată jena şi 
îndoiala de mai devreme dispăruseră, iar Evangeline spera 
că nu avea să se întâmple nimic în noaptea aceea care să 
le aducă înapoi. 

Evangeline aruncă o privire rapidă în jur după Jacks, 
uşurată că nu era în mulţimea de oameni care aşteptau să 
intre prin arcadă în seara aceea. Nu că şi-ar fi putut 

imagina că Soarta stătea la coadă pentru ceva. Dacă Jacks 
era acolo, probabil era înăuntru, la bal, rezemându-se 
alene de un copac în timp ce arunca pe podiumul de dans 
cotoare de mere. 

Fluturii care dormeau în stomacul lui Evangeline 
începură să se agite. Chiar spera să îl vadă pe Apollo în 
seara aceasta înainte ca Jacks să o zărească. 

Mai erau doar doi oameni înaintea ei şi a lui Marisol. 
Erau două fete, îmbrăcate în rochii cu corsete formate din 
cotoare de cărţi din piele şi fuste făcute din pagini de 
poveşti de dragoste. 

Evangeline o auzi pe prima fată studioasă chicotind în 
timp ce se apropia de intrare. Era o arcadă diferită faţă de 
noaptea trecută. Cuvintele „Fie să-ţi găseşti finalul fericit” 
erau înscrise adânc în partea de sus şi, în locul unei 
varietăţi de simboluri, erau două siluete cioplite de fiecare 
parte - un mire şi o mireasă. Chipul puternic al mirelui era 
al prinţului Apollo, dar gravura miresei se mişca în aşa fel 
încât arăta ca oricare dintre următoarele fete care aveau 
să intre. 

Evangeline văzu încântarea pură de pe chipurile fetelor 
care intrară înaintea ei. Speranţa se revărsa prin ele, clară 
ca lumina filtrată prin sticlă în timp ce, fără îndoială, îşi 
imaginau că prinţul Apollo ar fi ales-o pe una din ele. 

Poate că asta era adevărata magie a Nopţii Nesfârşite - 
nu menestrelii sau magicienii, ci speranţa incredibilă pe 
care o descopereau toţi. Era ceva fantastic de fermecător 
la ideea că destinul unei persoane se poate schimba într-o 
singură noapte minunată. lar Evangeline simţi acea putere 
în timp ce păşi pe sub arcadă. 

Un vânt cald şi răsucit îi atinse uşor pielea, şi auzi o 
şoaptă răguşită: „Noi te-am aşteptat...” 

Incă un pas şi aerul se umplu de mirosul cidrului încălzit 
cu mirodenii şi posibilităţi. Evangeline se încordă când 
simţi un miros de mere. Dar cele două cicatrici rămase pe 
încheietura mâinii nu o ardeau şi nu vedea niciun bărbat 
dureros de frumos cu bucle de un albastru-închis. 

În această seară, Evangeline era în sala de bal a unui 

vechi castel de piatră şi nu mai văzuse niciodată atâta 
mirare pe atât de multe chipuri. Majoritatea doamnelor - 
şi câţiva domni - păreau să se uite în sus spre tapiseriile şi 
balcoanele decorative, căutându-l pe prinţul moştenitor 
Apollo, dar la fel de mulţi păreau să se rătăcească la 
petrecere, la propriu. 

În jurul salonului mare erau uşi înalte pe care erau 
scrise cuvinte ca şansă, mister sau aventură, arse în 
centrul lor. Evangeline privi cum o pereche de tineri care 
se ţineau de mână intrară printr-o uşă cu eticheta iubire. 
Chiar după ei, o fată cu părul galben ca paiele şi cu o 
coroană de hârtie inspiră tremurând în timp ce păşea pe o 
tablă de şah uriaşă în alb şi negru. Erau şi alţi jucători pe 
tablă, toţi purtând mantii de nebuni peste vestele colorate, 
mănuşi de pioni sau alte semne de identificare în timp ce 
jucau un fel de şah în care piesele umane se sărutau unele 
pe altele în loc să se răstoarne de pe tablă. 

Evangeline simţi că se îmbujora într-un fel ciudat în timp 
ce văzu un pion care săruta buzele unui cavaler îmbrăcat 
în piele neagră. 

— Jocul chiar e amuzant, spuse Lala, apărând lângă ea 
într-o scânteie de auriu sclipitor şi portocaliu. 

Rochia ei fără bretele se asorta cu tatuajele cu foc de 
dragon de pe braţele ei maronii, iar crăpătura rochiei îi 
făcea să-i pâlpâie piciorul descoperit de parcă era aprins. 

— Arăţi minunat! spuse Evangeline. Lumânările din 
toată lumea trebuie să te invidieze în seara asta. 

— Mulţumesc! Întotdeauna am vrut să fac focul să mă 
invidieze. Lala făcu o mică plecăciune. Acum, să ne 
întoarcem la joc, continuă ea, dând din cap spre tabla de 
şah unde tânăra cu coroană de hârtie stătea pe vârfurile 
picioarelor ca să sărute un tânăr înalt cu o capă de nebun 
negru. 

Mâinile îi tremurau, dar obrajii îi erau îmbujoraţi de 
emoție şi băiatul părea aproape la fel de nervos. Stătea 
complet nemişcat. Evangeline nu-şi putu da seama dacă el 
se temea de sărut sau dacă fata ar fi putut să se 
răzgândească. 

Evangeline se întrebă dacă jocul ar fi putut fi bun pentru 
sora ei vitregă, dacă i-ar fi crescut încrederea în sine, dar 
părea că Marisol încă nu intrase pe sub arcadă. 

— Ai de gând să încerci şi tu? o întrebă Lala. 

— Nu cred că înţeleg cum funcţionează, spuse 
Evangeline. 

— Nu există multe reguli la şahul sărutului. Fiecare 
parte are un jucător care îşi mută piesele umane, 
cuplându-le cu piese opuse până când o pereche decide că 
s-ar săruta. 

— Există un câştigător al jocului sau e doar o scuză ca 
să-i facă pe oameni să se sărute? întrebă Evangeline. 

— Contează? E sărutul... 

LaLa încheie cu un oftat. 

— De ce nu joci şi tu? întrebă Evangeline. 

— Aş vrea, dar nu mă pot abţine să nu-mi încerc norocul 
cu prinţul Apollo. 

Se dădu în spectacol ridicându-şi faţa spre un balcon 
interior gol şi prefăcându-se că privea cu dor. 

Evangeline profită de moment ca să se uite la bal, 
scrutând cu privirea după alt prinţ. Ar fi fost uşor să se 
lase dusă de val în timpul galei, dar trebuia să rămână 
vigilentă. Încă nu o ardeau cicatricile de pe încheietura 
mâinii, dar nu-i venea să creadă că Jacks nu era acolo. Toţi 
ceilalţi păreau să fie. Castelul se umplea de oameni mai 
repede decât putea curge apa într-o corabie care se 
scufunda. 

Poate trebuia doar să caute mai bine. Privirea ei se 
îndreptă de la un domn la altul, scrutând sala de bal 
agitată până când... Jacks. 

Îi stătu inima în loc. Era lângă marginea ringului de 
dans, stând tolănit pe o canapea şi jucându-se cu un măr 
negru într-o mână. 

Arăta ca o decizie proastă pe care o persoană nenorocită 
avea să o ia. Părul lui albastru ca miezul nopţii era încâlcit, 
capa lui scurtă şi neagră stătea strâmbă într-un fel 
neglijent, atârnând de un umăr pentru a descoperi o vestă 
parţial descheiată, cenuşie ca fumul. 

Îşi aruncă mărul, se ridică de pe canapea şi abordă o 
fată din apropiere, care purta o rochie vaporoasă de 
culoarea zahărului roz. O fată care semăna înspăimântător 
de mult cu Marisol. 

Evangeline clipi de parcă viziunea dinaintea ei s-ar fi 
putut schimba şi l-ar fi văzut pe Jacks conversând cu 
fântâna roz de punci. Dar fata chiar era Marisol, iar 
zâmbetul ei era atât de radios, că Evangeline îi văzu 
strălucirea din partea cealaltă a sălii de bal. 

Când intrase la petrecere? 

Evangeline presupuse că arcada ar fi dus-o pe sora ei 
vitregă în acelaşi loc în care o adusese pe ea, dar ori nu 
făcuse asta, ori Marisol intrase la bal după ce nu reuşise să 
o vadă pe Evangeline, apoi mersese direct la Jacks ca un 
iepuraş inocent care sărea în calea vânătorului. 

Evangeline privea îngrozită în timp ce Marisol zâmbea 
cu sfială. Jacks îşi strâmbă gura într-un fel ispititor şi se 
înclină în faţa ei ca un gentleman. Noaptea trecută, Jacks 
ignorase pe toată lumea, cu excepţia lui Evangeline şi a lui 
Apollo, dar acum părea că o invita pe Marisol la dans. 

Evangeline simţi o strânsoare incomodă în jurul 
coastelor. Dintre toţi tinerii pe care sora ei vitregă putea 
să-i întâlnească la Noaptea Nesfârşită, de ce trebuia să fie 
Jacks? Evangeline nu credea că era doar o coincidenţă. Nu 
ştia ce fel de joc juca Jacks, dar nu putea să-l lase să o 
atragă şi pe biata Marisol în el. Ea deja trecuse prin 
destule. 

Evangeline trebuia să stea departe de Jacks, dar nu îl 
putea lăsa să îi facă rău surorii ei vitrege. 

Se întoarse spre Lala, gata să-şi ceară scuze pentru 
încheierea conversaţiei, când tot castelul începu să vuiască 
şi să se cutremure. Balcoanele de piatră se umplură de 
trompetişti în haine arămii apretate. 

Fiecare cap privi în sus. Apoi fiecare cap se întoarse 
când o uşă etichetată cu Maiestatea Sa se deschise şi 
prinţul moştenitor Apollo Acadian intră călare în sala de 
bal pe un mare cal auriu. 

— Înălţimea Voastră! 

— Prinţe Apollo! 

— Vă iubim! strigară oamenii de parcă nu se puteau 
abţine. 

Apollo arăta mai puţin rafinat decât noaptea trecută. 
Renunţase la coroană şi nici nu purta o haină. In seara 
asta, era îmbrăcat ca un vânător, cu cizme aspre, pantaloni 
maronii ca lemnul, o cămaşă cu gulerul descheiat şi o 
vestă de blană decorată, peste care erau încrucişate curele 
din piele, de care era prins un arc auriu şi o tolbă cu săgeți 
pe spatele lui drept. 

Ar fi putut fi arcaşul din povestea nordică preferată a lui 
Evangeline, Balada arcaşului şi a vulpii. În timp ce căuta 
cu privirea prin sala de bal, ochii lui ardeau la fel de intens 
ca atunci când o privise plecând din balconul lui noaptea 
trecută. 

— Cred că vrea să te găsească! 

LaLa o prinse de braţ, trăgând-o mai aproape de ea în 
timp ce ţipă: 

— Tu trebuie să fii Vulpea lui. 

— Asta e ceva bun sau ceva rău? murmură Evangeline. 
Încă nu ştiu cum se termină povestea asta. 

— Nimeni nu-şi aminteşte cum se termină povestea 
aceea, dar nu contează. El nu încearcă să recreeze 
povestea. El face un gest romantic! 

Evangeline rămase fără cuvinte. Apollo trebuia să fi fost, 
într-adevăr, afectat de sărutul de noaptea trecută. 

Era tentată să-l caute din nou pe Prinţul Inimilor, să 
vadă ce gândea el despre asta. Dar nu îşi putea lua ochii 
de la prinţul Magnificului Nord în timp ce armăsarul lui 
auriu îşi încetini paşii şi se opri în mijlocul sălii de bal. 

— Bună seara, anunţă Apollo, vocea lui profundă 
liniştind sunetele făcute de supuşii lui. Ştiu că trebuie să 
invit cinci doamne la dans, dar nu pot respecta această 
tradiţie în seara asta. Tăcu o vreme, părând nehotărât 
pentru scurt timp. În această seară, doresc să dansez doar 
cu o fată. 

În cele din urmă, ochii lui întunecaţi îi priviră pe cei ai 
lui Evangeline. 

Şi erau lacomi. 

Ei i se înmuiară picioarele. 

În toată sala de bal, multe doamne începură să leşine de 
emotie. 

— Ştiam eu, cârâi LaLa. 

— Eşti lângă mine. Poate se uită la tine, şopti 
Evangeline. 

— Amândouă ştim că nu face asta. 

Leşinară şi mai multe. 

Apollo descălecă de pe cal, apoi merse spre ea cu o 
încredere neruşinată, aşa cum se putea mişca doar cineva 
care nu fusese respins niciodată. 

Evangeline îşi eliberă braţul din strânsoarea Lalei şi 
făcu un pas înainte pentru o plecăciune. 

Dar Apollo se opri la câţiva paşi de ea şi îşi întinse braţul 
spre altă fată, o fată foarte drăguță, într-o rochie de 
culoarea şampaniei, cu părul drept şi negru ca o perdea 
lucioasă, peste care era aşezată o coroană subţire aurie. 

Evangeline ar fi putut împietri din nou. 

LaLa o luă din nou repede de braţ şi o trase înapoi în 
mulţime, dar nu înainte să-i ajungă la urechi câteva râsete 
şi chicotiri. 

— Ai văzut-o? 

— Credea că prinţul venea la ea. 

— Ignoră-i, spuse Lala. Şi eu am crezut că te va invita 
pe tine. 

— Cred că mi-am învăţat lecţia: să nu mai cred tot ce 
scrie în ziarele cu bârfe, încercă Evangeline să glumească, 
sperând să îşi oprească lacrimile de ruşine. 

LaLa fu destul de amabilă încât să râdă, dar acel sunet 
fu repede înăbuşit de toate celelalte voci. Fata drăguță pe 
care Apollo o alesese era favorita prinţesă Serendipity 
Skystead şi părea că toată lumea se aşteptase la asta. 

— Ştiam eu. 

— E atât de sofisticată - şi vorbeşte douăzeci şi şapte de 
limbi străine. 

— Familia ei e de viţă nobilă. Chiar nu exista altă 
alegere. 

Cu fiecare comentariu, Evangeline se simţi tot mai mică, 
micşorându-se în mulţime în timp ce încerca să înăbuşe 
vocile şi să-şi potolească umilinţa tot mai mare. 

Era o prostie. Nici măcar nu-L cunoştea. Nu ar fi trebuit 
să se simtă atât de respinsă, dar nu îi venea să creadă că 
aşa avea să se încheie aventura ei în Nord, înainte să 
înceapă cu adevărat. Şi o parte din ea chiar credea că 
sărutul lăsase o impresie, dar poate doar pentru ea. 

Evangeline se eliberă din strânsoarea braţului LaLei. 

— Cred că merg să-mi iau nişte punci. Poate destul cât 
să mă înec cu el. 

„Vulpiţo, nu-ţi stă bine să-ţi plângi de milă.” 

Evangeline încremeni. 

Vocea înceată din capul ei suna foarte asemănător cu 
cea a lui Jacks. Nu-i mai auzise niciodată vocea aşa. Nici 
măcar nu era sigură că era, într-adevăr, Jacks - putea să fi 
fost imaginaţia ei -, dar îi aminti de Marisol şi că trebuia 
să o salveze. 

Evangeline scrută balul după sora ei vitregă şi Jacks. 
Dar nu îi găsi. Mulțimea devenise prea deasă. 

— Pardon, spuse o voce profundă din spatele ei. Semăna 
foarte mult cu vocea prinţului Apollo. Dar Evangeline ştia 
că nu trebuia să cedeze altei iluzii ruşinoase şi să-şi 
imagineze că el o găsise ascunzându-se lângă fântâna de 
punci. 

— Evangeline... Vocea se auzi un pic mai tare şi fu 
urmată de atingerea uşoară a unor mănuşi moi de piele pe 
umărul ei gol. Te deranjează dacă te întorci? Oricât de 
drăguţ ar fi spatele tău, aş prefera să-ţi văd faţa. 

Evangeline riscă să arunce o privire prudentă peste 
umăr. 

Prinţul Apollo stătea chiar în spatele ei. Putea să jure că 
era mai înalt decât şi-l amintea în timp ce se uita în jos, la 
ea, cu un zâmbet care era puţin mai timid decât cel pe 
care îl afişase tuturor celor din sala de bal. Doar o 
înclinare discretă a buzelor. 

— Bună, din nou. Vocea lui deveni răguşită şi blândă. 
Arăţi ca un vis devenit realitate. 

Ceva se topi înăuntrul lui Evangeline. Dar, după 
presupunerea ei de mai devreme, se temea să-şi imagineze 
de ce ar fi stat el acolo, holbându-se la ea de parcă vorbise 
serios. 

O mică mulţime începuse să se adune în jurul lor şi 
nimeni nu se mai prefăcea că nu se uită la ei. 

Încercând să-i ignore, Evangeline se întoarse cu totul şi 
reuşi să facă o plecăciune sigură în faţa prinţului. 

— E o plăcere să vă revăd, înălţimea Voastră. 

— Am sperat că, după noaptea trecută, îmi vei spune 
doar Apollo. li luă mâna, o duse la buzele lui şi îi sărută 
degetele atent, aproape reverenţios. 

Atingerea o făcu pe Evangeline să simtă fiori uşori pe 
piele, dar privirea ochilor lui de bronz aprins o lăsă fără 
respiraţie. Simţi din nou cum i se înmoaie picioarele şi cum 
speranţa o făcea să-şi imagineze lucruri la care nu trebuia 
să se gândească. 

Aşteptă ca el să spună mai multe, dar prinţul doar 
înghiţi în sec. De câteva ori. Mărul lui Adam i se ridică şi 
cobori. Părea să fi rămas fără cuvinte. Neliniştit. Il 
neliniştea pe prinţul care se arătase la balcon noaptea 
trecută. 

Asta îi dădu curajul să spună: 

— Credeam că veţi invita doar o doamnă la dans în seara 
asta. 

— Nu aş fi făcut nici măcar asta, dar, din păcate, există o 
lege care spune că trebuie să invit cel puţin o fată. Inghiţi 
în sec din nou, apoi vocea lui deveni mai profundă. Te-aş fi 
invitat, dar ştiam că, dacă ai fi fost în braţele mele, nu aş fi 
rezistat unui întreg dans înainte să fac asta. 

Apollo se lăsă pe un genunchi. 

Evangeline uită brusc să respire. 

Nu putea să facă ceea ce credea ea că făcea. Nici nu 
voia să se gândească la ceea ce credea că făcea el - nu 
după ce se făcuse de ruşine mai devreme. 

Dar toţi oamenii pe care încerca să-i ignore trebuiau să 
se fi gândit la acelaşi lucru la care ea încerca să nu se 
gândească. Începură să se audă din nou şoaptele şi 

mulţimea din jurul lor creştea, închizându-i pe Evangeline 
şi pe Apollo într-un cerc de rochii de bal, veste de mătase 
şi chipuri şocate. O vedea pe Marisol printre ele, zâmbind 
cu gura largă. Evangeline nu-l zări pe Jacks, dar se întrebă 
ce credea el despre asta. Încă nu ştia ce voia el. Dar, dacă 
Jacks era rivalul lui Apollo, nu îşi putea imagina că Jacks 
plănuise această turnură. 

Apollo îi luă amândouă mâinile şi i le strânse cu căldură. 

— Te vreau, Evangeline Fox. Vreau să scriu balade 
despre tine pe pereţii Palatului Lupului şi să-ţi gravez cu 
săbii numele pe inima mea. Vreau să fii soţia mea, prinţesa 
mea şi regina mea. Căsătoreşte-te cu mine, Evangeline, şi 
lasă-mă să-ţi ofer totul. 

li duse din nou mâna la buzele lui şi, de data asta, când 
se uită la Evangeline, fu ca şi cum restul sărbătorii nu mai 
exista. Ochii lui spuneau o mie de cuvinte minunate. Dar 
cuvântul pe care îl simţea cel mai mult era dorită. Apollo o 
dorea mai mult decât pe oricine din sala de bal. 

Nimeni nu se uitase vreodată la Evangeline aşa până 
atunci - nici măcar Luc. De fapt, nici măcar nu şi-l mai 
putea imagina pe Luc. Tot ce putea vedea era dorul, 
speranţa şi teama amestecate din expresia lui Apollo, de 
parcă ea ar fi putut spune nu. Dar cum putea să facă asta? 

Pentru prima dată, după luni de zile, simţea că îi ieşea 
inima din piept. 

Şi aşa, când Evangeline îşi deschise gura, spuse exact ce 
ar spune majoritatea fetelor dacă un prinţ le-ar cere în 
căsătorie în mijlocul unei săli de bal fermecate. 

— Da. 

CAPITOLUL 19 


Imediat ce Evangeline ţipă „da”, trompetiştii de 
deasupra le cântară o urare din alămuri, toţi cei din sala 
de bal aplaudară, iar Apollo o luă în braţe galant. 

Zâmbetul lui era bucurie pură. Ar fi sărutat-o atunci. El 
îşi cobora pleoapele şi gura lui se lăsa în jos. Şi... 

Evangeline încercă să se aplece spre el. 

Era în mijlocul unui basm, plutind în mijlocul unui castel 
fermecat, lângă un prinţ care tocmai o alesese pe ea în 
locul oricărei fete de acolo. 

Dar felul în care se apleca să o sărute o făcu să se 
gândească la alt sărut. La ultimul lor sărut, un sărut pe 
care Jacks îl orchestrase din motive pe care ea încă nu le 
înţelegea. Dar dacă pentru asta îl dorise? Evangeline nu 
voia să creadă că această cerere în căsătorie era făcătura 
lui Jacks. Nu avea de unde să ştie că un sărut ar fi provocat 
asta - şi nu înţelegea de ce el ar fi vrut această logodnă. 
Era mult mai uşor şi mai plăcut să îşi imagineze că asta nu 
era deloc ce îşi dorise Jacks. 

Sorţile nu trebuiau să fie geloase? 

— Eşti bine? Mâna caldă a lui Apollo urcă pe spatele ei, 
mângâindu-l blând de parcă ar fi încercat să o trezească 
dintr-un coşmar. Nu te-ai răzgândit, nu-i aşa? 

Evangeline inspiră, timorată. 

Încă nu-l văzuse pe Jacks în mulţime, dar simţea că tot 
regatul o privea. Toţi cei din sală se adunaseră, 
înconjurându-i cu priviri de admiraţie până la invidie. 

— Eşti copleşită. Degetele lui Apollo îi găsiră bărbia şi îi 
înclinară faţa către a lui. Îşi pare rău, inima mea. Aş fi vrut 
să fac asta în intimitate pentru noi. Dar vom avea o 

mulţime de momente de intimitate în viitor. Îşi lăsă capul 
în jos, pregătindu-se încă o dată să se aplece pentru un 
sărut. 

Evangeline trebuia doar să-şi închidă ochii şi să-l sărute 
şi ea. Asta era şansa ei la un final fericit. Şi, când îşi dădea 
la o parte îndoielile, Evangeline se simţea fericită. Asta 
sperase, acesta era motivul pentru care venise în Nord. Îşi 
dorise o poveste de dragoste ca a părinţilor ei. Îşi dorise o 
dragoste la prima vedere şi o şansă cu prinţul, iar acum 
acestea erau ale ei. 

Îşi înălţă capul spre al lui. 

Gura lui Apollo o întâlni pe a ei înainte să poată închide 
ochii. Noaptea trecută, el ezitase la început, dar în seara 
asta, el luă iniţiativa cu încrederea unui prinţ care nu 
fusese refuzat niciodată. Buzele lui erau moi, dar sărutul 
se transformă în flori căzând de pe rochia ei şi oftaturi 
şocate din mulţime în timp ce el o ridică, o învârti şi o 
sărută, o sărută, o sărută. Era genul de sărut al viselor 
febrile, un amestec neclar de căldură ameţitoare şi 
atingere şi, de data asta, Jacks nu îl încheie. Evangeline nu 
îi simţi mâna rece pe umăr şi nu îi auzi vocea în minte, 
spunându-i că făcuse o greşeală. Auzi doar murmurele lui 
Apollo promiţându-i că tot ce şi-ar fi putut dori avea să fie 
al ei. 

CAPITOLUL 20 


După ce tatăl lui Evangeline murise, avusese vise în care 
ambii ei părinţi încă erau în viaţă. În visele ei, Evangeline 
era în magazinul de curiozităţi, uitându-se pe fereastră şi 
aşteptând ca ei să sosească. li vedea venind pe stradă, 
ţinându-se de mână şi, chiar când să ajungă la uşă - chiar 
când trebuia să le audă vocile şi să simtă cum o îmbrăţişau 
-, Evangeline se trezea. Întotdeauna încerca, disperată, să 
adoarmă din nou, ca să mai viseze un minut. 

Acele vise fuseseră cele mai bune părţi ale nopţilor ei. 
Dar acum, trezirea părea o visare. Un pic ireală şi 
minunată. La început, Evangeline nu îndrăzni să deschidă 
ochii. Multă vreme, speranţa ei fusese fragilă ca un balon 
de săpun şi încă se temea că speranţa putea să se spargă. 
Se temea că avea să se trezească în camera ei mică din 
Valenda. 

Dar Valenda era la jumătate de lume depărtare şi, în 
curând, nu avea să mai fie niciodată singură. 

Când Evangeline deschise ochii, încă era în Valorfell, în 
patul ei ca un cufăr de comori din hanul Sirena şi Perlele, 
şi era logodită cu un prinţ! 

Evangeline nu îşi putu opri zâmbetul care i se întinse pe 
faţă sau chicotul care îi ieşi din piept. 

— O, ce bine! În sfârşit, te-ai trezit. 

Marisol băgă capul după uşă, aducând un val de căldură 
de la focul din camera învecinată. Trebuia să se fi trezit de 
ceva vreme. Deja era îmbrăcată într-o rochie crem şi 
culoarea piersicilor, iar părul ei şaten-deschis era împletit 
cu grijă, şi ţinea două ceşti de ceai aburind care umplură 
apartamentul răcoros al lui Evangeline cu arome de ilex şi 

mentă albă. Ambele fete fuseseră atât de obosite când 
plecaseră, în sfârşit, de la bal că, practic, se trântiseră în 
trăsură, apoi dormiseră pe tot drumul până la han. 

— Eşti un înger. 

Evangeline se ridică şi aşteptă recunoscătoare ceaşca de 
ceai fierbinte. 

— Nu-mi vine să cred că ai reuşit să dormi după ce s-a 
întâmplat noaptea trecută, spuse Marisol entuziasmată, 
dar vocea ei era nefiresc de ascuţită şi degetele îi 
tremurau în timp ce ţinea ceaşca de ceai. 

Evangeline îşi imagină că, deşi sora ei părea 
entuziasmată, nu putea fi ceva uşor pentru Marisol - să o 
vadă pe Evangeline având parte de un final fericit în timp 
ce pe ea oamenii încă o numeau Mireasa Blestemată. 

Totul din cauza lui Evangeline. 

Iar acum Evangeline avea şi mai multe de pierdut dacă îi 
spunea lui Marisol adevărul despre înțelegerile ei cu Jacks. 

Brusc, ceaiul avu gust de lacrimi şi sare în timp ce 
Marisol continuă: 

— Cererea în căsătorie făcută de prinţul Apollo a fost cel 
mai romantic lucru pe care l-am văzut vreodată - ar putea 
să fie cel mai romantic lucru care s-a întâmplat vreodată. 
Vei fi o mireasă foarte frumoasă! 

— Mulţumesc, spuse Evangeline încet. Dar nu trebuie să 
vorbim doar despre asta. 

Marisol se încruntă. 

— Evangeline, nu trebuie să-ţi ascunzi fericirea ca să mă 
faci să mă simt mai bine. Vei fi o prinţesă. Nimeni nu 
merită asta mai mult decât tine. Şi ai avut dreptate în 
legătură cu noaptea trecută. Nimeni nu m-a recunoscut ca 
Mireasa Blestemată. Cineva chiar m-a invitat la dans. L-ai 
văzut? Marisol îşi muşcă buza şi zâmbi. Cred că era cel 
mai frumos de acolo - în afară de prinţul Apollo, 
bineînţeles. Avea părul albastru-închis, ochii albaştri- 
deschişi şi cel mai misterios zâmbet. Îl cheamă Jacks şi 
deja sper... 

— Nu! 

Marisol se trase în spate de parcă fusese pălmuită. 

Evangeline se aplecă ruşinată. Nu voise să fie atât de 
aspră, dar trebuia să-şi apere sora vitregă de Jacks. 

— Îmi pare rău, dar am auzit că e periculos. 

Marisol îşi strânse buzele. 

— Ştiu că ziarele de scandal au fost amabile cu tine, dar 
credeam că te-ai învăţat minte şi nu mai asculţi vorbele 
urâte şoptite pe la spatele oamenilor. 

— Ai dreptate, nu ar trebui să ascult bârfele, dar nu sunt 
doar zvonuri. Evangeline încercă să vorbească pe un ton 
mai blând de data asta. L-am întâlnit pe Jacks. A fost la 
petrecere în prima noapte şi... Nu cred că e bun pentru 
tine. 

Marisol pufni. 

— Evangeline, nu ne putem mărita toate cu un prinţ. 
Unele dintre noi au noroc dacă primesc un pic de atenţie. 

— Marisol, eu... 

— Nu, Îmi pare rău, spuse repede Marisol, pălind la față. 
Nu ar fi trebuit să spun asta. Aşa vorbeşte mama, nu eu. 

— E în ordine, spuse Evangeline. 

— Nu, nu e. 

Marisol se uită în jos, la stropii de ceai pe care tocmai îi 
vărsase pe fustele ei şi ochii ei deveniră înlăcrimaţi. Dar 
Evangeline ştia că nu plângea din cauza fustelor. Niciodată 
nu era din cauza fustelor. 

Marisol se cocoţă pe marginea patului, încă holbându-se 
la pata de pe rochia ei, cu vocea îndepărtată. 

— Ai jucat vreodată jocul acela în copilărie - cel în care 
scaunele sunt aşezate într-un cerc şi, când se opreşte 
muzica, trebuie să-ţi găseşti un scaun pe care să te aşezi? 
Dar niciodată nu sunt destule scaune pentru toţi, aşa că o 
persoană rămâne întotdeauna fără loc în cerc şi apoi e 
dată afară din joc. Aşa mă simt eu, de parcă mi-am pierdut 
şansa la un scaun şi acum am fost dată afară din joc. 

Marisol inspiră tremurând, iar Evangeline simţi asta în 
pieptul ei. 

Întotdeauna fusese o provocare pentru ea să stabilească 
o legătură cu Marisol. Niciodată nu păruseră să aibă multe 
în comun, cu excepţia lui Luc, care era îngrozitor de 


e 126 » 


împărţit. Dar el începea să fie cel mai puţin important din 
tot ce aveau de împărţit. 

Privind-o pe Marisol, Evangeline îşi aminti de acele luni 
în care lucrase în librărie şi începuse să se simtă ca unul 
dintre romanele uitate de pe rafturile uzate din spate, 
ignorată şi singură. Dar Evangeline întotdeauna avusese 
speranţa că lucrurile aveau să se schimbe. Işi pierduse 
părinţii, dar avea amintirile cu ei pe care să le păstreze, 
poveştile lor şi vorbele lor de încurajare. Dar Marisol o 
avusese doar pe mama ei, care o dărâmase în loc să îi dea 
putere. 

Evangeline îşi puse ceaiul la o parte, alunecă pe pat şi o 
îmbrăţişă strâns pe Marisol. Nu ştia dacă avea să fie 
vreodată suficient de curajoasă ca să îi vorbească despre 
Luc sau să îi mărturisească ce se întâmplase cu adevărat 
în ziua nunţii lui Marisol. Dar avea să continue să încerce 
să găsească moduri de a se revanşa faţă de Marisol, mai 
ales acum că Apollo o punea pe Evangeline în poziţia 
ideală de a face asta. 

Sora ei vitregă se aplecă, pufnind. 

— Îmi pare rău că ţi-am stricat fericirea. 

— N-ai stricat nimic şi n-ai fost dată afară din niciun joc. 
În Nord, nici măcar nu se joacă acel joc muzical. Am auzit 
că a fost scos în afara legii şi înlocuit cu şahul săruturilor. 

În timp ce spuse asta, Evangeline deja îşi imagina că 
organiza o partidă pentru sora ei vitregă cu fiecare tânăr 
eligibil din ţinut. Poate-i cerea ajutorul lui Apollo? 

Poate nu îndrepta totul, dar era un început. Evangeline 
era gata să-i sugereze ideea când cineva bătu la uşă. 

Ambele fete săriră din pat, vărsând mai mult ceai, pe 
covor de data asta. Singura persoană care bătuse vreodată 
la uşa lor fusese Frangelica, dar bătăile ei erau mai 
blânde. Acestea sunau aproape ca şi cum ar fi fost 
furioase. 

Evangeline întârzie doar o secundă ca să îşi ia un halat 
de lână înainte să se repeadă la uşă. Lemnul tremură în 
timp ce ea se apropie. 

— Evangeline! strigă vocea lui Apollo de pe partea 

cealaltă. Evangeline, eşti acolo? 

— Deschide! o îndemnă Marisol. E prințul, şopti ea, de 
parcă acest titlu însemna că acţiunile lui nu erau deloc 
alarmante. 

— Evangeline, dacă eşti acolo, te rog, lasă-mă să intru, o 
rugă Apollo. 

Vocea lui avea tonuri de frică şi disperare. 

Ea deschise zăvorul. 

— Apollo, ce... 

Evangeline fu întreruptă în timp ce uşa se deschise, iar 
Apollo dădu buzna în apartamentul tinerelor, împreună cu 
o duzină de soldaţi regali. 

— Inima mea, eşti în siguranţă! O luă în braţe. Pieptul 
lui se umfla tare când respira. Ochii lui aveau cearcăne. 
Am fost atât de îngrijorat! N-ar fi trebuit să te las să pleci 
azi-noapte. 

— Ce s-a întâmplat? întrebă ea. 

Soldatul cel mai apropiat întinse un ziar de scandal 
umed pentru ca Evangeline să îl citească în timp ce Apollo 
nu o mai ţinu în braţe atât de strâns. 


Zvonul Zilnic 
LOGODIŢI! 
de Kutlass Knighilinger 


În trecut, Noaptea Nesfârşită a durat săptămâni întregi, 
uneori chiar şi luni. Dar noaptea trecută, la câteva minute după 
ce a sosit la bal, prinţul moştenitor Apollo Acadian a cerut-o în 
căsătorie pe cea care era jokerul sudic preferat al tuturor, 
Evangeline Fox. 

Apollo şi-a parafat logodna cu un sărut care le-a făcut pe 
jumătate dintre doamne să plângă. Deşi câteva fete păreau mai 
mult furioase decât triste. După ce prinţul a abandonat-o pe 
prinţesa Serendipity Skystead în mijlocul ringului de dans 
pentru a o cere în căsătorie pe aleasa lui, prinţesa părea gata să 
comită o crimă. Mireasa Blestemată nu a reuşit să-i facă rău lui 
Evangeline, dar, în timp ce privea declaraţia de iubire a lui 
Apollo, părea că vrea să transforme cuplul în stană de piatră. Şi 
una dintre sursele mele cu auz fin a auzit-o pe matroana Casei 

Fortuna bombănind către nepoata ei, Thessaly, că prinţul ar fi 
trebuit să o aleagă pe ea, dar că nu era prea târziu să schimbe 
asta. 

Prinţul Apollo şi domnişoara Evangeline Fox se vor căsători 
peste o săptămână - bineînţeles, dacă nimeni nu îi va face ceva 
rău până atunci. 


Evangeline se opri din citit. 

— Ce scrie? întrebă Marisol. 

— Doar o altă distorsionare a adevărului, se eschivă 
Evangeline. Luă ziarul de la paznic şi îl aruncă în foc 
înainte ca Marisol să vadă vreun cuvânt despre ea. Kutlass 
doar încearcă să vândă ziare scriind că sunt în pericol. 
Nimeni n-a încercat să-mi facă rău, îl asigură ea pe Apollo. 
După ce ne-am despărţit azi-noapte, eu şi cu Marisol ne-am 
întors aici şi am dormit până mai înainte. 

Apollo scrâşni din dinţi şi se întoarse spre Marisol de 
parcă de-abia atunci îi observa prezenţa. 

Marisol se încordă. Se oprise din plâns, dar încă părea 
mică şi fragilă. lar Evangeline ştiu că trebuia să intervină 
înainte să se facă mai multe greşeli. 

— Sora mea vitregă nu mi-ar face rău niciodată. De fapt, 
e posibil să-i împiedici pe domnul Knightlinger şi ziarul lui, 
Zvonul Zilnic, să mai tipărească minciuni urâte despre ea? 

Apollo părea să vrea să obiecteze; era clar că el credea 
bârfa. Dar, cu cât se uita Evangeline mai mult la el, cu atât 
părea să se domolească. Ridurile din jurul ochilor lui 
dispărură, iar umerii lui largi şi încordaţi se relaxară. 

— Asta te-ar face fericită? 

— Da. 

— Atunci mă voi asigura că se va face asta. Dar am 
nevoie să-mi faci şi tu o favoare. 

Apollo atinse obrazul lui Evangeline cu mâna lui. 

Încă nu era obişnuită să îl simtă. Mâna lui era mai mare 
decât al lui Luc, dar atingerea lui era mai tandră. Dar 
privirea ochilor lui înfundaţi în orbite era chinuită. 

— Vreau să te muţi în Palatul Lupului, cu mine, unde vei 
fi în siguranţă faţă de orice fel de ameninţare. 

CAPITOLUL 21 


Zvonul Zilnic 
AU MAI RĂMAS ŞASE ZILE! 
de Kutlass Knighilinger 


Nimeni nu ştie cât de mare e Palatului Lupului, dar legenda 
spune că Wolfric Valor a construit fiecare turn spiralat, fiecare 
sală mare boltită, fiecare pivniţă de tortură, fiecare curte 
romantică şi fiecare pasaj secret al castelului ca dar de nuntă 
pentru mireasa lui, Honora. 

Nu ştiu ce dar de nuntă plănuieşte Apollo să îi facă 
domnişoarei Evangeline Fox, dar am auzit un zvon că deja ar fi 
mutat-o în Palatul Lupului, împreună cu sora ei vitregă, Marisol 
Tourmaline, despre care sursele mele m-au asigurat că nu e 
blestemată şi nici nu plănuieşte să îşi blesteme sora vitregă. De 
fapt, s-a confirmat că domnişoara Tourmaline va rămâne aici şi 
va face parte din curtea regală nordică după nuntă. 

(continuarea pe pagina 7) 

CAPITOLUL 22 


În următoarea zi, fu adusă rochia de mireasă. 
Evangeline o găsi întinsă pe patul ei de prinţesă din 
Palatul Lupului. Rochia era albă şi aurie, şi avea o pereche 
de aripi cu pene care atingeau podeaua. 


Draga mea Evangeline, 

Am văzut rochia asta şi m-am gândit la tine 
pentru că eşti un inger. 

Pentru totdeauna, cea mai adevărată iubire a ta, 

Apollo 

CAPITOLUL 23 


A doua zi, Evangeline se trezi şi îşi găsi cada de baie 
plină cu ceea ce părea o sclipitoare comoară a piraţilor. 


Draga mea Evangeline, 

Meriţi să te scalzi în diamante. 

Pentru totdeauna, cea mai adevărată iubire a ta, 
Apollo 

CAPITOLUL 24 

24 


Apoi primi un grajd întreg de cai. Armăsarii erau albi şi 
lucioşi, împodobiţi cu şei roz-aurii, aceeaşi culoare ca a 
părului lui Evangeline. 

— Ca să călărim împreună la apus, spuse Apollo. 

Privirea lui era plină de adoraţie şi îşi întinse mâinile 
spre ale ei. 

Degetele ei păreau mici în strânsoarea lui caldă, dar 
începeau să se potrivească. 

— Nu trebuie să-mi faci atât de multe cadouri, spuse ea. 

— 'Ţi-aş da lumea întreagă dacă aş putea. Luna, stelele şi 
toţi sorii din univers. Orice pentru tine, inima mea. 

CAPITOLUL 25 


Era mai mult decât ar fi putut visa Evangeline sau şi-ar fi 
dorit. Ultimele câteva zile fuseseră un vârtej de minunăţii. 
Apartamentul ei regal era plin de rochii colorate, flori şi 
cadouri. Chiar şi împărăteasa Scarlett îi trimisese ceva, 
deşi Evangeline habar n-avea cum fusese livrat pacheţelul 
atât de repede. 

Evangeline ar fi trebuit să simtă fluturi în stomac. Ar fi 
trebuit să se simtă entuziasmată, curtată şi iubită. Apollo 
era generos, atent şi extrem de amabil cu ea. Şi, cu 
siguranţă, simţea ceva când se gândea la el, dar, din 
păcate, nu erau fluturi în stomac. Era ceva mai apropiat de 
senzaţia de nelinişte pe care o simţise atunci când făcuse o 
înţelegere cu Jacks sau de senzaţia că ceva era greşit când 
aflase că Luc o ceruse în căsătorie pe Marisol. 

Ceva nu era cum ar fi trebuit să fie. 

Evangeline se aşeză pe canapeaua lată din faţa focului, 
puse jos cutiuţa roşie pe care i-o trimisese împărăteasa 
Scarlett, apoi luă ziarul de scandal din dimineaţa aceea. 


Zvonul Zilnic 
AU MAI RĂMAS TREI ZILE! 
de Kutlass Knighilinger 


Evangeline Fox şi prinţul Apollo Acadian sunt logodiţi de mai 
puţin de o săptămână şi oamenii deja compun cântece despre ei 
şi spun că povestea lor de dragoste este cea mai frumoasă pe 
care a văzut-o vreodată Magnificul Nord. Zvonurile care circulă 
sunt extravagante - mai ales pentru un prinţ care a spus odată 
că nu-şi va alege nicio mireasă - şi sunt încântat să raportez că 

am reuşit să obţin un interviu rar cu prinţul moştenitor pentru a 
afla care poveşti despre el sunt adevărate. 

Kutlass: Toată lumea vorbeşte despre dumneavoastră şi 
Evangeline Fox. Oamenii spun că sunteţi complet vrâjit. Am 
auzit că staţi în curte, sub fereastra ei, în fiecare seară, pentru 
a-i cânta serenade, că aţi declarat ziua ei de naştere o 
sărbătoare şi că aţi cerut să se refacă toate cele o sută douăzeci 
şi două de portrete ale dumneavoastră în aşa fel încât să includă 
şi înfăţişarea ei. Există vreun adevăr în vreuna dintre aceste 
poveşti? 

Prinţul Apollo: Am făcut mai mult decât atât, domnule 
Knightlinger. (Cu un zâmbet mândru, prinţul şi-a descheiat 
jumătate din cămaşă şi a dat-o la o parte ca să dezvăluie un 
tatuaj impresionant care înfăţişa o pereche de săbii curbate în 
formă de inimă care conţinea un nume: Evangeline.) 

Kutlass: E impresionant, Înălţimea Voastră. 

Prinţul Apollo: Ştiu. 

Kutlass: Nimeni nu se poate îndoi că sunteţi îndrăgostiţi 
când vă văd împreună. Dar am auzit şoapte conform cărora 
Consiliul Marilor Case ar fi nemulţumit că aţi ales nu doar o 
mireasă străină, ci şi una fără o familie importantă. Oamenii 
spun că aceştia doresc ca nunta să fie anulată şi că de aceea aţi 
stabilit o dată atât de devreme pentru ea. 

Prinţul Apollo: Asta e o minciună. Chiar dacă ar fi adevărat, 
nimic nu m-ar putea ţine departe de iubirea vieţii mele. 

Kutlass: Dar fratele dumneavoastră, prinţul Tiberius? Se 
zvoneşte că v-aţi certat din nou săptămâna asta. Se spune că a 
susţinut  obiecţia Marilor Case faţă de alegerea miresei 
dumneavoastră pentru că vrea să împiedice căsătoria 
dumneavoastră şi să vă împiedice să deveniți rege. 

Prinţul Apollo: E fals. Fratele meu nu ar putea fi mai fericit 
pentru mine. 

Kutlass: Atunci de ce spun oamenii că a dispărut din nou? 

Prinţul Apollo: Unii oameni uită că şi Tiberius e un prinţ şi 
că are propriile lui datorii regale. 

Prinţul Apollo nu mi-a spus dacă prinţul Tiberius va veni la 
nuntă, dar interviul nostru a confirmat zvonurile conform cărora 
prinţul moştenitor a fost complet vrăjit de viitoarea lui mireasă. 
N-am văzut pe nimeni atât de îndrăgostit ca prinţul Apollo. 


Ce bine ar fi fost dacă Evangeline chiar ar fi crezut că 


e 135 


prinţul Apollo era cu adevărat îndrăgostit! Dar, din păcate, 
se temea că Kutlass avea dreptate când spunea despre 
logodnicul ei că era vrăjit. 

Evangeline credea în dragostea la prima vedere, credea 
într-o iubire ca a părinţilor ei, o iubire de poveste. Venise 
în Nord sperând să găsească o asemenea iubire. Dar 
acţiunile şi sentimentele lui Apollo erau extreme, nu 
păreau a fi din iubire. Semănau mai mult cu o obsesie - 
lacome şi excesive şi, dacă era sinceră, un pic 
tulburătoare. Ca rezultatul acţiunii unei vrăji sau a unui 
blestem - sau a unei Sorţi. 

Când Apollo o ceruse în căsătorie, Evangeline se grăbise 
să creadă că Jacks nu ar vrea această căsătorie. Dar acum 
nu se putea abţine să nu se întrebe: dacă sângele cu care 
Jacks îi pictase buzele îi infuzase sărutul cu o putere 
magică ce îl făcuse pe Apollo să se îndrăgostească de ea? 

Nu voia să se gândească la asta. Nu voia să se 
gândească deloc la Jacks. Dar, dacă Jacks i-ar fi făcut ceva 
lui Apollo, atunci asta ar fi explicat comportamentul 
exagerat al lui Apollo. 

Dar de ce? 

Evangeline nu-şi putea imagina niciun motiv pentru care 
Jacks ar fi vrut ca ea şi Apollo să se căsătorească, ceea ce 
îi dădu speranţe că teoria ei era greşită şi că Apollo chiar 
simţea o dragoste dramatică la prima vedere. 

Işi dorea cu disperare să creadă că urmau să aibă parte 
de o poveste de dragoste ca în basme. Voia ca totul să fie 
real. Nu voia să se întoarcă în casa lui Agnes sau în 
Valenda, unde cea mai bună parte a zilelor ei era atunci 
când suna un clopoțel în faţa unei librării. 

Apoi era Marisol. Sora ei vitregă începuse totul aici cu 
stângul, dar Apollo aranjase ca ziarele să nu mai scrie 
nimic rău despre ea şi, dacă Evangeline se mărita cu 
Apollo, putea face mai mult pentru Marisol. 

Dar, dacă Apollo era sub influenţa unei vrăji de-a lui 
Jacks, nimic din toate astea nu conta şi nu era real. 

Evangeline rulă încet ziarul cu bârfe, ştiind ce trebuia să 
facă, dar, chiar şi aşa, temându-se. 

Nu voia să-l revadă pe Jacks. Dar, dacă îi făcuse asta lui 
Apollo, atunci trebuia să-l convingă să desfacă ce făcuse. 

Evangeline nu credea că Prinţul Inimilor avea să-l 
elibereze pe Apollo din bunătatea inimii lui, de vreme ce 
toate poveştile spuneau că inima lui Jacks nici măcar nu 
bătea. Dar Evangeline nu trebuia să se bazeze pe 
bunătatea lui Jacks. Dacă Jacks voia ca ea să se mărite cu 
prinţul, asta îi oferea un avantaj şi plănui să îl folosească 
pentru a-l face pe Jacks să îl vindece pe prinţul Apollo, apoi 
să afle exact ce voia Jacks. 


Dragă Jacks, 

Sper să avem o şansă de a vorbi despre o 
chestiune importantă care necesită ajutorul tău 
imediat. Dacă nu eşti ocupat cu altceva, m-aş bucura 
să ne întâlnim mâine, în timpul plimbării mele de 
dimineaţă, în pădurea de lângă Palatul Lupului. 

Cu sinceritate, 
Evangeline Fox 

CAPITOLUL 26 

Vulpiţo, 

Dacă ai încercat să scrii o scrisoare 
amenințătoare sau convingătoare, mai ai de lucrat la 
abilităţile tale. N-am timp să hoinăresc prin păduri 
cu tine, dar ne putem întâlni mâine, la prânz, pe 
Aleea Capricornului. 

J 


Dragă Jacks, încercam doar să fiu politicoasă. 
Păcat că eşti atât de obişnuit cu conspiraţiile şi 
înşelăciunea încât nici nu mai poți recunoaşte 
politețea. Nu ne bazăm toţi pe manipulare pentru a 
obţine ce vrem. 

Cu sinceritate, 
Evangeline Fox 


Bineînţeles că Evangeline nu îi trimise acel mesaj, dar se 
simţi bine să îl scrie înainte să se furişeze până afară ca să 
îl întâlnească pe Jacks a doua zi. 

Fusese un pic îngrijorată pentru modul în care avea să 
reuşească asta. După articolul incendiar din ziarul de 
scandal despre siguranţa ei, Apollo îi oferise o pereche de 
paznici ca să se asigure că nimeni nu avea să-i facă rău. 
Dar îi oferise şi libertatea absolută de a face ce îşi dorea, 
iar ea folosise acea libertate pentru a afla informaţii 
despre pasajele secrete ale Palatului Lupului. In mod 
convenabil, era unul chiar în camera ei şi îl folosi ca să 
evadeze. 

Evangeline nu ştia dacă cineva ar fi observat că plecase. 

Dar spera că nu aveau să o urmărească până pe fâşia 
îngustă şi înceţoşată care era Aleea Capricornului. 

Se strânse în capa ei căptuşită cu blană şi îşi frecă 
mâinile, dorindu-şi să fi purtat mănuşi mai groase. Departe 
de toate docurile şi magazinele, aleea părea genul de loc în 
care o persoană ar fi ajuns doar dacă s-ar fi rătăcit. 
Ninsese peste tot în Valorfell peste noapte, dar zăpada 
părea să fi ratat acest loc neatrăgător, lăsându-i neatinse 
pietrele cenuşii şi triste. Singura uşă era decorată cu un 
inel cu cranii, ceea ce o făcu să creadă că acolo nu se 
făceau afaceri plăcute. 

O trăsură neagră, lăcuită şi fără însemne, opri. 

Inima ei bătu mai repede. Nu făcea nimic ilegal sau 
greşit, încerca să facă ceva corect, ceva nobil. Dar inima ei 
trebuie să fi simţit o ameninţare, deoarece continuă să 
bată repede când se deschise portiera, iar ea urcă în 
trăsură. 

Jacks arăta ca un grăjdar destrăbălat care furase trăsura 
stăpânului lui. Stătea tolănit într-o parte a trăsurii, cu o 
cizmă de piele zgâriată aşezată neglijent pe perne. Haina 
cenuşie ca fumul stătea mototolită pe scaunul din piele 
moale de lângă el, iar el era într-o cămaşă de in cu 
mânecile suflecate şi cu nasturii pe jumătate descheiaţi. 
Evangeline zări o cicatrice nevindecată pe pieptul lui chiar 
când îşi puse pumnalul cu nestemate pe un măr argintiu şi 
începu să-l felieze. 

— Te holbezi la toată lumea aşa sau doar la mine? 

Jacks îşi ridică privirea. Ochii lui de un albastru intens 
întâlniră privirea ei. 

Nu ar fi trebuit să-i pună sângele în mişcare aşa cum o 
făcea. Nici măcar nu era o privire lungă, era mai mult o 
privire neglijentă înainte să se întoarcă la curăţarea cojii 
metalice a mărului lui, umplând aerul cu o dulceaţă rece. 

Evangeline hotări să treacă direct la subiect. 

— Vreau să desfaci orice i-ai făcut prinţului Apollo. 

— Care-i problema? Ţi-a făcut ceva rău? 

— Nu, nu cred că Apollo mi-ar face rău. Practic, mă 
venerează - asta e problema. Se gândeşte doar la mine. 

Îmi oferă căzi de baie cu nestemate şi îmi spune că are 
nevoie doar de mine. 

— Nu înţeleg de ce asta ar fi o problemă. Gura 
morocănoasă a lui Jacks se opri într-o poziţie dintre o 
încruntare şi un râs. Când ai venit prima dată în biserica 
mea, ţi-ai pierdut iubirea. Acum ţi-am oferit una nouă. 

— Aşadar, tu ai făcut asta? 

Privirea lui Jacks o întâlni pe a ei, devenind glacială din 
nou. 

— Pleacă, Vulpiţo. Întoarce-te la prinţul tău şi la finalul 
tău fericit, şi nu-mi mai pune niciodată întrebarea asta. 

Cu alte cuvinte: da. 

Una câte una, micile bule de speranţă din sufletul lui 
Evangeline se sparseră. Poc. Poc. Poc. 

Ştiuse că era prea frumos ca să fie adevărat. Simţise că 
trăia într-o iluzie şi, dacă s-ar fi uitat mai îndeaproape, ar fi 
văzut că tot ce credea că era praf de stele erau, de fapt, 
doar tăciunii aprinşi ai unei vrăji malefice. Apollo nu o 
iubea; din câte ştia, nici măcar nu o plăcea. Spusese odată 
că ea era visul lui devenit realitate, dar, în realitate, ea era 
blestemul lui. 

— Nu plec din trăsura asta până nu îl vindeci pe Apollo. 

— Vrei ca el să nu mai fie îndrăgostit de tine? 

— Apollo nu mă iubeşte cu adevărat. Ceea ce simte nu e 
real. 

— Lui i se pare real, spuse Jacks tărăgănat. Probabil e 
mai fericit decât a fost vreodată în toată viaţa lui. 

— Dar, Jacks, viaţa înseamnă mai mult decât fericire! Nu 
voise să ţipe, dar Soarta era extrem de enervantă. Nu te 
preface că nu ai făcut nimic rău. 

— Binele şi răul sunt subiective. Jacks oftă. Spui că e rău 
ce i-am făcut lui Apollo. Eu zic că i-am făcut o favoare şi îţi 
fac una şi ţie. Îţi sugerez să o accepţi - mărită-te cu prinţul 
şi lasă-l să te facă prinţesă, apoi regină. 

— Nu, spuse Evangeline. 

Nu era aşa de rău ca atunci când Jacks împietrise toţi 
participanţii la o nuntă, dar nu putea accepta situaţia în 
care se afla Apollo. Voia să fie iubirea cuiva, nu blestemul 

lui. Şi, dacă Apollo ar fi ştiut ce i se făcuse, îşi imagina că 
nici el n-ar fi vrut să trăiască aşa. 

De asemenea, nu crezuse nici măcar o secundă că asta 
era o favoare. Jacks voia ca această nuntă să se petreacă. 
Încă nu ştia de ce, dar făcuse multe eforturi pentru asta. 

— Vindecă-l pe Apollo sau am să anulez nunta. 

Jacks surâse afectat. 

— Nu o să rupi o logodnă cu un prinţ. 

— Nu mă provoca! N-ai crezut că aş bea dintr-o cupă cu 
otravă, dar am făcut-o. 

Jacks îşi încleştă fălcile. 

Ea zâmbi, triumfătoare. 

Apoi trăsura începu să înainteze huruind. 

Evangeline strânse pernele ca să nu cadă înainte, în 
poala lui Jacks. 

— Stai - unde mergem? 

— La următoarea ta misiune. 

Jacks îşi îndreptă privirea spre încheietura ei şi cele 
două cicatrici în formă de inimă frântă rămase începură să 
o ardă. Au. Au. Parcă nişte dinţi fierbinţi i se înfigeau în 
piele. 

Evangeline strânse pernele mai tare, făcându-i-se, brusc, 
greață. Încă suporta consecinţele ultimului ei sărut. Nu era 
pregătită pentru încă unul. Şi era logodită, cel puţin 
deocamdată. 

Ochii albaştri ai lui Jacks sclipiră de parcă îngrijorarea 
ei i se părea amuzantă. 

— Nu te agita, Vulpiţo. Sărutul acesta va fi altfel. Nu îţi 
voi cere să faci ceva care să pună nunta în pericol. 

— Deja ţi-am spus. Nu va fi nicio nuntă dacă nu îl vindeci 
pe Apollo. 

— Şi dacă-l vindec pe Apollo, tot nu va fi o nuntă. 

— Atunci cred că-mi voi anula logodna. 

— Dacă faci asta, atunci tu vei fi cea care-l va distruge, 
nu eu. Jacks îşi înjunghie mărul cu cuțitul. Dacă nu te 
măriţi cu Apollo, inima lui va fi mai frântă decât îţi poţi 
imagina. Şi nu se va vindeca niciodată cu timpul, rana lui 
se va agrava şi va puroia. Dacă nu vreau eu, Apollo nu îşi 

va reveni niciodată după iubirea lui neîmpărtăşită pentru 
tine. Îşi va petrece restul vieţii consumat de ea până când, 
în cele din urmă, îl va distruge. 

Jacks încheie cu un zâmbet care părea aproape de-a 
dreptul vesel, de parcă ideea de a lăsa pe cineva cu inima 
frântă pentru totdeauna îl făcea să fie în toane mai bune. 

Era îngrozitor. Nu exista alt cuvânt pentru a-l descrie - 
poate doar fără inimă, depravat sau infect. Felul în care 
Jacks părea să se bucure de suferinţă era şocant. Poate că 
până şi mărul din mâna lui simţea mai multă compasiune 
decât el. Acesta nu era acelaşi tânăr căruia îi sângerase 
inima frântă în naosul bisericii lui. Ceva dinăuntrul lui era 
stricat. 

LaLa spusese că exista un zvon conform căruia inima lui 
fusese frântă de sora mai mică a împărătesei. La început, 
Evangeline nu crezuse asta. Jacks nu i se păruse trist în 
prima noapte, în Valorfell, doar mai crud şi mai rece. Dar 
poate asta le făcea inima frântă Sorţilor? Poate că nu le 
lăsa rănite, singure şi îngrozitor de nefericite. Poate că 
inimile frânte doar le făceau pe Sorţi mai inumane. Oare 
asta i se întâmplase lui Jacks? 

— Ți-e milă de mine? Jacks râse, dur şi batjocoritor. Să 
nu-ţi fie, Vulpiţo. Ar fi o greşeală să îţi spui că nu sunt un 
monstru. Sunt o Soartă, iar tu nu eşti altceva decât o 
unealtă pentru mine. 

Îşi puse vârful pumnalului la gură şi îşi mişcă buzele 
până când stoarse câteva picături de sânge. 

— Dacă încerci să mă sperii... 

— Ai grijă cu amenințările. 

Jacks se repezi în trăsură şi îi apăsă mijlocul buzelor cu 
vârful însângerat al pumnalului lui. 

Evangeline ar fi suspinat dacă nu s-ar fi temut că avea 
să-i strecoare lama printre buze. Ochii lui albaştri 
străluciră din nou în timp ce o chinuia cu lama, apăsând-o 
pe gura ei închisă până când gustă dulceaţa tulburătoare a 
sângelui lui. 

— Singurul motiv pentru care port conversaţia asta e că, 
aşa cum ţi-ai dat seama, am nevoie ca tu să te măriţi cu 

Apollo. Aşa că am să-ţi fac un dar de nuntă. Promit să-l 
vindec pe prinţ şi să-i şterg toate sentimentele artificiale 
pentru tine după ce te măriţi cu el. 

Trăsura se opri brusc. Dar Jacks nu se mişcă, şi nici 
Evangeline. Nici măcar nu se uită pe geam să vadă unde se 
opriseră. Doar îl privea fix. 

Jacks o încolţise. Trebuia să se mărite cu Apollo ca să îl 
salveze. Şi, dacă îl salva - dacă Jacks ştergea sentimentele 
lui Apollo pentru ea după ce se căsătoreau -, atunci Apollo 
sigur ar fi urât-o aproape la fel de mult cum credea că o 
iubea atunci. 

Singura persoană care ar fi câştigat ar fi fost Jacks. 

Prudentă, se lăsă pe spate până când cutitul lui Jacks nu 
mai fu pe buzele ei. Dar încă simţea gustul lamei lui 
ascuţite, răceala metalului şi dulceaţa sângelui lui care 
încă îi păta buzele. Credea că avea să-i simtă gustul pentru 
totdeauna. 

— Măcar spune-mi de ce vrei nunta asta. 

— Doar acceptă darul. Ce vreau nu va face rău nimănui. 

Privi pumnalul cu nestemate cu care el tocmai îi apăsase 
buzele. 

— Nu cred că noi doi avem aceeaşi definiţie pentru rău. 

— Fii recunoscătoare pentru asta, Vulpiţo. Jacks afişă un 
zâmbet cu marginile gurii ascuţite. O picătură de sânge îi 
curse din colţul gurii şi expresia lui deveni tristă. Suferinţa 
m-a făcut cine sunt. 

CAPITOLUL 27 

Mama lui Evangeline Îi spusese cândva că existau cinci 
tipuri diferite de castele în Nord. Castelul-fortăreaţă, 
castelul fermecat, castelul bântuit, castelul ruinat şi 
castelul din poveşti. Evangeline încă nu văzuse toate 
tipurile de castele. Dar imediat se gândi la castelul din 
poveşti când ieşi din trăsura lui Jacks şi văzu minunata 
construcție din fața ei. 

Era făcut din cărămizi violete sclipitoare, acoperişuri 
albastre cu frontoane şi ferestre cu margini roz cu lumină 
aurie care trecea prin ele, iar Evangeline îşi imagină că 
acesta era locul în care se năşteau basmele. Apoi speră 
imediat că se înşela, pentru că Jacks avea să distrugă orice 
era înăuntru. 

— M-ai adus aici ca să distrug finalul fericit al cuiva? 
întrebă ea. 

Jacks privi castelul cu furie, cu ochii ca nişte pumnale, în 
timp ce începu să meargă pe cărarea pietruită. 

— Nu vei găsi finaluri fericite aici. Matroana Casei 
Fortuna trăieşte între zidurile acestea ridicole. li place să 
pretindă că e o bunică iubitoare din poveşti, dar e la fel de 
dulce ca otrava. Dacă vrei să supraviețuieşti acestei vizite, 
când o întâlneşti pe matroană, îi vei săruta obrazul sau 
mâna cât mai repede. 

— De ce? întrebă Evangeline. Ce vrei de la ea? 

Jacks o privi într-un fel care îi spunea că nu-i venea să 
creadă că ea chiar se gândise că el avea să îi răspundă. 

Nu se gândise la asta, bineînţeles, dar trebuise să 
încerce. 

— Asta îi va face vreun rău? insistă ea. 

Un oftat de frustrare. 

— După ce o vei întâlni pe matroană, nu o să-ţi faci griji 
că o să-i faci rău. 

— Dar... 

— Vulpiţo! Jacks îşi puse un deget rece pe gura ei, 
amuţindu-i protestele cu mai multă blândeţe decât îi 
arătase în trăsură. De parcă ea ar fi putut fi păcălită de 
asta. Hai să sărim peste partea în care ne certăm din 
cauza asta. Ştiu că nu vrei să faci asta. Ştiu că nu vrei să 
faci rău nimănui şi că inima ta umană sensibilă încearcă să 
te facă să te simţi vinovată. Dar vei face asta ca să îţi 
plăteşti datoria faţă de mine şi, dacă nu o faci, vei muri. 

— Dacă mor, nu mă pot mărita cu prinţul Apollo. 

— Atunci voi găsi altă persoană care să facă treaba asta. 
Oricine poate fi înlocuit. 

li mângâie buza de jos o dată înainte să se îndepărteze şi 
să meargă atent, cu paşi mari, pe cărarea pietruită, până 
la casă. 

l-ar fi plăcut să se întoarcă şi să meargă în direcţia 
opusă. Nu prea credea că era neimportantă. Dar nici nu 
putea uita cum plecase Jacks când fusese împietrită. Nu 
prea credea că putea fi înlocuită, dar credea că Jacks ar fi 
permis să fie rănită sau mai rău dacă aşa obținea ceea ce 
îşi dorea. 

— Acum înţeleg de ce ignori pe toată lumea la petreceri, 
pufni Evangeline, practic alergând ca să-l ajungă din urmă. 
Dacă ar vorbi cineva cu tine, n-ar mai şuşoti despre cât de 
misterios eşti şi ar vorbi despre cum nu te suportă. 

Jacks îi aruncă o privire dintr-o parte. 

— Nu-ţi stă bine să fii răutăcioasă, Vulpiţo. Şi nu ignor 
pe toată lumea. Acum două nopţi, am avut o conversaţie 
plăcută cu sora ta vitregă. 

— Stai departe de ea, îl avertiză Evangeline. 

— Ce amuzant! Voiam să-ţi zic acelaşi lucru. 

Buzele lui Jacks se curbară ca o lamă în formă de 
semilună, aşteptând ca ea să muşte momeala. Să întrebe 
de ce o avertizase să stea departe. Întrebarea îi stătea pe 
vârful limbii. Dar Evangeline nu voia să se îndoiască din 

nou de sora ei vitregă. Nu Marisol era cea care împietrise 
nişte nuntaşi sau vrăjise un prinţ ca să o iubească. Avea o 
reputaţie de blestemată pe care nu o merita şi era exact 
cum ar fi fost şi Evangeline dacă ar fi fost crescută de 
Agnes în locul părinţilor ei. 

— Cred că mă ignori pentru că deja ştii că te invidiază. 

— Termină cu asta, îi spuse Evangeline. N-am să te las 
să semeni duşmănie între noi. 

— Deja aveţi duşmănie între voi. Fata aceea nu e 
prietena ta. Poate îşi spune că vrea să fie, dar vrea mai 
mult ce ai tu. 

— Nu-i adevărat! izbucni Evangeline. 

Şi ar fi continuat să se certe. Ar fi continuat să se certe 
cu Jacks la nesfârşit. Din fericire, cărarea până la conacul 
Fortuna era scurtă şi deja ajunseseră la uşă. Era de un 
violet blând ca al prunelor îngheţate şi avea un ciocănel în 
formă de heruvim adâncit în mijlocul ei. 

Jacks luă inelul heruvimului şi bătu repede de două ori. 

Evangeline putu să jure că heruvimul se încruntase şi 
înţelese cum se simţea. 

Nici ea nu ar fi vrut să fie atinsă de Jacks. Nu din nou. 
Încă simţea furnicături în buze acolo unde o atinsese şi, 
dacă le lingea, ştia că avea să-i guste sângele din nou. O 
marcase. Acum plănuia să o folosească. 

Îşi simţi nervii agitaţi când uşa dinaintea ei se deschise. 
Se întrebă încă o dată ce voia Jacks cu adevărat şi ce i-ar fi 
făcut sărutul ei matroanei Fortuna. 

În timp ce un servitor îi conduse pe ea şi pe Jacks 
înăuntru, încercă să-şi dea seama ce putea urmări el. 
Imediat, îi deveni clar că familia Fortuna era foarte bogată. 
Tot ce era în castelul lor din poveşti era de două ori mai 
mare decât obiectele din casa în care crescuse Evangeline. 
Chiar şi covoarele erau mai groase, înghițind tocurile 
cizmelor ei la fiecare pas. Dar Evangeline nu credea că 
Jacks voia doar averea. 

Îl privi îndeaproape, mai ales ochii, ca să vadă dacă îşi 
îndrepta privirea spre anumite obiecte. Servitorul îi 
conduse pe lângă un rând de portrete ale unor oameni cu 

părul blond albit şi zâmbete pictate înainte ca, în cele din 
urmă, să îi instaleze într-o cameră de zi caldă, cu două 
şemineuri din marmură care trosneau, un pian de cuarţ 
lustruit şi un bovindou larg. Era o privelişte fermecătoare 
a unei grădini acoperite de zăpadă, unde o pisică sărea 
după un dragon albastru şi vesel care râdea şi scotea 
scântei. 

Jacks nu aruncă nici măcar o privire la această scenă 
sau la vreunul dintre lucrurile drăguţe din cameră. Se opri 
la unul din şemineuri, îşi rezemă un cot pe poliţa acestuia 
şi o privi cu o intenţie neruşinată. 

„Nu-ţi face griji, Vulpiţo. S-ar putea să-ţi placă.” 

Înainte să se poată gândi prea mult la cum vocea leneşă 
a lui Jacks ajunsese din nou în mintea ei, uşa biroului se 
deschise. 

— Vă dau un minut să ieşiţi de aici înainte să-i las pe 
Jupiter şi pe Hadez să vă atace. Bătrâna, care trebuie să fi 
fost matroana Fortuna, dădu buzna în cameră, flancată de 
o pereche de câini cenuşii ca oţelul care îi ajungeau până 
la talie. Încă nu e ora cinei pentru ei, dar întotdeauna sunt 
flămânzi după carnea duşmanilor mei. 

— Tabitha, oftă Jacks, dramatic ca postura lui. Nu e 
nevoie de ameninţări exagerate. 

— Te asigur că amenințările mele sunt serioase. Cu o 
mână ridată, mângâie câinele din stânga ei, iar acesta îşi 
dezgoli dinţii strălucitori. Aveţi patruzeci şi două de 
secunde. Am vorbit serios când ţi-am zis că am s-o omor pe 
parvenita asta mică dacă îmi iese în cale. 

Privirea matroanei se îndreptă repede spre Evangeline. 
Cu obrajii pictaţi cu două cercuri de ruj şi rochia de o 
nuanţă închisă a lavandei, cu o curea de care atârna un 
lanţ de aur, bătrâna arăta ca o păpuşă foarte scumpă. 
Genul de păpuşi care dădeau coşmaruri oamenilor cu ele 
prinzând viaţă şi omorându-i în somn. 

— Evident, ziarele ţi-au exagerat frumuseţea, spuse ea. 
Nu-mi vine să cred că Apollo te-a ales în locul lui 'Thessaly 
a mea. Deşi, după ce vei dispărea din peisaj, am să mă 
asigur că va corecta greşeala asta. 

Evangeline voia să spere că femeia glumea. Trebuia să 
glumească. Oamenii care locuiau în castele violete 
strălucitoare nu amenințau că îşi hrănesc câinii cu oaspeţii 
lor. 

Evangeline îi aruncă o privire neliniştită lui Jacks. El se 
uită fix la ceasul din colţ, care ticăia mai departe. 

Aşadar, nu glumea. 

— Aveţi opt secunde, spuse matroana. 

Amândoi câinii mârâiră, cu buzele cenuşii trase peste 
canini, în timp ce stăpâna lor se juca cu blana scurtă de pe 
capetele lor. 

Respirația lui Evangeline deveni superficială. 

Îşi spuse că erau doar nişte câini şi că nu trebuia să le 
pupe boturile. Trebuia să o sărute doar pe femeia care îi 
mângâia. 

— Ce animale frumoase aveţi, trăncăni Evangeline, cu 
inima bătându-i nebuneşte la fiecare cuvânt. 

Se mişcă de parcă ar fi vrut să mângâie bestiile, dar o 
apucă pe femeie de umeri şi îi sărută obrazul subţire şi 
uscat ca hârtia. 

Matroana Fortuna se încordă şi ţipă: 

— Cum îndrăzneşti... 

Cuvintele ei fură întrerupte de scheunatul şi lătratul 
câinilor atunci când săriră amândoi. Labe puternice o 
loviră pe Evangeline în piept. Încercă să facă un pas în 
spate, dar câinii... o lingeau? 

O limbă umedă linse obrazul lui Evangeline, iar cealaltă 
îi atinse gâtul cu afecţiune. 

În faţa ei, matroana Fortuna avea un zâmbet blând pe 
faţa ei uşor ridată, părând la fel de dulce precum drăguţul 
ei castel violet. 

— Jupiter! Hadez! porunci ea. Staţi jos, dragii mei. 
Lăsaţi-o în pace pe draga noastră musafiră. 

Câinii se supuseră imediat, ridicându-se din nou pe 
patru picioare. 

Apoi matroana o îmbrăţişă pe Evangeline cu o căldură 
ca a fursecurilor proaspăt coapte şi a păturilor tricotate. 
Şi, pentru prima dată, Evangeline fu recunoscătoare 

pentru magia lui Jacks, pentru că asta era, în mod clar, 
făcătura lui. Sărutul o transformase pe matroană din 
Păpuşa Ucigaşă în Bunica Grijulie. 

— Iartă-i pe Jupiter şi pe Hadez. Sunt obraznici când se 
bucură foarte mult să vadă pe cineva. Va trebui să ierţi şi 
comportamentul meu regretabil. Îmi doresc să fi ştiut că 
mă vei vizita azi. L-aş fi pus pe bucătar să-ţi facă nişte 
bomboane de caramel „Spiriduş”. 

Jacks îşi ascunse râsul cu o tuse care suna ca şi cum ar fi 
spus bomboane Spiriduş. 

— Bomboanele de caramel sunt preferatele lui Thessaly 
a mea, continuă să trăncănească matroana. Ai întâlnit-o 
deja? Am crezut că prinţul Apollo o va cere pe ea în 
căsătorie şi, chiar dacă ea a fost cam supărată că n-a făcut- 
o, cred că voi două veţi fi bune prietene. Aş putea trimite o 
trăsură să o aducă aici imediat. 

— Nu va fi nevoie de asta, Tabitha. Jacks se îndepărtă de 
şemineu şi merse relaxat lângă Evangeline, cu o graţie 
indiferentă. Cred că domnişoarei Fox i-ar plăcea să vadă 
arcada Fortuna. 

— Nu. Femeia dădu din capul ei cărunt, înlemnită, dar 
insistentă, de parcă voia să spună nu, dar ceva mai 
puternic decât magia lui Jacks o obliga. Nu las pe nimeni la 
arcade. Îmi... îmi pare rău. 

I se lăsară umerii, iar ridurile de pe faţa ei ieşiră în 
evidenţă în timp ce se întoarse din nou spre Evangeline. 

Expresia ei îi amintea într-un mod tulburător de Apollo. 
Oricând credea că Evangeline era nefericită, era ca şi cum 
inima lui ar fi uitat să bată şi restul fiinţei lui începea să 
cedeze împreună cu ea. 

— Nu-mi place chestia asta, îi bombăni Evangeline lui 
Jacks. 

— Atunci ajută-mă s-o termin, şopti el. Cu cât obţin mai 
repede ce vreau, cu atât îşi recapătă mai repede 
temperamentul răutăcios. 

— Sunt alte locuri în care vă pot duce, continuă 
matroana. Ce-ar fi să vă fac un tur al casei şi să vă arăt 
portretele tuturor nepoților mei preferaţi? 

— Oricât ar părea de interesant, Jacks are dreptate. 
Evangeline se simţi vinovată pentru că îl ajuta pe Jacks, 
dar chestiunea asta nu avea să se încheie până când el nu 
îşi atingea scopul. Aceasta era şi şansa ei de a afla ce 
urmărea el şi de ce voia ca ea să se mărite cu Apollo. Aş 
vrea să văd arcadele. 

Matroana Fortuna îşi muşcă buza şi strânse cheia în 
formă de schelet care îi atârna la gât. Nu voia să facă asta, 
nici măcar un pic. Trebuia să fi fost ceva foarte preţios - 
sau periculos - în pivnițele ei. Dar, pentru că această 
cerere venea de la Evangeline, femeia vrăjită nu părea 
capabilă să lupte contra ei. Era din nou ca o păpuşă, 
buzele formându-i un zâmbet vesel care era în dezacord 
total cu membrele ei tremurânde în timp ce se întoarse şi îi 
conduse spre pivnițe. 

CAPITOLUL 28 


O mulţime de holuri înguste şi încurcate. 

Câteva uşi încuiate. 

Un pasaj ascuns într-o măsuţă de toaletă. 

O scară lungă de fier. 

Şi o mie de bătăi de inimă prea rapide. 

Şi aproape ajunseră acolo. În adâncul subsolului, în 
măruntaiele castelului din poveşti. 

Era genul de loc care o făcea pe Evangeline să-şi 
strângă braţele la piept. Pereţii umezi de granit erau 
acoperiţi cu candelabre pătate de funingine, dar puţine 
erau aprinse şi flăcările lor erau prea slabe ca să alunge 
umbrele de la colţuri. De-abia era suficientă lumină ca să 
dezvăluie singura arcadă din mijlocul camerei. 

Evangeline îşi strânse braţele la piept. 

De când venise în Nord, văzuse trei arcade în afară de 
aceasta. Uriaşa Arcadă de Intrare a Nordului, arcada 
acoperită cu simboluri de la prima petrecere a lui Apollo şi 
arcada mereu schimbătoare a mireselor care ducea spre 
Noaptea Nesfârşită. 

Această arcadă era mult mai simplă, dar emana o putere 
asemănătoare cu a celorlalte. Acoperită cu muşchi uscat şi 
pânze de păianjen de culoare sepia, arăta mai mult cenuşie 
decât albastră şi o făcea să se gândească la ceva care 
adormise cu multă vreme în urmă şi fusese lăsat în pace 
intenţionat. 

— Se pare că nu sunt singurul care nu s-a purtat cum 
trebuia. 

Jacks îşi ridică autoritar sprânceana în timp ce îşi 
îndreptă privirea de la arcada acoperită de muşchi la 

matroana Fortuna care tremura. 

— Nu poţi spune nimănui! strigă bătrâna, agitându-şi 
mâinile în lături înainte să mângâie câinii care încetaseră 
să o urmeze la un moment dat în căutarea lor. Evangeline, 
te rog să nu-ţi faci o impresie proastă despre mine pentru 
că am asta aici. 

— De ce aş avea o părere proastă despre tine? 

— Pentru că arcada asta trebuia să fie distrusă. 

Jacks păşi în faţa construcţiei şi rămase nemişcat. 
Evangeline nu credea că el o observa. Nu - sigur nu o 
observa. Dacă ar fi făcut-o, şi-ar fi schimbat trăsăturile 
mult mai devreme decât o făcuse. Şuviţe de păr albastru îi 
cădeau pe frunte, dar nu îi ascundeau ochii. Erau larg 
deschişi, strălucitori ca nişte stele şi plini de ceva care 
semăna mult cu speranţa. 

Evangeline simţi că nu trebuia să se holbeze, dar nu se 
putea uita în altă parte. Privirea lui îi îmblânzise unele 
margini ascuţite, făcându-l pe Jacks să arate mai mult ca 
Prinţul lInimilor pe care şi-l imaginase înainte să-l 
întâlnească, frumos într-un fel tragic şi cu inima frântă. 

Se apropiau de ceea ce îşi dorea el. Evangeline îşi dorea 
doar să ştie ce era acel lucru. 

Scrută din nou arcada adormită, întrebându-se ce o 
făcea diferită de celelalte. Avu nevoie de câteva momente 
în care să mijească ochii ca să vadă prin murdărie, dar 
descoperi câteva cuvinte într-o limbă străină gravate cu 
litere mici în partea de sus. Simti fiori de emoție pe şira 
spinării. Evangeline nu putu citi cuvintele, dar, cumva, 
recunoscu limba. 

— E limba străveche a familiei Valor? întrebă ea, 
amintindu-şi de statuile decapitate care îi şoptiseră pe 
mare când intrase în această parte a lumii. 

Jacks îşi înclină capul, surprins. 

— Ce ştii despre familia Valor? 

— Mama îmi povestea despre ea. Bineînţeles, când 
Evangeline încercă să-şi amintească ce îi spusese mama ei, 
nu putu să-şi amintească multe. Avea doar imagini 
înceţoşate cu o familie regală străveche care fusese 

decapitată. E echivalentul nordic al Sorţilor. 

— Nu... 

— Nu, deloc... 

Atât Tabitha, cât şi Jacks răspunseră în acelaşi timp. 

— Cei din familia Valor erau simpli oameni, o corectă 
Jacks. 

— Nu era nimic simplu la ei, îi răspunse matroana. Îşi 
îndreptă spatele, iar asta o făcu să arate mai mult ca 
femeia formidabilă pe care o întâlnise Evangeline la 
început. Honora şi Wolfric Valor au fost prima regină şi 
primul rege ai Nordului, şi au fost nişte conducători 
extraordinari. 

Ochii matroanei deveniră sticloşi, privind departe, iar 
Evangeline se temu că nu avea să spună mai mult, că la fel 
ca multe alte poveşti nordice, şi această poveste era 
blestemată într-un fel care îi făcea pe oameni să uite. Dar 
apoi femeia continuă. 

— Wolfric Valor era un războinic care nu putea fi 
întrecut în luptă, iar Honora Valor era o vindecătoare 
pricepută care putea să vindece pe aproape oricine care 
mai era în viaţă. Toţi copiii lor avea abilităţi speciale. Fiica 
lor, Vesper, avea darul previziunii, al doilea fiu al lor îşi 
putea schimba forma şi, când mai mulţi membri ai familiei 
Valor îşi uneau puterile, se zicea că puteau insufla magie 
în obiectele neînsufleţite şi în locuri. 

— Bineînţeles, o  întrerupse uşor Jacks, ca toţi 
conducătorii pricepuţi, membrii familiei Valor au devenit 
prea puternici şi supuşii s-au întors împotriva lor. I-au 
decapitat, apoi s-au războit împotriva a ceea ce a mai 
rămas din magia lor. 

— Nu aşa s-a întâmplat, îi replică matroana. 

Cuvintele ei fură rapide şi sigure, apoi rămase cu gura 
căscată de parcă următoarele cuvinte pe care voia să le 
spună nu ar fi vrut să iasă. Până la urmă, părea că 
povestea era blestemată. 

Gura lui Jacks se strâmbă în timp ce matroana se chinuia 
până când, în cele din urmă, se uită la Evangeline şi îşi 
găsi cuvintele. Dar spunea o altă parte a poveştii. 


e 153 + 


— Arcadele au fost unele dintre cele mai incredibile 
lucruri pe care le-au creat membrii familiei Valor. Pot servi 
ca portaluri spre locuri îndepărtate, la care nu se poate 
ajunge altfel, iar ca uşi sunt impenetrabile. Odată încuiată, 
o arcadă poate fi deschisă doar cu tipul potrivit de cheie. 
Dacă o arcadă încuiată e distrusă, nu se poate găsi ce e de 
cealaltă parte. 

— Dar, adăugă Jacks, adevăratul motiv pentru care 
membrii familiei Valor au construit arcadele a fost ca să le 
poată folosi pentru a călători oriunde în Nord. Unele, ca 
aceasta, ar fi putut fi dăruite. Dar chiar şi acelea au uşi 
secrete construite în ele pe care doar membrii familiei 
Valor le puteau folosi, permițându-le accesul în orice loc 
care avea o arcadă. 

— Acelea sunt minciuni, pufni matroana. Oamenii au 
inventat acele poveşti ca să fure puterea de la Marile Case. 
Au condamnat arcadele, cerând să fie distruse, cu excepţia 
celor regale, pentru că membrii familiei Valor sunt morți şi 
nu se mai întorc. Vei vedea, Evangeline, e complet 
inofensivă. Matroana păşi mai aproape de arcadă şi îşi 
întinse mâna cu podul palmei în sus spre Jacks. Dacă nu te 
deranjează, tinere. 

— Nu, deloc. Jacks îşi scoase cuțitul cu nestemate pe 
care îl folosise în trăsură şi îl mişcă repede pe palma 
femeii. 

— Prin sângele meu înzestrat, caut intrarea pentru mine 
şi pentru prietenii mei. 

Matroana îşi apăsă mâna sângerândă pe piatră, iar 
aceasta pulsă ca bătaia unei inimi. Tic, tac, tic, tac. 
Pietrele prinseră viaţă înaintea ochilor lui Evangeline, 
devenind de un albastru sclipitor cu nuanţe de verde, în 
timp ce muşchiul uscat se reîmprospătă, iar roua picură de 
pe el. 

— Vezi, draga mea? Matroana îşi lăsă mâna sângerândă 
în jos, iar centrul gol al arcadei se umplu cu o uşă lucioasă 
de stejar care mirosea a lemn proaspăt tăiat şi magie 
străveche. Poate fi deschisă doar cu sânge oferit de 
bunăvoie, direct din mâna capului Casei Fortuna. 

— Făcând imposibilă intrarea prin efracţie, glumi Jacks 
în timp ce deschise uşa ce tocmai apăruse. 

Evangeline se apropie şi, la fel ca la celelalte arcade, 
auzi altă şoaptă răguşită venind din pietre: „M-ai fi putut 
descuia şi pe mine”. 

Evangeline tresări la auzul acestor cuvinte. Apoi rămase 
nemişcată ca un cadavru, surprinsă şi speriată că Jacks se 
uita la ea în loc să se uite la arcada în care îşi dorise cu 
atâta disperare să intre. 

— Ce s-a întâmplat, Vulpiţo? 

Vocea lui era prietenoasă. Nu-i plăcea, nu avea 
încredere în ea. Jacks era în multe feluri, dar nu era 
prietenos. 

— Nimic. 

Nici măcar nu era sigură că era o minciună. Probabil 
arcadele şopteau lucruri diferite tuturor şi, dacă nu o 
făceau, nu avea să-l lase pe Jacks să afle că vorbiseră cu 
ea. 

În tăcere, continuară să intre în arcadă. Se aşteptase ca 
aceasta să ascundă ceva ilegal sau îngrozitor, dar, la 
început, arătă ca o bucătărie ciudată. Erau o mulţime de 
cazane, sticle şi linguri de lemn care atârnau etichetate cu 
texte ca „amestecă doar în sensul acelor de ceasornic” sau 
„nu folosi niciodată după lăsarea întunericului”. 

— Aici e colecţia de reţete a familiei mele pentru 
Fantasticele noastre Ape Aromate, anunţă matroana, 
arătând cu degetul spre un perete cu volume groase legate 
cu o varietate de funde, frânghii şi câteva lanţuri. 

Evangeline îl privi cu vigilenţă pe Jacks pentru a observa 
dacă ceva îi atrăgea atenţia. Se aşteptă ca el să fie măcar 
puţin intrigat de volumele legate. Dar el nu le aruncă mai 
mult de o privire grăbită. Nu că ar fi crezut că el venise 
după o carte de reţete. 

Continuă să îi scruteze fiecare mişcare, dar el rămase 
neimpresionat de toate lucrurile pe lângă care treceau. 
Mâinile îi rămâneau în buzunare şi, dacă se uita la ceva, o 
făcea întotdeauna în treacăt. 

Când ajunseră la un dulap cu pocaluri cu nestemate, lui 

Evangeline i se păru că stătea cu ochii pe ea, privind-o cu 
mai multă concentrare decât se uitase la orice altceva. 
Dar, când se întoarse să verifice asta, Jacks deja mergea 
tiptil înainte. 

Gura Prințului Inimilor căpătă o expresie mai tristă când 
matroana îi arătă lui Evangeline un raft cu ouă străvechi 
de dragon. Apoi era dulapul cu inimi de spiriduş care încă 
mai băteau, ceea ce o făcu să fie foarte recunoscătoare că 
bucătarul nu făcuse bomboane. 

După aceea, obiectele erau aşezate la întâmplare. Erau 
nişte oglinzi, probabil, magice, robe ornamentale şi o serie 
de fotografii ciudate înrămate, dar interesante. Dar, la fel 
ca restul obiectelor, niciunul nu captă interesul lui Jacks. 

— Nu te distrezi? îl provocă Evangeline. 

— Mă simt ca şi cum aş fi în culisele unei spectacol prost 
de magie, bombăni Jacks. 

Poate că Evangeline ar fi trebuit să fie mulţumită că 
Jacks nu găsea ceea ce voia. Dar asta însemna şi că nici ea 
nu afla ce voia el. 

— Lasă-mă să te-ajut, îi şopti Evangeline, sperând ca, în 
cele din urmă, să îl convingă să îi dea un răspuns. Dacă-mi 
spui ce cauţi, pot încerca să-l găsesc. 

Jacks nici măcar nu dădu vreo atenţie ofertei ei. 
Ignorând-o complet pe Evangeline, luă un craniu de 
smarald şi îl azvârli ca pe un măr, repede şi cu graţie, un 
pic violent, de parcă ar fi vrut să-l doară ceva. 

Jacks era prea mândru ca să accepte vreun ajutor de la 
ea sau nu voia ca ea să afle după ce venise. Indiferent de 
asta, obosise să tot umble prin arcadă. Şi putea fi doar în 
imaginaţia ei, dar părea că magia din sărutul ei se pierdea 
şi ea. Zâmbetul matroanei pieri, umerii i se lăsară şi încetă 
să îşi mai laude lucrurile preferate. Nici măcar nu se 
deranjase să îl mustre pe Jacks pentru că azvârlise craniul. 

Dacă Evangeline voia să afle ce căuta Jacks, trebuia să 
facă ceva. 

— Laşule, tuşi ea. 

Doi ochi pătrunzători se întoarseră spre ea. 

— Ce-ai zis? 

— Nimic, murmură Evangeline. Deşi... acum, că mă 
gândesc la asta, e cam dezamăgitor faptul că planul tău 
sinistru e atât de slab că, dacă mi-ai dezvălui o părticică, 
ar putea fi distrus. 

— Foarte bine, Vulpiţo. Dacă vrei să mă ajuţi, întreabă-ţi 
prietena matroană dacă pot să-i văd colecţia de pietre. 

— Cauţi pietre? întrebă Evangeline. 

Jacks dădu tăcut din cap de parcă deja spusese prea 
multe. 

Simţea că el se juca cu ea. Dar ajunsese să creadă că era 
serios, chiar şi atunci când Jacks se juca cu ea. 

— Doamnă Fortuna, strigă Evangeline. Femeia era cu 
câţiva paşi înainte, destul de departe ca Evangeline să 
trebuiască să strige a doua oară. Doamnă Fortuna! 

— Da, draga mea. În cele din urmă, se întoarse. Voiai să- 
ţi arăt ceva anume? 

— Am auzit că aveţi o colecţie de pietre şi mi-ar plăcea 
să o văd. 

— O, nu, draga mea, mă tem că nu am... pietre. Chipul 
femeii se schimbă când spuse ultimul cuvânt. Gura începu 
să-i zvâcnească, distrugând ce rămăsese din expresia ei 
adorabilă, până când masca de bunică dispăru şi se 
întoarse păpuşa ucigaşă. Tu... Tu eşti... 

— Vulpiţo! Vocea lui Jacks deveni ciudat de blândă. Cred 
că e timpul să fugi. 

— Cum de n-am văzut asta? Bătrâna suspină, holbându- 
se la Evangeline de parcă ea ar fi fost cea mai periculoasă 
din pivniţa aceea. Tu eşti cea care va deschide Arcada 
Valory. 

— Jacks, şopti Evangeline. Oricât vorbise matroana 
despre cât de splendide erau arcadele, brusc, arăta 
îngrozită. Despre ce vorbeşte? Ce e Arcada Valory? 

— De ce mai eşti aici? Jacks o luă de braţ pe Evangeline 
şi o trase repede după el. 

Dar el nu pleca, şi nici ea. 

— O vei recunoaşte pentru că va fi încoronată cu aur 
roz, recită femeia. Va fi şi țărancă, şi prinţesă. 

— E nebună, mârâi Jacks. Trebuie să ieşi de aici acum. 

Inima lui Evangeline bătea nebuneşte, îndemnând-o să 
facă acelaşi lucru. leşi. Ieşi. leşi. Dar rămase pe loc, 
ascultând-o pe matroană cum recita: 

— O vei recunoaşte pentru că va fi încoronată cu aur 
roz. Va fi şi țărancă, şi prinţesă. 

Evangeline nu credea că femeia era nebună. Cuvintele ei 
păreau aproape profetice. 

— Nu te poţi mărita cu prinţul! Arcada Valory nu poate fi 
deschisă niciodată! 

Ceva metalic străluci în mâinile ei. Apoi se repezi înainte 
cu ceva ce arăta ca un cuţit. 

Evangeline apucă cel mai apropiat obiect - un tablou 
înrămat ce înfăţişa o pisică. 

— Ce-ai să faci cu ăla? bombăni Jacks înjurând, apoi luă 
un craniu de cristal şi îi dădu matroanei în cap cu el. 

Ea căzu pe podea într-o grămadă şifonată de culoarea 
lavandei. 

Evangeline rămase cu gura căscată şi avu nevoie de 
câteva secunde ca să rostească nişte cuvinte. 

— Ştiai... Ştiai că se va întâmpla aşa ceva? 

— Crezi că voiam ca ea să încerce să te ucidă? 

Jacks părea mai jignit decât s-ar fi aşteptat ea. Scăpă 
craniul, lăsându-l să cadă pe podea, unde ateriză lângă 
matroană cu o bufnitură puternică. Pieptul femeii se umila 
şi se dezumfla într-un ritm încet şi neregulat. Încă respira, 
dar cu greu. 

— Acum nu ne va mai spune nimic. 

Jacks se lăsă pe vine şi se aplecă mai aproape, cu buzele 
strânse. 

Lui Evangeline i se întoarse stomacul pe dos. Avea să o 
sărute pe femeie - și să o omoare. 

— Jacks, opreşte-te! Evangeline îl apucă de umeri. 

Cumva, reuşi să-l tragă înapoi, mai degrabă din cauza 
tonului furios decât a forţei mâinilor ei tremurânde. Nu 
înţelegea pe deplin ceea ce tocmai se întâmplase, dar nu 
avea să-l lase pe Jacks să agraveze situaţia. 

— Dacă o săruţi, suntem terminaţi, spuse Evangeline. 
Nu voi fi implicată în crime. 

— Nu o putem lăsa aşa. Vocea lui era perfect raţională şi 
complet lipsită de emoţii. Uciderea acestei femei nu l-ar fi 
deranjat deloc. Imediat ce se va trezi, va veni după tine. 

— De ce, Jacks? Ce e Arcada Valory? Şi cine crede ea că 
sunt eu? 

Jacks închise gura şi se dădu în spate pe călcâie, ceea ce 
i se păru un răspuns. El credea că acea incantaţie era 
despre ea. Camera începu să se învârtă şi toate lucrurile 
ciudate începură să se înceţoşeze în jurul ei în timp ce 
Evangeline încercă să înţeleagă ultima întorsătură a 
situaţiei. 

„O vei cunoaşte pentru că va fi încoronată cu aur roz. 

Va fi şi ţărancă, şi prinţesă.” 

Evangeline avea părul roz-auriu, în prezent era o 
ţărancă şi avea să fie o prinţesă peste două zile dacă se 
mărita cu prinţul Apollo. 

Acesta trebuia să fie motivul pentru care Jacks voia ca 
ea să se mărite cu prinţul Apollo. Jacks aranjase toate 
astea ca ea să poată deveni fata din incantaţia matroanei 
Fortuna care, conform matroanei, avea să deschidă Arcada 
Valory. 

— Ce e Arcada Valory? întrebă ea din nou. Şi de ce se 
temea ea atât de mult că o voi deschide? Ce e înăuntrul ei? 

Jacks se îndreptă încet până când ajunse la înălţimea lui 
completă, se uită în jos, la ea, şi vorbi tărăgănat: 

— Nu trebuie să-ţi faci griji în legătură cu Arcada 
Valory. Tot ce trebuie să faci e să te măriţi cu prinţul 
Apollo. 

— Eu... 

Jacks îi strânse obrazul, amuţind-o cu o atingere rece. 

— Dacă vrei să rupi vraja lui Apollo, singura ta opţiune e 
să te măriţi cu el. Sau trebuie să-ţi amintesc cât de 
disperat te poate face o inimă frântă? Cât de tare te-a 
durut când ai fost obligată să faci o înţelegere cu un 
demon ca mine? Chiar vrei să anulezi nunta şi să-l laşi pe 
Apollo aşa - pentru totdeauna, îndrăgostit de cineva care 
nu va simţi niciodată la fel pentru el? 

Jacks avu aceeaşi privire tulburătoare şi tristă ca în 

trăsură. 

— N-a trecut mult timp de când te-am văzut în biserica 
mea, gata să-mi promiţi aproape orice doar ca să îţi curm 
durerea. A fost o minciună? Sau ai uitat felul în care o 
inimă frântă îţi sfâşie sufletul bucată cu bucată, cum te 
transformă, făcându-te să tânjeşti după cel care te-a 
spintecat până când nu mai rămâne nimic din tine care să 
poată fi distrus? 

Degetele lui reci se adânciră în obrazul ei. 

Ea îşi îndreptă umerii şi se retrase. 

— Încă mai vorbeşti despre inima mea frântă sau despre 
a ta? 

Jacks râse atât de ascuţit că ar fi putut tăia un diamant. 

— Devii tot mai răutăcioasă, Vulpiţo. Dar trebuie să ai o 
inimă funcţională ca să îţi fie frântă. Eu n-am. Aş putea să-l 
las pe Apollo vrăjit o eternitate. Aşa că poţi să te măriţi cu 
el şi să-l salvezi de o viaţă de suferinţă sau poţi să încerci 
să împiedici o profeție prăfuită pe care nici măcar nu o 
înţelegi. 

CAPITOLUL 29 


Evangeline îşi ţinu capul întors spre geam, privind sticla 
rece în timp ce trăsura se întorcea la Palatul Lupului. Se 
purta ca şi cum Jacks nu ar fi fost acolo, chiar şi când şi-ar 
fi amintit ultimele lui cuvinte. „O profeție prăfuită pe care 
nici măcar nu o înţelegi? 

Acum, Evangeline nu se putea gândi la altceva. Ştia că 
cele mai multe dintre poveştile nordice nu erau credibile în 
totalitate, dar o profeție era considerată o poveste? 

Mama ei nu îi vorbise niciodată despre profeţii. Erau şi 
ele unele dintre acele lucruri magice care nu puteau părăsi 
Nordul? O profeție părea mai mult un alt fel de magie 
decât o poveste. Orice putea fi transformat într-o poveste, 
dar, prin definiţie, orice parte a unei profeţii trebuia să fie 
ceva care avea să se îndeplinească, altfel nu era o profeție 
adevărată. 

Evangeline l-ar fi întrebat pe Jacks mai multe despre 
asta, dar nu mai voia să interacţioneze cu el. Oricum, nu se 
aştepta să îi ofere vreun răspuns. 

Jacks se purtase de parcă Evangeline nu avea de ales şi 
singura ei opţiune era să se mărite cu Apollo. Dar 
Evangeline rareori credea că exista o singură opţiune. 
Credea ce o învățase mama ei, că fiecare poveste avea 
potenţialul unei infinităţi de finaluri. 

Deşi Evangeline nu îşi putea imagina cum ar fi fost să îl 
lase pe Apollo cu inima frântă pentru totdeauna anulând 
logodna acum. 

Dar dacă Evangeline chiar era fata cu părul roz-auriu 
menţionată în această profeție? Şi dacă, măritându-se cu 
Apollo, ar fi declanşat o serie de evenimente care ar fi 

deschis această Arcadă Valory şi ar fi eliberat ceva oribil în 
lume? Nu ştia ce conţinea arcada, dar matroana Fortuna o 
lăsase cu impresia că nu era nimic bun. 

Evangeline îşi strânse braţele la piept şi continuă să se 
holbeze pe geam la străzile îngheţate ale Nordului. 

Când împărăteasa o invitase pe Evangeline aici, crezuse 
că aceasta era şansa ei de a intra într-un basm, de a-şi găsi 
o nouă iubire şi un final fericit. Dar acum se întreba dacă 
soarta îi controla calea. Îşi dorea să vorbească cu Marisol, 
dar asta era imposibil. 

Evangeline încercă să-şi imagineze ce ar fi spus părinţii 
ei dacă măcar unul din ei ar fi fost în viaţă. Probabil ar fi 
asigurat-o cu blândeţe că viitorul ei era determinat de 
alegerile ei, nu de destin. I-ar fi spus că nu făcea parte 
dintr-o profeție catastrofală. Dar, de vreme ce erau genul 
de oameni care ar fi crezut în lucruri precum profeţiile, ar 
fi făcut cercetări fără ştirea ei, în secret. Exact ceea ce 


Evangeline plănuia să facă. 
N 


Palatul Lupului era mai mult o fortăreață decât un castel 
din poveşti, cu pietre tari, cenuşii ca ardezia, turnuri înalte 
şi cu ziduri crenelate cu parapeţi. 

Evangeline inspiră adânc şi se prefăcu că nu se furişează 
când intră din nou prin acelaşi pasaj secret pe care îl 
folosise mai devreme. Probabil unii îi observaseră absenţa 
până atunci, dar Evangeline plănuia să spună că se 
rătăcise în imensitatea castelului; Era destul de uşor de 
făcut asta. 

Palatul Lupului era imens, plin de coridoare întinse şi 
camere cu tavane înalte în care focurile ardeau 
întotdeauna tare ca să le ţină încălzite. Toate camerele i se 
părură asemănătoare când Apollo îi făcuse turul prima 
dată. Mult lemn, cositor şi covoare pufoase în nuanţe 
pământeşti bogate care o făceau să se gândească la 
pădurile umede şi la grădinile fermecate ale Nordului. 

Din fericire, castelul era plin şi de mici indicatoare 
ajutătoare cu săgeți amuzante care arătau unde putea fi 

găsit totul. N 

Evangeline urmă un indicator spre Aripa Învăţaţilor şi 
biblioteca regală. Era mai rece aici decât oriunde 
altundeva, fără ferestre care ar fi lăsat să intre lumina care 
ar fi deteriorat cărțile. 

Evangeline păşi mai încet, sperând să rămână 
neobservată în timp ce trecea pe lângă bibliotecari în robe 
lungi, albe, şi învăţaţi care scriau pe pergamente. 

Apollo îi spusese că putea vizita orice parte din Palatul 
Lupului, dar ea nu voia ca niciun suflet să ştie ce căuta, în 
caz că declanşa o reacţie ca a matroanei Fortuna. 

„Nu te poţi mărita cu prinţul! Arcada Valory nu poate fi 
deschisă niciodată...” 

Evangeline inspiră tremurând în timp ce scrută rafturile 
pentru cărţi despre arcade, membrii familiei Valor sau 
profeţii. Nu se aştepta să găsească volume pline cu profeţii 
şi, având în vedere ce spusese matroana despre 
distrugerea arcadelor, Evangeline nu fu surprinsă că nu 
păreau să fie cărţi despre Arcadele Nordului sau O arcadă 
cu un secret mortal. Dar i se păru ciudat că nu găsea nicio 
carte despre membrii familiei Valor, cei care creaseră 
toate arcadele. 

Evangeline găsi volume despre botanică, marionete, 
licitaţii şi despre aproape orice. Dar pe niciun cotor de 
carte nu erau menţionaţi membrii familiei Valor. 

Nu avea niciun sens. Familia Valor era faimoasa primă 
familie regală. Erau statui imense ale lor chiar la intrarea 
în port. Capitala, Valorfell, era numită după ei. Ar fi trebuit 
să fie cel puţin o carte care să îi menţioneze. 

Lumina deveni mai slabă şi aerul mai greu din cauza 
mirosului de praf în timp ce se aventură mai adânc în 
bibliotecă, unde rafturile erau mai apropiate unele de 
altele şi volumele arătau mai afectate de vreme. 

— Vă pot ajuta cu ceva, domnişoară Fox? 

Evangeline tresări când auzi vocea răguşită şi se 
întoarse şi văzu un bibliotecar mărunţel bătrân cât toate 
zilele. 

— Iertaţi-mă că v-am speriat. Numele meu e Nicodemus 

şi n-am putut să nu observ că păreţi să căutaţi ceva. 

Zâmbetul lui era încadrat de o barbă lungă, argintie, cu 
şuviţe aurii care se asortau cu tivul robei lui albe. 

— Mulţumesc, m-am cam rătăcit, se eschivă Evangeline 
şi era să lase lucrurile aşa. Dar, dacă pleca din bibliotecă 
atunci, ar fi plecat cu mai multe întrebări decât venise. 
Încă nu credea că era înţelept să întrebe despre Arcada 
Valory, dar putea să se apropie destul de subiect fără să 
declanşeze alarme care ar fi dus la încă un atac împotriva 
vieţii ei. De fapt, căutam cărţi despre membrii familiei 
Valor, dar n-am putut să găsesc niciuna. 

— Mă tem că n-aţi căutat în locul potrivit. 

Pentru cineva atât de bătrân, Nicodemus se mişcă 
repede, dispărând rapid într-un hol din apropiere, 
oferindu-i doar un moment să se hotărască şi să-l urmeze. 

Nu avea niciun motiv să ezite, dar era evident că nu îşi 
revenise după recenta experienţă cu matroana. Nimeni nu 
încercase să o omoare pe Evangeline până atunci şi asta o 
lăsase cu sentimentul că moartea era prea aproape. 

Trebui să se abţină de la a se întoarce de câteva ori în 
timp ce Nicodemus o ghidă tot mai adânc în bibliotecă, pe 
lângă mai multe rafturi de cărţi, întrerupte de ocazionalul 
portret frapant al lui Apollo. După câteva trepte, podelele 
din gresie făcură loc celor din pietre verzi învechite, iar în 
loc de rafturi cu cărţi, pereţii aveau uşi etichetate cu 
simboluri de arme, stele şi alte forme pe care nu le putea 
distinge. 

În cele din urmă, Nicodemus se opri într-o nişă care 
adăpostea o uşă rotunjită care era însemnată cu un lup 
care purta o coroană. 

— Se crede că fiecare poveste despre familia Valor e 
după uşa aceasta, spuse el. Din păcate, nimeni n-a putut să 
deschidă această uşă din vremea familiei Valor. 

CAPITOLUL 30 


Corul cu clopoței sosise în marea curte a Palatului 
Lupului a doua zi după cererea în căsătorie a lui 
Evangeline de către Apollo. Apăruse exact la prânz. Erau 
îmbrăcaţi în cape roşii grele pentru a contrasta mai bine 
cu zăpada care sigur avea să cadă în curând. Fuseseră 144 
de membrii ai corului, unul pentru fiecare oră până la 
nuntă. Şi, în fiecare oră, unul pleca în linişte. 

În seara asta, mai rămăseseră doar doisprezece 
clopotari - douăsprezece ore până la nunta din ziua 
următoare -, iar prinţul blestemat li se alăturase. 

Inspirând adânc, Evangeline deschise o uşă dublă. 
Frigul o atinse în timp ce păşi pe balcon, lăsând clinchetul 
dulce al clopotelor şi sunetul profund al serenadei lui 
Apollo să o înconjoare. 

— Dragostea mea! strigă el. Ce să-ţi cânt în seara asta? 

— E prea frig acolo pentru tine, strigă ea. O să-ngheţi 
dacă o ţii tot aşa. 

— Aş îngheţa bucuros pentru tine, inima mea. 

Evangeline închise ochii. Era acelaşi lucru pe care îl 
spunea în fiecare noapte, apoi, în fiecare noapte, ea stătea 
acolo, privind şi ascultând, până când vârfurile firelor ei de 
păr îngheţau şi respiraţia ei devenea şi ea de gheaţă. Să 
îngheţe alături de Apollo i se părea o penitenţă pentru că îl 
ajutase pe Jacks să îi facă asta. Era tentată să facă la fel în 
noaptea asta, să stea acolo şi să nu ia în considerare tot ce 
se întâmplase în pivnițele Fortunei, să se mărite cu Apollo, 
să rupă vraja şi să spere că o puteau lua de la capăt. Doar 
pentru că el era blestemat nu însemna că povestea lor 
trebuia să fie blestemată. 

Dar, oricât de mult îşi dorea, Evangeline nu putea uita 
de profeție şi nu se putea mărita cu Apollo fără să ştie mai 
multe despre Arcada Valory şi ce s-ar fi întâmplat dacă ar 
fi fost deschisă. 

Respiră adânc încă o dată şi, înainte să se poată 
răzgândi, strigă: 

— Apollo, nu vreau să răceşti înainte de nunta noastră. 
De ce nu vii aici, sus? 

Era întuneric, dar Evangeline putu să jure că faţa lui se 
lumină. Apoi el urcă pe zid. 

— Apollo! Stai... Ce faci? 

El se opri, deja la vreun metru deasupra pământului, cu 
mâinile apucând pietre groase care probabil că erau 
alunecoase din cauza gheții, ca să spună: 

— Mi-ai zis să urc. 

— M-am gândit că o să vii pe scări. O să cazi şi o să 
mori. 

— Ai puţină încredere în prinţul tău, mireasa mea. 
Continuă să urce pe zid, oprindu-se doar când garda lui 
personală încercă să-l urmeze. Mă descurc şi singur, 
Havelock. 

Apollo ajunse la balcon după câteva mişcări agile şi sări 
repede peste balustradă. 

— Aproape că mă întristează faptul că, după noaptea 
asta, nu va mai fi nevoie să-ţi arăt cât de departe aş merge 
doar ca să fiu cu tine, inima mea. 

Ochii lui ardeau în timp ce o privea. 

Evangeline nu se schimbase într-o cămaşă de noapte. 
Pentru că plănuise să îl invite sus, încă era îmbrăcată cu o 
rochie de lână cu mâneci lungi şi o mantie tivită cu blană. 
Dar Apollo o privea cu aşa o poftă de parcă ar fi fost 
învelită doar cu o panglică. 

Cu o mişcare năvalnică, o ridică pe Evangeline în braţele 
lui şi o duse înăuntru. 

Camera era construită pentru o prinţesă. Covoarele roz 
cu crem erau moi ca pernele, şemineul strălucitor era din 
piatră cristalină, iar patul cu model floral era din stejar 
alb, elegant, cu stâlpi până în tavan şi o tăblie cioplită 

lungă cât peretele. 

Pentru scurtă vreme, Evangeline uită să respire când 
Apollo o duse direct la acel pat imens şi o aşeză pe mijlocul 
plăpumilor satinate, întinzând-o ca pe o jertfă. 

— Simt că am aşteptat asta dintotdeauna. 

— Apollo... Stai! 

Întinse o mână înainte ca el să i se poată alătura. 

— Care e problema, draga mea? Un rid se formă între 
sprâncenele lui, dar ochii lui întunecaţi încă ardeau. Nu 
de-asta ai vrut să vin aici, sus? 

Evangeline inspiră adânc. Nu se aşteptase la acest 
răspuns din partea lui. Voise doar să vorbească. 

Cu o zi în urmă, încercase să deschidă uşa din bibliotecă 
prin care se ajungea la cărţile despre familia Valor, dar, la 
fel ca fiecare persoană care încercase înaintea ei, nu 
reuşise. Uşa era încuiată de acelaşi blestem care denatura 
multe istorisiri nordice şi le transforma în basme. În acea 
zi, se întorsese devreme în bibliotecă pentru a căuta din 
nou, dar nu găsise nimic, nici măcar cu vreo legătură vagă 
cu Arcada Valory, şi fusese prea speriată ca să mai întrebe 
pe cineva. 

Evangeline se temea să-l întrebe pe Apollo despre 
Arcada Valory şi despre profeția legată de aceasta. Nu ar fi 
trebuit să fie aşa. Dacă întrebările ei ar fi rupt vraja lui 
Jacks, aşa cum o făcuseră în cazul matroanei Fortuna, ar fi 
fost un lucru bun pentru Apollo - el ar fi fost eliberat de 
blestem, iar ea nu ar mai fi trebuit să-şi facă griji că 
îndeplinea o profeție periculoasă măritându-se cu el. 

Dar, dacă era sinceră, o parte din ea voia să se mărite cu 
el. Voia şansa unui basm - încă o şansă la iubire. 

Dar ştia că asta nu era o iubire adevărată. Imediat ce s- 
ar fi măritat cu Apollo, el nu ar mai fi fost acest prinţ. Ar fi 
fost prinţul pe care îl întâlnise în prima noapte în Valorfell, 
care mai degrabă ar fi alungat-o decât să urce pe un zid ca 
să o vadă. 

Se ridică şi îşi puse picioarele pe marginea imensului 
pat, cu faţa la logodnicul ei, ca egală a lui mai degrabă 
decât să zacă precum o ofrandă. 

— Îmi pare rău pentru confuzie. Te vreau aici, dar 
pentru că trebuie să te întreb despre un secret. 

— Poţi să-mi spui orice. 

Apollo îngenunche, îşi scutură părul de umezeală şi se 
uită în sus, la ea, cu o adoraţie totală, cu ochii ca nişte 
pete căprui şi arămii care mocneau. 

— Dacă e vorba despre ce se va întâmpla mâine, spuse 
el, dacă te temi de noaptea nunţii noastre, promit că voi fi 
blând. 

— Nu, nu e vorba despre asta. 

Deşi, acum că o menţionase, Evangeline se temu, brusc, 
şi de asta. Dar acum nu era timpul pentru asta, de vreme 
ce Evangeline încă nu se hotărâse dacă avea să se mărite 
cu el a doua zi. 

— Am încercat să învăţ mai multe despre ţara ta, să mă 
pregătesc să fiu mireasa ta... 

— E o idee minunată, inima mea! Vei fi o regină 
excelentă, fredonă Apollo, practic începând să cânte din 
nou. 

Evangeline fu tentată să încheie conversaţia atunci. Ar fi 
fost o crimă să îl lase în starea asta pentru totdeauna. Dar 
nu putea ignora profeția. 

Inspiră adânc şi îşi făcu curaj, apucând marginea moale 
a patului în timp ce întrebă: 

— Ai auzit vreodată de Arcada Valory? 

Zâmbetul lui Apollo deveni copilăresc. 

— Am crezut că mă vei întreba ceva înspăimântător. 

Credea că asta făcuse. 

— Arcada Valory e ceea ce ai numi un basm. 

Evangeline se încruntă. 

— De unde vin eu, se spune că toată istoria voastră e 
numai basme. 

— Ştiu. 

Ochii lui întunecaţi sclipiră cu răutate şi, pentru un 
moment, nu mai păru atât de vrăjit. Arăta doar ca un băiat 
care încerca să tachineze o fată. 

— Istoria noastră a fost blestemată, dar sunt nişte 
poveşti în care credem mai mult decât în celelalte. Toată 

lumea crede că anumite lucruri fac parte din istoria reală, 
cum ar fi existenţa membrilor familiei Valor. Dar unele 
poveşti despre ei au fost atât de schimbate de-a lungul 
timpului că sunt considerate ceea ce tu ai numi basme. 
Printre ele e şi mitul Arcadei Valory. 

Vocea lui deveni mai gravă şi mai dramatică în timp ce 
se aşeză pe pat, lângă ea, aproape, dar nu destul ca să o 
atingă. 

— Poveştile despre Arcada Valory sunt printre cele 
blestemate. Poveştile despre membrii familiei Valor pot fi 
transmise doar prin viu grai şi, în cazul Arcadei Valory, 
există două versiuni diferite ale poveştii. Norocul tău e că 
le ştiu pe amândouă. 

Îi zâmbi mândru, iar Evangeline simţi că mai scăpă de 
tensiune. 

— Se crede că Arcada Valory e poarta de acces spre 
Valory. Într-o versiune a poveştii, Valory a fost o închisoare 
vrăjită construită de familia Valor. Magia nu poate fi 
distrusă, aşa că membrii familiei Valor au creat Valory ca 
să închidă acolo orice obiect magic puternic şi periculos 
sau prizonieri străini cu puteri magice. Au spus că Valory a 
fost construită ca să apere Nordul de forţe care ar fi vrut 
să-l distrugă, dar... 

Apollo se opri, părând să-şi caute următorul cuvânt în 
timp ce alunecă mai aproape de ea, cu viclenie, până când 
li se atinseră picioarele. 

Inima lui Evangeline stătu în loc. 

— E bine? întrebă el, cu vocea gravă devenită brusc 
blândă şi complet sinceră. 

S-ar fi îndepărtat dacă Evangeline ar fi vrut, dar asta i-ar 
fi zdrobit speranţa fragilă pe care încerca să o ascundă în 
spatele zâmbetului lui timid. 

— E bine, spuse ea şi fu surprinsă de cât de sincer 
vorbise. 

De când bănuise prima dată că Apollo era vrăjit de 
Jacks, tot ce făcea el i se părea exagerat şi ireal. Dar asta - 
faptul că el îi spunea o poveste în timp ce încerca, timid, 
chiar şi cea mai mică atingere -, asta i se părea că putea fi 

real, că aşa ar fi fost dacă Apollo chiar ar fi ţinut la ea. Şi 
era bine când simţea că cineva ţinea la ea. 

Îşi aminti că nu era adevărat, că doar vraja lui Jacks îl 
făcea pe Apollo să se comporte aşa, dar trecuse mult timp 
de când se simţise atât de importantă pentru cineva. lar 
Apollo nu ştia că era vrăjit; ştia doar ce simţea pentru ea. 

Evangeline îşi puse cu blândeţe o mână pe genunchiul 
lui, iar Apollo îi zâmbi de parcă tocmai îi dăruise soarele. 

— Din păcate, continuă el, membrii familiei Valor au 
minţit. Nu au construit Valory ca să apere Nordul de 
duşmanii lui. Au construit-o ca să închidă o monstruozitate 
pe care au creat-o. Nimeni nu ştie exact ce au făcut 
membrii familiei Valor, dar a fost atât de îngrozitor încât 
Marile Case s-au întors împotriva lor şi i-au decapitat pe 
toţi. Din păcate, au făcut asta înainte ca familia Valor să 
închidă îngrozitoarea ei creaţie, aşa că Marile Case au fost 
nevoite să închidă această monstruozitate în Valory şi să 
încuie arcada care ducea la ea. În mod normal, arcadele 
sunt încuiate cu sânge, dar nimeni nu vrea să rişte 
deschiderea acestei arcade, aşa că a fost creat un lacăt 
special. O profeție. 

Evangeline luptă împotriva tentaţiei de a se panica. 
Aceasta era doar o versiune a unei poveşti care era 
blestemată, prin urmare, nu era de încredere. Dar tot 
întrebă: 

— Cum încui ceva cu o profeție? 

— Aşa cum am auzit eu dintotdeauna, versurile unei 
profeţii sunt ca încreţiturile şi crestăturile unei chei. Un 
număr de versuri profetice sunt înşirate de un profet, apoi 
sunt cioplite într-o uşă - sau, în cazul acesta, într-o arcadă. 
După ce se face asta, arcada rămâne încuiată până când 
fiecare vers al profeţiei se va fi împlinit ca să creeze cheia 
care va permite ca arcada să fie deschisă din nou. E destul 
de ingenios. Dacă e făcută bine, o profeție poate asigura că 
ceva rămâne închis timp de secole. 

— Ştii ce spune această profeție? 

Apollo păru amuzat, de parcă voia să spună că profeția 
nu era reală. Dar continuă să-i facă pe plac. 

— Această versiune a poveştii spune că arcada care 
conţinea profeția a fost ruptă în bucăţi care au fost trimise 
Protectoratului - o societate secretă care a jurat să nu 
permită niciodată redeschiderea arcadei. Dar nimeni nu a 
găsit bucăţile din arcadă care lipsesc. Şi aproape toată 
lumea din Nord le-a căutat la un moment dat. 

Văzând expresia ei surprinsă, el îi explică: 

— A doua versiune a poveştii e total diferită. Aceasta 
pretinde că Valory nu a fost o închisoare pentru o magie 
îngrozitoare, ci un cufăr de comori care conţinea cele mai 
puternice obiecte magice ale familiei Valor. Unii cred că 
de-asta au fost ucişi membrii familiei Valor, pentru că 
Marile Case voiau să le fure magia şi comoara. Conform 
acestei relatări a poveştii, Păzitorii, cei care au rămas loiali 
membrilor familiei Valor chiar şi după moartea lor, au 
încuiat arcada cu profeția ca puterile şi comorile familiei 
Valor să nu cadă în mâinile cui nu trebuia. 

Mâini ca ale lui Jacks. 

Evangeline putea vedea clar că Jacks ar fi fost interesat 
de comoara magică. Din păcate, şi-l putea imagina 
interesat şi de magia îngrozitoare din prima versiune a 
poveştii. 

Încercă să îşi amintească ce spusese Jacks despre 
familia Valor ca să vadă dacă îşi putea da seama în care 
versiune a poveştii credea el. Dar tot ce ştia sigur era că 
Jacks îşi dorea cu disperare orice era închis acolo. Avusese 
o privire plină de speranţă când ajunseseră la Arcada 
Fortunei. Dar de ce? De ce credea într-o poveste pe care 
Apollo o considera în mod clar un basm? 

Spera Jacks să găsească cea mai mare comoară a 
familiei Valor sau să elibereze ce avea aceasta mai 
îngrozitor? 

— Când eram mic, continuă Apollo, mergeam cu fratele 
meu, Tiberius, să căutăm Valory. Era unul dintre jocurile 
noastre preferate... 

Glasul lui Apollo deveni melancolic în timp ce îşi pierdu 
cuvintele, pătruns de amintirea unui frate pe care îl 
menţiona rar. 

Când Evangeline se mutase în Palatul Lupului, un 
servitor vorbăreţ îi spusese că lângă camera ei era camera 
lui Tiberius. Dar când Evangeline încercase să-i pună mai 
multe întrebări, buzele servitorului rămăseseră pecetluite. 
Apollo continua să nege zvonul conform căruia el şi fratele 
lui se certaseră din nou după logodna lui cu Evangeline. 
Dar Evangeline încă nu îl văzuse pe Tiberius în castel şi, 
de fiecare dată când îl întreba pe Apollo unde plecase 
fratele lui sau de ce plecase, Apollo îi spunea doar că avea 
să-l adore pe Tiberius când, în sfârşit, aveau să se 
întâlnească. Apoi schimba brusc subiectul. 

Evangeline fu tentată să-l întrebe pe Apollo din nou 
despre fratele lui, înainte să se întâmple ce avea să se 
întâmple a doua zi şi să se schimbe totul. Pentru că, la ora 
asta, a doua zi, nimic nu avea să mai fie la fel între ei. 
Pentru că avea să se mărite cu Apollo. Jacks avea să-l 
scape pe Apollo de blestem, apoi poate că Apollo nu ar mai 
fi privit-o niciodată aşa cum o privea în noaptea asta. 

Nu ştia dacă era bine sau rău ce făcea. Ştia doar că, 
după noaptea asta, asta era ceea ce voia să facă. 

Să îl ţină pe Apollo sub acest blestem semăna foarte 
mult cu a-i lăsa pe Marisol şi pe Luc să rămână statui; ar fi 
fost mai puţin dureros pentru Evangeline, dar nu putea să 
o facă. Nu îl putea condamna pe Apollo să îşi trăiască viaţa 
sub influenţa unei vrăji. 

Profeţia încă o neliniştea, dar pentru că erau atâtea 
necunoscute despre Arcada Valory, Evangeline hotări că 
trebuia să facă ce putea mai bine cu ce ştia. Şi ştia că 
singurul mod de a-l salva pe Apollo de acest blestem era să 
se mărite cu el, indiferent de consecinţe. 

— Evangeline, iubirea mea, eşti bine? De ce tremuri? 

Ea se uită în jos, la mâinile ei. Când începuseră să 
tremure? 

— Mi-e... Mi-e... Nu ştia ce să zică. Frig. Nu ţi-e frig? 

Apollo se încruntă, evident, fără să creadă că ei îi era 
frig în mantia ei grea, în timp ce un foc ardea tare în 
spatele lor. 

— Totul e brusc şi ştiu că te-am grăbit, dar jur că voi 

avea grijă de tine. 

Ea începu să tremure mai tare. 

Lui Apollo îi căzu faţa. 

— Doar ai răbdare. Ştiu că nu simţi chiar la fel... 

— Nu e vorba de asta. Tăcu, neştiind ce să spună, 
dorindu-şi să fie nişte cuvinte magice care să-i cruţe 
sentimentele atunci şi să-l ţină la distanţă. Ar fi făcut orice 
pentru ea în starea aceea şi nu voia să profite. Nu voia să-l 
rănească pe el şi nu voia să se rănească nici ea apropiindu- 
se de el sau crezând iluzia că era ceva real. Ai fost foarte 
bun cu mine. 

Ridurile care îi înconjurau gura deveniră mai adânci. 

— Spui asta de parcă mâine se vor schimba nişte lucruri. 

— Bineînţeles că se vor schimba nişte lucruri, spuse ea. 
Nu de-asta o facem? 

Şi, pentru un moment, fu foarte tentată să se aplece 
spre el. Piciorul care îl apăsa pe al ei era cald chiar şi prin 
toate straturile de haine şi îşi imagină că şi braţele lui 
aveau să fie calde. Calde, liniştitoare şi puternice. Apollo o 
îmbrăţişase şi o sărutase, dar nimeni nu o ţinuse, pur şi 
simplu, în braţe, de la Luc încoace. Îi era dor de asta, nu 
doar să fie ţinută în braţe de el, ci de oricine. De când îşi 
pierduse părinţii, toate aceste mici atingeri liniştitoare şi 
iubitoare deveniseră mult mai preţioase pentru ea. Îi era 
dor de felul în care tatăl ei o îmbrăţişa, de felul în care 
mama ei o alina, şi... 

Braţul lui Apollo alunecă pe umărul ei, mai tandru şi mai 
blând decât îşi imaginase, şi nimic nu ar fi oprit-o să se 
aplece spre el. Doar câteva clipe, apoi s-ar fi retras. 

— Dacă vrei, pot rămâne... Spuse fiecare cuvânt de 
parcă îşi ţinea respiraţia. Nu trebuie să facem nimic. Aş 
putea dormi îmbrăcat şi doar să te ţin în braţe. 

Evangeline nu avu încredere în ea însăşi ca să 
vorbească. 

Ar fi trebuit să spună nu. Chiar ar fi trebuit să spună 
asta. 

Apollo nu era el însuşi; dacă ar fi fost, nu i-ar fi făcut 
oferta asta. Nici măcar nu ar fi fost în camera ei. Dar era 

în camera ei şi o privea de parcă tot ce îşi dorea pe lumea 
asta era ca ea să-i spună da. 

— Te rog, Evangeline, lasă-mă să rămân. O cuprinse şi 
cu celălalt braţ şi o strânse ca pe o promisiune pe care 
intenţiona să şi-o respecte. Felul în care o atingea era 
blând, respectuos şi plin de alinarea care îi lipsise atât de 
mult. 

Tot ar fi trebuit să spună nu. Dar ceva se schimbase 
între ei de când el se urcase în camera ei. Ştia că totul 
avea să se schimbe din nou a doua zi, dar poate nu ar fi 
fost rău să profite de asta pentru o noapte. 

— Ar fi bine. 

Şi aşa fu. Fu foarte bine. 

Poate ultimul lucru bun dintre ei. 

CAPITOLUL 31 


Zvonul Zilnic 
ZIUA PE CARE O AŞTEPTAM CU TOŢII 
de Kutlass Knighilinger 


Sunt aproape întristat că, astăzi, prinţul Apollo şi viitoarea 
prinţesă Evangeline Fox se vor căsători. A fost atât de multă 
emoție, că nu vreau să se termine. Deşi, dacă jumătate din 
zvonurile pe care le-am auzit despre nuntă sunt adevărate, 
atunci ar trebui să fie o zi spectaculoasă. 

Din păcate, se pare că va fi cel puţin o persoană remarcabilă 
care va lipsi la festivitatea regală. Tabitha Fortuna, din Casa 
Fortuna, a suferit o căzătură îngrozitoare acum câteva zile. E 
greu de crezut că cineva atât de formidabil poate fi învins de 
nişte trepte, dar se pare că a fost o căzătură atât de rea că i-a 
afectat mintea. Am auzit oameni şoptind cuvintele sedată, 
nebună şi blesteme magice, făcând totul să pară ca şi cum ar fi 
fost mai mult decât o căzătură. Sau poate cineva încearcă să ne 
distragă atenţia de la frumoasa noastră Evangeline Fox? 

CAPITOLUL 32 

În urmă cu câteva luni, într-o zi umedă şi vântoasă, când 
norii de ploaie se luptau cu soarele şi norii ieşiseră 
învingători, Evangeline Fox îşi plănuia nunta cu Luc 
Navarro. _ 

Nu intenţionase să plănuiască o nuntă. Inainte de acea 
după-amiază furtunoasă, nici măcar nu se gândise să se 
mărite cu Luc. Avea doar şaisprezece ani atunci; nu era 
pregătită să fie soţie. Voia doar să fie o fată. Dar ploaia 
torențială îi ţinuse pe toţi departe de magazin în acea zi, 
lăsând-o singură cu o nouă încărcătură de ciudăţenii care 
includea un stilou cu o etichetă ciudată: „Pentru 
descoperirea visurilor care încă nu există”. 

Evangeline nu putuse să reziste tentaţiei de a încerca 
stiloul şi, imediat ce o făcuse, un vis nou-nouţ prinsese 
formă. Nu ştia cât timp petrecuse desenând, dar, când 
opera ei fu terminată, părea tabloul unei promisiuni. 
Evangeline şi iubirea ei erau la capătul unui chei acoperit 
cu lumânări, care făceau oceanul să strălucească în aşa fel 
încât arăta ca o mare de stele căzătoare. Doar noaptea şi 
luna priveau. Nu mai era nimeni acolo, doar Evangeline şi 
mirele ei. Frunţile lor erau lipite - şi n-ar fi ştiut ce făceau 
dacă n-ar fi fost cuvintele pe care stiloul ei le gravase pe 
cer: „Şi atunci îşi vor scrie jurămintele pe mâini şi le vor 
pune unul pe pieptul celuilalt, ca să se scufunde în inimile 
lor, unde vor fi ţinute în siguranţă pentru totdeauna”. 

Ar fi fost o ceremonie pe care ar fi aprobat-o părinţii ei. 
Ar fi fost o nuntă simplă, făcută din jurăminte şi iubire, şi 
promisiunile unei veşnicii petrecute împreună. Era opusul 
a ceea ce avea să se întâmple azi. 

Aripile imense ataşate de rochia de mireasă a lui 
Evangeline se târau în apartamentul ei în timp ce ea se 
uita pe o fereastră cu gheaţă la margini. 

În turnurile din fiecare colţ al Palatului Lupului, 
porumbei închişi în colivii aşteptau să fie eliberaţi după ce 
Apollo şi Evangeline îşi spuneau jurămintele sub o arcadă 
de gheaţă împestriţată cu aur care sclipea în lumina 
soarelui de dimineaţă. Noaptea şi luna nici măcar nu ar fi 
zărit această ceremonie. Dar i se părea că tot regatul avea 
să fie acolo. Oamenii deja aşteptau, împodobiţi cu cele mai 
bune blănuri şi bijuterii ale lor. Ar fi fost acolo când Apollo 
şi-ar fi sărutat mireasa şi apoi, imediat, nu ar mai fi fost 
îndrăgostit de ea. 

Evangeline simţi o greutate în stomac. 

După nunta aceasta nu avea să urmeze un final fericit. 

Noaptea trecută se simţise bine datorită alegerii ei, dar 
azi îi frângea inima. Nu ar fi trebuit să-l lase pe Apollo să 
petreacă noaptea cu ea. Nu ar fi trebuit să-l lase să o ţină 
în braţe. Nu ar fi trebuit să îl lase să îi amintească de tot 
ce nu avea şi putea să nu mai aibă din nou după această zi. 

Nu voia ca Apollo să nu mai fie îndrăgostit de ea. 

De când o ceruse în căsătorie, Apollo fusese drăguţ, 
amabil şi grijuliu, chiar dacă un pic exagerat cu 
declaraţiile lui. Dar cum avea să fie când vraja lui Jacks 
avea să fie ruptă? Ar mai fi fost tandrul Apollo care o 
ţinuse în braţe toată noaptea? Ar fi fost prinţul înfumurat 
care fusese gata să o alunge aproape imediat după ce o 
întâlnise? Sau s-ar fi întâmplat altceva, ceva mai rău? 

Evangeline încercă să nu se gândească la profeția 
Arcadei Valory. Deja hotărâse că nu putea avea încredere 
în nimic din ce auzise despre arcadă. Dar nu putea să-şi 
şteargă complet grijile. Dacă ea făcea parte din această 
profeție, atunci ce s-ar fi întâmplat când ar fi fost 
îndeplinită? 

— De ce pari atât de neliniştită? o întrebă Marisol, 
venind lângă ea. 

Purta o rochie de culoarea caiselor confiate, cu jupon 
crem ca zahărul şi o curea groasă cu perle, şi era 

frumoasă.  Nemaifiind poreclită Mireasa  Blestemată, 
Marisol îşi petrecuse ultimele zile bucurându-se de ceaiuri, 
probarea rochiilor şi de toate distracţiile din Palatul 
Lupului. Părea fericită şi odihnită, dar ochii îi erau 
temători în timp ce observă extravaganţa rochiei de 
mireasă a lui Evangeline. 

Aripile cu vârfuri aurite erau exagerate, dar lui 
Evangeline îi cam plăcea rochia. Decolteul ei în formă de 
inimă îi flata pieptul mic, în timp ce fusta de bal era foarte 
amuzantă, făcută din straturi nesfârşite de material alb 
incredibil de delicat, cu excepţia trenei largi din pene aurii 
care curgea de la talia ei în spatele rochiei. 

— Nu ai de ce să te temi, îi spuse Marisol. Te vei mărita 
cu un prinţ care te adoră. 

Nu avea să mai facă asta pentru mult timp. 

Cling. 

Cling. 

Cling. 

Pentru un moment, clopoţelul îndepărtat i se păru ca un 
avertisment, până când Evangeline îşi aminti. Un clopotar 
din cor rămase în curte. Nu era un avertisment, doar 
sunetul muzicii ei line care se sfârşea. 

— Dacă nu mă va mai iubi? spuse Evangeline fără să 
vrea. Dacă ne căsătorim, el decide că a fost o greşeală, 
apoi ne alungă din Nord? 

— Nu cred că trebuie să-ţi faci griji în legătură cu asta, 
spuse Marisol. Majoritatea fetelor ar trebui să se 
folosească de magie ca să facă pe cineva să le iubească aşa 
cum te iubeşte Apollo pe tine. 

Evangeline înţepeni. 

— Nu am vrut să insinuez că l-ai vrăjit, se scuză Marisol, 
cu obrajii îmbujorându-i-se într-un fel care o făcu pe 
Evangeline mai înclinată să creadă că fusese o greşeală şi 
nu o insinuare jignitoare. 

— Nu e de mirare că te iubeşte atât de mult, continuă 
Marisol cu hotărâre. Eşti Evangeline Fox. Nici nu te-ai 
măritat cu prinţul, şi deja se spun basme despre tine. Eşti 
fata care le-a sfidat pe Sorţi şi s-a transformat în piatră, 

fata care nu s-a temut să respingă o stradă plină de 
peţitori sau să îşi aducă sora vitregă blestemată cu ea la 
un bal regal, unde a cucerit apoi inima unui prinţ. Doar 
iubeşte-l la fel cum îţi trăieşti viaţa - iubeşte-l fără reţineri, 
iubeşte-l ca şi cum fiecare zi cu el ar fi mai magică decât 
ultima, iubeşte-l ca şi cum el ar fi destinul tău şi lumea va 
fi mai bună dacă voi doi veţi fi împreună şi atunci nu va 
putea să înceteze să te iubească. 

Marisol îşi încheie discursul cu o îmbrăţişare atât de 
caldă şi sinceră că era greu să nu creadă că avea dreptate. 
Evangeline fusese atât de preocupată de sentimentele lui 
Apollo pentru ea că nu se gândise mult la sentimentele ei 
pentru el. Ştia că nu-l iubea atunci, dar l-ar fi putut iubi 
uşor. Simţise puţină afecţiune pentru el noaptea trecută şi 
simţise mai mult în dimineaţa asta după ce îşi petrecuse 
noaptea în braţele lui. 

Nu avuseseră parte de dragoste la prima vedere, dar 
părinţii ei îi spuseseră că unele iubiri aveau nevoie de 
timp. Avea nevoie doar ca el să-i dea timp, să îi dea o 
şansă. Poate avea să fie greu după ce Jacks îl va dezlega de 
blestem, dar, dacă Apollo o lăsa, iubirea lui Evangeline 
putea fi destul de puternică pentru a le oferi amândurora 
un final fericit. 

Speranţa nu era pierdută. 

În adâncul minţii ei, o voce înceată îi aminti că ignora 
profeția din nou, dar alese să nu o asculte. Avea să-şi facă 
griji în legătură cu asta a doua zi. 

Evangeline plecă din apartamentul nupţial hotărâtă să 
se îndrăgostească de prinţul ei. Dar ziua trebuie să fi fost 
blestemată sau blestemul poveştii o afecta pentru că nu 
putu să-şi păstreze amintirile legate de nunta ei chiar când 
aceasta se petrecea. 

Într-un moment păşea în curtea înzăpezită a Palatului 
Lupului, iar aerul rece îi muşca obrajii în timp ce curtea 
era plină de chipuri care o cercetau cu atenţie. Apoi îl 
ţinea de mâini pe Apollo în timp ce maestrul de ceremonii 
al nunţii îi lega încheietura mâinii de cea a lui Apollo cu 
frânghii de mătase. Evangeline simţi cum îi curgea sângele 

repede prin vene. Îi ardea pielea, la fel ca a prinţului, de 
parcă erau legaţi de mai mult decât de o frânghie aurită. 

— lar acum, spuse maestrul de ceremonie al nunţii, 
destul de tare ca toţi cei prezenţi să audă, cu vorbele mele, 
îi unesc pe cei doi. Le leg nu doar încheieturile mâinilor, ci 
şi inimile. Fie să bată ca una din acest moment. Dacă una e 
străpunsă de o săgeată, fie ca cealaltă să sângereze pentru 
ambele. 

— Aş sângera cu bucurie pentru tine, şopti Apollo. Îi ţinu 
mâinile mai strâns în timp ce o privi în ochi cu mai multă 
intensitate aprinsă, de parcă flăcările pe care le aprinsese 
în prima noapte în care îl sărutase se înmulţiseră de zece 
ori. 

Speră doar că scânteia lui Apollo avea să mai rămână 
după ce Jacks i-ar fi rupt vraja. 

CAPITOLUL 33 


Acum că erau căsătoriţi, Evangeline se aştepta ca Apollo 
să dea drumul mâinii ei, să o străpungă cu o privire 
furioasă, să dea din cap ca şi cum s-ar fi trezit dintr-un vis. 
Dar el o tinu mai strâns. Se uită la ea cu mai multă 
venerație - de parcă jurămintele lor ar fi fost magice şi 
erau, într-adevăr, uniţi. 

La câteva momente după ceremonie, fură urcați într-o 
sanie argintie trasă de o haită de lupi albi ca zăpada. 
Apollo îi ţinu de cald, îmbrăţişând-o, în timp ce alunecară 
până la un castel de gheaţă, construit să reziste doar 
pentru această noapte. Strălucind albastru, efemer şi 
transcendental de frumos, priveliştea uşura speranţa şi 
credinţa că povestea lor tocmai începea. 

O, cât de mult voia să creadă asta! 

Între pereţii strălucitori ca de sticlă, oaspeţii primiră 
cupe de argint cu vin fiert şi prăjituri verzi ca pădurea care 
aveau gust de noroc şi iubire. În loc de muzicieni, o mare 
cutie muzicală se deschise şi instrumentişti mecanici în 
mărime naturală ieşiră pentru a cânta un şir nesfârşit de 
sunete eterice. Notele erau ca firele de păianjen şi cozile 
zmeielor, săltăreţe şi încântătoare într-un fel care o făcu 
pe Evangeline să se gândească la fabulele de avertizare cu 
băieţi şi fete atât de fermecaţi de cântecele magice că 
dansau până mureau. 

Apollo goli o cupă dintr-o înghiţitură înainte să-şi 
îndrepte atenţia spre mulţimea gălăgioasă de curteni şi 
nobili nordici. 

— Vă mulţumesc tuturor că sunteţi aici pentru a 
sărbători cea mai importantă zi din viaţa mea. Nu mi-am 

dorit să mă însor până când am întâlnit-o pe iubita mea, 
Evangeline Fox. În onoarea miresei mele, veţi observa că 
avem vulpi musafire aici. Îşi flutură cupa goală spre o 
vulpe veselă făcută din fum cocoţată pe o sculptură de 
gheaţă care înfăţişa un cerb. Acestea sunt creaturi 
speciale. Fermecaţi una şi veţi primi un cadou, ca să găsiţi 
şi voi dragostea. 

— Pentru dragoste şi pentru vulpi! ură mulţimea, ecoul 
vocilor auzindu-se pe gheaţa sclipitoare. 

Evangeline sorbi din cupa ei, dar de-abia înghiţi. Avea 
un nod în gât din cauza fricii în timp ce aştepta ca Apollo 
să nu mai simtă dragoste pentru ea. 

De ce nu înceta să o iubească? 

Nu voia să nu o mai iubească, dar şi aşteptarea i se 
părea o tortură. 

Apollo îi zâmbi visător în timp ce un cântec mai lent se 
auzi de la instrumentiştii mecanici şi pluti pe gheaţa 
sclipitoare. 

— Eşti pregătită pentru primul nostru dans? 

Evangeline reuşi să dea din cap în timp ce privi peste 
umerii lui largi pentru a căuta chipul lui Jacks în mulţime. 
Ce aştepta? 

Magia lui Jacks era defectă? Uitase? Măcar era la nuntă? 

Evangeline se forţă să continue să danseze, să continue 
să zâmbească. Dar aripile de pe spatele ei deveniră tot mai 
grele cu fiecare răsucire şi piruetă. Jacks nu părea să fie în 
mulţime. Nu era acolo ca să-l vindece pe Apollo. Dacă nu 
cumva... 

Dacă Jacks nu era acolo pentru că vraja deja fusese 
ruptă? Şi poate nu i se părea că fusese ruptă pentru că 
Apollo chiar ajunsese să o iubească. Probabil spera la prea 
multe, dar Evangeline întotdeauna avusese o slăbiciune 
pentru speranţa în lucruri pe care alţii le credeau 
imposibile. . 

Îndrăzni să-şi privească soțul în ochi. În ultimele zile, 
văzuse stele strălucindu-i în privire şi o dragoste nebună 
întunecându-i vederea. Dar acum, ochii lui Apollo erau ca 
nişte ochi normali. Căprui, calzi şi cu privirea fixă. 

— Cum te simţi? întrebă ea. Te simţi altfel faţă de azi- 
dimineaţă? 

— Bineînţeles, inima mea. Simt însurat cu tine. O trase 
mai aproape, mâna de pe talia ei alunecându-i sub aripi în 
timp ce urca pe spatele ei, făcând-o să simtă noi fiori pe 
piele. Simt încrederea a o sută de regi şi pasiunea a o mie 
de prinți. M-aş lupta cu Wolfric Valor în seara asta şi aş 
ieşi învingător. 

Privirea lui ar fi ars mocnit atunci. 

Fără îndoială, încă era vrăjit. 

Dar, la fel ca noaptea trecută, asta nu i se părea atât de 
groaznic. Nu aşa trebuia să se uite un mire la mireasa lui 
chiar după nuntă? Evangeline ştia că Apollo încă era vrăjit, 
dar spera că începe să se îndrăgostească un pic de ea. 

O învârti încă o dată pe podea, iar Evangeline nu se mai 
uită după Jacks. Avea să se mai uite după el, dar nu încă. 
Nu acum. Nu în timpul primului ei dans. Avea să se bucure 
de acest moment. Apoi avea să-l găsească pe Jacks şi să-l 
facă să rupă vraja. 

Apollo atinse uşor tâmpla lui Evangeline cu buzele. 

Murmure emoţionate se auziră prin mulţime. Sunau ca 
un zâmbet mişcător, ca bucurie şi bule. Apoi... Şşşt. 

Un val de linişte trecu prin castelul sclipitor de gheaţă. 

Evangeline îşi luă privirea de la mirele ei, aşteptându-se 
ca Jacks să fi sosit, în sfârşit. Dar toţi se holbau la alt tânăr 
îmbrăcat cu o vestă verde cu dungi. 

Nu era deosebit de înalt şi constituţia lui era mai 
degrabă slabă, dar se strecură prin mulţime ca o persoană 
care poseda putere, cu umerii drepţi şi provocând cu 
privirea pe oricine încerca să-l oprească să nu întrerupă 
primul dans al mirelui şi al miresei. 

Evangeline auzi şoaptele stingându-se şi văzu chipuri 
şocate cu gurile căscate. Până când acest tânăr ajunse la 
Evangeline şi la Apollo, în toată sala de bal fu linişte, cu 
excepţia dangătelor ciudate de clopote ale instrumentelor 
din cutia muzicală şi a tropăitului încet al picioarelor 
fantomatice ale vulpii. 

— Bună, frate, spuse străinul, cu o voce înceată şi puţin 

răguşită de parcă şi-ar fi pierdut-o recent şi i-ar fi revenit 
de-abia atunci. 

Aşadar, acesta era misteriosul Tiberius. Nu arătau ca 
nişte fraţi. Deşi Evangeline nu prea avu şansa de a-l 
cerceta înainte ca Apollo să se oprească din dans şi să o 
ascundă repede în spatele lui. 

Tiberius râse. 

— Nu vreau probleme, spuse Apollo. 

— Atunci de ce ţii mâna pe mânerul sabiei? Crezi că am 
să-i spun... 

Apollo scoase sabia din teacă. 

Jumătate din oaspeţii de la nuntă suspinară, iar câţiva ar 
fi aplaudat, dornici de o încăierare regală. 

Evangeline trebuia să facă ceva chiar atunci. Bănuise că 
exista duşmănie între Apollo şi Tiberius, dar nu credea că 
Apollo ar fi fost atât de înclinat spre violenţă dacă nu ar fi 
fost fermecat să fie atât de obsedat de ea. 

Păşi între mirele ei şi fratele lui. 

— Dragul meu. 

Apăsă pieptul lui Apollo cu o mână. Dar acţiunea nu mai 
părea necesară. 

Imediat ce îi spusese „dragul meu”, comportamentul lui 
Apollo se schimbase total. Nu folosise un cuvânt de alint 
pentru el până atunci şi acum că o făcuse, el părea în stare 
să arunce sabia şi să o sărute în mijlocul ringului de dans. 

Tiberius îşi înăbuşi alt râs. 

— Nu-mi vine să cred că zvonurile sunt adevărate. O 
iubeşti. Sau ai fost vrăjit. 

Evangeline se sperie. Speră că el glumea, dar poate nu 
era aşa. Poate bănuia adevărul şi de-asta se certaseră fraţii 
ultima dată. 

Apollo o îndepărtă şi îşi ridică sabia, cu furia sclipindu-i 
în ochi încă o dată. 

— Dacă-mi mai insulţi soţia, îţi tai limba. 

— Dragul meu, încercă Evangeline din nou. Dar 
cuvintele nu mai avură acelaşi efect. 

Ignorând-o, Apollo făcu un pas spre fratele lui. Crăpături 
subţiri cât un fir de păr se formară în gheaţa de sub 

cizmele lui. 

Tiberius îşi ridică mâinile ca să se predea. 

— Nu am venit aici să mă bat. Se învârti şi făcu o 
plecăciune adâncă spre Evangeline. Scuzele mele, 
prinţesă. Aş dori să mă revanşez pentru orice ofensă la 
adresa Domniei Tale printr-un dans. 

Apollo părea să-şi dorească să obiecteze cu sabia, dar 
Evangeline vorbi prima. 

— Mulţumesc. Aş fi onorată. Apoi îi spuse lui Apollo: 

— Poate, ca un dar de nuntă pentru mine, vă împăcaţi? 

Apollo îşi încleştă fălcile. 

Evangeline îşi ţinu respiraţia. Spera că nu îl presase 
prea mult. Ar fi fost un moment îngrozitor în care să se 
rupă vraja lui Jacks. 

După o clipă dureroasă, Apollo îşi băgă sabia înapoi în 
teacă. 

— Cum vrei, mireasa mea. 

Instrumentiştii mecanici începură 9) melodie 
necunoscută când Tiberius o luă de mână. O ţinu mult mai 
aproape decât ar fi trebuit. Poate ca să îi facă în ciudă 
fratelui lui, dar Evangeline bănuia şi că Tiberius era un 
dansator prost. Părea genul care nu ar fi avut răbdare 
pentru lecţii. 

De aproape, înfăţişarea diferită a fraţilor era şi mai 
evidentă. Dacă faţa lui Apollo era mai mult cioplită aspru 
decât cizelată, faţa lui Tiberius nu era deloc sculptată. Era 
moale, decorată cu pistrui care îi dădeau o înfăţişare de 
copil neastâmpărat. Nu putea fi mai în vârstă decât 
Evangeline. Părul lui era arămiu şi cam lung, dar legat la 
spate destul cât să dezvăluie un pic dintr-un tatuaj de pe 
ceafă care îl făcea să arate mai mult ca rebelul frate mai 
mic. 

— Nu eşti cum mă aşteptam. 

Tiberius strânse un ochi şi ridică o sprânceană. 

Poate că Evangeline ar fi fost jignită de cercetarea lui 
dacă s-ar fi măritat cu Apollo prin mijloace tradiționale, 
dar având în vedere împrejurările, curiozitatea tânărului 
prinţ era uşor de înţeles. 

— Dacă eşti încurcat de aripile pe care le zdrobeşti 
acum, spuse ea, sperând să-l facă să-şi slăbească 
strânsoarea, din păcate, doar fac parte din rochia mea. 
Sunt departe de a fi un înger. 

Gura lui Tiberius zvâcni, dar Evangeline nu îşi dădu 
seama dacă era începutul unui zâmbet sau al unui rânjet, 
dacă încerca să facă o impresie bună sau dacă voia ca ea 
să ştie că nu avea încredere în ea. Şi acesta nu era 
singurul lucru care îi stârnea curiozitatea. 

— De ce ai dispărut după ce m-am logodit cu Apollo? 

Ochii lui Tiberius sclipiră de mirare. 

— Eşti îndrăzneață. 

— La ce te aşteptai? 

— Nu la multe, ca să fiu sincer. Apollo obişnuia să spună 

că... 
Tiberius se opri cu o tresărire. 
— Scuze, n-ar trebui să spun asta la nunta lui. E doar un 
obicei de-al meu să fiu răutăcios cu el. Aşa îmi arăt 
dragostea faţă de el. Urmă alt zâmbet care era, probabil, 
un rânjet, în timp ce Tiberius creştea viteza paşilor lui, 
învârtind-o rapid într-un cerc pe podeaua îngheţată. 
Evangeline, îmi iubeşti fratele? 

Ea respiră mai repede. Evident, da era răspunsul corect, 
dar avea o senzaţie că Tiberius deja ştia că era o minciună. 
Se uita la ea ca la un puzzle pe care voia să-l dezasambleze 
în loc să-l asambleze. Evident, Tiberius şi Apollo se 
certaseră, dar Evangeline avu impresia că Tiberius chiar 
tinea la fratele lui mai mare şi nu era sigur de ea din cauza 
asta. 

— Am iubit pe cineva înainte, recunoscu ea. Când l-am 
pierdut, am crezut că nu voi mai putea iubi niciodată pe 
altcineva aşa cum l-am iubit pe el. Dar sper că îl voi iubi pe 
Apollo şi mai mult. Mi-ar plăcea să fim şi noi prieteni. N- 
am avut niciodată un frate. 

li zâmbi lui Tiberius cu timiditate. Dacă ea şi Marisol se 
puteau împăca, atunci era o speranţă şi pentru Apollo şi 
Tiberius. Poate, cu timpul, ar fi fost cu toţii o familie, 
pentru a compensa oamenii pe care îi pierduseră - sau, în 

cazul lui Marisol, membrul familiei fără de care îi era mai 
bine. 

Expresia lui Tiberius era enigmatică, aşa că nu fu clar 
dacă Evangeline trecuse testul. Dar observă că nu îi mai 
zdrobi aripile când o învârti pentru ultima dată pe podeaua 
îngheţată. 

— Mulţumesc pentru dans, Evangeline. Data viitoare 
când ne vedem, am să-ţi spun de ce am dispărut. Nu vreau 
să te deranjez cu nimic în seara asta. Tiberius îi dădu 
drumul cu o plecăciune formală când se opri muzica. 

Apoi plecă cu paşi mari, învârtind o pană pe care o 
furase din aripile ei. 


e 187 œ» 


CAPITOLUL 34 


Petrecerile de nuntă nordice trebuiau să dureze până în 
zori. Oamenii trebuiau să mănânce şi să bea până când 
fiecare butoi era uscat şi fiecare firimitură de tort era 
înghițită. Dar, la scurt timp după asfinţit, când încă erau 
turnuri de torturi şi un imperiu de cupe care aşteptau să 
fie înmânate pentru încă un toast, prinţul Apollo se aplecă 
mai aproape de Evangeline şi îi şopti la ureche: 

— Îmi iubesc regatul, dar aş prefera să nu-mi petrec 
toată noaptea nunţii cu el. O sărută încet pe lobul urechii. 
Haide să plecăm pe furiş, inima mea. Haide să mergem în 
apartamentul nupţial. 

Măruntaiele lui Evangeline se agitară de teamă. Totul 
ajunsese prea departe. Trebuia să-l găsească pe Jacks. Nu 
era rău să se bucure de o parte a petrecerii, dar nu trebuia 
să se ajungă în punctul acesta, nu cât timp Apollo încă era 
vrăjit. 

Era timpul să rupă acest blestem şi să afle ce simţea cu 
adevărat prinţul cu care se măritase. 

Fu nevoită să-i facă multe promisiuni lui Apollo că se va 
întâlni cu el în apartamentul nupţial până să o lase să 
plece, în cele din urmă. Chiar şi atunci, îl simţi cu ochii pe 
ea, privind-o în timp ce se strecura printre oaspeţi, 
muzicieni mecanici şi turnurile de torturi, într-o misiune de 
a-l găsi pe Jacks. 

După ce dansase cu Apollo, Evangeline îl zărise, în 
sfârşit, pe Prinţul Inimilor ieşind din sala principală, apoi 
intrând într-unul dintre coridoarele îngheţate. Atunci, ea şi 
Apollo o prezentau pe Marisol grupului de burlaci nobili 
care aveau să participe la şahul cu săruturi pe care 

Evangeline îl aranjase pentru sora ei vitregă. Evangeline 
nu vrusese să plece pe furiş după Jacks atunci. Dar îi 
văzuse pe alţii plecând grăbiţi în acea direcţie. Cei mai 
mulţi se întoarseră mai târziu, cu chipurile palide sau 
speriate, făcând-o pe Evangeline să suspecteze că Jacks 
făcea ceva ce băga groaza în oameni. 

Şi părea că avea dreptate. Tremura, gata să renunţe din 
cauza frigului din acest castel rece când, în sfârşit, îl găsi 
într-o cameră a tronului. Tavanul era plin de grinzi de 
gheaţă groase şi boltite. Pereţii erau din gheaţă sclipitoare 
gravată cu imagini de stele, copaci şi o semilună care 
zâmbea. 

Jacks stătea lăsat pe spate pe un tron de gheaţă în timp 
ce se uita urât în jos, la o vulpe care părea mai mult 
materială decât fantomatică - era toată acoperită cu blană 
albă şi pufoasă, cu excepţia unui cerc roşiatic care îi 
înconjura unul din ochii negri ca tăciunele. 

El părea îngrozit de animal, de parcă frumuseţea 
acestuia i-ar fi îmblânzit unele porniri rele. Evangeline îşi 
dori ca asta să se întâmple în timp ce stătea departe 
pentru a privi, bucurându-se că, măcar o dată, Jacks era 
într-o poziţie incomodă. 

Tresări când creatura îi atinse cizmele zgâriate cu botul. 

Ea râse, atrăgându.-i, în cele din urmă, atenţia. 

— Cred că te place. 

— Nu ştiu de ce. 

Jacks se încruntă la bestie. 

Aceasta răspunse lingându-i cu afecţiune catarama de la 
gleznă. 

Evangeline continuă să-i zâmbească. 

— Ar trebui să-i dai un nume. 

— Dacă fac asta, va crede că e un animal de companie. 

Jacks spuse aceste cuvinte cu scârbă, ceea ce o convinse 
mai mult pe Evangeline că întâlnirea cu această vulpe 
putea fi cel mai bun lucru care i se întâmplase vreodată 
acestei Sorţi. 

— Ce-ar fi să-i dau eu un nume în locul tău? Ce zici de 
Prinţesa Pufoşeniilor? 

— Să nu mai spui asta niciodată. 

Ea zâmbi cu blândeţe. 

— Data viitoare când am să mai fac o înţelegere cu o 
Soartă, va fi cu una care are simţul umorului, ca Otravă. 

Jacks îşi ridică încet privirea spre Evangeline. Ochii lui 
erau albaştri-deschişi, ca gheaţa de pe tronul lui, şi erau 
înconjurați de o coroană de păr albastru-închis care se 
încreţise în jurul feţei din cauza frigului. Purta o haină pe 
jumătate descheiată, albastră-cenuşie ca fumul, pantaloni 
negri ca pana corbului şi o curea joasă pusă chiar 
deasupra şoldurilor, toate dându-i înfăţişarea unui rege 
ciufulit al iernii. Unul furios, după cum se uita la 
Evangeline. 

— Aş fi crezut că ţi-ai învăţat lecţia după ce ai făcut 
înţelegeri cu neamul nostru. 

— Exact asta am şi făcut, de aceea, data viitoare când 
am nevoie de ceva, dacă o să fac o înţelegere, nu am s-o 
fac cu tine. 

— Nu e de glumit cu aşa ceva, mârâi Jacks. 

— Nu credeam că îţi pasă. 

— Nu-mi pasă. Dar încă îmi datorezi un sărut şi, până 
când îl primesc, eşti a mea şi nu îmi place să împart. 

— Dacă nu te-aş cunoaşte mai bine, aş zice că eşti gelos. 

— Bineînţeles că sunt gelos. Sunt o Soartă. 

— Dacă eşti atât de gelos, atunci de ce n-ai rupt vraja lui 
Apollo? 

— Nu-mi pasă de ce se întâmplă între oameni. 

— Atunci rupe-o, pentru că eu şi Apollo suntem 
căsătoriţi, spuse ea cu fermitate. Mi-am respectat 
jumătatea mea din târgul nostru. E timpul ca şi tu să-ţi ţii 
promisiunea faţă de mine. 

— Foarte bine, spuse Jacks tărăgănat, şocând-o cu 
încuviințarea lui uşoară. Încă mai cred că e o alegere 
proastă, dar dacă vrei să nu te mai iubească Apollo, am să- 
ti ofer mijloacele pentru a face asta. Jacks îşi scoase 
pumnalul cu nestemate şi îşi înţepă vârful degetului, 
storcând un strop din cunoscutul lui sânge cu pete aurii. 

Vulpea adulmecă picătura şi se dădu înapoi schelălăind. 

— Vezi? spuse Jacks cu blândeţe. Până şi creatura asta 
ştie că e o idee proastă. 

— Nu, ştie că eşti rău. E o mare diferenţă. Deşi sângele 
lui Jacks o neliniştea şi pe Evangeline. Care-i şmecheria? 

— E atât de greu să crezi că vreau să mă ţin de cuvânt? 

De fapt, Sorţile erau cunoscute pentru că se ţineau de 
cuvânt când era vorba de târguri. De-asta, în ciuda 
avertismentelor, oamenii erau dispuşi să facă înţelegeri cu 
ele. Dar ceva o împiedică să meargă mai departe. 

— Te-ai răzgândit? Aş fi ultima persoană care să te 
judece dacă vrei să-ţi păstrezi puterea asupra lui. 

— Nu e puterea mea, e a ta. 

Evangeline făcu un pas spre tron. 

Jacks îşi ridică sprâncenele, trădându-şi mirarea. 

Asta ar fi trebuit să o facă să se simtă învingătoare. Dar 
o făcu să se gândească la ultima dată când îl şocase. Când 
băuse din cupa lui Otravă şi împietrise. 

Înghiţi în sec. 

Jacks se aplecă înainte cu graţia lui indolentă şi îi apăsă 
uşor buzele cu degetul lui sângerând. 

I se făcu pielea de găină. Atingerea lui nu era mai rece 
decât castelul, dar întotdeauna era înspăimântător să fie 
mângâiată de Jacks. 

— Când îl vei săruta, orice sentimente false pe care 
Apollo le are pentru tine vor dispărea. Jacks îşi apăsă 
degetul îngheţat cu mai multă fermitate pe gura ei, dur şi 
un pic furios. În această zi, sângele lui avea gust amar în 
loc de dulce. Gustul unei greşeli. Trebuie să-l săruţi înainte 
de răsărit ca magia să aibă efect. Dar te avertizez, dacă 
faci asta, prinţul tău nu va crede că i-ai făcut o favoare. 
Eroii nu au parte de finaluri fericite. 

CAPITOLUL 35 


Evangeline nu se gândise la asta cu destulă atenţie. 
Dacă ar fi făcut-o, l-ar fi întrebat pe Apollo unde era 
apartamentul nupţial. După ce află că era în vârful unuia 
dintre turnurile spiralate ale Palatului Lupului, ar fi 
sugerat atunci să se întâlnească altundeva - undeva mai 
aproape de pământ, preferabil într-un loc cu mai multe 
ieşiri. 

Nu credea că Apollo ar fi aruncat-o de pe fereastra 
turnului atunci când l-ar fi scăpat de vraja lui Jacks. Dar 
Evangeline încă nu ştia cum avea să fie Apollo după ce 
rupea vraja. Avea să fie prinţul blând care îi povestise 
basme sau avea să devină prinţul furios care fusese 
aproape să îşi atace fratele în seara aceea? 

Avea să fie începutul poveştii lor de dragoste sau 
sfârşitul ei? 

Evangeline era dedicată ideii de a-l iubi pe Apollo şi a 
face această căsnicie să funcţioneze după ce vraja era 
ruptă. Dar auzea doar cuvintele lui Jacks. „Prinţul tău nu 
va crede că i-ai făcut o favoare.” 

Şase soldaţi păzeau apartamentul nupţial în care avea să 
intre. 

Brusc, fu tentată să se întoarcă şi să lase lucrurile aşa 
cum erau. 

Sau putea să intre şi să evite să-l sărute pe Apollo. Avea 
timp până la răsărit să rupă vraja. Dacă intra, dar nu îl 
săruta imediat. Putea sta de vorbă cu el. Cât mai era până 
în zori? 

Evangeline încercă să inspire adânc, dar simţi un nod în 
gât când se apropie de uşa apartamentului nuptial. Nu se 

întoarse. Dar îşi dori să o fi făcut atunci când intră, iar uşa 
se închise în urma ei. 

Camera era prea caldă din cauza focului a o sută de 
lumânări aprinse şi prea dulce din cauza mirosului 
îmbătător a o mie de petale albe de flori. Acopereau 
aproape fiecare suprafaţă, de la podea la fotolii şi până la 
patul uriaş cu patru stâlpi. 

— Bună, inima mea, şopti Apollo care se întinse pe pat 
într-o poziţie ispititoare. Nu mai avea cămaşă. Purta doar 
un chihlimbar mare pe pieptul gol care lucea din cauza a 
ceva care părea a fi ulei. Ș 

Lui Evangeline i se întoarse stomacul pe dos. li 
dispărură orice îndoieli legate de faptul că trebuia să îl 
sărute în noaptea aceea. Trebuia să rupă vraja, oricât de 
greu ar fi fost pentru ea după aceea. 

— M-ai făcut să aştept, nevastă. 

Îşi plimbă o petală în susul şi în josul pieptului lui uns cu 
ulei. 

Simţi groaza în nodul ei din gât. Speră că el nu avea să o 
urască atunci când desfăcea vraja, dar, în acel moment, i 
se păru puţin probabil. 

— Am nevoie de un moment, îl amână ea. 

Lui Evangeline nu îi plăcea vinul în mod special, dar 
acolo era o masă cioplită cu o sticlă drăguță de culoarea 
prunelor pe ea. Îşi turnă un pahar cu generozitate. 

Băutura era spumoasă, dar avea gust de mure putrezite 
şi sare. Era să o scuipe, dar încă nu era pregătită să se 
apropie de el. Sorbi încă o dată lung, golind jumătate de 
pahar. Probabil ar fi continuat, dar nu voia să se îmbete 
pentru asta. 

Puse vinul jos şi păşi cu îndrăzneală spre pat. 

Apollo îşi linse buzele. 

Înainte să-şi piardă curajul, Evangeline închise ochii şi îl 
sărută. 

Braţele lui o cuprinseră, unse şi fierbinţi. O trase în pat 
cu el, iar ea nu încercă să se împotrivească. Totul avea să 
se termine în curând. Chiar când gândea asta, simţi cum 
limba lui Apollo se retrăgea şi strânsoarea lui slăbea. 

Evangeline alunecă din braţele lui. 

Apollo nu încercă să o ţină cum ar fi făcut-o în mod 
normal. De fapt, o împinse puţin când se ridică pe pat. 

Îşi strânse pumnii şi i se încordară umerii. Gura lui 
puternică se deschise, apoi se închise în timp ce privirea 
lui trecu de la petalele florilor la lumânări şi la pieptul lui 
uns. 

Se încruntă, îşi trecu o mână pe abdomen şi se şterse de 
ulei pe pat. 

Camera deveni mai mică, iar aerul mai fierbinte şi prea 
dulce din cauza mirosului tuturor florilor, dar tăcerea lui 
Apollo era sufocantă. 

Evangeline nu înţelesese niciodată de ce avusese nevoie 
de atât de mult timp ca să înceteze să-l mai iubească pe 
Luc. Chiar şi când îşi impusese să nu-l mai iubească, 
sentimentul încă persistase. Oamenii numeau asta sfârşitul 
iubirii, dar era uşor să te îndrăgosteşti. Să uite de Luc 
fusese ca şi cum s-ar fi căţărat pe o stâncă. Işi făcuse 
ieşirea cu ghearele, luptând să scape de el, să-i dea 
drumul, să găsească altceva de care să se ţină. 

Voia doar să-l uite, să închidă ochii şi să dispară totul. 
Dar existau motive pentru care emoţiile puternice nu 
dispăreau într-o clipită, motive pentru care o persoană 
trebuia să devină mai puternică decât sentimentele ei 
pentru a scăpa de ele. 

Apollo strânse cearşafurile patului. Apoi îşi frecă faţa cu 
o mână şi toată furia lui dispăru, fiind înlocuită cu o durere 
pură. Ochii lui erau roşii, gura îi era strâmbă şi falca îi era 
atât de încleştată că ea crezu că avea să i se crape. 

— Ce-ai făcut, Evangeline? Cuvintele lui aspre nu erau 
un țipăt, dar erau rostite atât de tare, că probabil le auziră 
paznicii de dincolo de uşă. De ce mă simt de parcă m-ai fi 
înjunghiat în inimă? 

Făcu o grimasă de durere în timp ce i se închiseră ochii. 

Ea simţi un nod în gât din cauza remuşcării. Încercă să- 
şi înghită un hohot de plâns. Se aşteptase ca el să fie 
furios. Dar nu se aşteptase să fie atât de rănit. 

Voia să-şi întindă mâinile spre el, să îl aline, dar poate 

era mai bine să stea departe de el. 

— Îmi pare rău, nu am vrut să te rănesc. 

Alunecă de pe pat. 

— Nu... Apollo o luă de mână. Eu... noi... asta... 

Credea că el încerca să hotărască ce avea să spună. 

Apoi, brusc, îi dădu drumul mâinii, pielea lui se făcu 
cenuşie, umerii i se lăsară în jos, îşi dădu ochii pe spate şi 
căzu pe pat. 

Capul i se lăsă pe o parte într-un fel îngrozitor. 

— Apollo! Evangeline se repezi într-o parte şi îi apăsă 
pieptul cu o mână. 

Era uns şi cald, dar nu se mişca. 

— Apollo! Apollo! 

Îi repetă numele în timp ce îşi duse mâna la gâtul lui, 
căutând un puls pe care nu-l putu găsi. Îşi duse mâinile 
înapoi pe pieptul lui, unde el îşi tatuase numele ei într-o 
inimă făcută din săbii. Nu bătea nimic nici acolo, dar 
pielea din jurul cernelii căpătase o nuanţă ciudată de 
albastru. 

„Nu. Nu. Nu. Nu. Nu.” 

Încercă să-l scuture. 

Nu se întâmplă nimic. 

— Apollo, trezeşte-te! ţipă Evangeline, cu lacrimile grele 
curgându-i repede din cauza panicii. 

Îl scutură din nou. Trebuia să se mişte. Trebuia să 
respire. Trebuia să fie viu. Nu putea fi mort. Nu putea fi 
mort. Nu putea fi mort. Dacă era mort... 

Alt hohot de plâns o sufocă atunci când cel mai rău gând 
dintre toate îi trecu prin minte. Dacă Apollo era mort, asta 
însemna că sărutul ei nu doar rupsese vraja, ci îl şi 
omorâse. Ea îl omorâse, iar Jacks o păcălise să facă asta. 

CAPITOLUL 36 


Jacks îi spusese cândva lui Evangeline: „Nu are rost să 
pui pe cineva să comită o crimă dacă eşti în aceeaşi 
cameră cu acea persoană”. lar ultimul sărut dintre 
Evangeline şi Apollo era primul sărut fermecat la care 
Jacks nu fusese în aceeaşi cameră cu ei. 

— Ajutor! strigă Evangeline în timp ce mai multe hohote 
de plâns violente îi cutremurau pieptul. 

Uşa se deschise brusc şi un apartament care fusese plin 
de foc şi petale de flori cu câteva momente în urmă se 
transformă într-o îmbulzeală de cizme grele, arme 
scânteietoare şi înjurături neînfrânate. 

— Avem nevoie de un doctor, spuse Evangeline 
plângând în hohote. 

I se părea că era prea devreme să plângă, dar nu îşi 
putu stăpâni lacrimile. 

— Ce i-ai făcut? 

— Cred că e mort! 

— Ea l-a omorât! 

Cuvintele soldaţilor zburară ca nişte săgeți, rapide şi 
ascuţite, în timp ce doi bărbaţi o smulseră de pe pat 
trăgând-o de aripi, făcând să zboare pene peste tot. 

— Plecaţi de-aici, ordonă cineva. 

— Stati... Evangeline protestă printre lacrimi. Ştia că 
parţial era vina ei, dar nu era singura vinovată. Eu... Eu n- 
am... Eu n-am... 

— L-am auzit ţipând la tine. Şi acum... Soldatul nici 
măcar nu termină. Lăsă cuvintele să plutească în aer în 
timp ce doi paznici o târâră spre uşă. Legaţi-o într-o 
cameră goală. Iar voi - arătă spre altă pereche de soldaţi - 

găsiţi-l pe prinţul Tiberius şi fiţi discreţi. Deocamdată, 
trebuie să ţinem asta secret. 

Evangeline încercă să protesteze, dar cuvintele ei fură 
sugrumate de mai multe hohote de plâns. Hohote de plâns 
îngrozitoare şi chinuitoare, atât de intense că de-abia 
simţea frigul din turn sau strânsoarea violentă a soldaţilor 
în timp ce o târau în jos pe scări, rupându-i aripile la 
fiecare scară, lăsând în urmă pene şi lacrimi. 

— Voi trebuie să-l găsiţi pe lordul Jacks, reuşi ea să 
spună în cele din urmă. El a făcut asta - el e Prinţul 
Inimilor. 

— Pune-i un căluş, mormăi soldatul mai scund în timp ce 
o împinseră într-o cameră întunecată care mirosea a praf 
şi umezeală. 

Împreună, rupseră restul aripilor ei. Un aer rece şi crud 
îi lovi spatele în timp ce ei o îmbrânciră pe un scaun de 
lemn. Îi legară repede încheieturile mâinilor de braţele 
scaunului şi gleznele de picioarele acestuia, înainte ca 
soldatul mai scund să îi bage o cârpă împuţită în gură. 

Îi întrerupse rugăminţile, iar murdăria ei îi opri pentru 
scurt timp lacrimile. Dar asta nu dură mult. În liniştea care 
urmă, auzi doar cuvintele criminală şi proastă, şi văzu doar 
ochii mâhniţi ai lui Apollo, până când un potop de lacrimi îi 
estompă chiar şi acea amintire. 

— De ce n-a făcut-o căluşul ăla să tacă? spuse soldatul 
mai scund. 

— Las-o să plângă, bombăni celălalt. 

Era mai lat în umeri şi avea capul ras. Se dusese să facă 
focul în şemineul gol. 

Îl recunoscu drept garda personală a lui Apollo - 
Havelock. Nu putea crede că îi păsa dacă ei îi era frig, dar 
camera abandonată era rece ca gheaţa şi nu credea că 
aveau s-o lase singură acolo. De parcă ar fi putut evada. 
Chiar dacă o dezlegau, nu ar fi ajuns departe în starea ei. 
Plânse cu hohote şi mai puternice. 

Îl omorâse pe Apollo. 

Apollo era mort. 

Apollo era mort, iar ea îl omorâse. 

— Trebuie să taci acum. 

Soldatul mai scund îşi ridică o mână ca să o lovească. 

— Aşa îşi tratează o gardă regală viitoarea regină? spuse 
Jacks tărăgănat, apărând la uşa pe jumătate deschisă. Era 
greu să-l vadă prin întuneric şi lacrimi, dar întotdeauna îi 
recunoştea cruzimea din voce. 

„E Prinţul Inimilor! El e criminalul!” 

Evangeline încercă să ţipe, dar căluşul groaznic încă îi 
umplea gura. lar acum era ceva în neregulă cu paznicii. 
Niciunul nu se mişca. 

Evangeline îşi legănă scaunul într-o încercare slabă de a 
se elibera. 

— Nu o lăsaţi să se rănească singură, spuse Jacks scurt 
şi la obiect. 

Soldatul mai scund care fusese gata să o lovească îşi 
puse imediat mâna cu fermitate pe spătarul scaunului ei 
pentru a ţine toate picioarele acestuia pe podea. 

Ce se întâmpla? 

Soldaţii păreau posedaţi. Havelock se holbă la Jacks ca 
şi cum cineva ar fi privit o umbră care ţine un cuţit, dar nu 
se mişcă până când Jacks nu păşi în cameră şi spuse încet: 

— leşiţi. 

Fără să spună un cuvânt, amândoi soldaţii ieşiră în pas 
de marş, lăsând-o pe Evangeline legată şi singură cu 
Prinţul Inimilor. 

„Pleacă de lângă mine!”, încercă ea să tipe, scuturând 
scaunul din nou în timp ce Jacks se apropia. 

În întuneric, ar fi trebuit să fie greu de văzut, dar ochii îi 
străluceau puţin, arzând ca nişte flăcări albastre în timp ce 
se aplecă deasupra ei. Observă aripile aurii rupte la 
picioarele ei, tivul distrus de la fustele ei albe şi largi, şi 
urmele lacrimilor care îi acopereau obrajii. 

— Nu mai plânge. Vocea lui Jacks era înceată, calmă şi îi 
invadă din nou gândurile. Nu eşti tristă. Eşti calmă şi te 
bucuri să mă vezi. 

Evangeline se uită urât la el, dorindu-şi să-i spună cât de 
nefericită o făcea prezenţa lui. Nu voia să plângă în faţa 
lui, dar felul în care stătea el acolo, atât de rece şi 

insensibil, îi amintea de felul în care murise Apollo. 

Mai multe lacrimi îi curseră pe obraji. 

Jacks miji ochii şi îşi cobori privirea spre o băltoacă de la 
picioarele ei. 

— Toate alea sunt lacrimi? 

Ceva ca o alarmă pâlpâi în privirea lui. Nu că ar fi putut 
ea să creadă, fie şi pentru o secundă, că lui îi păsa de ea. 
Avea să o omoare, la fel cum îl omorâse pe Apollo, ca să nu 
poată spune nimănui ce făcuse el. 

Se pregăti când Jacks îşi întinse mâna spre căluşul din 
gura ei, apoi ţipă imediat ce îi fu scos. 

— Criminalule! Ia-ţi o... 

Jacks îşi puse mâna pe buzele ei. 

— Chiar vrei să îţi pun cârpa aia murdară din nou în 
gură? 

Evangeline înţepeni. 

El îi zâmbi puţin. 

— Am să-ţi pun o întrebare acum, iar tu ai să-mi 
răspunzi fără să ţipi. De cât timp plângi aşa? 

Mâna lui alunecă încet mai departe. 

Spre groaza lui Evangeline, îi curseră mai multe lacrimi 
înainte să reuşească să vorbească. 

— Nu te preface că îţi pasă de jalea mea. Ai să mă omori 
la fel cum l-ai omorât pe Apollo. 

— Nu l-am omorât pe Apollo şi nu intenţionez să-ţi fac 
rău. Încă am nevoie de tine pentru profeția aia, mai ţii 
minte? 

— Nu o să te mai ajut cu nimic, îi spuse Evangeline 
fierbând de furie sau măcar încercând asta. Cuvintele îi 
ieşiră pe gură cu un smiorcăit ruşinos, dar continuă. Mai 
bine aş sta legată aici pentru totdeauna decât să te ajut. 

— Nu ar trebui să fii atât de nechibzuită cu vorbele tale. 

Jacks îşi scoase pumnalul cu nestemate, dar în loc să-l 
îndrepte spre gâtul sau spre inima ei, se ghemui şi tăie 
frânghia care îi lega glezna dreaptă de scaun. 

Evangeline încercă să-l lovească cu piciorul liber. 

Dar, bineînţeles, Jacks fu mai rapid. Mâna lui rece îi 
strânse gamba, ridicând-o destul de sus ca rochia să-i 

alunece incontrolabil şi să o dezechilibreze complet în timp 
ce se ridică. 

— Dacă vrei să trăieşti, trebuie să încetezi să te mai 
lupţi cu mine. 

— Niciodată nu voi înceta să mă lupt cu tine. M-ai 
păcălit ca să îl omor pe Apollo! Credeam că îl ajutam, dar a 
murit imediat după ce l-am sărutat. 

Jacks îşi încleştă falca. 

— Apollo nu a murit din cauza sărutului tău. Nu era nicio 
magie în sărutul acela. 

— Dar... 

— N-a fost nicio magie în săruturile tale, o întrerupse 
Jacks. Apollo nu s-a îndrăgostit de tine pentru că l-ai 
sărutat, ci pentru că eu am vrut asta. 

— Cum e posibil aşa ceva? 

— Sunt o Soartă. Chiar crezi că singura mea putere e în 
sărutul meu? Jacks părea să se simtă insultat. Nu aş fi prea 
înspăimântător dacă asta ar fi tot ce aş putea face. Şi, 
înainte să mă contrazici şi să-ţi pierzi vremea spunând că 
nu mă crezi, tocmai m-ai văzut folosind această abilitate pe 
soldaţii cărora le-am ordonat să plece din această cameră. 
Nici măcar nu a trebuit să-i ating. Te-am pus să-i săruţi pe 
Apollo şi pe doamna Fortuna pentru că era distractiv şi 
pentru că, după ce trecea efectul magiei, te-ar fi bănuit pe 
tine şi nu pe mine. Oamenii au tendinţa de a te evita şi de 
a nu avea încredere în tine când ştiu că le poţi controla 
sentimentele. Te-am manipulat, dar nu ţi-am omorât 
prinţul. 

Evangeline încercă să se uite urât la Jacks printre 
lacrimi. Chiar nu voia să-l creadă şi să admită că avea o 
logică. Voia să-l învinuiască pentru uciderea lui Apollo. 
Voia să dea cu picioarele în el şi să ţipe. Dar, când încercă 
să tipe, plânse cu hohote de frustrare. 

— Dacă spui adevărul... Atunci foloseşte-ţi magia pe 
mine. Evangeline sughiţă. Foloseşte-o ca să-mi opreşti 
lacrimile. 

— Am încercat şi nu funcţionează. Jacks făcu o grimasă 
când încă o cascadă de lacrimi se revărsă din ochii ei. 

Lacrimile tale nu sunt normale. Cred că ai fost otrăvită. 

— E jale, Jacks, nu otravă! Apollo tocmai a murit în faţa 
mea. 

— Nu te critic pentru că eşti emotivă. Jacks scrâşni din 
dinţi. Dar, dacă ar fi doar sentimentele tale, ar trebui să le 
pot lua. 

Evangeline îşi aminti de cuvintele pe care i le spusese 
încet la scurt timp după ce intrase în cameră. 

— Ai încercat să-mi spui că mă bucur să te văd. 

Jacks nu-i răspunse, dar felul dur în care se uită în jos, la 
ea, o făcu să suspecteze că nu ar fi trebuit să poată auzi 
acele cuvinte. 

— Ceva nefiresc îţi amplifică sentimentele, spuse el 
morocănos. E o altă Soartă care plânge cu lacrimi otrăvite 
care au puterea de a ucide pe cineva frângându-i inima. 
Cred că cineva te-a otrăvit şi, dacă nu îţi dăm leacul în 
curând, vei plânge până vei muri. 

Evangeline voia să-l contrazică în continuare. Doar 
pentru că nu avea putere asupra ei nu însemna că era 
otrăvită. Suferea - soţul ei murise în faţa ochilor ei. Dar, 
înainte să poată vorbi, fu cuprinsă de un nou val de hohote 
de plâns incontrolabile şi le simţi ca pe o otravă. Nu mai 
plânsese niciodată atât de mult în toată viaţa ei. 

Işi simţi corpul îngreunat de fiecare tristeţe pe care o 
simţise vreodată. Fiecare lacrimă o ardea când îi curgea 
pe obraji. Şi îşi aminti gustul vinului sărat pe care era să-l 
scuipe. Aşa fusese otrăvită? Oare vinul îl omorâse pe 
Apollo? El nu plânsese, dar ultima expresie a feţei lui 
fusese una de inimă frântă. 

In cele din urmă, Jacks dădu drumul gleznei lui 
Evangeline. Apoi termină de tăiat celelalte frânghii înainte 
să-şi strecoare un braţ pe sub umărul ei pentru a o ajuta să 
se ridice în picioare. 

— Dă-mi drumul! 

Incercă să se îndepărteze. Chiar dacă Jacks nu îl 
omorâse pe Apollo, Evangeline nu voia să aibă nimic de-a 
face cu mâinile reci ale lui Jacks, cu braţele lui reci sau cu 
pieptul lui tare şi rece ca gheaţa. Dar i se înmuiaseră 

picioarele şi se trezi rezemându-se de el în loc să se 
împotrivească. 

El înţepeni, de parcă i-ar fi apăsat coasta cu un cuţit, nu 
cu trupul ei. Apoi o ridică şi o aruncă pe umărul lui. 

— Ce faci? strigă ea printre hohote de plâns. 

Chiar şi ca salvator, era tot un ticălos. 

— De-abia poţi să stai în picioare şi trebuie să ne 
mişcăm repede dacă vrem să plecăm de-aici. 

— Nu poţi - încercă să se agite ca să se elibereze, dar 
braţul lui era ca fierul în timp ce o ţinea pe umărul lui - să 
farmeci pe toată lumea pe lângă care trecem? 

— Magia mea nu funcţionează la fel în Nord ca 
altundeva, spuse el scrâşnind din dinţi. 

Cu alte cuvinte, nu. Puterea lui de a controla emoţiile 
oamenilor avea o limită. Îşi făcu ordine în gândurile 
frenetice, amintindu-şi de momentul în care magia lui 
încetase să funcţioneze pe matroana Fortuna. Evangeline 
crezuse că rupsese vraja cu întrebările ei despre pietre. 
Dar Jacks trebuie să-şi fi pierdut controlul. Probabil avea 
nevoie de o mare putere pentru a-l face pe Apollo să o 
iubească atât de intens şi nu-i mai rămăsese destulă magie 
pentru a o controla pe matroană mult timp. 

Poate că Jacks putea controla doar câţiva oameni în 
acelaşi timp. Altfel, îşi imagină că şi-ar fi folosit magia pe 
toată lumea. În seara asta, manipulase doi paznici, apoi se 
supărase când nu putuse să o controleze pe ea. Aşadar, 
putea controla cel puţin trei, dar poate nu mai mulţi. 

Jacks îşi rupse capa de pe umeri şi o acoperi pe 
Evangeline cu ea. Nu văzu nimic în timp ce o cără prin 
Palatul Lupului sau când o puse pe o sanie care îi aştepta 
şi care i se păru cel mai rece lucru din noaptea aceea. 

— Aproape am ajuns, fură singurele cuvinte pe care le 
spuse în timpul călătoriei, dacă nu cumva nu îl auzise 
vorbindu-i din cauza hohotelor ei nesfârşite de plâns. Li 
lăsară ţurţuri pe obraji până când începură să-i îngheţe 
pleoapele şi să le închidă. 

Sania se opri, iar Jacks o luă din nou în braţe. 

Nu putu să vadă unde mergeau. Jacks o tinu acoperită 

cu mantia lui şi apăsată tare pe pieptul lui. Era prima dată 
când îi simţea trupul cald. Evangeline tresări când se 
gândi la ce spunea asta despre ea. 

Cu luni în urmă, împietrise, dar acum simţea că îngheţa 
în timp ce Jacks mergea cu greu pe ceva care suna ca 
zăpada, apoi începu să urce pe ceva ce părea o scară 
nesfârşită. Spera că o duce într-un loc cald. Căldura ar fi 
fost foarte bună. Deşi, chiar dacă Jacks ar fi reuşit să îi 
dezgheţe ochii şi să o scape de otrava care o distrugea, nu 
ar fi fost destul ca să şteargă faptul că acum era o fugară, 
o văduvă şi o orfană. Avea doar o Soartă în care nu avea 
încredere şi pe care nu o plăcea... 

— Nu renunţa, mârâi Jacks. Dacă cedezi în faţa otrăvii, 
îşi va face efectul mai repede. 

Cuvintele lui fură urmate de o bătaie rapidă într-o uşă. 
Apoi încă una, încă una, şi încă una. 

În cele din urmă, uşa se deschise cu zgomot. 

— Jacks? Era o voce feminină şi uşor cunoscută. Pentru 
numele Sorţilor, ce... 

Fata tăcu atunci când Jacks trase mantia de pe faţa lui 
Evangeline. 

— Trebuie să o salvezi acum, spuse Jacks cu greutate. 

— Ce-ai făcut? 

Iar Evangeline o plăcu un pic atunci. 

— Cred că ştim amândoi că asta nu e făcătura mea. 

— Eşti... Nu contează, adu-o înăuntru. Şi nu-i da drumul, 
îl avertiză fata. Dacă nu o mai ţii în braţe, ar putea muri. 
Încearcă să o alini cât timp prepar eu un antidot. Prefă-te 
că e cineva la care ţii. 

Braţele lui Jacks se încordară în jurul lui Evangeline. 

Dar apoi lumea deveni mai caldă, trosnitoare şi fierbinte, 
şi nu îi mai păsă cum o ţinea Jacks atât timp cât el se 
îndrepta spre căldură. Nu îşi putu deschide ochii, dar, 
după câteva mişcări stângace, o aşeză în poala lui. 

Îşi imagină că era în faţa unui foc, iar el stătea în faţa 
unui şemineu, ţinând-o cu afecțiunea cu care ar fi mânuit 
un buştean pe care avea să-l azvârle în foc. 

— Vulpiţo, sunt moduri mult mai bune de a muri decât 

ăsta. 

— Încercările tale de alinare sunt tr-tragice, se bâlbâi 
Evangeline. 

— Încă eşti vie, bombăni el. Apoi degetele lui îi găsiră 
pleoapele şi, cu atingeri moi ca pana, îi dădu la o parte 
gheaţa care se topea. 

Poate mai era o speranţă pentru el. Se întrebă dacă mai 
făcuse vreodată asta. Alinarea cuiva era ceva intim şi, 
conform poveştilor, intimitatea cu Jacks nu avea un final 
fericit. Dar era evident că ştia cum să fie blând. Simţi că se 
dezgheaţă tot mai mult în timp ce el îşi puse degetele pe 
obrajii ei, ştergându-i lacrimile îngheţate. 

— Poftim. Era vocea celeilalte fete. Dă-i să mănânce 
asta. 

Mâna lui Jacks se ridică de pe obrazul lui Evangeline. 
Apoi degetele lui se întoarseră, atingându-i şovăitoare 
buzele. Le pictă încet, cu grijă, cum o făcuse în trecut cu 
sângele lui. Dar, spre deosebire de sângele lui, asta nu 
avea un gust dulce sau amar. Nu avea niciun gust; era mai 
mult ca sentimentul de veselie care acompania momentul 
dinaintea unui sărut. 

— Antidotul funcţionează, spuse fata. 

— Asta înseamnă că pot să-i dau drumul? 

— Da, reuşi să spună Evangeline chiar în momentul în 
care fata spuse: 

— Nu, dacă nu vrei ca ea să moară. Va avea nevoie de 
contact fizic apropiat cel puţin o zi întreagă pentru ca 
leacul să îşi facă efectul. 

Evangeline avu senzaţia că fata glumea cu Jacks - 
trebuia să glumească cu el. Şi, chiar dacă nu făcea asta, 
Evangeline nu îşi putea imagina că Jacks avea să o ţină pe 
ea sau pe altcineva atât de mult timp. Şi totuşi, nu făcu 
nicio mişcare ca să îi dea drumul. 

O ţinu de parcă o făcea împotriva voinţei sale, cu corpul 
rigid şi încordat, de parcă nu ar fi vrut-o acolo şi totuşi 
braţele lui îi strângeau talia de parcă ar fi intenţionat să 
nu-i mai dea drumul niciodată. 

PARIEA A III-A 


Haosul 

CAPITOLUL 37 


Evangeline se trezi într-o pereche de braţe tari. Încercă 
să se agite ca să se elibereze, dar Jacks o ţinea strâns în 
timp ce ochii ei se deschiseră şi se obişnuiau încet cu 
lumina caldă a zilei. 

Nici măcar nu îşi dăduse seama că adormise, dar 
probabil că aţipise în braţele lui Jacks. Căldura se adună în 
stomacul ei şi i se ridică în obraji. Era o prostie să fie 
ruşinată de asta. Era să moară, dar Jacks îi salvase viaţa. 
Dacă altcineva s-ar fi deranjat atât - să o salveze de 
soldaţi, să o care prin zăpadă la miezul nopţii, să îi 
găsească un leac -, ar fi crezut că astea ar fi însemnat 
ceva. Dar, chiar dacă Jacks o ţinuse toată noaptea, braţele 
lui erau înlemnite în strânsoarea lor, iar pieptul lui era ca o 
piatră netedă lângă capul ei. Nu se încolăciseră unul lângă 
celălalt în timp ce ea dormise. Jacks o salvase doar pentru 
că avea nevoie de ea în viaţă pentru profeție. 

Ştiuse că o minţise atunci când numise profeția prăfuită 
şi îi spusese că nu trebuia să-şi facă griji în legătură cu 
Arcada Valory. Fără profeție, Jacks nu ar fi salvat-o 
niciodată şi nici nu ar fi pus-o în atâtea situaţii 
îngrozitoare. 

Evangeline încercă să se mişte, dar membrele ei erau ca 
de plumb. Putu doar să clipească pentru a se trezi din 
somnolenţă în timp ce observă, în sfârşit, restul 
împrejurimilor ei. 

O lumină blândă, de culoarea untului, se revărsa prin 
ferestrele rotunjite,  poleind fiecare suprafață a 
apartamentului surprinzător de luminos în care se trezi 
Evangeline. Pereţii erau acoperiţi cu flori în nuanţe 

îndrăzneţe de galben şi portocaliu, rafturile erau pătate cu 
sclipici, iar cărţile de pe ele erau aranjate după culoarea 
cotorului. Dar nimic nu era la fel de strălucitor ca fata 
îmbrăcată cu un halat cu paiete, care stătea întinsă pe 
divanul dungat chiar vizavi de Evangeline şi Jacks. 

— LaLa? 

— Bună, prietena mea. 

Zâmbetul LaLei era aproape incandescent. 

Deschise gura pentru a face ceea ce era politicos şi a-i 
mulţumi. Evangeline era sigură că LaLa fusese cea care îi 
dăduse leacul lui Jacks pentru a-i salva viaţa. Probabil îi 
datora mulţumiri şi lui Jacks pentru că o adusese acolo. 
Dar, cumva, nimic apropiat de nişte cuvinte de 
recunoştinţă nu îi ieşi pe gură. 

— Sunt foarte confuză. De unde vă cunoaşteţi voi doi? 

— Ea e Soarta care te-a otrăvit, îi spuse Jacks. 

LaLa îi aruncă lui Jacks o privire impresionantă. 

— De-asta te urăşte toată lumea. 

Drept răspuns, el râse ca şi cum ar fi flirtat cu ea. Aşa 
flirtau Sorţile - cu acuzaţii de crimă? Încă prizonieră în 
poala lui Jacks, Evangeline nu îi vedea faţa. Dar, din felul 
relaxat în care făcuse această afirmaţie despre Lala, 
Evangeline avu impresia că el nu credea că LaLa încercase 
să o omoare, dar că reuşise să îl omoare pe Apollo. 

Din păcate, era greu să fie sigură de ceva cu Jacks. 
Evangeline avu impresia că LaLa nu îl plăcea pe Jacks, dar 
poate era atrasă de el sau aveau un fel de legătură secretă. 
Obrajii LaLei se îmbujorară într-un fel drăguţ când se 
ciorovăiră. 

Apoi Lala îi explică lui Evangeline că, într-adevăr, ea 
era o Soartă - Mireasa Nemăritată deşi nu fu dispusă să 
dea multe detalii despre asta. Evangeline nu o învinovăţi. 
În Pachetul de Cărţi ale Destinului, Mireasa Nemăritată 
era întotdeauna înfăţişată cu un văl de lacrimi. Ea 
reprezenta respingerea, pierderea şi finalurile nefericite. 
Se părea că, spre deosebire de Jacks, LaLa putea găsi uşor 
pe cineva care să o iubească oricând voia, dar iubirea era 
condamnată să nu dureze mult niciodată. Fiecare fată se 

temea că avea să devină Mireasa Nemăritată şi Evangeline 
o compătimise, dar adevărata Lala aproape că o făcea 
invidioasă. 

Lala nu era o fată ofilită care tânjea după dragostea 
pierdută. Era cea mai îndrăzneață fată de la petrecere, 
fata care nu se temea să danseze singură sau să primească 
o pereche de fugari în casa ei când îi băteau la uşă în toiul 
nopţii. Avea magie, încredere în sine şi nu se temea să se 
certe cu Jacks. Faptul că era singură nu o făcea să pară 
singuratică, aşa cum se temuse să fie întotdeauna 
Evangeline. Ea făcea ca asta să pară o aventură, de parcă 
fiecare moment era începutul unei poveşti cu nesfârşite 
posibilităţi. 

— Lacrimile mele te-au otrăvit, spuse LaLa, dar n-am 
încercat să te omor pe tine sau pe prinţul Apollo. Am 
vândut nişte flacoane de lacrimi acum multă vreme şi cred 
că cineva a folosit unul dintre ele. Ţi-aş spune cine, dar a 
trecut atât de multă vreme de când am vândut lacrimi că 
nici măcar n-aş putea ghici unde sunt acum aceste lacrimi. 
Jur. N-am făcut rău nimănui de când am venit în Nord. Ca 
majoritatea celorlalte Sorti, am fugit până aici ca să o iau 
de la capăt - după ce am fost toate exilate din cauza lui 
Jacks. 

— Nu am fost exilate din cauza mea, o întrerupse Jacks. 

LaLa îi aruncă o privire tăioasă. 

— Poate nu ne-ai dat afară din Sud tu singur, dar am 
auzit despre unele lucruri pe care le-ai făcut surorii mai 
mici a împărătesei. Oamenii ziceau că erai obsedat de ea. 

— Devii obositoare. 

Jacks păru, dintr-odată, plictisit. Dar Evangeline simţi că 
fiecare centimetru al corpului lui tresări la menţionarea 
surorii împărătesei, fata despre care LaLa spusese cândva 
că frânsese inima lui Jacks. 

Oare asta era la baza celor ce se întâmplau între LaLa şi 
Jacks - era geloasă pe fata asta? 

— Nu mi-o amintesc, spuse Jacks tărăgănat. Şi acum 
cred că ar trebui să ne concentrăm pe trecutul fiinţei 
umane, nu pe al meu. 

Îşi luă o mână de pe talia lui Evangeline ca să îi arunce o 
hârtie în poală. 


Zvonul Zilnic 
CRIMĂ! 
de Kutlass Knighilinger 


Iubitul nostru prinţ Apollo este mort. În timp ce scriu asta, 
lacrimile îmi cad pe cerneală pentru că - din păcate - acesta nu 
este un zvon. Fiecare raport pe care l-am primit din Palatul 
Lupului, locul în care prinţul s-a căsătorit ieri, a spus acelaşi 
lucru. Înălţimea Sa a fost ucis în apartamentul nupţial. 

Vestea s-a răspândit rapid după ce plânsetul prinţesei 
Evangeline a fost auzit de fiecare paznic şi servitor. „Nu ştiam 
că un om poate plânge aşa”, mi-a spus o sursă apropiată 
prinţesei. 

Cu toate astea, nu toţi angajaţii regali sunt convinşi că jalea 
prinţesei Evangeline era reală - mai ales acum, că prinţesa a 
dispărut. 

S-a şoptit în afara Palatului Lupului că e o criminală 
seducătoare şi că a fugit cu complicele ei, Prinţul Sortit al 
Inimilor! 

Nu-mi pot imagina aşa ceva şi ştiu că şi alţii sunt de acord cu 
asta. 

Noul nostru prinţ moştenitor, Tiberius, este foarte îngrijorat 
pentru cumnata lui. Crede că ar fi putut fi răpită de adevăratul 
ucigaş al prinţului Apollo. Au fost trimişi soldaţi în Valorfell şi în 
provinciile învecinate pentru a o căuta pe Evangeline şi a o 
aduce din nou, în siguranţă, pe terenurile regale. 


Evangeline lăsă hârtia să cadă. 

Fu tentată să închidă ochii şi să se ghemuiască imediat 
ce termină de citit. Cuvintele tipărite despre Apollo păreau 
atât de reci şi făceau ca totul să pară final. Apollo era mort 
şi nu avea să-l mai vadă niciodată. Nu avea nicio şansă de 
a îndrepta lucrurile sau de a o lua de la început, aşa cum 
plănuise. Ieri, pe vremea asta, făcuseră schimb de 
jurăminte de nuntă. Apollo îi spusese că ar fi sângerat cu 
bucurie pentru ea, iar acum se temea că murise pentru ea. 

Ştia că moartea lui nu era din vina ei, dar se simţea 
responsabilă, de parcă Apollo ar fi putut fi destul de 
puternic ca să lupte cu otrava din el dacă ea nu i-ar fi frânt 
inima rupând vraja lui Jacks. 

„Apollo, îmi pare foarte rău.” 

I se strânse pieptul şi simţi o arsură în ochi, dar părea că 
îşi vărsase toate lacrimile noaptea trecută sau ar fi început 
să plângă din nou. 

Pufnind sec, se uită din nou la hârtia rece în alb şi negru 
pe care o scăpase. De data asta, cuvintele criminală şi 
seducătoare fură cele care ieşiră în evidenţă. 

Speră că oamenii nu credeau asta. Dar, dacă ar fi 
continuat să rămână cu Jacks, probabil ar fi făcut-o. 

— Vă mulţumesc amândurora că m-aţi salvat, dar 
trebuie să mă întorc la Palatul Lupului şi să-i spun lui 
Tiberius ce s-a întâmplat cu adevărat. Atât timp cât există 
o posibilitate ca oamenii să creadă că eu am făcut-o, s-ar 
putea să nu afle niciodată cine l-a otrăvit pe Apollo. 

— Eşti nebună? Jacks o răsuci pe poala lui şi se uită fix 
la ea. Nu te poţi întoarce la Palatul Lupului. Îţi garantez că 
Tiberius Acadian nu te caută pentru că îşi face griji pentru 
tine. Vrea să te găsească pentru a te învinui de crimă, ceea 
ce nu ar trebui să fie greu. Cred că nici măcar nu s-a răcit 
cadavrul lui Apollo până am auzit că v-aţi certat în 
apartamentul nuptial înainte să fie găsit mort. 

— Nu-mi place s-o spun, dar are dreptate, interveni 
Lala, luând o ceaşcă de cafea de pe o masă joasă 
încărcată cu multă mâncare şi câteva sticle goale de Apa 
Aromată Fantastică a Fortunei. Eşti o suspectă perfectă de 
crimă. Orfană, transformată în salvatoare, transformată în 
mireasă, transformată în criminală - mă mir că nu a fost 
acesta titlul lui Kutlass de azi. 

— Probabil va fi mâine, spuse Jacks. 

— Dar nu l-am omorât. Ar trebui să existe o dovadă că a 
făcut-o altcineva - poate a fost una dintre celelalte fete 
care voiau să se mărite cu el. 

Evangeline dădu să se ridice. 

Jacks îi strânse talia cu braţele, ţinând-o prizonieră în 

poala lui. 

— Lui Tiberius şi gărzilor lui nu le va păsa de dovezi 
după ce te vor prinde. Poate că Tiberius te-a otrăvit pe tine 
şi pe fratele lui ca să ia tronul. Mai are nevoie doar de o 
soţie şi atunci va fi rege. 

— Nu cred că a făcut-o, îl contrazise Evangeline. 

Ştia că fraţii avuseseră neînțelegerile lor, iar acum, că 
Apollo era mort, Tiberius era moştenitorul tronului. Dar cu 
o zi în urmă chiar avusese impresia că Tiberius ţinea cu 
adevărat la Apollo. Iar alternativa la a avea încredere în 
Tiberius era a avea încredere în Jacks. 

— Ai fi nesăbuită dacă ţi-ai pune viaţa în mâinile lui 
Tiberius, spuse Jacks. Singurul mod de a-ţi dovedi 
nevinovăția e să afli cine a făcut asta. Eu sunt cea mai 
bună opţiune a ta pentru asta. 

— Te aştepţi să cred că-ţi pasă cine e adevăratul 
criminal? 

Gura lui Jacks căpătă o expresie morocănoasă. 

— Şi eu sunt acuzat de crima asta. 

— Sunt conştientă de asta, Jacks, dar ştiu şi că Prinţul 
Inimilor a fost asociat cu crimele cu mult înainte ca prinţul 
Apollo să moară noaptea trecută. 

Jacks nu-i răspunse imediat, dar Evangeline îi simţi 
mâna pe spatele ei, strângând în pumn materialul rochiei 
ei de mireasă distruse şi trădând mai mult din frustrarea 
lui tot mai mare. 

— Ce altă alegere ai în afară de a avea încredere în 
mine? 

— Pot căuta pe cont propriu! 

Dar imediat ce spuse asta, Evangeline ştiu că nu avea să 
ajungă departe fără ajutor. 

Dar să aibă încredere în Jacks nu era o idee prea bună. 
Jacks se ţinea de cuvânt, dar făcea şi lucruri îngrozitoare, 
precum transformarea oamenilor în statui de piatră. Şi ştia 
că Jacks se oferise să o ajute doar pentru că el credea că 
ea era ţăranca transformată în prinţesă din profeția 
Arcadei Valory, ceea ce sigur ar fi făcut-o să intre în mai 
multe belele. Se întrebă dacă această profeție putea avea 

vreo legătură cu moartea lui Apollo. Era doar o coincidenţă 
că prinţul murise chiar în noaptea în care ea devenise 
prinţesa din profeție? Voia să-l întrebe pe Jacks mai multe 
despre asta. Dar simţi că nu era înţelept să aducă în 
discuţie ceva legat de Arcada Valory în faţa LaLei, pentru 
că ar fi putut să provoace o reacţie violentă. 

Evangeline nu credea că asta avea să se întâmple. Dar 
nici nu îşi imagina că Lala - sau oricare altă Soartă - ar fi 
respins Arcada Valory ca pe un simplu basm aşa cum o 
făcuse Apollo. 

Evangeline începu să tremure din cauza acelei amintiri 
cu el. Fusese atât de jucăuş, dulce şi plin de viaţă când îi 
povestise despre arcadă! Şi ar mai fi trebuit să fie în viaţă. 
Evangeline trebuia să afle cine îl omorâse şi, oricât de 
reticentă era să recunoască asta, Jacks era probabil cel 
mai potrivit - poate chiar singurul - care o putea ajuta. 

— Dacă rămân cu tine, am câteva reguli. În sfârşit, se 
îndepărtă de Jacks şi stătu cu faţa la el. Chiar dacă era 
aşezat, era atât de înalt că nu reuşi să se ridice deasupra 
lui. Ei doi nu aveau să fie niciodată egali - el întotdeauna 
ar fi avut mai multă putere decât ea. Dar asta nu însemna 
că ea era neputincioasă. De-acum înainte, vom avea un 
adevărat parteneriat. Nu mă vei lăsa în urmă şi nu vei ţine 
secrete lucrurile pe care le vei afla. Lucrăm împreună 
pentru a găsi ucigaşul lui Apollo şi a ne dovedi nevinovăția. 
Şi acesta e singurul nostru scop. Dacă bănuiesc că ai alt 
scop sau că mă minţi, voi pleca şi îi voi spune prinţului 
Tiberius exact unde să te găsească. 

— Excelent discurs! o felicită LaLa cu ceaşca ei. Faci o 
alegere foarte proastă să lucrezi cu Jacks, dar e una foarte 
nobilă. 

— LaLa, mârâi Jacks, cred că nu mai avem nevoie de 
serviciile tale. 

— Eşti în apartamentul meu! 

— Nu pentru mult timp. Soarele aproape că a apus şi... 

Vocea lui fu întreruptă de o bătaie tare în uşă. Nu era la 
uşa LaLei, dar era destul de aproape ca să se audă 
zgomotul în camera luminoasă. 

Până în acel moment, Evangeline nu prea se gândise 
unde se aflau, dar o privire pe fereastră îi arătă că erau în 
vârful unui turn apropiat de alte reşedinţe. Văzu câţiva 
soldaţi cu tunici arămii şi mantii tivite cu blană albă 
bătând la uşile învecinate. 

— O caută pe... 

— Şşş! Jacks îşi puse un deget la gură. 

Nu spuse alt cuvânt, iar Evangeline nu-l văzu nici măcar 
încruntându-se, dar, după o clipă, soldaţii începură să 
plece din turn. 

Evangeline numără doar trei, iar mişcările lor controlate 
erau mai sacadate decât ale celor doi soldaţi care o 
păziseră ieri, făcând-o să se întrebe din nou care erau 
limitele puterilor lui Jacks. Poate avusese dreptate când 
bănuise că a controla trei oameni în acelaşi timp era 
maximumul lui, cel puţin în Nord. Dar tot o speria că avea 
puterea de a-i manipula emoţiile. 

Evangeline îşi întoarse privirea din nou spre Jacks. 

— Cred că trebuie să modific discursul pe care tocmai l- 
am ţinut. 

— Nu-ţi face griji, Vulpiţo, ai fi o problemă prea mare 
pentru mine ca să vreau să te controlez. Şi suntem 
parteneri, spuse el într-un mod plăcut. Aşa că ştiu că nu 
mă vei contrazice când spun că trebuie să plecăm de-aici 
acum. 

— Pentru că se pare că accepţi noul nostru parteneriat, 
nu vei avea nicio problemă să-mi spui unde vrei să mergem 
şi de ce. 

Spre mirarea lui Evangeline, Jacks îi răspunse fără nicio 
ezitare. 

— Îi vom face o vizită lui Haos. 

LaLa se înecă cu ceaiul. 

— Haos e un monstru! 

— Credeam că Haos e o Soartă, se hazardă Evangeline. 

— Haos nu e ca noi ceilalţi. 

Lala îşi puse ceaşca jos cu atât de multă forţă, că 
porţelanul se crăpă şi ceaiul se vărsă. 

Jacks îi aruncă o privire sarcastică. 

— Încă n-ai trecut peste anumite lucruri după atât de 
mult timp? 

— Nu-l voi ierta niciodată pentru ce a făcut. 

— Ce a făcut? întrebă Evangeline. 

— Haos e un criminal, scuipă LaLa. 

— Dar e şi extrem de util, spuse Jacks, punându-şi 
picioarele încălţate cu cizme pe masa joasă. Haos e la fel 
de bătrân ca Nordul şi, spre deosebire de noi ceilalţi, n-a 
fost niciodată prins într-un pachet de cărţi de joc. A fost 
aici tot timpul, colecţionând favoruri, oameni şi informaţii. 
Dacă cineva ştie cine v-a dorit moartea ţie şi lui Apollo, 
atunci acela este Haos. El este Domnul Spionilor şi al 
Asasinilor. 

— E şi vampir, o informă LaLa sec. 

CAPITOLUL 38 


Evangeline nu ar fi trebuit să fie curioasă. Era clar că 
Lala credea că Haos era un demon. Jacks nu părea să 
creadă acelaşi lucru, dar expresia lui devenise imediat una 
de supărare când ea rostise cuvântul vampir. 

Evangeline încă voia să ştie mai mult. Voia să ştie dacă 
vampirii chiar dormeau în coşciuge, dacă se puteau 
transforma în lilieci - sau poate dragoni! Dar Jacks refuză 
să răspundă la mai multe întrebări despre Haos şi vampiri, 
în general. 

— Astea nu sunt lucruri de care să fii curioasă, o 
avertiză Jacks. Trebuie să ştii doar că vampirii se încuie în 
zori. Aşa că, dacă nu vrem să fim închişi cu creaturile alea, 
trebuie să intrăm şi să ieşim din bârlogul lui Haos cât încă 
e întuneric. 

Probabil ar fi târât-o pe Evangeline afară din apartament 
imediat după asta dacă Evangeline şi LaLa nu ar fi insistat 
că nu putea alerga prin zonă fără să mănânce sau în timp 
ce purta rochia ruptă de mireasă. 

După câteva prăjituri pentru micul-dejun, LaLa deschise 
o uşă secretă în podea. 

— Hai să te curăţăm şi să-ţi găsim îmbrăcămintea 
potrivită pentru întâlnirea cu un vampir! 

O fură pe Evangeline de la Jacks cu surprinzător de mult 
entuziasm. Era clar că LaLa îl ura pe Haos, dar părea 
destul de nerăbdătoare să o pregătească pe Evangeline 
pentru această întâlnire, ceea ce o sperie pe Evangeline de 
ce punea la cale LaLa. 

Coborârea pe nişte scări care scârţâiau fu scurtă şi 
ajunseră într-un loc întunecos care mirosea a lacrimi şi tul. 

< 215 


— Stai aici până aprind nişte felinare, cântă LaLa. 

Pocnetul chibritului întrerupse liniştea, iar lumina se 
răspândi în cameră, pâlpâind de la un felinar la altul. 
Atârnau de grinzile descoperite din tavan, legănându-se 
vesele înainte şi înapoi în timp ce aruncau o lumină caldă 
şi maronie pe o junglă de rochii. 

Rochiile aveau nuanţe de alb ca zăpada, roz perlat, 
albastru romantic şi crem proaspăt. Unele erau ca nişte 
simpli saci. Altele aveau trene elaborate sau tivuri 
acoperite cu orice, de la flori de mătase la scoici. Niciuna 
dintre ele nu arăta ca şi cum ar fi fost purtată. 

— Toate sunt de la nunțile tale? întrebă Evangeline. 

LaLa dădu din cap şi păru neobişnuit de timidă în timp 
ce îşi plimbă o mână pe o rochie alb-gălbuie cu o fustă tip 
sirenă. 

— Fac rochiile şi le vând. Câştig bine şi mă ajută cu 
dorinţele. 

— Dorinţele? 

— Ştii, Sorţile nu sunt ca oamenii. Nu împărtăşim 
aceleaşi sentimente şi unii oameni cred că suntem complet 
insensibile. Dar e exact opusul. Chipul LaLei deveni dur în 
timp ce îi zâmbi lui Evangeline într-un fel care îi aminti de 
rânjetul pervers al lui Jacks. Când simţim ceva, e intens şi 
ne macină. Ne devorează şi ne stăpâneşte. Şi cel mai 
puternic sentiment al nostru e întotdeauna dorinţa de a fi 
ceea ce am fost făcuţi să fim. Eu vreau să fiu iubită. Îmi 
doresc asta atât de tare că plâng cu lacrimi otrăvite, chiar 
dacă ştiu că, de fiecare dată când găsesc pe cineva care să 
mă iubească, nu durează niciodată - întotdeauna ajung 
singură la un altar, vărsând şi mai multe lacrimi 
blestemate. De-asta cos. 

Lala dădu drumul rochiei alb-gălbui pentru a-şi plimba 
degetele pe o rochie roz ca o petală, cu un decolteu în 
formă de inimă, tivit cu fundiţe sclipitoare. 

— Am descoperit că, dacă pot ajuta o mireasă la nunta 
ei, asta îmi satisface o parte din dorinţa de a avea o 
căsnicie proprie. Dar dorinţa e întotdeauna acolo. Acelaşi 
lucru e valabil şi pentru Jacks. 

LaLa se uită atât de fix la Evangeline că i se ridică părul 
de pe braţe. Evangeline ştia doar părţi din povestea lui 
Jacks, dar ştia ce era făcut să fie: o Soartă care îşi ucidea 
orice potenţială iubire cu un sărut. 

— Spre deosebire de mine, spuse Lala, Jacks chiar 
speră să îşi găsească adevărata iubire într-o zi. Povestea 
lui spune că există o fată care e imună la sărutul lui. Aşa că 
îmi imaginez că dorinţele pe care le simte sunt mai 
puternice decât ale mele. 

— Dacă încerci să mă avertizezi să stau departe de el, 
atunci nu trebuie să-ţi faci griji, îi spuse Evangeline. Eu şi 
Jacks nici măcar nu ne plăcem unul pe celălalt. 

— Ştiu. Dar asta nu contează. Lui Jacks nu-i place cu 
adevărat de nimeni. LaLa rupse una dintre fundiţele cu 
care se juca, stricând rochia cu o smucitură bruscă. 
Blestemul lui e sărutul lui şi, dacă simte chiar şi cea mai 
mică atracţie faţă de cineva, se va îndrepta către acea 
persoană în speranţa că ea e fata pe care sărutul lui nu o 
va ucide. Dar întotdeauna le ucide, Evangeline. 

— Lala, te asigur, Jacks nu simte nicio atracţie faţă de 
mine. Eu nu sunt o ameninţare pentru voi doi. 

— Ce? Lala râse atât de luminos încât câteva lumânări 
neaprinse se aprinseră. Oamenii sunt atât de amuzanţi! Nu 
aş fi niciodată atât de proastă încât să încep să am 
sentimente pentru Jacks. Ideea lui Jacks despre dragoste 
e... ei bine, îngrozitoare. 

— Aşadar, nu-ţi place de el? 

— Deloc. 

Părea, într-adevăr, îngrozită. 

— Atunci de ce... De ce mă avertizezi în legătură cu el? 
Şi de ce mi-ai salvat viaţa pentru el? 

Ceva asemănător suferinţei se văzu pe chipul drăguţ al 
Lalei şi lumânările care tocmai prinseseră viaţă se 
stinseră. 

— Am făcut-o pentru că suntem prietene. 

Vocea ei era aproape copilăroasă în sinceritatea ei, iar 
Evangeline se simţi vinovată şi proastă pentru că o 
judecase atât de greşit. LaLa tocmai îi spusese că emoţiile 

Sorţilor nu erau ca ale oamenilor. Evangeline trebuia să le 
înţeleagă mai bine dacă voia să încerce să le citească. Dar 
putea citi acţiunile LaLei şi acestea fuseseră cele ale unei 
prietene. 

— Înţeleg dacă te simţi altfel, acum că ştii că sunt... 
LaLa tăcu pentru a lua un văl împodobit de parcă obiectul 
putea completa fraza pe care parcă se temea să o termine. 
Nu te voi blestema şi nu-ți voi face nimic rău dacă nu vrei 
să fii prietena unei Sorţi. Oricum, blestemele nu sunt 
specialitatea mea. Eu am doar lacrimi toxice şi prea multe 
logodne. 

— Şi ai şi o prietenă, îi spuse Evangeline. Atât timp cât 
nu te deranjează că sunt o fugară care are obiceiul de a 
face înţelegeri groaznice cu Jacks. 

— Toată lumea face înţelegeri groaznice cu Jacks! ţipă 
Lala şi, brusc, Evangeline se trezi strânsă într-o 
îmbrăţişare de care nu îşi dăduse seama că avea nevoie. 
Descălţată, LaLa era cu peste cinci centimetri mai scundă 
decât Evangeline, dar îmbrăţişarea ei nu ar fi putut fi mai 
puternică. Nu vei regreta că eşti prietena mea. Vom fi 
aliate grozave, vei vedea! 

Lala începu să scoată haine din cufere şi dulapuri. 
Majoritatea pieselor erau acoperite cu solzi de dragon, 
paiete sau alte ornamente. Dar nu alese niciuna dintre 
acestea pentru Evangeline. 


— Avem nevoie de alt fel de dramatism, spuse ea. 
RE 


Când, în sfârşit, LaLa termină cu Evangeline, ea stătu 
înaintea unei oglinzi înalte şi se holbă la o reflexie care nu 
părea a ei. 

Lala acoperise părul lui Evangeline cu pudră aurie 
sclipitoare şi o îmbrăcase cu o capă cu volănaşe care, în 
loc să fie legată la gât, se ataşa de bretelele subţiri ale 
corsetului ei negru şi bine proporţionat, din dantelă, care 
ajungea până la o fustă albastră-închisă, cu mai multe 
straturi făcute din tul, care îi ajungea doar până la 
genunchi, uşurându-i mişcările şi oferind o privelişte clară 

a cizmelor negre şi îndrăzneţe din piele care îi ajungeau 
până la coapse. Lala îi oferise şi un cuţit pe care îl putea 
pune în teaca ataşată la fustă. 

Evangeline arăta ca o prinţesă fugară. Şi, chiar dacă 
exact asta era, nu fusese aşa ieri şi simţi un nod ciudat în 
stomac când îşi dădu seama că nu avea să mai fie niciodată 
acea fată. Nu mai era persoana care fusese înainte. Poate 
nu mai fusese acea fată de o vreme. În ziua în care intrase 
în biserica lui Jacks, ştiuse că orice făcea avea să o 
schimbe, iar acum vedea efectul acelei alegeri. 

Încă mai credea în dragostea la prima vedere, dar nu 
mai credea că asta însemna o iubire pentru totdeauna - 
dacă ar fi fost aşa, atunci încă ar fi fost cu Luc, trăindu-şi 
finalul fericit. Dar acum era tentată să se întrebe dacă o 
aştepta un final fericit. 

Cu câteva luni în urmă, Otravă o avertizase: „Chiar dacă 
nu mai vrei să-l vezi pe Jacks niciodată, vei gravita spre el 
până când îţi vei îndeplini înţelegerea făcută cu el”. 

lar acum era aici. Venise în Nord pentru că sperase că 
asta era şansa ei de a găsi iubire şi fericire, dar se întrebă 
dacă doar fusese atrasă spre Jacks. 

— Poate că cea mai bună deghizare ar fi o perucă 
brunetă, dar părul tău e prea drăguţ ca să fie complet 
acoperit. 

Lala mai adăugă puţin praf auriu pe obrajii lui 
Evangeline, apoi pe părul ei, ascunzând ultimele urme de 
roz rămase şi terminându-i transformarea. 

Prietena ei făcuse o treabă minunată, dar Evangeline se 
simţi puţin îngrijorată când observă felul în care capa ei se 
prindea ca să-i lase gâtul şi decolteul intenţionat dezgolite. 
Nu primise răspunsuri la întrebările ei despre vampiri de 
la Jacks şi mama ei nu îi vorbise niciodată despre ei. Dar 
Evangeline citise câteva poveşti şi în toate scria că 
vampirilor le plăcea sângele, să muşte şi, de obicei, 
preferau să sugă direct din gâturile victimelor. 

— Toată pielea asta îl va înnebuni pe Haos, spuse Lala. 
Dar, crede-mă, merită lucruri mult mai rele decât să fie 
puţin torturat. 

După asta, LaLa urcă repede scările de parcă 
transformarea lui Evangeline într-o momeală pentru un 
vampir era ceva perfect rezonabil. 

Şi Jacks se curăţase în timp ce Evangeline se îmbrăcase. 
Când ajunse din nou la etaj, îl găsi în scaunul de piele de 
lângă focul care pârâia. Îşi luase o haină cenuşie ca oţelul 
cu nasturi argintii maţi pe care nu se ştie de unde o găsise. 
Faţa lui ascuţită era proaspăt rasă şi părul îi era umed. 
Pletele albastre i se încreţeau haotic pe frunte în timp ce 
azvârlea alene un măr roz-deschis care avea culoarea 
blândă ca a cărţii din mâna lui. Îşi ridică privirea, apoi se 
uită direct la ea imediat ce intră în cameră. 

Lui Evangeline i se strânse stomacul. Îşi spuse că era 
din cauză că începea să i se facă foame şi nu din cauza 
felului în care Jacks observa încet fiecare centimetru al 
cizmelor ei negre până la coapse, al fustei ei scurtate şi al 
corsetului strâmt de dantelă care îi încingea talia şi... 

Se opri brusc când ajunse la pielea care se întindea de la 
piept până la gâtul ei. 

Îi tresări un muşchi din falcă. Culoarea ochilor era mai 
închisă. Pentru o fracțiune de secundă, arătă ca un 
criminal. 

Apoi, brusc, fără niciun avertisment, Jacks îi aruncă 
mărul şi expresia feţei i se lumină. 

— Ar trebui să iei o gustare, va fi o noapte lungă. 

Fructul roz ateriză uşor în mâinile lui Evangeline. Era 
mai greu decât ar fi trebuit să fie un măr. Dar, înainte să 
înţeleagă asta sau să se gândească la ceea ce tocmai se 
întâmplase cu Jacks, gândurile ei îşi schimbară cursul când 
observă titlul cărţii roz din mâinile lui. Retetele Nordului 
Antic: traduse pentru prima dată în cinci sute de ani. 

Era acelaşi volum care fusese pe noptiera lui Marisol. 
Evangeline nu ştiu cum reuşise să-şi amintească titlul. 
Văzuse cartea doar o dată, iar asta se întâmplase în urmă 
cu mai bine de o săptămână. Nu ar fi trebuit să şi-o 
amintească atât de bine. Dar ar fi trebuit să-şi amintească 
de sora ei vitregă până acum. 

— Am uitat de Marisol! 

— Cine-i Marisol? întrebă LaLa. 

— Sora ei vitregă, dar nu înţeleg de ce vorbim despre ea 
acum, spuse Jacks. 

Evangeline dădu din cap spre cartea din mâinile lui. 

— Volumul acela era pe noptiera lui Marisol şi m-a făcut 
să-mi dau seama cât e de lipsită de apărare. E în Palatul 
Lupului, dacă nu cumva soldaţii regali au dus-o undeva ca 
să o interogheze despre mine. 

Jacks râse. Pentru că, bineînţeles, ideea că cineva era în 
pericol era ceva amuzant pentru el. 

— Nu cred că trebuie să-ţi faci griji pentru sora ta 
vitregă. 

— Nu are pe nimeni aici în afară de mine. Dacă au luat-o 
soldaţii... 

— Sora ta vitregă poate să aibă grijă de ea însăşi, spuse 
Jacks, mai ales dacă citea cartea asta. 

— Eşti sigură că avea cartea aceea? 

Lala îşi muşcă buza în timp ce aruncă o privire 
volumului respectiv. 

Nimic nu ar fi putut arăta mai inofensiv. Materialul de 
pe copertă era de un roz drăguţ cu un titlu frumos din folie 
metalică. Arăta ca genul de volum pe care cineva l-ar 
împacheta cu o fundă şi l-ar dărui, dar Lala îl privea de 
parcă ar fi sărit din mâinile lui Jacks şi ar fi traversat 
camera ca să o atace. 

— De ce te uiţi la cartea aceea de parcă ar fi 
periculoasă? 

— Pentru că e, spuse Jacks. 

— E o carte de vrăji foarte rele, îi explică LaLa. După ce 
membrii familiei Valor au fost ucişi, aproape toată magia a 
fost Interzisă în Nord. Aşa că cei care mai voiau să o 
folosească au schimbat numele cărţilor lor de magie. E 
mult mai uşor să scapi basma curată atunci când cumperi 
sau ai cărţi despre artele interzise când nimeni nu ştie ce 
sunt. 

— Marisol trebuie să o fi cumpărat din greşeală. E 
îngrozită de magie şi adoră să gătească. 

— Nu iei cartea aia din greşeală, îi spuse Jacks. Nicio 

librărie respectabilă nu ar avea-o. 

— Atunci Marisol a ajuns din greşeală în alt fel de 
magazin, îl contrazise Evangeline. 

Se îndoise de sora ei până atunci şi era hotărâtă să nu o 
mai facă din nou. 

Evangeline ştia că Kutlass Knightlinger o acuzase pe 
Marisol că vizitase câteva magazine de vrăji din vârfurile 
turnurilor pentru a o împietri din nou pe Evangeline. Dar 
Evangeline nu era de piatră. Şi nu era moartă. Poate că 
cineva încercase să o otrăvească noaptea trecută, dar nu 
putea să creadă că fusese Marisol. Marisol nu era o 
criminală şi, dacă, într-adevăr, ar fi vrut să o omoare, 
avusese o mulţime de ocazii. 

Evangeline se uită la LaLa, care trăgea de paietele de pe 
mâneca ei, un pic ruşinată că avea cartea în posesia ei. 

— Ce tipuri de vrăji sunt acolo? Are o reţetă pentru 
otrava pe care am consumat-o? 

— Nu. Nu există vrăji care pot imita lacrimile mele. 

Evangeline simţi o mare uşurare. Atunci nu ar fi putut fi 
Marisol. 

— Dar, adăugă LaLa, dacă sora ta vitregă citeşte acea 
carte, atunci aş fi de acord cu Jacks. E departe de a fi 
neajutorată şi probabil pune ceva la cale. 

— Dar o ai şi tu şi, Jacks - tu o citeai! 

— Ceea ce demonstrează ideea. 

Jacks ridică din umeri. 

— Nu spunem că sora ta vitregă l-a ucis pe Apollo şi te-a 
otrăvit, spuse LaLa, dar s-ar putea să nu fie cine crezi că e. 

— Sigur nu e cine crezi că e, bombăni Jacks. Dar dacă 
vrei să afli dacă e implicată în crima asta sau e altcineva, 
atunci trebuie să plecăm acum şi să vorbim cu Haos. 

CAPITOLUL 39 

Părea genul de noapte în care cineva ar fi plănuit să 
întâlnească un vampir. Peste tot era o ceață umedă, 
zăpadă albă şi o lumină palidă de la o lună rătăcită undeva 
în ceața argintie. Poate că oamenii mai norocoşi spuneau 
poveşti în faţa şemineurilor calde sau erau ascunşi în 
paturi sub pături, nu îngheţau în timp ce treceau pe un pod 
dărăpănat şi ajungeau într-un cimitir izolat unde câinii 
urlau ca lupii şi un lord al vampirilor îşi ascundea curtea 
subterană. 

Evangeline tremură, iar Jacks o privi, dar nu o alină 
deloc în timp ce o rafală de vânt străbătu ceața şi afişe cu 
înfăţişarea ei fâlfâiau pe porţi şi pe copaci noduroşi. 


DISPĂRUTĂ: Prinţesa Evangeline 
Ajutaţi-ne să o găsim! 


Evangeline avu pornirea să întrebe cum fuseseră făcute 
şi puse afişele atât de repede, dar acum, că erau la 
periferia oraşului, unde i se părea că e mai în siguranţă să 
vorbească, în sfârşit, vru să îşi folosească întrebările cu 
înţelepciune. 

— Povesteşte-mi despre vampiri. 

Jacks îşi strâmbă gura dezgustat. 

— Nu-i lăsa să te muşte. 

— Deja ştiu asta. Îmi poţi spune şi altceva? Poate ceva 
util. 

— Nu există nimic util la vampiri, mormăi Jacks. Ştiu că 
poveştile îi fac să pară melancolici şi frumoşi, dar sunt 
doar nişte paraziți care sug sânge. 

Evangeline îl privi cu coada ochiului pe Jacks, dorindu-şi 
ca noaptea să nu fie atât de întunecoasă sau ca el să nu fi 
mers atât de departe de ea ca să îi fi văzut faţa mai clar. 
Mai devreme, simţise că nu prea îi îndrăgea pe vampiri, 
dar nu fusese atât de enervat şi îl apărase pe Haos în faţa 
LaLei. 

— Eşti gelos? întrebă Evangeline. 

— De ce aş fi gelos? 

— Pentru că sunt atât de curioasă. 

Jacks îi răspunse cu un râs sarcastic. 

Evangeline simţi că îi ardeau obrajii, dar nu era sigură 
că era reală respingerea lui. Jacks era obişnuit să fie cel 
mai interesant oriunde mergea. Era cel mai puternic, cel 
mai imprevizibil şi, până acum, întotdeauna îi stârnise cea 
mai mare curiozitate lui Evangeline. 

— Dacă nu eşti gelos, atunci ce ai împotriva lor? Asta a 
fost ideea ta şi nu e ca şi cum n-ai avea şi tu o legătură cu 
sângele. 

— Îmi place soarele şi să îmi controlez propria viaţă. 
Vampirii vor fi conduşi întotdeauna de setea lor de sânge. 
Fiecare dorinţă a lor e dominată de pofta de sânge. Aşa că 
încearcă să rezişti când vom fi înăuntru. Şi nu îi privi în 
ochi. 

— Ce se va întâmpla dacă îi privesc în ochi? 

— Nu face asta. 

— De ce nu? Măreţul Prinţ al Inimilor ştie atât de puţin 
despre vampiri că tot ce poate face e să mă avertizeze să 
nu... 

Jacks se mişcă înainte ca ea să poată termina. Brusc, 
stătu atât de aproape că, pentru o clipă în care inima îi 
bătu nebuneşte, îi văzu doar chipul plin de cruzime. Ochii 
lui luminoşi străluciră în întuneric, iar zâmbetul lui de 
prădător ar fi putut aparţine unui vampir dacă dinţii lui ar 
fi fost un pic mai ascuţiţi. 

— Există un motiv pentru care nimeni nu vorbeşte 
vreodată despre ei. Vocea lui deveni joasă şi morbidă. Pot 
să-ţi spun că sunt nişte monştri fără suflet. Pot să te 
avertizez că, dacă te uiţi în ochii unui vampir, va lua asta 


e 224 œ» 


ca pe o invitaţie să îţi sfâşie gâtul mai repede decât poţi 
tipa cuvântul nu. Dar nimic din toate astea nu te va speria. 
Poveştile lor sunt blestemate, dar, în loc să distorsioneze 
adevărul, ei manipulează felul în care se simt oamenii. 
Indiferent ce îţi spun despre vampiri, tu o să fii intrigată în 
loc de îngrozită. Genul tău întotdeauna vrea să fie muşcat 
sau schimbat. 

— Nu şi eu, îl contrazise Evangeline. 

— Dar eşti curioasă, o provocă Jacks. 

— Sunt curioasă în legătură cu multe lucruri. Sunt 
curioasă în legătură cu tine, dar nu vreau să mă muşti! 

Colţul gurii lui Jacks zvâcni. 

— Deja am făcut asta, Vulpiţo. 

Degetele lui reci îi găsiră încheietura mâinii şi alunecară 
pe sub marginea mănuşii ei ca să îi mângâie ultima 
cicatrice în formă de inimă frântă. 

— Norocul tău e că, indiferent de câte ori te-aş muşca, 
nu te vei transforma niciodată în ceea ce sunt eu. Dar, 
uneori, e nevoie doar de o privire a unui vampir şi eşti a 
lui. 

Jacks îi privi pielea goală care se întindea de la pieptul 
până la gâtul ei. Şi, înainte ca ea să-i poată înţelege 
expresia feţei, el îi dădu drumul încheieturii mâinii şi plecă 
ţanţoş într-un regat întunecat al criptelor şi pietrelor 
funerare. 


== 


Merseră aproape în linişte până când Jacks găsi un 
mausoleu lat acoperit cu viţe de creson demonic şi păzit de 
doi îngeri trişti din piatră. Un înger jelea deasupra unei 
perechi de aripi rupte în timp ce celălalt cânta la o harpă 
cu corzi rupte. 

Jacks trase alene de una dintre corzile rupte. După ce 
zdrăngăni câteva note fără sunet, uşa mausoleului se 
deschise alunecând. 

În mod normal, ar fi fost o poartă care să separe 
vizitatorii de sicrie, dar era alt fel de uşă. Veche, de lemn, 
cu câteva spirale decorative din fier, semăna cu câteva uşi 

pe care le văzuse în Palatul Lupului - cu excepţia găurii 
strălucitoare a cheii. O lumină ca mierea se revărsa prin 
mica formă curbată, strălucind tot mai tare cu cât se 
apropiau mai mult de uşă, pâlpâitoare, promițătoare şi 
mult mai ispititoare decât fusese uşa bisericii lui Jacks. 
Acea uşă nu voia să fie deschisă, dar aceasta voia. 

„Intră şi scapă de frig, îi şoptea. Iți voi ţine de cald.” 

Jacks îi aruncă o privire rapidă ca argintul viu. 

— Nu te lăsa orbită. Eşti inutilă pentru mine ca vampir. 

— Ei bine, atunci să sperăm că nu am să hotărăsc că aş 
prefera să fiu un vampir decât să-ţi fiu utilă. 

Privirea lui Jacks deveni tăioasă ca un pumnal. 

Evangeline încercă să nu-i zâmbească într-un fel 
răutăcios, dar un colţ al gurii i se ridică. Ştia că nu putea 
să îl tachineze pe Jacks după pofta inimii, dar doar pentru 
că îi plăcea o uşă nu însemna că avea să treacă de ea şi să- 
şi dezgolească gâtul pentru un vampir. Era încurajată şi de 
faptul că ştia că nu era atât de uşor de înlocuit cum 
încercase el să o facă să creadă că era. Avea nevoie de ea 
pentru preţioasa lui Arcadă Valory, ceea ce nu era în 
întregime liniştitor, dar avea să-şi facă griji în legătură cu 
asta mai târziu, după ce îl găsea pe adevăratul ucigaş al lui 
Apollo şi scăpa de orice bănuială împotriva ei. 

— În loc să-mi spui ce nu ar trebui să fac, ar trebui să 
depui un efort mai mare pentru a face lucruri care să mă 
facă să-mi doresc să continui să lucrez cu tine. 

— Cum ar fi să-ţi salvez viaţa? 

— Ai făcut asta pentru tine. 

— Dar tot am făcut-o. Dacă n-aş fi fost eu, povestea ta s- 
ar fi terminat. 

Jacks îşi încheie conversaţia bătând în uşă cu degetele în 
timp ce spuse: 

— Am venit să-l vedem pe Haos. 

— Stăpânul nu primeşte vizitatori în seara asta, spuse o 
voce ca o ploaie torențială, muzicală şi captivantă. 

Jacks îşi dădu ochii peste cap. 

— Spune-i stăpânului tău că Prinţul Inimilor e aici şi că 
are o datorie neplătită faţă de mine. 

Uşa se deschise imediat. 

Jacks îşi încleştă fălcile, aproape ca şi cum şi-ar fi dorit 
ca vorbele lui să nu-şi fi făcut efectul. 

Ar fi fost uşor pentru Evangeline să îl înfurie pe Jacks 
mai tare prefăcându-se că era vrăjită. Vampirul care 
deschise uşa era exact aşa cum se aşteptase. Arăta ca fiul 
unui semizeu războinic - sau ca cineva care avea o 
structură osoasă excelentă. Era îmbrăcat ca un asasin 
elegant, cu o tunică strâmtă din piele neagră şi o haină cu 
guler înalt care avea manşetele groase suflecate pe 
antebraţele lui musculoase, dezvăluind o piele atât de 
netedă că strălucea. 

Îşi aminti să nu se uite în ochii vampirului. Dar simţea 
căldura care se revărsa din el. li privi pofticios corsetul 
strâmt cu un zâmbet care îi arăta colții ascuţiţi. 

Inima ei bătea nebuneşte. 

Colţii lui se lungiră. 

„Relaxează-te. Vocea lui Jacks se auzea în mintea lui 
Evangeline. Frica îi provoacă, Vulpiţo.” 

Sângele ei continuă să circule cu repeziciune. 

„Tot nu mă poţi controla, îi răspunse ea în gând. Şi mi-ai 
zis că nu vei încerca.” 

„Incercam doar să te avertizez”, îi răspunse Jacks în 
linişte. 

Apoi, de parcă nu ar fi fost şi el un monstru, Jacks îşi 
strecură un braţ pe sub capa ei şi îi cuprinse talia, ţinând-o 
strâns şi posesiv în timp ce spuse tărăgănat: 

— Nu-ţi mai arăta colții. Eu sunt singurul care o muşcă. 

Jacks muşcă urechea lui Evangeline, rece şi ascuţit. 
Simţi înţepătura peste tot, făcându-i pielea de găină. Se 
îmbujoră. 

„Indiferent de câte ori te-aş muşca, nu te vei transforma 
niciodată în ceea ce sunt eu”, îi spusese el. lar acum o 
făcea, doar pentru a dovedi că putea. 

Evangeline vru să se retragă. 

„Nu. Jacks întinse degetele şi îi strânse talia mai tare. 
Oamenii nu au putere aici. Dacă el crede că nu te pot 
controla, o va face el şi îţi garantez că îţi va plăcea şi mai 

puţin.” 

„Tot nu trebuia să mă muşti”, se gândi Evangeline. Şi s- 
ar fi scuturat ca să se elibereze de el, dar nu era acolo ca 
să lupte împotriva lui Jacks. Era acolo pentru că Apollo era 
mort şi trebuia să afle cine îl omorâse. 

Aşa că, în loc să lupte împotriva lui Jacks, scrâşni din 
dinţi în timp ce el îi dădu drumul taliei şi o luă de mână. 

Fără să spună alt cuvânt, ghidul lor vampir îi conduse 
înainte. 

La început, holurile largi şi scările dramatice din piatră 
nu erau foarte diferite de cele mai vechi părţi ale Palatului 
Lupului. Pereţii erau acoperiţi cu opere de artă, scuturi 
străvechi şi lame de oţel care căpătaseră o nuanţă arămie 
sub cercurile grele ale candelabrelor acoperite cu 
lumânări. 

Scările îi conduseră mai adânc la subsol, unde aerul 
deveni din nou îngheţat, iar Evangeline se trezi luptând 
împotriva dorinţei de a se rezema de Jacks. Până aici, nu 
erau sicrie sau cadavre, dar auzi câteva zornăituri care 
păreau să fie de la nişte lanţuri. După câţiva paşi, i se păru 
că simte mirosul de cupru al sângelui. Şi nişte cătuşe 
atârnau între o pereche de portrete? 

După încă o scară, ghidul lor îi conduse într-o curte 
interioară plină de coloane de calcar şi flori care înfloreau 
noaptea, unde era imposibil să nu observe toate cătuşele. 
Străluceau pe pereţi şi pe coloane, lustruite şi gata de a fi 
folosite. Cătuşe pentru încheieturile mâinilor, pentru 
glezne şi gâturi erau afişate cu mândrie deasupra meselor 
de joc cu table de şah cu alb şi negru. 

Toate scaunele erau goale, dar Evangeline îşi imagină 
scene oribile cu vampiri tolăniţi pe scaune de piele, 
jucându-se cu pioni şi ture în timp ce prizonierii lor umani 
însângeraţi se zbăteau încătuşaţi. 

Disconfortul ei fu şi mai mare când ea şi Jacks fură 
conduşi din curtea interioară într-o sală de banchet. Şi 
aceasta semăna cu cele din Palatul Lupului, cu covoare 
bogate, roşii ca vinul, şi o masă imensă. Dar aici erau cuşti 
de mărimea oamenilor care atârnau printre candelabre şi, 

în loc de farfurii de argint şi şerveţele de pânză, pe mese 
erau puse mai multe cătuşe şi lanţuri care erau legate de 
lemn. 

Lui Evangeline i se făcu rău. 

Din fericire, toate cătuşele erau goale. Dar şi faptul că 
totul era gol o neliniştea. Unde era toată lumea? Şi unde îi 
ducea ghidul? 

— Mai ai curiozităţi legate de vampiri? îi murmură Jacks. 

— De ce e locul ăsta atât de gol? îi şopti Evangeline. 
Unde... 

Incremeni când ghidul lor dispăru. Se mişca mai repede 
decât o săgeată trasă dintr-un arc. Într-o clipă era la un 
metru în faţa lor, apoi dispăruse. Se repezi printr-o uşă de 
la capătul sălii cu o viteză supranaturală, lăsându-i singuri. 

— Unde s-a dus? 

— De-asta urăsc vampirii. Jacks îşi încleştă fălcile în 
timp ce privi de la uşa pe care tocmai plecase vampirul 
spre cuştile care atârnau deasupra. S-ar putea să 
trebuiască să ieşim de-aici. 

— Sunt dezamăgit, prietene, spuse un glas ca fumul şi 
catifeaua, hotărât şi uşor hipnotic. Tu m-ai învăţat cât de 
utile pot fi cuştile. 

Evangeline nici măcar nu-l văzu pe vampir intrând. Pur 
şi simplu, apăru acolo, mergând încet spre ei. Nu purta o 
haină sau o mantie, doar o armură de piele încreţită şi un 
coif înspăimântător de bronz care îi ascundea faţa, cu 
excepţia ochilor şi a pomeţilor ascuţiţi. 

— Tu eşti, şopti Evangeline. Eşti soldatul de la petrecere 
şi din turnuri. 

— Nu sunt un soldat, prinţesă. Vocea lui era mai blândă 
când vorbea cu ea, catifea pură, fără fum. Sunt Haos. Bine 
ai venit în casa mea. 

Haos apăru brusc în faţa ei, luându-i mâna acoperită cu 
mănuşă în mâna lui şi ridicând-o unde ar fi fost buzele lui 
dacă nu ar fi purtat coiful de bronz. 

Jacks ar fi încercat să o tragă mai departe, dar ea era 
doar pe jumătate atentă la el. Făcuse greşeala de a se uita 
în ochii lui Haos - deşi, imediat după ce făcuse asta, nu i se 
păru o greşeală. Cum puteau nişte ochi atât de frumoşi să 
fie o greşeală? Erau verzi ca sticla şi strălucitori, cu pete 
aurii care îi făceau să arate ca şi cum ar fi fost străpunşi 
de bucăţi rupte din stele. Sau el era o stea căzută pe 
pământ şi, dacă ea şi-ar fi pus o dorinţă, el i-ar fi îndeplinit- 
o cu o... 

— Evangeline, mârâi Jacks. 

O apucă de bărbie cu degetele lui reci şi o trase înapoi 
până când privirile lor se întâlniră. Ea voi să se întoarcă la 
ceilalţi ochi, cei frumoşi şi verzi ca sticla. Dar privirea 
aspră a lui Jacks funcţionă ca un antidot la admiraţia faţă 
de vampir, amintindu-i că privitul în ochii lui Haos nu ar fi 
dus la împlinirea dorințelor ei, ci la cătuşe, cuşti şi dinţi 
ascuţiţi care i-ar fi sfâşiat pielea. 

„Să nu mai faci asta niciodată, Vulpiţo.” 

Işi luă mâna de pe faţa ei. 

Evangeline simţi că i se înroşiră obrajii. Exact de-asta o 
avertizase. „Uneori, un vampir are nevoie doar de o privire 
şi eşti a lui.” Primul vampir fusese atrăgător aşa cum se 
aşteptase, dar parcă Haos emana ceva mai mult, ceva care 
nu fusese acolo în celelalte dăţi când se întâlniseră. Chiar 
şi acum simţea asta, tentând-o să-l mai privească o dată, să 
uite că LaLa spusese că era un monstru. 

Haos râse, tare şi cu uşurinţă. 

— Ar fi trebuit s-o pregăteşti mai bine, prietene. Pare 
deosebit de sensibilă la farmec. Sau poate doar mă place 
mai mult decât te place pe tine. 

— Mă urăşte, spuse Jacks cu plăcere. Aşa că, chiar dacă 
te place mai mult, asta nu înseamnă mare lucru. 

— Eşti sigur de asta? 

Haos îi aruncă altă privire lui Evangeline. 

O căldură nouă îi înţepă pielea. 

Erau diferite tipuri de priviri ale vampirilor. Evangeline 
încă nu era familiarizată cu toate. Încă nu putea distinge o 
privire flămândă de una seducătoare, sau privirea unui 
vampir chiar înainte de a vâna. Privirile pe care le simţise 
până acum erau doar ca o căldură, ca şi cum părţi din ea 
ar fi fost prea aproape de un foc. Simţi acea arsură venind 
dinspre Haos când el întinse braţul către ea. 

— Nu-ţi face griji, prinţesă, singurii oameni care sunt 
puşi în cuştile alea sunt cei care doresc să fie acolo. 

Evangeline încă îşi cântărea opţiunile. Mai devreme, ar 
fi fost interesant să-l ia de braţ pe Haos doar ca să-l 
enerveze pe Jacks. Acum, alegerea nu mai era atât de 
tentantă. Dar, având în vedere că erau acolo ca să obţină 
informaţii de la el, nu era sigură că era înţelept să îi refuze 
oferta. De fapt, probabil nu ar fi fost înţelept să o refuze 
chiar dacă nu ar fi vrut ceva de la Haos. 

Evangeline îi acceptă braţul. În ciuda stratului de piele, 
îl simţi mult mai cald decât pe Jacks. 

„Nu te face prea comodă, Vulpiţo. Expresia lui Jacks era 
o mască a dezinteresului, dar vocea din mintea ei era clar 
iritată. Există un motiv pentru care poartă coiful.” 

„Şi care e acela?”, îl întrebă Evangeline. 

Dar Jacks nu-i răspunse la întrebare. 

După un moment, aruncă o privire rapidă spre coiful 
înspăimântător a lui Haos. Îi zări pielea măslinie perfectă, 
dar nu îndrăzni să se uite dincolo de pomeţii lui şi chiar şi 
aceştia erau ascunşi de ţepi care ieşeau în afara coifului. 
Nu putea fi confortabil. Toată partea de jos a feţei lui Haos 
era acoperită complet, inclusiv gura lui, ceea ce, acum că 

se gândea la asta, era ciudat pentru o fiinţă care se 
presupunea că era controlată de pofta de sânge. 

El întoarse capul, iar privirea lui o arse când o prinse 
holbându-se la el. 

Îşi îndreptă repede atenţia în altă parte. 

— Nu trebuie să îmi eviţi privirea. Vocea lui catifelată se 
apropie de urechea ei, metalul cald al coifului lui 
atingându-i intenţionat tâmpla. Coiful la care te holbai e 
blestemat şi mă împiedică să muşc pe cineva. Eşti în 
siguranţă cu mine. Nu-i aşa, Jacks? 

— E prins în chestia aia de secole, confirmă Jacks. Dar 
niciodată nu vei fi în siguranţă cu el. 

Călătoriră prin altă serie de holuri ostile înainte ca Haos 
să dea drumul, în sfârşit, braţului lui Evangeline pentru a 
deschide o uşă grea de fier doar trăgând de ea cu degetele 
lui acoperite cu mănuși. 

La prima vedere, camera în care intrară ar fi putut să-i 
aparţină unui învăţat. Erau lăzi cu suluri de papirus, rafturi 
şi mese încărcate cu cărţi legate în piele, stilouri şi 
pergamente, toate scăldate în lumina caldă a lumânării 
care era destul de puternică pentru a citi la ea. Chiar şi 
aerul mirosea a hârtie amestecată cu puţin parfum de 
mahon. 

De-abia când merse să ia loc pe unul dintre scaune, 
Evangeline observă cătuşele groase de pe braţele şi 
picioarele lor, unele având ţepi urâţi care ar fi străpuns 
pielea unei persoane. Merse spre alt scaun, dar toate 
scaunele aveau aceleaşi cătuşe de rău augur. 

— Pe bune? Jacks luă una dintre cătuşe şi o învârti pe 
degete de parcă ar fi fost o bijuterie ieftină. Cam exagerezi 
cu ele. Poate ar trebui să te gândeşti mai bine la cum să-ţi 
distrezi oaspeţii ca să nu mai fie nevoie să-i legi. 

— Mă mir că eşti atât de critic, îi spuse Haos. Am auzit 
despre ce ai făcut cu prinţesa aia. Cum o chema? Diana? 

— Habar n-am despre cine vorbeşti, spuse Jacks calm, 
deşi Evangeline îl observă încordându-se la fel cum o 
făcuse când Lala spusese că Jacks fusese obsedat de 
prinţesa Donatella. 

Din păcate, Evangeline nu primi mai multe răspunsuri. 
Haos nu spuse mai multe despre subiect în timp ce merse 
spre o pereche de perdele roşii de Burgundia şi despărţi 
draperiile pe jumătate. Nu destul ca Evangeline să vadă ce 
ascundeau, deşi auzi discuţii din partea cealaltă; părea că 
nişte oameni încercau să nu vorbească prea tare în timp ce 
ecourile vocilor lor se înălţau. 

Cedând curiozităţii, Evangeline se apropie de perdelele 
despărțite. 

Părea că erau pe un balcon cu vedere la un mic 
amfiteatru. Balustrada de pe partea cealaltă a draperiilor 
era din piatră marmorată, la fel ca podeaua foarte joasă, 
unde mai mulţi vampiri şi oameni stăteau pe o mare tablă 
de şah în alb şi negru. 

Speră că jucau şahul săruturilor. Nu îşi putea imagina 
alte motive pentru care toţi vampirii erau îmbrăcaţi în roşu 
ca sângele, iar oamenii erau îmbrăcaţi în alb şi stăteau pe 
părţi opuse ale tablei. 

Mulţi dintre acei oameni ar fi părut atrăgători sau 
puternici în alte împrejurări, dar, în comparaţie vampirii, 
păreau obosiţi şi îmbătrâniţi. Umerii lor nu erau la fel de 
drepţi, iar părul lor era mai lipsit de strălucire; diferitele 
lor nuanţe de piele nu străluceau ca piatra şlefuită. 

— Sper că ştiţi cu toţii, le strigă Haos celor de jos, că am 
ajuns să vă consider pe mulţi dintre voi familia mea şi sper 
că soarta voastră va fi mai bună decât a lor. Noroc. 

Mişcarea erupse în amfiteatru. 

— Ce fac? 

Mâinile lui Evangeline strânseră balustrada de marmură 
în timp ce privea vampirii traversând podeaua în formă de 
tablă de şah cu viteze ameţitoare. Roşul ca sângele se 
ciocni cu albul în timp ce fiecare vampir găsi un om, iar 
Evangeline deja îşi dădea seama că niciunul dintre ei nu 
avea să sărute. 

— Practica asta nu e cam arhaică? întrebă Jacks. 

Lăsă cătuşele scaunului să cadă ca să li se alăture la 
balustrada balconului. Dar nu păru deloc amuzat de scena 
de jos. Dacă Evangeline nu l-ar fi cunoscut aşa bine, ar fi 

crezut că Jacks era îngrijorat. Strânse balustrada aproape 
la fel de tare ca ea în timp ce vampirii îşi dezgoliră colții şi 
muşcară gâtul fiecărui om de pe podea. 

CAPITOLUL 41 


Suspine, ţipete şi câteva mormăituri crude umplură 
amfiteatrul. 

— Opreşte-i! ţipă Evangeline. 

— Niciunul dintre ei nu s-ar bucura dacă aş face asta, 
spuse Haos. Toţi oamenii au aşteptat noaptea asta. 

— De ce ar vrea cineva aşa ceva? 

Evangeline privi neputincioasă cum lanţurile zornăiră şi 
câteva cuşti de mărimea unui om fură coborâte pe podeaua 
ca o tablă de şah. 

O fată cam de vârsta ei, cu bucle lungi roşcate şi arămii, 
se luptă cu vampirul care o muşcase în timp ce el o 
împinse întruna dintre cuşti şi o închise cu un lacăt greu. 

Peste tot se auzea metalul care zăngănea şi rugăminţile 
îndurerate în timp ce unii oameni erau târâţi afară din 
amfiteatru. Alţi oameni umpleau restul cuştilor, care apoi 
fură ridicate din nou spre tavan. Orice idei romantice 
despre vampiri care îi mai rămăseseră lui Evangeline 
dispărură atunci. 

— Dă-le drumul, ceru ea. 

Ar fi făcut ceva îngrozitor de nesăbuit atunci, cum ar fi 
fost să apuce orice putea fi folosit ca o armă şi să arunce 
acel lucru spre cuşti, dar mâna lui Jacks alunecă pe 
balustradă şi îşi împleti degetele cu ale ei. Nu o ţinu pe 
loc, doar o ţinu de mână, şocând-o ca să tacă. 

— Nu vrei ca vreunul dintre ei să iasă din cuşcă, spuse 
Haos. Părea puţin amuzat, dar era greu să fie sigură de 
asta când coiful lui de bronz îi ascundea aproape toată 
expresia. 

— Aceasta e faza finală a procesului nostru de iniţiere 

pentru a se alătura Ordinului Spionilor şi Asasinilor. Există 
două tipuri diferite de muşcături de vampir. Putem muşca 
un om doar ca să ne hrănim din el. Sau ne putem infecta 
muşcăturile cu venin de vampir pentru a transforma un om 
într-un vampir. Fiecare om de pe podeaua aceea a primit o 
muşcătură infectată cu venin. 

— Aşadar, toţi se transformă în vampiri acum? 
Evangeline riscă să arunce o privire spre cuşti. Prizonierii 
zgâlţâiau barele ca să rupă lacătele, părând aproape 
sălbatici. Dar păreau mai atrăgători decât înainte. Pielea 
lor strălucea. Mişcările lor erau iuți şi, chiar dacă era 
încâlcit şi cu sânge, părul lor strălucea ca nişte perdele de 
mătase. 

— Veninul le-a vindecat imperfecţiunile umane, dar nu 
vor deveni vampiri dacă nu vor bea sânge de om înainte de 
răsărit, spuse Haos. La răsărit, veninul de vampir va 
dispărea. Până când se va întâmpla asta, viitorii vampiri se 
vor lupta din răsputeri să iasă din închisorile lor şi să se 
hrănească. Cei care reuşesc să se elibereze din cuştile lor 
şi să bea sânge de om vor deveni vampiri desăvârşiţi şi 
membri ai ordinului nostru. 

— Ce se întâmplă cu ceilalţi? întrebă Evangeline. 

— Ar trebui să fii mai îngrijorată că voi doi sunteţi 
singurii oameni de aici. Aşa că poate vrei să scurtezi restul 
acestei întâlniri. Dorinţa de a muşca prima dată e 
copleşitoare. O numim foame, dar, de fapt, e durere. 

Haos tăcu destul ca Evangeline să nu audă nimic altceva 
în afară de zăngănitul cuştilor. 

Apoi simţi un val de căldură în gâtul şi în pieptul ei care 
o anunţă că Haos era cu ochii pe ea. Fierbinte, flămând 
ŞI... 
Jacks îşi drese glasul. 

Haos îşi feri privirea. 

Evangeline respiră, dar nu prea adânc. 

— Poate că viitorii vampiri nu au întreaga putere a unui 
vampir, continuă domol Haos, dar dorinţa intensă de a se 
hrăni şi a supravieţui poate compensa asta uneori. 
Întotdeauna reuşesc să scape unu sau doi dintre ei. 

O scânteie purpurie sclipi în vederea periferică a lui 
Evangeline. Fata cu buclele roşii şi arămii era într-o cuşcă 
nu prea departe de balcon, doar că acum părul ei arăta ca 
nişte flăcări şi nu mai părea deloc neajutorată în timp ce 
degetele ei se strângeau în jurul barelor şi scotea limba ca 
să îşi lingă buzele. 

Evangeline se trezi strângând mai tare mâna lui Jacks, 
simțindu-se recunoscătoare că nu îi dăduse drumul. 

Haos îşi înclină capul, iar privirea i se îndreptă spre 
mâinile lor unite. 

— Interesant. 

— Devine obositor. 

Jacks dădu drumul mâinii lui Evangeline şi se întoarse 
încet în apartamentul cărturăresc, unde gălăgia viitorilor 
vampiri şi zăngănitul cuştilor nu erau atât de deranjante. 

Haos şi Evangeline îl urmară. Vampirul se aşeză pe un 
scaun mare de piele, singurul fără cătuşe. Le făcu semn 
spre alte scaune, dar Evangeline alese să stea în picioare. 
Ştiind cât de repede se puteau mişca vampirii, nu voia să 
stea pe un scaun de care încheieturile mâinilor şi gleznele 
ei puteau fi legate foarte uşor. 

— Vrem să ştim cine l-a ucis pe Apollo, spuse Jacks. 

Haos îşi ridică privirea spre Evangeline. 

— Am auzit că tu ai făcut-o, când eraţi în pat, în... 

— N-am făcut-o eu, îl întrerupse ea. 

— Asta e dezamăgitor. Voiam să-ţi ofer o slujbă. 

— Nu sunt o criminală, spuse Evangeline. Altcineva mi-a 
otrăvit soţul. 

— Voiam să aflăm dacă vreunul dintre oamenii tăi au 
fost angajaţi pentru treaba asta, adăugă Jacks. 

Haos se lăsă pe spate în scaunul lui de piele şi îşi uni 
degetele în formă de V cu uşurinţa lentă a cuiva care nu 
trebuia să îşi facă griji din cauza viitorilor vampiri turbaţi 
care se luptau să scape din cuştile lor. Sau voia să-i facă 
să-şi piardă timpul. 

— Îmi datorezi ceva, îi aminti Jacks. 

— Relaxează-te, vechi prieten, voiam să spun că nimeni 
nu a venit la noi pentru treaba asta, spuse Haos în cele din 

urmă. Dar îmi amintesc... acum vreo săptămână, cred că 
era seara după Noaptea Nesfârşită, maestrul meu de 
poţiuni a primit o cerere rară pentru o sticlă de ulei 
malefic. 

— Ce e uleiul malefic? întrebă Evangeline. 

— E o metodă de ucidere foarte eficientă, îi răspunse 
Haos. Nu e foarte populară pentru că e nevoie de o 
anumită abilitate pentru a lucra cu ea. Majoritatea 
substanţelor au acelaşi tip de efect la fiecare om, făcându- 
le uşor de detectat şi instrumente proaste ale morţii. Dar, 
dacă ai vraja şi puterile supranaturale de a combina uleiul 
malefic cu sângele, lacrimile sau părul persoanei pe care 
vrei să o ucizi, e toxic doar pentru acea persoană. 

Evangeline se încordă, gândindu-se la ultima dată când 
îl văzuse pe Apollo, cu pieptul acoperit cu o substanţă 
sclipitoare care arăta ca uleiul. 

— Cine a cerut otrava? spuse Jacks. 

— Nu am fost acolo când s-a făcut cererea, spuse Haos. 
Ştiu doar că a fost făcută de o femeie şi aş pune pariu că e 
o vrăjitoare. E nevoie de o mare putere şi de o vrajă pentru 
a combina ingredientele cum trebuie. 

Evangeline se gândi imediat la Marisol şi la cărţile ei de 
bucate magice. Dar de ce ar fi vrut Marisol să îl omoare pe 
Apollo? Apollo îi oferise o nouă casă şi îi reparase 
reputaţia. De asemenea, nu avea niciun sens ca Marisol să 
se deranjeze să procure o substanţă rară care să aibă efect 
doar asupra prinţului şi apoi să otrăvească o sticlă de vin 
cu ceva care putea ucide pe oricine bea din ea. Dacă nu 
cumva doi oameni încercaseră să comită o crimă. 

Dar asta nu însemna că Marisol era implicată. 

Matroana Fortuna deja încercase să o ucidă o dată pe 
Evangeline. Dar Kutlass scrisese că matroana suferise din 
cauza unei căzături care îi provocase pierderi de memorie, 
făcând-o un suspect improbabil. 

— Poţi să ne spui şi altceva despre femeia care a 
cumpărat uleiul? întrebă Evangeline. 

Haos se jucă cu un lanţ care îi atârna la gât şi dădu din 
cap. 

— Dacă asta e tot ce ai, nu îţi anulează datoria, spuse 
Jacks. Ar trebui să plecăm. 

— Stai. 

Evangeline încă era cu ochii pe lanţul de la gâtul lui 
Haos. Nu îl observase până atunci. Când stătuse drept pe 
armura lui de piele, lanţul şi medalionul de la capătul lui se 
camuflaseră. Dar acum că lanţul era în mâinile lui Haos, 
Evangeline văzu medalionul învechit destul de clar ca să 
distingă simbolul de pe el - capul unui lup care purta o 
coroană. Acelaşi simbol care fusese ars în uşa bibliotecii, 
uşa în spatele căreia erau încuiate toate cărţile despre 
familia Valor. 

Poate era doar o coincidenţă. Dar i se părea un indiciu. 
Poate că Haos nu fusese capabil să identifice ucigaşul lui 
Apollo, dar dacă ştia ceva despre Arcada Valory şi ce 
fusese încuiat dincolo de ea? Ştia că nu îl vizitau pe vampir 
pentru asta, dar era motivul pentru care Jacks îi sabotase 
cursul vieţii. 

— De unde ai medalionul acela? îl întrebă ea. 

Haos se uită în jos de parcă nici măcar nu ar fi fost 
conştient de obiectul cu care se jucase. 

— L-am luat de la Wolfric Valor. 

— Nu avem timp pentru asta, mârâi Jacks. 

Un trosnet impresionant se auzi din amfiteatru. Căzuse o 
cuşcă pe podea. 

Toţi vampirii din cealaltă cameră aplaudară. 

Evangeline se uită spre balcon. Viitorul vampir din cuşca 
ce tocmai căzuse mai avea până rupea lacătul, dar, având 
în vedere felul în care se lupta cu el, trăgând cu degetele 
în timp ce mârâia neînfricat, Evangeline nu credea că 
tânărul avea să mai rămână închis multă vreme. Trebuiau 
să plece în curând, dar Haos tocmai spusese că luase 
medalionul de la gâtul lui de la Wolfric Valor. 

Haos trăise pe vremea familiei Valor. Jacks îi spusese lui 
Evangeline că Haos era la fel de bătrân ca Nordul, dar nu 
realizase implicaţia acelei informaţii până acum. 

Probabil că i se vedea pe faţă entuziasmul. 

Lângă ea, Jacks deveni încordat ca o coardă de arc. 

Atunci Haos spuse: 

— Dacă eşti curioasă în legătură cu familia Valor, pot să- 
ti spun orice vrei să ştii. Am fost acolo şi îmi amintesc 
adevărul. 

„Nu. Vocea lui Jacks îi clocoti în cap şi, măcar o dată, 
expresia lui crudă se potrivi cu vorbele lui. Nici să nu te 
gândeşti la asta.” 

Mai multe cuşti zăngăniră în fundal. 

— Nu te va costa mult, spuse Haos. Am să-ţi răspund la 
orice întrebare în schimbul unei muşcături. 

— Credeam că nu-ţi poţi da jos coiful. 

— Încearcă să ne facă să rămânem ca viitorii lui vampiri 
să aibă o pradă de urmărit, spuse Jacks. 

Dar Evangeline nu avu nevoie de un avertisment de la 
Jacks ca să ştie că era un târg necugetat. Glumise cu Jacks 
o dată despre faptul că ar face un târg cu altă Soartă, dar 
nu ar fi făcut aşa ceva din nou. Era destul de rău că îi mai 
datora lui Jacks un sărut; nu voia să-i datoreze nimic 
acestui vampir. 

— Mulţumesc pentru ofertă, dar cred că prefer să plec 
înainte ca viitorii tăi vampiri să se elibereze. 

Haos lăsă medalionul să cadă şi se rezemă pe spătarul 
scaunului. 

— Dacă reuşeşti să scapi şi te răzgândeşti, poţi să te 
întorci oricând, prinţesă. 

— Eu... 

Jacks nu îi dădu şansa de a termina răspunsul înainte să 
o scoată pe uşă. 

Coridoarele regatului subteran al lui Haos erau mai 
întunecate decât şi le amintea. Jumătate din lumânări se 
topiseră, acoperindu-i pe ea şi pe Jacks cu umbre şi fum în 
timp ce treceau grăbiţi prin primul coridor. 

— Promite-mi că nu-l vei lăsa niciodată să te muşte, 
spuse Jacks. 

— Nu va trebui să fac asta vreodată dacă-mi spui ce vrei 
din Arcada Valory. 

— Credeam că voiai ca parteneriatul ăsta să fie despre 
găsirea ucigaşului lui Apollo, nu despre celelalte scopuri 

ale mele. 

Tonul lui Jacks se înăspri când ajunse la sala de mese în 
care erau toate cuştile. 

Evangeline auzi zgomotul de lanţuri înainte să intre. Nu 
uitase de cuştile de acolo, dar nu se aşteptase ca toate să 
fie pline cu viitori vampiri disperaţi. 

Groaza îi strânse pieptul ca o mână cu gheare de fiecare 
dată când unul dintre ei o striga. 

— Am să te fac nemuritoare dacă îmi descui cuşca! 

— Am să te muşc doar un pic, îi promise altul. 

— Unor oameni le place să fie muşcaţi. 

— Eva... tu eşti? 

Vocea asta avea un timbru mai liniştitor decât celelalte, 
iar sunetul ei cunoscut o făcu pe Evangeline să-şi simtă 
bătăile inimii în gât. 

Luc. 

Nu mai auzise vocea lui Luc de câteva luni, dar suna 
exact ca a lui, dacă nu cumva un pic mai frumoasă. 

Trebuia să fie un fel de truc de-al unui vampir. 

— Nu te opri din mers. 

Jacks o trase de mână. Dar ar fi trebuit să o tragă mai 
tare. Ar fi trebuit să îşi folosească puterea de Soartă 
pentru că, deşi mintea lui Evangeline era de acord cu 
Jacks, inima ei omenească o făcu să se oprească, să îşi 
elibereze mâna dintr-a lui Jacks, să ridice privirea spre 
cuşca de deasupra şi să-şi privească în ochi prima iubire. 

CAPITOLUL 42 


Ceva ud picură de pe obrazul lui Evangeline. Plângea, 
dar nu ar fi putut să spună de ce. Nu ştia dacă emoţiile ei 
erau sparte şi curgeau peste tot din cauza tuturor 
evenimentelor care se întâmplaseră sau dacă era din cauza 
vederii lui Luc, cândva iubit, încuiat într-o cuşcă, 
holbându-se în jos, la ea, cu ceva ca adoraţia şi groaza. 

— Chiar tu eşti, spuse Luc. 

Apucă barele cu două mâini frumoase şi închise la 
culoare, dar nu îşi luă ochii de la ea. Şi nicio putere din 
lume nu ar fi putut să o forţeze să îşi ia ochii de la el. Nu 
era farmecul de vampir sau petele aurii sclipitoare din 
irisurile lui pe care nu îşi amintea să le fi văzut înainte. 
Ochii lui nu mai erau exact aşa cum îi ştia, dar nu erau nici 
complet diferiţi. Încă erau incredibil de căprui şi calzi, ca 
în amintirile pe care încercase să le ignore, dar nu putuse 
să le uite. 

— Eva, trebuie să-ţi povestesc atât de multe! Dar am 
nevoie să mă ajuţi să ies din cuşca asta - dacă nu evadez 
până în zori, mă vor omori. 

— De ce eşti aici? îi şopti ea, cu inima bătând atât de 
tare că îi era greu să vorbească. 

Părea un răspuns sucit la o dorinţă. „lată băiatul de care 
ţi-a fost dor luni de zile, dar acum ar putea muri şi, dacă 
încerci să-l ajuţi, tu ai putea muri.” _ 

— Vulpiţo, spuse Jacks. Trebuie să ne mişcăm. lţi va 
spune orice trebuie ca să iasă din acea cuşcă şi să te 
muşte. 

— Nu! Nu ţi-aş face rău niciodată. Vocea lui Luc era mai 
răstită decât şi-o amintea, era disperată. Eva, te rog, nu 

pleca. Ştiu că trebuie să fii îngrozită, dar nu te voi muşca 
dacă mă laşi să ies - nu vreau să fiu vampir. Am venit aici 
doar pentru că mi s-a spus că veninul de vampir e cel mai 
puternic leac din lume şi că îmi poate şterge cicatricile şi 
rănile. 

Fiecare centimetru al pielii lui era perfect, mai frumos 
decât în toate amintirile ei. Era prea frumos ca să fie 
adevărat. Nu-i venea să creadă că avusese cândva 
cicatrici. lar Evangeline vru să-i spună că nu i-ar fi păsat 
dacă ar fi avut cicatrici pe tot corpul - de fapt, le-ar fi 
preferat în locul acestei versiuni prea strălucitoare a lui. 
Dar Luc continuă înainte ca ea să poată să spună ceva. 

— Asta e tot ce mi-am dorit, să fiu vindecat. Eu... 

Privi prin camera plină de violenţă şi cuşti. 

Ceilalţi viitori vampiri rămaseră nemişcaţi pentru scurt 
timp. Priviră dialogul cu o atenţie fascinată, inumană. 
Evangeline nu voia să creadă că Luc era ca ei. În vocea lui 
era o emoție pur omenească. Dar, când îl cercetă dincolo 
de privirea lui, arăta ca ceilalţi, cu sângele uscat care îi 
păta gâtul cald, închis la culoare, şi cămaşa albă. 

— Nu vreau asta, jur. 

— Minte. 

Jacks o apucă pe Evangeline de încheietura mâinii şi o 
trase. 

Nu îl putea învinui. Aceasta era singura cameră plină cu 
oameni care erau aproape vampiri. Dar Luc încă nu era 
vampir. 

— Eva, o rugă Luc. Ştiu că ai toate motivele să mă 
urăşti. Ştiu că ţi-am frânt inima. Dar am fost blestemat. 

Strânsoarea lui Jacks pe încheietura mâinii lui 
Evangeline alunecă. 

— Ai spus blestemat? întrebă ea. 

Şi, brusc, Luc nu i se mai păru produsul denaturat al 
unei dorinţe. I se păru un adevăr pe care se temea să-l 
atingă. Evangeline se simţise pe jumătate nebună în 
ultimele luni, întrebându-se dacă Luc chiar era blestemat 
sau dacă născocise ideea unui blestem ca un mod de a 
supravieţui respingerii lui. 

Mâna rece a lui Jacks trase din nou de mâna ei, alt 
avertisment că era timpul să plece, dar Evangeline îl 
ignoră. 

— Cum ai fost blestemat? îl întrebă ea. 

Luc îşi luă mâna de pe o bară ca să şi-o treacă prin păr, 
un gest cunoscut şi foarte uman care o făcu să simtă încă 
un junghi în inimă. 

— Nu mi-am dat seama până în noaptea asta, până când 
veninul de vampir a fost în mine şi mi-a limpezit brusc 
minţile. Nu-ţi pot descrie cum a fost înainte. Tot ce ştiu e 
că m-am putut gândi doar la sora ta vitregă. Ea a fost 
motivul pentru care am venit aici - trebuia să fiu perfect 
pentru ea. După ce am fost schilodit de lup, nu aveam 
cicatrici sexy... 

— Tocmai a zis cicatrici sexy, spuse Jacks tărăgănat. 
Chiar asculţi aşa ceva? 

— Şşşt, sâsâi Evangeline. 

— După ce am fost atacat, spuse Luc, sora ta vitregă s-a 
uitat la mine o dată şi a fugit din casă. Am încercat să o 
vizitez când mi s-au mai vindecat rănile, dar nici măcar nu 
mi-a răspuns la uşă. Am încercat să-i scriu, dar nu mi-a 
răspuns la scrisori. 

— Ea mi-a spus că a fost invers. 

El dădu din cap indignat. 

— E o mincinoasă. Dacă Marisol mi-ar fi scris, nu aş fi 
putut să-i ignor scrisorile chiar dacă aş fi vrut. Eram 
disperat să fac orice ca să o am. Eram obsedat. A început 
în aceeaşi zi în care am cerut-o în căsătorie. Am intrat în 
casă să te văd pe tine, dar Marisol a fost cea care m-a 
întâmpinat. Mi-a luat haina şi îmi aduc aminte că mi-a 
atins uşor gâtul cu degetele. După aceea, nu m-am putut 
gândi decât la ea. 

Tonul lui deveni dezgustat. 

Era exact cum crezuse Evangeline. Nu fusese nebună 
sau disperată. Luc o abandonase şi îi ceruse lui Marisol să 
se însoare cu el doar fiindcă era blestemat. Se înşelase 
doar în privinţa persoanei care făcuse vraja. Nu era mama 
ei vitregă, era Marisol. 

Evangeline se simţi ca şi cum ar fi primit un pumn în 
stomac. Crezuse că Marisol era altă victimă, o inocentă, 
cea de la care trebuia să îşi ceară iertare. În tot acest timp, 
Evangeline se simţise foarte vinovată pentru că îi 
distrusese viaţa lui Marisol, dar, dacă asta era adevărat, 
atunci Marisol fusese cea care îi dăduse viaţa peste cap lui 
Evangeline. 

Nu voia să tragă concluzii pripite. Dar văzuse cărţile de 
vrăji ale surorii ei vitrege, fusese avertizată de Jacks, de 
ziare, iar acum de Luc, care nu ştiuse niciodată că 
Evangeline credea că el era blestemat. 

— Când am fost muşcat în noaptea asta, am simţit că, 
pentru prima dată după câteva luni, am putut să gândesc 
liber. Ochii lui Luc străluciră când se uită în jos, la ea. În 
sfârşit, mă simt din nou ca mine însumi. Dar apoi am fost 
târât în cuşca asta şi acum nu voi mai ieşi niciodată viu din 
ea dacă nu mă ajuţi. Dacă eşti speriată, nu trebuie să o 
descui. Doar dă-mi una dintre armele de pe zid şi pot rupe 
lacătul singur. Apoi îţi voi dovedi că nu vreau să fiu 
vampir. Doar pe tine te vreau, Eva. 

— Nici măcar să nu te gândeşti la asta, spuse Jacks. 

— Dar... Se holbă încă o dată la Luc, printre gratii. Nu-l 
pot lăsa aşa. 

— Evangeline, uită-te la mine. Jacks îi strânse obrajii cu 
mâinile lui reci şi o privi în ochi într-un fel brutal de parcă 
ar fi putut rupe vraja pe care Luc o aruncase asupra ei. 

Dar nu era fermecată de un vampir. Nu ştia dacă o parte 
din ea încă îl iubea pe Luc. Sentimentele ei erau 
amestecate şi haotice. Chiar atunci, simţea, în primul rând, 
nevoia de a supravieţui. Dragostea părea un lux 
îndepărtat. Dar nu putea pleca de lângă Luc şi să-l lase 
acolo să moară. Era o victimă în toate astea. El era cel 
vrăjit, apoi împietrit, atacat de un lup şi acum pus într-o 
cuşcă. 

— Parţial, e vina mea, îi şopti ea lui Jacks. 

— Nu, nu e. Ţi-am mai spus, nu am avut nicio legătură 
cu lupul. 

Jacks vorbi încet, dar ferm. 

Dar, chiar dacă Jacks spunea adevărul, asta nu schimba 
ceea ce trebuia să facă ea. 

Se eliberă din mâna lui. 

Ceea ce se întâmplă după aceea fu o confuzie ciudată. 
Evangeline încă voia să creadă că nu era vrăjită, dar poate 
era puţin hipnotizată, şi nu de farmecul unui vampir. 
Simţea întoarcerea speranţei ei. 

Evangeline ştia că Luc nu putea redeveni niciodată 
băiatul care fusese, şi nici ea nu mai era fata care fusese. 
Acea fată ar fi crezut că revederea lui Luc însemna că ceva 
minunat avea să se întâmple, că ar fi avut, până la urmă, 
un final fericit. Dar tot ce garanta această întâlnire era că 
ar fi avut un final diferit. Încă trebuia hotărât ce fel de 
final, dar sigur ar fi fost mai bun decât acesta. Chiar dacă 
Luc nu era finalul ei fericit, nu putea să lase ca povestea 
lor să se termine aici, cu el în această cuşcă şi ea fugind. 

Evangeline găsi o sabie scurtă, albastră, pe perete, cu 
un mâner greu şi o lamă lustruită; părea destul de 
puternică pentru a rupe un lacăt, dar nu era prea grea ca 
să o ridice. 

Ceilalţi viitori vampiri ţipară, cerând arme şi promițând 
tot felul de lucruri în schimb. Incepuseră să se lupte din 
nou cu cuştile lor, umplând sala de mese cu o cacofonie de 
sunete violente în timp ce Evangeline se urcă pe un scaun 
şi îşi folosi ambele mâini ca să ridice sabia deasupra 
capului ei. 

Luc apucă lama, fără să-i pese că îi tăia mâinile. 

— Mulţumesc, Eva. Îi zâmbi, dar nu era zâmbetul strâmb 
şi băieţesc de care se îndrăgostise. Buzele i se traseră 
înapoi deasupra colţilor albi şi ascuţiţi care creşteau mai 
lungi. 

— Plecăm acum. 

Jacks o luă de mână îndemnând-o să coboare de pe 
scaun şi să se pună în mişcare. 

Se auzi un pocnet, făcând-o să se împiedice când începu 
să fugă. 

Luc deja rupsese lacătul cu mânerul armei. Uşa cuştii lui 
era deschisă şi se bălăbănea. Era liber, sălbatic şi cea mai 

mare greşeală pe care o făcuse ea vreodată. 

— Îmi pare rău, Eva. 

Luc sări pe podea, făcând un arc grațios, îşi dezgoli 
colții şi se aruncă după ea. 

Jacks o împinse din calea lui înainte ca ea să se poată 
mişca. Cu viteza fulgerului, se repezi în faţa ei ca un scut. 

Luc nu avu timp să-şi schimbe direcţia, iar dinţii lui se 
înfipseră în gâtul lui Jacks, făcându-i o ruptură 
dezgustătoare. 

— Nu! 

Evangeline ţipă şi se duse cu greu spre sabia aruncată 
pe care i-o dăduse lui Luc. Simţi că arma era mai grea 
decât fusese cu câteva momente în urmă. Dar nu părea 
necesară. 

În timpul de care avu nevoie ca să apuce sabia, Jacks 
prinsese capul lui Luc între mâinile lui - şi, cu o răsucire 
rapidă, îi rupse gâtul. 

Prizonierii de deasupra huiduiră şi şuierară toţi când 
prima iubire a lui Evangeline căzu pe podea. 

— L-ai... ucis, se bâlbâi ea. 

— M-a muşcat, mârâi Jacks în timp ce sângele cu pete 
aurii îi picura din rana de la gât. Aş vrea să-l fi omorât. Dar 
n-am făcut-o. E un vampir desăvârşit acum. Singurul mod 
prin care poate fi omorât odată pentru totdeauna e să-i tai 
capul sau să-i înfigi un ţăruş de lemn în inimă. 

Jacks întinse mâna după sabia din mâinile lui 
Evangeline. 

Ea strânse arma mai tare. O parte din ea ştia că ar fi 
trebuit să-i dea drumul. Luc nu mai era Luc al ei. Il 
muşcase pe Jacks şi ar fi muşcat-o şi pe ea. Dar Luc nu îl 
omorâse pe Jacks. 

— Nu te voi lăsa să-i curmi viaţa, spuse Evangeline. Luc 
e primul băiat pe care l-am iubit şi nu sunt responsabilă 
pentru alegerile lui, dar asta nu s-ar fi întâmplat dacă nu 
m-ar fi întâlnit pe mine. Lasă-l să trăiască şi voi pleca fără 
alte opriri sau certuri. 

Aruncă sabia şi întinse mâna spre mâna lui Jacks. 

El se dădu înapoi, nelăsând-o să-l atingă, dar nu o 

contrazise. Nu-i spuse nimic. 
î Se 


Evangeline şi Jacks plecară în linişte, aşa cum veniseră. 
Se chinui să ţină pasul cu paşii lungi ai lui Jacks în timp ce 
zăngănitul lanțurilor şi al cuştilor continuă să-i 
urmărească, dar tăcerea lui începea să o stânjenească. 

Jacks nu era genul care să vorbească doar de dragul de 
a vorbi, dar Evangeline nu putea scăpa de senzaţia că era 
ceva mai mult decât tăcere între ei. În urmă cu câteva 
minute, îi salvase viaţa. Sărise între ea şi Luc fără să stea 
pe gânduri. Ştia că Jacks avea nevoie de ea în viaţă din 
cauza profeţiei Arcadei Valory, dar acţionase dintr-un 
instinct pur. Se temuse pentru ea când fusese ameninţată. 

Dar acum nici nu se uita la ea. Îi scrâşneau dinţii în timp 
ce urca scările, falca îi era încleştată, ochii priveau fix, 
degetele îi erau albite. 

Avea dureri din cauza muşcăturii? Era o pată de sânge 
pe gâtul lui palid, dar nu era mult. Luc nu îi făcuse o rană 
prea adâncă lui Jacks. Dar îl muşcase. Probabil că Jacks 
încă era nervos din cauza asta. 

Dar asta nu părea tocmai corect. Evangeline îşi aminti 
felul în care Jacks aproape îi scăpase încheietura mâinii 
mai devreme, când Luc îi spusese că fusese blestemat. 
Jacks fusese şocat atunci. Fusese surprins să afle că Luc 
chiar fusese vrăjit? Sau... fusese altceva? Oare Jacks 
fusese tulburat că Evangeline aflase, în sfârşit, adevărul 
despre Luc? Luc spusese că Marisol îl blestemase, dar 
dacă ea nu realizase asta de una singură? 

Evangeline avu, brusc, o senzaţie de rău peste toate 
celelalte. 

— Tu l-ai blestemat? întrebă Evangeline. Ai făcut un târg 
cu Marisol şi l-ai vrăjit pe Luc ca să... 

— Poţi să te opreşti aici, o întrerupse Jacks. i-am mai 
spus ce cred despre sora ta vitregă. Nu am făcut un târg 
cu ea şi nu am să fac niciodată. 

— Atunci de ce ai fost atât de speriat când Luc a 
dezvăluit că a fost vrăjit? 

— A fost un moment nepotrivit - şi, când e vorba de el, 
nu mai ai niciun pic de rațiune. Jacks aproape că mârâia 
cuvintele prin fălcile încleştate. Pentru majoritatea 
oamenilor, eu sunt cel mai rău lucru care li se poate 
întâmpla. Dar nu şi pentru tine. E ca şi cum ai vrea ca 
băiatul ăla să te distrugă şi e doar un om - sau a fost până 
când l-ai ajutat să se schimbe. 

Evangeline voia să-l contrazică. Nu îi păsa că Jacks avea, 
evident, dreptate în legătură cu Luc şi că îl credea că nu 
făcuse un târg cu Marisol - ceea ce îi dădea un neaşteptat 
sentiment de uşurare. Dar Jacks nu trebuia să fie atât de 
crud din cauza asta doar pentru că ea nu putea scăpa de 
sentimente aşa cum o făcea el. Ştia că sentimentele 
profunde aveau un dezavantaj; puteau sta în calea logicii şi 
a raţiunii. Dar anihilarea emoţiilor era o trădare la fel de 
mare. 

Evangeline îşi vărsă frustrarea pe trepte, grăbind pasul 
ca să treacă de Jacks în timp ce urcară pe altă scară. In 
cele din urmă, ajunseră la nivelurile în care cătuşele nu 
mai atârnau pe pereţi, iar Evangeline nu mai putu auzi 
sunetele disperate ale viitorilor vampiri. 

Şi totuşi, încă simţea, din când în când, ceva ca o 
muşcătură caldă pe gâtul ei. De obicei, plana chiar 
deasupra pulsului. Dar atunci o simţi în ceafă. 

Urcă repede câteva trepte şi ajunse pe un palier bine 
luminat unde, în sfârşit, văzu pragul luminos al uşii pe care 
puteau ieşi afară. Dar arsura din ceafa ei devenea 
imposibil de ignorat. 

Şi de ce nu-l mai auzea pe Jacks? 

— Jacks... 

Evangeline amuţi când se întoarse. 

Jacks era foarte aproape. Prea aproape. Putea să-i 
şoptească. Ar fi trebuit să-l audă chiar în spatele ei, dar 
era ciudat de tăcut. Şi înfăţişarea lui se schimbase. 

— Părul tău... 

Albastrul dispăruse. Era auriu din nou, strălucitor, 
luminos şi absolut magnific. Nu ar fi trebuit să se holbeze - 
nu era niciodată o idee bună să se holbeze la Jacks. Dar 

era imposibil să-şi ia privirea de la el. Pielea lui era 
îmbujorată şi ochii îi erau mai luminoşi, de un albastru 
radios ca safirul. Arăta parţial ca un înger, parţial ca o stea 
căzută. 

— Evangeline... Nu te mai uita la mine aşa. Faci totul 
mult mai greu. 

Jacks vorbi printre dinţii încleştaţi, dar tot îi zări incisivii 
ascuţiţi care acum arătau, brusc, ca nişte colţi. 

„Există două tipuri diferite de muşcături de vampir, 
spusese Haos. Putem muşca un om doar ca să ne hrănim 
din el. Sau ne putem infecta muşcăturile cu venin de 
vampir ca să transformăm un om într-un vampir.” 

Inspiră adânc. Luc nu îl muşcase pe Jacks doar ca să se 
hrănească. 

— Te-a infectat cu venin. 

CAPITOLUL 43 


Jacks făcu un pas în spate, ciudat de tăcut, cizmele lui 
din piele nefăcând niciun zgomot pe podeaua de piatră. 

— Ar trebui să plec, îi spuse el, cu colții lungindu-i-se în 
timp ce vorbea. 

Evangeline deveni foarte conştientă de sângele care îi 
circula rapid prin vene şi de bătăile inimii ei. Dacă l-ar fi 
revăzut pe Luc, ar fi folosit o sabie. Poate nu ar fi fost 
capabilă să îl decapiteze, dar sigur l-ar fi tăiat. 

— De ce nu pleci? 

Nările lui Jacks se umflară, iar Evangeline simţi încă un 
junghi cald deasupra pulsului, slăbind scurta vrajă sub 
care fusese. Jacks nu era parţial un înger căzut; era pe 
punctul de a deveni ceva mult mai rău. 

Işi strânse degetele de la picioare în cizme, luptând 
împotriva dorinţei de a se retrage încet sau a o lua la fugă. 
Dacă Jacks o muşca, s-ar fi transformat într-un vampir. El 
ura vampirii şi nici ei nu-i plăceau prea mult. Dar, dacă îl 
părăsea acum, iar el găsea alt om înainte de răsărit, nu 
ştia dacă ar fi putut să se controleze la fel de mult cum 
părea să o facă lângă ea. 

Jacks rămase nemişcat. Singurele părţi din el care se 
mişcau erau pupilele, dilatându-se până când ochii lui fură 
aproape negri. Ochii lui Luc nu făcuseră asta. Dar Luc nu 
fusese o Soartă când fusese infectat. 

— Vrei să fii vampir? îl întrebă Evangeline. 

— Nu, scuipă Jacks. Nu vreau să fiu vampir, dar vreau să 
te muşc. 

Pielea lui Evangeline se încălzi peste tot. 

Jacks scrâşni din dinţi, părând furios pe ea pentru că 

încă mai era acolo. 

— Ar trebui să pleci, îi repetă el. 

— Nu te las aşa. 

Evangeline căută cătuşe la intrare. 

— Nu o să mă legi de un zid. 

Jacks se uită urât la ea. 

— Ai o sugestie mai bună? 

Ecoul unui strigăt înspăimântător de victorie se auzi de 
mai jos. Probabil se eliberase alt viitor vampir. Zgomotul 
sună ca şi cum venea de destul de departe din subsol, dar 
Evangeline se întrebă dacă viitorul vampir putea simţi 
unde era ea, dacă era cumva conştient că era un om prin 
apropiere. 

— Cât de bun ţi-e simţul mirosului? întrebă ea. 

Jacks îşi umflă nările din nou. 

— Miroşi a teamă şi... 

Ceva imposibil de înţeles îi sclipi pe chip. Dar orice avea 
să spună după aceea fu întrerupt de alt sunet de jos, ca un 
tunet care urca pe scări. 

Fără să mai scoată un cuvânt, amândoi se repeziră spre 
ieşire. 

Afară, noaptea rece de iarnă era aproape prea 
luminoasă. Luna ieşise din ascunzătoarea ei din spatele 
norilor pentru a-i oferi o atenţie deosebită lui Jacks, 
luminându-i falca perfectă, genele lungi şi gura 
bosumflată. Arăta ca o mâhnire diafană. Tot simţea dorinţa 
de a întoarce capul şi a-l zări încă o dată şi ştia că acesta 
era farmecul vampirilor. Atracția inevitabilă a frumuseţii 
periculoase şi a puterii. 

— De ce nu fugi? o întrebă el. 

— Având în vedere felul în care te uiţi la mine, îmi 
imaginez că mă vei urmări sau vei găsi alt om şi nu te vei 
simţi vinovat dacă-l vei muşca. 

„Nu m-aş simţi vinovat nici dacă te-aş muşca pe tine.” 

Evangeline nu ştiu dacă vocea din mintea ei era o 
ameninţare, o lipsă de autocontrol a lui Jacks sau un 
avertisment că nu mai avea timp. 

— Ar trebui să pleci, îi repetă el. 

Ea îl ignoră şi cutreieră din nou cimitirul întunecos. O 
idee disperată, dar probabil inspirată îi trecu prin minte 
când zări un mausoleu acoperit cu viţe înflorite de 
lacrimile îngerilor care străluceau albe ca laptele sub 
lumina lunii. 

— Acolo. Îi arătă cu degetul construcţia. Vom intra 
înăuntru. Familiile plantează lacrimile îngerilor când vor 
să apere cadavrele celor dragi de spiritele demonice. Ştia 
pentru că făcuse asta pentru părinţii ei. Mausoleul acesta 
e acoperit cu planta asta, ceea ce înseamnă că poate sunt 
şi alte mijloace de protecţie înăuntru - cum ar fi o poartă 
cu un lacăt care să ţină sicriele în siguranţă. 

Un muşchi din gâtul lui Jacks zvâcni. 

— Vrei să mă închizi într-un sicriu? 

— Nu într-un sicriu, doar de partea cealaltă a porţii şi 
doar până în zori. 

— Nu e nevoie să fiu închis. Pot să mă controlez. 

— Atunci de ce-mi tot spui să fug? 

Îşi ridică privirea ca să o întâlnească pe cea a lui Jacks. 

După o fracțiune de secundă, Jacks o împinse în cel mai 
apropiat copac. Spatele ei se lovi de lemn, pieptul lui febril 
apăsă pe al ei, iar el îşi duse mâinile la gâtul ei, arzând ca 
focul pe pielea ei. 

— Jacks, gâfâi Evangeline. Dă-mi drumul. 

Se îndepărtă la fel de repede cum o apucase. 

Ea se lăsă în jos pe copac din cauza forţei dezlănţuirii 
lui. Când se îndreptă, el mergea încet spre criptă. 

Evangeline îşi frecă gâtul în timp ce îl urmări. Nu o 
strânsese atât de tare, dar încă îşi simţea pielea arsă de 
atingerea mâinilor lui. 

— Credeam că vampirii sunt reci. 

Iar Jacks era întotdeauna rece. 

— Veninul de vampir e fierbinte, mai ales când sunt 
flămânzi. 

Jacks mârâi când trase şi deschise uşa mausoleului. 

Aşa cum bănuise ea, această cameră fusese construită 
de superstiţioşi. Nişte torţe aprinse tot timpul atârnau pe 
pereţi, oferind căldură şi aruncând o lumină pe o poartă de 


e 253» 


fier de la podea până în tavan care separa orice vizitatori 
doritori de sicriele din patru pietre din partea opusă a ei. 

— Ce facem acum? zise Jacks pe un ton dur. 

Evangeline se apropie repede de poartă. Nu recunoscu 
toate simbolurile protectoare care fuseseră sculptate, dar 
barele păreau destul de groase ca să-l ţină pe Jacks, cel 
puţin încă vreo câteva ore, până răsărea soarele. Îşi dori 
ca lacătul de la poartă să fie mai puternic. 

— Vezi vreo cheie atârnată de perete? întrebă ea. 

— Nu. Vocea lui Jacks era încordată. Apoi de-abia se 
auzi, încearcă cu mâinile. Înţeapă-ţi un deget ca să scoţi 
sânge şi cere-i uşii să se deschidă. 

Evangeline se învârti. 

Jacks stătea lipit de cel mai îndepărtat zid, cu pielea de o 
nuanţă dureroasă de alb. 

Nu făcu greşeala de a-l privi din nou în ochi, dar aruncă 
o privire la faţa lui şi îi fu clar că de-abia se controla. 

Plănuise să-l întrebe dacă doar încerca să o facă să verse 
sânge, dar se gândi că era mai bine să nu mai piardă 
timpul. Înţepându-şi degetul într-unul dintre formele mai 
ascuţite ale porţii, stoarse o picătură de sânge şi apăsă 
repede pe lacăt. 

— Deschide-te, te rog. 

Funcţionă repede, ca prin magie. Lacătul se despică, uşa 
se deschise larg, iar Evangeline rămase cu gura căscată. 

— De unde-ai ştiut că asta va funcţiona? întrebă ea. 

Jacks se mişcă prea repede ca Evangeline să-l vadă. 

— Nu e nici timpul şi nici locul potrivit ca să vorbim 
despre asta, spuse el de partea cealaltă a porţii, apoi o 
închise trântind-o. 

Uşa pe care tocmai o deschisese se închise cu un clic 
scurt, făcând-o dureros de conştientă de cât de puţine 
lucruri stăteau între ea şi Jacks. Şi el părea conştient de 
asta. Intrase de bunăvoie în cuşcă, dar acum privea lacătul 
ca un hoţ, gândindu-se la toate modurile în care îl putea 
rupe. 

Dacă Jacks hotăra că voia să evadeze din închisoarea lui, 
Evangeline nu credea că ar fi trebuit să facă un mare efort. 

Trebuia să găsească un mod de a-i distrage atentia. 

Putea să-l întrebe despre ceva ce i se părea interesant. 
Voia să-l întrebe mai multe despre lacăt şi de ce îl 
deschisese sângele ei. Dar el deja închisese acel subiect. 
De asemenea, se întreba dacă nu cumva ştia deja 
răspunsul - dacă abilitatea ei de a deschide în mod magic 
lacătul avea vreo legătură cu Arcada Valory. Când Apollo îi 
povestise despre profeția care încuiase arcada, îi spusese 
că atunci când fiecare vers al ei era îndeplinit, ar fi creat o 
cheie care ar fi deschis arcada. Dacă ea era cheia? 

Era posibil aşa ceva? Sau toate evenimentele nebuneşti 
din această noapte o afectau pe Evangeline şi îi dădeau 
iluzia că avea puteri magice? Doar că nu i se păru o iluzie 
când îşi aminti cum fusese de fiecare dată când trecuse 
printr-o arcadă. Toate îi şoptiseră - cuvinte care aveau mai 
mult sens dacă ea era cheia prorocită. 

„Suntem foarte încântați că ne-ai găsit. 

Te-am aşteptat. 

Ai fi putut să mă descui şi pe mine.” 

Simti un fior incomod. Nu voia să aibă nimic de-a face cu 
Arcada Valory. Cu siguranţă, nu voia să fie cheia ei, chiar 
dacă această abilitate tocmai îi salvase viaţa. Deşi, dacă 
voia să rămână în viaţă, trebuia să-l ţină ocupat pe Jacks. 

Din fericire, Evangeline nu ducea lipsă de întrebări. În 
special una o măcina de ceva vreme. 

— Spune-mi ce s-a întâmplat între tine şi prinţesa 
Imperiului Meridian, cea pe care Haos şi LaLa au pomenit- 

o mai devreme. Donatella. 

— Nu. Glasul lui Jacks era vitriol pur. Nu vreau să 
vorbesc despre ea. Vreodată. 

Acest subiect avea să fie perfect. 

Mai devreme, Jacks doar tresărise, apoi îşi mascase 
repede expresia feţei oricând era menţionată prinţesa. Dar 
ori avea probleme cu autocontrolul, ori veninul de vampir 
îi făcea emoţiile mai puternice. Evangeline simţi din nou 
presiunea privirii lui Jacks, dar nu mai era pe gâtul sau pe 
pulsul ei. Era o căldură care dansa pe tot corpul ei. 

— Ghinion, Jacks. Evangeline îşi încrucişă braţele pe 
piept în timp ce el umbla încoace şi-ncolo în cuşca lui. Ai 
nevoie de ceva care să te distragă, aşa că ai putea să 
vorbeşti despre prinţesa Donatella. Nu-mi pasă dacă-mi 
spui cât de mult o urăşti sau cât de mult o iubeşti. Poţi să 
cânţi versuri despre cât e de drăguță sau despre culoarea 
părului ei. 

Jacks scoase un sunet înăbuşit care putea fi de departe 
înrudit cu râsul. 

— Nu e genul de fată despre care se cântă. 

Şi totuşi, ceva se schimbă în glasul lui, deveni mai blând, 
şi Evangeline avu o senzaţie ciudat de incomodă că el chiar 
ar fi cântat despre fata aceea. 

— Prima dată când am întâlnit-o, m-a ameninţat că o să 
mă arunce dintr-o trăsură zburătoare. 

— Şi de-asta ţi-a plăcut de ea? îl întrebă Evangeline. 

— Tocmai o ameninţasem cu moartea. 

Spuse asta ca şi cum ar fi flirtat. 

— Jacks, asta e o poveste de dragoste îngrozitoare. 

— Cine a spus că a fost o poveste de dragoste? Tonul lui 
deveni din nou caustic. Evangeline crezu că nu avea să mai 
vorbească. Spre mirarea ei, el continuă. Când ne-am 
întâlnit din nou, am sărutat-o. 

Felul în care spuse „am sărutat-o” era ca felul în care 
altcineva ar fi spus că înjunghiase pe cineva în spate. Nu 
exista niciun dor şi niciun romantism în asta, confirmând 
că Jacks avea o definiţie anormală a iubirii. Şi totuşi, 
cumva, gândul că Jacks o sărutase pe prinţesă o făcu pe 

Evangeline să simtă o strângere de inimă dureroasă. 

— Ai sărutat-o pentru că ai crezut că era adevărata ta 
iubire? 

— Nu. Aveam nevoie de ceva de la ea şi i-am spus că 
sărutul meu ar ucide-o dacă nu-mi dădea ce voiam. 

— Stai. Zici că sărutul tău nu e mortal dacă nu vrei să 
fie? 

— Ai grijă, Vulpiţo, pari curioasă. Dar nu ar trebui să fii. 
Jacks se opri din mers şi bătu darabana cu degetele lui 
lungi pe poarta de fier. Am minţit-o pe Donatella. Sărutul 
meu e întotdeauna mortal. l-am încetinit inima în aşa fel 
încât să nu moară imediat, dar viaţa ar fi trebuit să i se 
încheie în câteva zile, fie că făcea sau nu ce voiam eu. 

— Atunci de ce n-a murit? 

— Probabil pentru că inima mea a început să bată, spuse 
Jacks nepăsător, de parcă ar fi fost un mic detaliu care ar fi 
putut fi uşor omis în poveste, când existau poveşti întregi 
dedicate inimii lui Jacks care nu bătea şi legendarei fete 
care, într-un final, avea să o facă să bată din nou - 
adevărata şi unica lui iubire. 

Evangeline simţi din nou ceva îngrozitor de dureros 
agitându-se înăuntrul ei. Nu că ideea că această fată era 
adevărata iubire a lui Jacks ar fi trebuit să o doară. Nici 
măcar nu îi plăcea de Jacks. Nu ar fi trebuit să fie 
deranjată de faptul că altă fată făcuse să bată inima lui 
Jacks. Ar fi trebuit să se bucure că prinţesa nu murise. 
Poate că lui Evangeline doar îi părea rău pentru Jacks 
pentru că deja ştia că povestea asta nu se termina cu bine. 

— Ce s-a întâmplat după aceea? 

— Conform poveştilor, ea trebuia să fie unica şi 
adevărata mea iubire, confirmă Jacks. Vocea lui era 
sarcastică, dar nu ascundea suferinţa care îi întrerupea 
cuvintele sau îi înăsprea trăsăturile. Bineînţeles, cum 
probabil deja ai ghicit, asta nu a funcţionat. Niciodată nu 
m-a iertat pentru acel prim sărut. S-a îndrăgostit de 
altcineva, apoi m-a înjunghiat în inimă cu propriul meu 
cuţit. 

Evangeline inspiră tremurând, incapabilă să-şi 

imagineze cum ar fi simţit cineva aşa ceva, mai ales Jacks, 
a cărui motivaţie ca Soartă era să îşi găsească unica şi 
adevărata iubire. 

Evangeline putea înţelege acea dorinţă. De fapt, o 
înţelegea mult mai bine decât voia să recunoască. Voia să 
spună că niciodată nu riscase să ucidă pe cineva din 
dragoste. Dar făcuse un târg cu Jacks care împietrise toţi 
participanţii la o nuntă, blestemase un prinţ şi, în cele din 
urmă, o condusese aici. Continua să creadă că Jacks sau 
soarta se juca cu viaţa ei. Dar propriile ei alegeri 
discutabile o făcuseră să pornească pe această cale. 

Cu Luc, îşi spusese că acţiona din dragoste. Dar nu era 
adevărat. Nu făcea alegeri iubitoare, făcea alegeri 
compromiţătoare pentru că voia iubire. Nu Luc era 
slăbiciunea ei, ci iubirea. Nici măcar iubirea, ci ideea 
acesteia. 

De aceea simţise anumite părţi din povestea lui Jacks 
atât de dureros înăuntrul ei. Nu pentru că îl voia pe Jacks. 
Nu îl voia pe Jacks. Voia doar ca cineva să o dorească aşa 
cum o dorise Jacks pe această fată. Şi nu voia ca asta să se 
întâmple din cauza unei vrăji sau a unui blestem. 
Evangeline voia o iubire adevărată destul de puternică 
pentru a rupe o vrajă, ceea ce era exact ceea ce voia şi 
Jacks. 

işi rezemă capul de poarta întunecată de fier, iar 
Evangeline avea să-şi amintească pentru totdeauna felul în 
care arăta atunci. Încă era de o frumuseţe nespusă, care îi 
tăia respiraţia, dar era frumuseţea tragică a unui cer din 
care cădea fiecare stea. Părul lui era ca o furtună aurie. 
Ochii lui erau un haos argintiu şi albastru. Moartea pe care 
o văzuse în prima noapte în Valorfell nu mai era, dar acum 
înţelegea de ce fusese acolo, de ce păruse incapabil să 
ofere alinare sau bunătate. Fata care trebuia să fie unica şi 
adevărata lui iubire îl înjunghiase, la propriu, în inimă. 

— Îmi pare rău că Donatella te-a rănit atât de mult, 
spuse Evangeline. Şi vorbea serios. Îşi imagina că probabil 
Jacks omitea câteva lucruri, dar credea că suferinţa lui era 
adevărată. Poate că poveştile sunt greşite şi te aşteaptă 

altă iubire adevărată. 

Jacks râse batjocoritor. 

— Spui asta pentru că acum crezi că tu poţi să fii aceea? 
O privi pe Evangeline printre bare, aproape indecent. 
Vulpiţo, vrei să mă săruţi? 

Simţi un nod nou şi îngrozitor înăuntrul ei. 

— Nu, nu asta spuneam. 

— Nu pari prea sigură. Poate nu-ţi place de mine, dar 
pun pariu că ţi-ar plăcea dacă te-aş săruta. 

Privirea lui se îndreptă spre buzele ei şi simţi căldura 
care i se întinse pe gură ca la începutul unui sărut. 

— Jacks, termină, îi ceru ea. De fapt, nu voia să o sărute. 
Doar o tachina, ca să-şi abată atenţia de la durere. Ştiu ce 
faci. 

— Mă-ndoiesc de asta. Zâmbi, arătându-şi gropiţele în 
timp ce îşi plimba limba peste vârful unui incisiv foarte 
ascuţit şi lung, părând, brusc, gânditor. Poate nu ar fi atât 
de rău să rămân aşa. Îmi cam plac ăştia. 

— Îţi place şi lumina zilei, îi aminti Evangeline. 

— Probabil aş putea trăi fără soare dacă l-aş da la 
schimb pentru alte lucruri. Îşi înclină capul. Mă-ntreb... 
dacă aş deveni un vampir adevărat, poate că sărutul meu 
nu ar mai fi fatal. I se lungiră colții. Ai putea să mă laşi să 
te muşc şi am încerca şi asta. 

Simţi altă căldură înţepătoare, de data asta chiar sub 
falca ei, apoi pe încheietura mâinii şi în alte câteva locuri 
intime pe care nu s-ar fi gândit vreodată că cineva le-ar 
muşca. 

Evangeline se înroşi de la gât la claviculă. 

— Nu vorbim despre muşcături, spuse ea furioasă. 

— Atunci despre ce ar trebui să vorbim? 

Privirea lui Jacks se întoarse la buzele ei şi mai multă 
căldură se strecură între ele când se îndepărtară una de 
cealaltă. 

Evangeline inspiră adânc. Poate se înşelase mai 
devreme. Poate că el voia să o sărute. Dar asta nu însemna 
nimic. Era clar că încă era obsedat de prinţesa Donatella. 
lar LaLa spusese că blestemul lui Jacks era sărutul lui - 

dacă exista chiar şi cea mai mică atracţie, el ar fi fost 
tentat să sărute. Dar asta nu însemna că avea sentimente 
reale pentru acea persoană. 

— Sunt curioasă, întrebă ea. Dacă ai abilitatea de a 
controla oamenii, de ce n-ai folosit-o ca să o faci pe 
prinţesă să te iubească? 

Zâmbetul sarcastic al lui Jacks dispăru. 

— Am făcut-o. 

— Şi ce s-a întâmplat? 

— Cred că rândul meu a trecut, spuse el tăios. Acum e 
rândul tău. Şi vreau să-mi povesteşti despre Luc. 

Evangeline se crispă. Chiar nu voia să discute despre 
Luc acum, după ceea ce tocmai se întâmplase, şi nu cu 
Jacks, care o tachinase din cauza lui din momentul în care 
îl întâlnise. 

— Te rog, pune-mi altă întrebare. 

— Nu. Eu ţi-am răspuns la întrebări. Să-mi răspunzi şi 
tu. 

— De ce vrei să ştii ceva despre Luc? Tocmai ai văzut 
cum se termină povestea aia. 

— Spune-mi cum a început. Jacks îi arătă un colţ de 
zâmbet vesel fals. E clar că povestea ta a început mai bine 
decât a mea. Ce te-a făcut să te îndrăgosteşti atât de 
nebuneşte de el încât să fii dispusă să te rogi la mine? 

Evangeline inspiră adânc. 

— Nu mai trage de timp, Vulpiţo, sau aş putea să-mi 
aduc aminte cât de mult mă doare pentru că mă gândesc 
doar la cum să-ţi gust sângele. 

Jacks lăsă privirea în jos. 

Valul de căldură îi atacă pieptul, direct deasupra inimii 
şi, de data asta, îl simţi ca pe o muşcătură, nu ca pe un 
sărut. 

— Bine. Luc a fost alături de mine când a murit tata. 

— De-asta te-ai îndrăgostit de el? 

— Nu... Cred că l-am iubit înainte de asta. Fu tentată să 
spună că îl iubise de când îl văzuse prima dată, dar Jacks 
sigur ar fi ridiculizat-o pentru asta. La început, mi s-a 
părut chipeş. Incă-mi aduc aminte că acel clopoțel din faţa 

uşii magazinului a sunat cu două secunde înainte de a intra 
el prima dată, de parcă şi el ar fi crezut că era special. 

— Sau încerca să te avertizeze să stai departe de el, 
mormăi Jacks. 

— Vrei să continui sau nu? 

Jacks mimă închiderea buzelor. 

Evangeline nu crezu că asta avea să dureze. Dar o 
surprinse făcând un efort sincer de a o asculta politicos. 

Observă că degetele lui Jacks erau albe pentru că ţinea 
pumnii strânşi, iar fălcile lui păreau incomod de încleştate 
- se chinuia mai mult acum că nu vorbea -, dar sări pe unul 
dintre sicriele de piatră şi stătu cu picioarele încrucişate 
ca un copil căruia i se spunea o poveste. 

Evangeline se întrebă dacă ar fi trebuit să stea în 
picioare în caz că trebuia să fugă. Dar poate că el ar fi fost 
mai relaxat dacă ea îi oglindea acţiunile. Atentă, se aşeză 
pe pământul rece şi umed, odihnindu-şi picioarele obosite. 

— Am crescut lucrând în magazinul de curiozităţi al 
tatălui meu. L-am adorat - mi s-a părut că era casa mea 
mai mult ca orice alt loc din lume. Dar am petrecut atât de 
mult timp acolo că n-am avut prieteni apropiaţi în afara lui 
până când l-am întâlnit pe Luc. La început, am crezut că 
doar îi plăceau ciudăţeniile. Apoi, într-o zi, a intrat şi nu a 
cumpărat nimic. Mi-a spus că voia doar să mă vadă şi nu 
era prea mândru sau speriat ca să recunoască asta. 

— Şi... o îndemnă Jacks. 

— Atunci am ştiut că îl iubeam. 

— Tot ce-a făcut a fost să-ţi spună că îi plăcea de tine? 
Jacks părea dezamăgit. Asta a fost măreţul lui gest? Alţi 
băieţi n-au fost drăguţi cu tine? 

— Mulţi tineri au fost drăguţi cu mine şi Luc a făcut şi 
alte gesturi măreţe. 

Jacks se încruntă. 

— Povesteşte-mi despre aceste gesturi măreţe. 

Evangeline se agită pe pământul rece şi încercă să îşi 
bage picioarele mai confortabil sub ea. Jacks credea că 
fiecare relaţie avea nevoie de un gest magnific care să o 
valideze. 

— Jacks, nu fiecare iubire trebuie să aibă o poveste 
grozavă. Începutul iubirii mele cu Apollo a fost ca o 
poveste de dragoste de vis, dar ai văzut cât de rău s-a 
terminat. 

— Aşadar, spui că te-ai mulţumi cu o iubire plictisitoare 
dacă s-ar termina cu bine? 

— Da. Aş accepta cu bucurie un final fericit 
neinteresant. 

Jacks zâmbi afectat. 

— Nu, n-ai face asta. Nu ai fi fost fericită cu Luc şi sigur 
nu pentru totdeauna. Voi doi nu vă potriviţi. Nu e nici pe 
jumătate la fel de puternic ca tine. Nici măcar nu a ezitat 
înainte să încerce să te muşte. Şi nu ar fi împietrit ca să te 
salveze. 

— N-ai de unde să ştii asta. 

— Ba da, ştiu. Întotdeauna există un mod de a dezlega 
un blestem. Imediat ce ai băut din cupa lui Otravă, ea s-a 
umplut din nou. Nu am stat să explic regulile, dar ar fi 
apărut pe o parte a cupei. Luc ar fi putut să te salveze 
dacă ar fi vrut. 

Mâinile lui Evangeline începură să tremure. Nimeni nu îi 
spusese asta. 

— Asta nu înseamnă nimic. Luc era sub influenţa unei 
vrăji de iubire a lui Marisol. 

— Ar fi putut s-o rupă, îi spuse Jacks răspicat. Dacă te-ar 
fi iubit cu adevărat, vraja ar fi putut fi ruptă. Am mai văzut 
întâmplându-se aşa ceva. 

— Opreşte-te, Jacks! 

Evangeline se ridică în picioare. Era destul de rău să ştie 
că făcuse atât de mult pentru iubire; nu voia să audă că 
Luc nu o iubise niciodată cu adevărat. 

— Vulpiţo, nu încerc să fiu crud, eu... 

— Nu, Jacks, exact asta faci. Asta faci tot timpul. La asta 
se şi aşteptase, dar era prea obosită ca să mai suporte aşa 
ceva. Poate făcuse alegeri discutabile pentru iubire, dar 
Jacks făcea rău oamenilor intenţionat, de plăcere. Ştii, 
poate adevăratul motiv pentru care Donatella te-a 
înjunghiat în inimă şi a ales să iubească pe altcineva nu a 

fost doar acel prim sărut aproape fatal pe care i l-ai dat. 
Poate a fost incapacitatea ta de a înţelege orice emoţii 
care sunt cât de cât umane. 

Jacks tresări. Evangeline ar fi putut jura că obrajii lui se 
umplură de dungi îmbujorate. 

Se simţi un pic vinovată, dar nu se putu opri. 

— Pun pariu că nu ţi-ai cerut niciodată scuze pentru că 
ai sărutat-o. Şi acesta probabil nici nu e cel mai rău lucru 
pe care l-ai făcut. Adică ideea ta de romantism e să săruţi 
o fată şi apoi să aştepţi să vezi dacă moare sau nu? Ştiu că 
poveştile spun că merită să moară pentru săruturile tale, 
dar cum pot spune asta dacă moare toată lumea? Cine a 
scris acele poveşti? Tu le-ai scris, ca să te simţi mai bine? 

Jacks îşi şterse faţa de orice emotie, alunecă de pe sicriu 
şi merse ţanţoş până la bare. 

— Pari geloasă. 

— Dacă tu crezi că sunt geloasă pentru că te-a 
înjunghiat altcineva, atunci ai dreptate. 

— Dovedeşte-o. 

Auzi bocănitura pumnalului lui când căzu la picioarele 
ei. Era cel cu nestemate pe care îl purta peste tot. Lipseau 
multe pietre preţioase, dar mânerul cuţitului încă sclipea 
la lumina torţelor, pulsând albastru şi violet, culoarea 
sângelui înainte să fie vărsat. 

— Ce-ar trebui să fac cu el? 

— Poate vrei să-l foloseşti, Vulpiţo. 

Îi zvâcni colţul gurii în timp ce îşi strecură încet mâinile 
palide printre gratiile porţii şi rupse lacătul în două. Ar fi 
putut fi o crenguţă, o foaie de hârtie sau ea. 

CAPITOLUL 45 


Înainte ca Evangeline să inspire, Jacks fu chiar în faţa ei. 
Buzele lui se curbară într-un zâmbet devastator care, la 
oricine altcineva, ar fi arătat tentant sau cochet, de parcă 
aruncarea unui cuţit la picioarele ei şi provocarea de a-l 
înjunghia erau echivalentul invitaţiei la dans. 

— Jacks... 

Evangeline încercă să vorbească de parcă inima nu îi 
bătea nebuneşte. N 

— Nu mai vrei să mă răneşti, Vulpițo? Intinse degetul şi 
îi atinse uşor clavicula descoperită, făcând ca fiecare 
centimetru al pielii ei să ia foc. Poți să ridici pumnalul 
oricând. 

Dar Evangeline nu putu ridica pumnalul. De-abia reuşi 
să continue să respire. Mâna lui era acum pe gropiţa de pe 
gâtul ei, grijulie şi mângâind. Jacks o mai atinsese - 
noaptea precedentă o ţinuse în braţe în timp ce dormise, 
dar se purtase de parcă ar fi fost o tortură. Atingerea lui 
nu fusese caldă sau curioasă. 

Sau poate ea era cea curioasă. Ştia că nu trebuia să fie. 
Dar nu se întrebase cum ar fi fost să fie dorită cu 
intensitatea cu care Jacks părea să dorească lucruri? 

Gura lui se curbă mai larg în timp ce mâinile lui se 
mişcară de pe gâtul pe umerii ei şi, încet, făcură să-i 
alunece capa, lăsând mai multă piele de-a ei descoperită. 

— Ar trebui să te întorci pe partea cealaltă a porţii. 

Vocea ei era răguşită. 

— Tu ai spus că aveam nevoie de ceva care să-mi 
distragă atenţia. Degetele lui coborâră pe pieptul ei până 
la bucata sensibilă de piele deasupra liniei dantelate a 

corsetului. Nu e mai bine decât să vorbim? Îşi băgă un 
deget cu totul în corset. 

Ea rămase fără răsuflare. 

— Nu cred că e o idee bună. 

— Asta o face interesantă. Cealaltă mână a lui îi găsi 
obrazul, în timp ce degetul din corset o mângâie tandru 
deasupra inimii, făcând-o să bată mai repede. 

— Poţi ridica lama oricând, o provocă el. Vulpiţo, nu ţi-ar 
plăcea de mine ca vampir. 

Mâna caldă de pe obrazul ei îi înclină capul până când îi 
întâlni privirea. Pupilele lui erau dilatate, ochii îi erau 
aproape negri, dar, cumva, încă erau la fel de strălucitori 
ca stelele căzătoare. 

Trebuia să se retragă. Ce se întâmpla era greşit din 
multe motive şi, mai rău decât atât, era o prostie 
incredibilă să îl lase să o tot atingă aşa, să îi placă felul în 
care o tot atingea. 

Nici măcar nu ar fi făcut asta dacă nu ar fi fost infectat 
cu veninul de vampir. 

Nu conta că era blând, că degetele lui de-abia îi 
atingeau pielea uşor de la piept până la ceafă, iar cealaltă 
mână se duse pe şoldul ei alunecând încet pe fustele ei în 
timp ce o trase mai aproape. Cripta era rece ca gheaţa, dar 
Jacks era destul de cald ca să încălzească fiecare 
centimetru al lui Evangeline în timp ce mâna de pe gâtul ei 
îi aluneca în păr, îndoindu-şi degetele prin şuviţe înainte să 
le dea la o parte de pe gâtul ei şi... 

Dinţii lui îi atinseră uşor pulsul. 

— Jacks... Brusc, nu mai putu să formeze cuvintele. Gura 
lui era pe gâtul ei şi dinţii lui erau pe pielea ei. Dinţii lui! 
În cele din urmă, Evangeline îi împinse pieptul. Dar era la 
fel de inutil ca şi cum s-ar fi luptat cu un bloc de marmură. 
Marmură fierbinte, sculptată. Voia să-i spună să nu o 
muşte, dar a spune cuvântul mușca nu părea cea mai 
înţeleaptă idee atunci. Nu vei vrea asta mai târziu... 

— Nu mă gândesc la ce va fi mai târziu. 

O linse, o mângâiere languroasă pe coloana gâtului ei. 

Ea gâfâi. 

— Nici măcar nu mă placi. 

— Te plac acum. Te plac foarte mult. Îi supse tandru 
pielea. De fapt, nu mă pot gândi la ceva care să-mi placă 
mai mult. 

— Jacks... Asta se întâmplă din cauza veninului de 
vampir. Ea îl apăsă mai tare pe piept, frenetic, dar el nu 
păru să observe. Limba lui era pe gâtul ei, jucându-se cu 
pulsul ei. Tu... Rămase fără cuvinte în timp ce dinţii lui o 
atinseră uşor din nou, zgâriindu-i pielea sensibilizată într- 
un fel în care nu ar fi trebuit să o facă să se simtă 
incredibil de bine. 

Trebuia să oprească asta. O muşcătură. O picătură de 
sânge vărsată şi amândoi ar fi avut necazuri. 

— Dacă faci asta, nu vei mai vedea soarele niciodată. 
Nu-ţi va fi dor de soare? 

Singurul lui răspuns fu să o lingă încă o dată, chinuitor, 
apoi cealaltă mână îi strânse şoldurile, trăgând-o mai 
aproape de parcă se pregătea să... 

— Ai nevoie de mine ca să deschid Arcada Valory! 

Jacks încremeni la auzul vorbelor ei. 

Respirația lui deveni sacadată în timp ce buzele lui 
planau deasupra pulsului ei. Nu o muşcă. Dar nici nu-i 
dădu drumul. Ba chiar o ţinu mai strâns. Ardea lângă ea. 
Incercă să-şi calmeze respiraţia, sigură că el îi putea simţi 
bătăile rapide ale inimii şi îi putea auzi sângele curgându-i 
grăbit prin vene pe sub gura lui întredeschisă. Dar nu îşi 
lăsă buzele mai jos. 

Nu se mişcă decât ca să inspire şi să expire. 

Nu ştiu cât timp stătură acolo, într-o îmbrăţişare căreia 
ea nu i se putea împotrivi, iar Jacks nu părea să-i dea 
drumul. Erau momente când el se lupta. Îşi încolăci părul 
pe degete, vârfurile lor reci atingându-i uşor scalpul... 

Rece. Palma lui era rece. 

Evangeline îndrăzni să-şi ridice privirea când lumina 
soarelui de dimineaţă se furişă prin fereastra mausoleului. 
Supravieţuiseră nopţii. 

Braţele lui Jacks se încordară de parcă tocmai ar fi 
realizat şi el acelaşi lucru. 

Tot ce arsese se simţi acum, brusc, ca gheaţa. Pieptul 
lui, braţele lui, respiraţia lui pe gâtul ei. 

Se desprinse de ea încet, cu mişcări ţepene şi lipsite de 
graţie. Era din nou Jacks cel care o cărase până în 
apartamentul Lalei. Căldura, dorinţa, foamea, toate 
dispăruseră odată cu noaptea. Mâinile lui fură stângace 
când îşi scoase degetele din părul ei. În mod ciudat, îi 
amintea de momentul în care Apollo fusese eliberat de 
magia lui Jacks. Doar că Jacks nu era furios, doar 
extraordinar de stânjenit. 

Măcar nu râdea. Evangeline nu credea că ar fi suportat 
dacă ar fi tachinat-o pentru că îl lăsase să se apropie atât 
de mult sau pentru că gâfâise când îi linsese gâtul. 

Brusc, simţi că îi ardeau obrajii şi fu recunoscătoare că 
el nu se uită la ea când se aplecă să îşi ia pumnalul. 

Profită de moment pentru a se întoarce, a-şi netezi părul 
şi a inspira adânc, inhalând aerul rece şi proaspăt al 
dimineţii în locul parfumului lui. 

— Poftim. Vocea lui Jacks se auzea chiar din spatele ei. 
Apoi îşi simţi mantia cu volănaşe. I-o puse pe umeri şi îi 
legă repede bretelele de corset. Dacă îngheţi, atunci m-am 
chinuit degeaba să te ţin în viaţă. Tonul lui sarcastic se 
întorsese, scurt şi tăios, dar ea simţi atingerea uşoară a 
vârfurilor degetelor lui zăbovind pe gâtul ei înainte ca el să 
se retragă. 

Evangeline încercă să nu reacționeze. Nici măcar nu era 
sigură că el îşi dăduse seama ce făcuse. Când se întoarse 
din nou cu faţa la el, era din nou indiferent în timp ce 
mergea cu paşi mari spre ieşirea mausoleului. 

Începu să-l urmeze, când îl văzu, sclipind pe pământ. 
Pumnalul pe care i-l aruncase ei noaptea trecută. Cel cu 
toate nestematele rupte. li ridicase mantia, dar lăsase 
cuțitul. 

— Stai... 

Jacks se uită peste umăr la ea. 

Ea ridică lama şi i-o întinse. 

O încruntătură îi întoarse colţurile gurii în jos. Nu putu 
citi expresia ochilor lui, dar tonul lui fu tăios. 

— Lasă-l. 

El dispăru prin uşă fără să mai arunce o privire. 

Evangeline îşi strânse mâna în jurul mânerului 
pumnalului cu nestemate. 

Avea să-l păstreze, dar nu îşi dădu voie să se întrebe de 
ce. 


===> 


Un strat de rouă îngheţată acoperea pământul 
cimitirului şi o armată de dragoni mici acopereau vârfurile 
pietrelor funerare, sforăind cu mici scântei care temperau 
aerul, făcându-l, din îngheţat, răcoros. 

Jacks îşi frecă faţa cu o mână. Avea cearcăne care nu 
fuseseră acolo înainte. 

— Trebuie să ajungem într-un loc sigur, spuse el. 

— Dacă ne-am întoarce la Palatul Lupului? sugeră ea. 

li aruncă o privire care ar fi ofilit o pădure. 

— Vrei să fii încuiată într-o temniţă? 

— Nu m-ai lăsat să termin. M-am gândit la ce ne-a spus 
Haos. Dacă Apollo a fost ucis de acest ulei malefic şi nu de 
lacrimile LaLei, atunci vrăjitoarea care a cumpărat uleiul 
de la Haos şi l-a otrăvit pe Apollo cu el ar putea fi sora mea 
vitregă. 

Jacks miji ochii - sau i se închideau? Chiar părea 
epuizat. Şi ea era obosită, dar asta era ceva ascuns sub un 
număr de sentimente şi nevoi mult mai urgente precum 
descoperirea persoanei care îl omorâse pe Apollo. 

După destăinuirea lui Luc, Evangeline devenea mai 
înclinată să creadă că sora ei vitregă fusese criminala. Dar 
credea asta doar pentru că Luc îi spusese că Marisol îl 
blestemase sau pentru că Marisol chiar era vinovată? 

— Nu ştiu de ce ar fi vrut Marisol să-l otrăvească pe 
Apollo, recunoscu Evangeline, dar mă tot întreb despre 
cartea aceea de vrăji pe care a cumpărat-o. Mă gândeam 
că ne-am putea întoarce pe furiş în Palatul Lupului şi ai 
putea să-ţi foloseşti puterile ca să o obligi să ne spună 
adevărul. 

— Chiar dacă aş crede că e o idee bună, ceea ce nu e, nu 

te-aş putea ajuuu... 

Jacks amuţi, nemaiputând pronunţa bine cuvintele la 
sfârşit. 

— Eşti bine? îl întrebă Evangeline. 

El îi întâlni privirea şi căscă. 

— Eu... Eu... Se chinui puţin înainte de a se opri ca să se 
frece la ochi. Sunt bine. Doar obosit de la... 

Se clătină pe picioare. 

— Jacks. 

Intinse o mână ca să-l sprijine. 

El tresări şi se îndepărtă. 

— Sunt bi... ne, repetă el, dar chiar şi acele cuvinte fură 
întrerupte de un căscat. 

— Dormi pe picioare. 

— Nu... 

Jacks căscă din nou, cu gura deschizându-i-se larg în 
timp ce ochii i se închiseră cu totul. 

— Jacks! 

Il scutură repede ca să-l trezească. 

El clipi către ea, cu ochii înceţoşaţi, de parcă ar fi fost 
beat. Nimic nu mai era ascuţit la el. Era moale cu totul, cu 
părul lui auriu ciufulit şi ochii albaştri somnoroşi. Ar fi fost 
amuzant în alte împrejurări - şi era un pic comic chiar şi 
acum. Îşi imagină titlul dintr-un ziar de scandal. PRINȚUL 
INIMILOR RĂPUS DE SOMN! DOBORÂT DE UN PUI DE 
SOMN! DISTRUS DE VISE! 

Dar această oboseală nu părea naturală. 

— Jacks, cred că e ceva în neregulă cu tine. 

— Nu e nimic nou. li zâmbi încet, obraznic. Trebuie doar 
să... găsesc un pat. 

Se îndepărtă de ea şi merse clătinându-se până la cea 
mai apropiată parcelă din cimitir, de parcă asta i-ar fi fost 
îndeajuns. . 

— O, nu! İl apucă de braţul solid şi îl trase înapoi spre 
ea. Dar nu ştia cât timp se putea lupta cu el. Dacă Jacks 
chiar alegea să se întindă pe jos, nu era destul de 
puternică să îl ridice. Jacks, nu poţi să dormi aici. 

— Doar puţin, Vulpiţo. Pleoapele lui palide fluturară în 

sus şi-n jos. Probabil e doar un efect secundar al veninului, 
murmură el. Puterea nemeritată are întotdeauna un preţ... 

Se înclină spre pământ. 

Ea îl apucă de umeri ca să-l sprijine încă o dată. Efect 
secundar sau nu, nu puteau rămâne acolo. 

— Trebuie să ajungem într-un loc sigur, mai ţii minte? 
Spune-mi unde stai. 

În loc să-i răspundă, Jacks se retrase şi se lăsă pe un 
copac din apropiere acoperit cu afişe cu înfăţişarea ei. 
Păreau să se fi înmulţit peste noapte, crescând ca o 
molimă de hârtie. Dar acum nu scria doar că era dispărută. 


__ EVANGELINE FOX | 
CĂUTATĂ PENTRU CRIMĂ 


Prinţesa Evangeline Fox, cunoscută în trecut ca 
îndrăgita Salvatoare a Valendei, este căutată pentru 
uciderea soţului ei, Prinţul Moştenitor Apollo Titus 
Acadian. Se crede că este extrem de periculoasă şi 
probabil posedă puteri magice. Dacă o zăriţi pe 
prinţesă, nu vă apropiaţi de ea. Contactaţi imediat 
Ordinul Regal al Soldaţilor. 


Evangeline nu ştiu dacă voia să tipe, să plângă sau să îl 
lase pe Jacks să se ghemuiască alături de ea de parcă ea ar 
fi fost pătura lui. Nu era suficient că părinţii ei muriseră, 
că prima ei iubire fusese blestemată de sora ei vitregă, că 
fusese împietrită, că pierduse magazinul de curiozităţi al 
tatălui ei, că se măritase cu un prinţ care fusese blestemat 
şi apoi ucis - acum o învinuiau oficial pentru uciderea lui. 

— Jacks, te rog, revino-ţi! Nu mai sunt dispărută, sunt 
căutată pentru crimă. 

Il scutură până deschise ochii. Dar, dacă se aşteptase la 
un răspuns coerent, fu dezamăgită. Singurul răspuns al lui 
Jacks fu să rupă afişul şi să închidă ochii din nou. 

= So 


Nu fu uşor să-l scoată pe Jacks din cimitir şi fu şi mai 

greu să afle unde locuia. De câte ori îl întreba Evangeline 
despre casa lui, Jacks tot dădea din capul lui auriu şi 
spunea: 

— A LalLei e mai aproape. 

Din păcate, ori apartamentul LaLei se mutase în timpul 
nopţii, ori Evangeline era prea speriată ca să se descurce 
cu indicaţiile. Urcă din nou în turnuri, dar nu putu găsi 
casa LaLei printre numeroasele magazine şi căsuțe 
îngrămădite. Nu o ajuta faptul că, în timp ce urcau scările 
nesfârşite, Jacks se tot lăsa pe cele mai apropiate uşi şi 
bombănea ceva despre mere. 

Riscă să cumpere câteva fructe de la un vânzător, dar, 
după ce luă o muşcătură, Jacks îl scăpă pe unul pe jos şi se 
rezemă cu toată greutatea pe umărul ei. 

li bătu inima tare la acest contact, ceea ce era cea mai 
proastă reacţie. 

O femeie care căra nişte rufe se holbă la cei doi un pic 
mai mult decât ar fi fost considerat politicos, iar 
Evangeline se panică. Trebuiau să găsească un loc în care 
să se ascundă. Nu puteau rătăci aşa. Cineva şi-ar fi dat 
seama cine erau şi ar fi chemat soldaţii regali. 

Lumea se trezea cu fiecare secundă care trecea. 
Strigătele vânzătorilor care vindeau ziare, scoici şi tonice 
marine de dimineaţă umpleau străzile aglomerate. Încercă 
să ignore tot zgomotul şi să găsească un loc sigur în care 
să se ascundă. Dar Evangeline tot auzea sunetul unui 
clopoțel dăngănind vesel un şir de sunete ca nişte 
clinchete de parcă ar fi spus: „Uită-te la mine! Uită-te la 
mine!” 

Bineînţeles, Evangeline ştia că, de fapt, clopotele nu 
puteau vorbi. Dar mama ei îi spusese că aceste obiecte 
aveau un al şaselea simţ. li spusese să le lustruiască 
întotdeauna, să aibă grijă întotdeauna ce spunea de faţă cu 
ele şi să asculte întotdeauna clopotele care sună când nu 
ar trebui. 

Evangeline se uită prin turn până când văzu clopoţelul 
vesel de fier care se legăna disperat înainte şi înapoi 
deasupra unei uşi negre, închise, cu un indicator pe care 

scria: „Plecaţi”. 

Ding. Dang. Ding. 

Clopoţelul nu se opri până când Evangeline nu îl lăsă 
puţin pe Jacks, se apropie de uşă şi bătu în ea. 

Nu răspunse nimeni. 

Clopoţelul continuă să sune, mai furios. 

Evangeline încercă uşor clanţa rotundă. 

Nu se clinti. Uşa era încuiată, dar nu părea să fie nimeni 
înăuntru. Sperând că micul clopot îi făcea o favoare şi îi 
arăta un loc în care să se ascundă, Evangeline scoase 
pumnalul lui Jacks şi îşi înţepă degetul cu vârful lui. 

— Te rog, deschide-te. 

Clanţa rotundă se întoarse cu un clic încet. 

Evangeline îl găsi repede pe Jacks ghemuit în faţa celei 
mai apropiate uşi, strângând un ziar de scandal la piept ca 
pe o pătură. 

— Hai acum. 

Se ghemui ca să-şi bage braţul pe sub umărul lui şi, 
pentru prima oară, nu se împotrivi şi nu încercă să o tragă 
cu el la pământ. Işi lăsă capul pe ea în timp ce îl conduse 
spre uşa neagră, cocoşându-se sub greutatea lui. 

— Eşti foarte norocos că sunt aici, bombăni ea. 

— Norocul nu are nimic de-a face cu asta, murmură 
Jacks. Te-am vrut aici, Vulpiţo. Cine crezi că i-a cerut lui 
Otravă să te salveze şi i-a sugerat împărătesei să te trimită 
la Noaptea Nesfârşită? 

CAPITOLUL 46 


Evangeline şi Jacks intrară pe uşă, poticnindu-se 
amândoi. Camera era rece şi i se păru că mirosea a mere, 
dar poate era doar de la Jacks. 

O lucarnă oferea destulă lumină ca Evangeline să vadă 
pereţii cu rafturi dezordonate pline de cărţi, întrerupte de 
un şemineu, un birou scorojit cu un teanc înalt de hârtii, o 
canapea de catifea de culoare chihlimbarie-închisă şi o 
pereche de fotolii neasortate. Intraseră în biblioteca 
privată a cuiva. Speră că proprietarul nu avea să se 
întoarcă atât timp cât ei se ascundeau acolo. 

Imediat ce uşa se închise în urma lor, Jacks se îndepărtă 
de ea şi căzu pe canapea, cu capul sprijinit pe unul din 
braţele ei de catifea şi cu picioarele lungi atârnând la 
celălalt capăt al ei. 

— Jacks! 

Încercă să-l scuture ca să-l trezească, sperând să-l facă 
să-i răspundă măcar la încă o întrebare înainte de a 
sucomba din cauza somnului. Dacă ar fi fost mai treaz, nu 
ar fi recunoscut niciodată că îi ceruse lui Otravă să o 
vindece sau să o ademenească să meargă în Nord. Nu că 
ar fi fost complet şocată; înţelesese din prima noapte 
petrecută acolo că Jacks o aşteptase. 

— Spune-mi mai mult. Îşi îmblânzi vocea. Poate îl făcea 
să creadă că era doar o parte dintr-un vis. Spune-mi ce 
vrei despre Arcada Valory. 

Evangeline încetă să-i mai scuture umărul şi îi dădu la o 
parte o buclă de păr auriu care îi căzuse pe faţa adormită. 
Se întrebă de ce şi-l vopsise mai înainte. Dacă se 
deghizase, albastrul fusese o alegere proastă; era prea 

îndrăzneţ şi frapant. Nu că auriul strălucitor ar fi fost uşor 
de ignorat. Chiar şi fără farmecul de vampir, o tenta să îl 
privească şi îl simţea incredibil de moale pe degetele ei 
care se dezgheţau în timp ce le plimba prin... 

Mâna lui Jacks o acoperi pe a ei, rece şi fermă. 

— Idee... proastă... murmură el. 

Ea îşi îndepărtă repede mâna. Nu voise să-l atingă aşa. 
Jacks nu trebuia atins fără rost. Nici măcar nu-i plăcea de 
el. Deşi, imediat ce avu acest gând, ştiu că nu era 
adevărat. Nu mai era. Evangeline nu era pregătită să 
spună că erau prieteni, dar, după noaptea trecută, nu mai 
simţea că erau duşmani. 

Un duşman nu ar fi petrecut noaptea cu cineva ca să se 
asigure că nu se transforma în vampir. Şi un duşman nu ar 
fi ţinut-o atât de aproape şi nu i-ar fi lins gâtul aşa cum o 
făcuse el. Evangeline ştia că voise să o muşte, dar nu îi 
atinsese gâtul cu limba doar ca să o muşte. 

Nu voia să se gândească prea mult la asta - la fel ca în 
cazul pumnalului cu nestemate pe care îl luase din criptă şi 
îl pusese în teaca de la şoldul ei. Se bucura că Jacks nu mai 
părea a fi duşmanul ei, dar ar fi fost periculos să meargă 
mai departe şi să-l considere un prieten. 

Evangeline îşi permise să zâmbească discret în timp ce 
simţi capa cu volănaşe pe care el o pusese pe umerii ei. 
Apoi plecă de lângă el. 

O hârtie îi foşni sub picior - hârtia de ziar pe care o 
tinuse Jacks. 

Mai înainte, crezuse că el ţinuse pagina mototolită în alb 
şi negru ca pe o pătură pentru că fusese foarte obosit. 
Probabil repeta ştirea că ea era căutată pentru crimă. Dar 
o privire aruncată titlului o făcu să se răzgândească. 


Zvonul Zilnic 
MIREASA BLESTEMATĂ 
ŞI NOUL PRINŢ MOŞTENITOR 
de Kutlass Knighilinger 

E oficial: noul prinţ moştenitor, Tiberius Peregrine Acadian, e 
logodit cu Marisol Antoinette Tourmaline, cunoscută şi ca 
Mireasa Blestemată. Ştiu că multora dintre voi nu vă va veni să 
credeţi asta, dar nu aş fi tipărit aceste cuvinte fără confirmare 
chiar de la prinţul Tiberius. „A fost dragoste la prima vedere, a 
spus el. În clipa în care am văzut-o pe Marisol Tourmaline, am 
ştiut că eram sortiţi să fim împreună.” 

Am auzit şoptindu-se că mulţi membri ai curţii regale sunt 
supăraţi că prinţul Tiberius plănuieşte să se însoare chiar 
înainte ca trupul fratelui lui să fie înmormântat. Bineînţeles, 
există şi zvonuri conform cărora trupul prinţului Apollo ar fi 
dispărut, dar nimeni din Palatul Lupului nu vorbeşte despre 
asta. 

Nunta va avea loc mâine-dimineaţă şi nu ne putem abţine să 
ne întrebăm de ce acest eveniment are loc atât de repede... 

(continuarea la pagina 6) 


Evangeline nu avea pagina 6. Dar nu avea nevoie să 
continue să citească. Încercase să îi ofere lui Marisol 
prezumția de nevinovăție. Nu voia ca sora ei vitregă să fie 
o criminală sau un monstru. Dar Evangeline se putea gândi 
doar că Marisol folosise altă poţiune de dragoste ca să îl 
vrăjească pe Tiberius. 

Şi se temea că acesta nu era singurul lucru pe care îl 
făcuse sora ei vitregă. 

Evangeline o bănuise pe Marisol de uciderea lui Apollo, 
dar, până acum, nu putuse să se gândească la un motiv 
pentru care sora ei vitregă ar fi vrut să îl ucidă pe prinţ. 
Dacă Apollo era mort, Tiberius era prinţul moştenitor. 
Când se însura cu Marisol, ar fi devenit rege, iar Marisol 
ar fi fost regină. 

Ar fi fost mai uşor să îl vrăjească pe Apollo, dar poate 
Marisol încercase şi nu funcţionase pentru că Apollo era 
deja sub influenţa lui Jacks. Sau, pur şi simplu, lui Marisol i 
se părea Tiberius mai atrăgător? li era greu să înţeleagă 
ceva din asta. 

Când Evangeline se gândi la Marisol, îşi aminti felul în 
care o îmbrăţişase înainte de nuntă, de parcă ar fi fost 
surori adevărate. Dar dacă nu fusese o îmbrăţişare din 

iubire? Poate fusese o îmbrăţişare de părere de rău că 
avea să o ucidă. 

Faptul că sora ei vitregă încercase să o ucidă încă era de 
neînțeles pentru ea. Dar Evangeline nu îşi imaginase nici 
că Marisol îl blestemase pe Luc, şi totuşi o făcuse. 

De asemenea, Marisol achiziţionase cărţi de magie 
nordică atât de periculoase că Lala şi Jacks se purtaseră 
de parcă ea ar fi fost un personaj malefic doar pentru că le 
deţinea. Era foarte probabil ca Marisol să fi fost 
vrăjitoarea care mersese la cripta lui Haos după uleiul 
malefic. 

Motivul era singurul lucru care nu i se părea tocmai 
corect lui Evangeline. Înţelegea faptul că sora ei vitregă 
făcuse vrăji de dragoste cuiva. Dar nu şi-o putea imagina 
pe Marisol ucigând mai mulţi oameni pentru o coroană. 
Asta nu părea ceva ce ar fi făcut Marisol. Dar poate că 
Evangeline nu ştia ce ar fi făcut Marisol. 

Evangeline îşi aminti cuvintele groaznice auzite fără să 
vrea de la Agnes: 

„Uită-te la tine. Tenul tău. Părul tău. Postura ta e ca o 
panglică udă şi cearcănele tale sunt hidoase. Un bărbat ar 
putea să treacă cu vederea reputaţia ta blestemată dacă ai 
arăta mai bine, dar şi eu de-abia mă pot uita la tine...” 

Evangeline credea în iubire, basme şi finaluri fericite 
pentru că aşa o învăţaseră părinţii ei. Dar Agnes îi spusese 
lui Marisol că era neatrăgătoare şi nedorită. Oare de-asta 
făcuse toate astea? 

Oricum, totul era foarte urât. 

— Jacks, trezeşte-te! 

Evangeline puse o mână pe pieptul lui, sperând că 
atingerea avea să-l trezească, dar dormea atât de adânc că 
l-ar fi crezut mort dacă pieptul lui nu s-ar fi umflat şi 
dezumflat şi inima nu i-ar fi bătut regulat. 

Inima lui. 

Chiar bătea. Poate mai rar decât inima unui om, dar 
Evangeline nu îşi lăsă mâna să zăbovească. l-ar fi plăcut 
ajutorul lui, dar dacă nu se trezea în curând, nu putea 
pierde vremea aşteptându-l. 

Nu doar că trebuia să îşi dovedească nevinovăția sau că 
voia să îl salveze pe Tiberius de persoana care probabil îi 
omorâse fratele. Evangeline nu putea doar să stea în 
această bibliotecă uitată şi să aştepte. Trebuia să ştie dacă 
avea dreptate în legătură cu Marisol. 

Şi ştia exact cum să facă asta. Exista un mod de a dovedi 
dacă Marisol era vinovată sau nevinovată. Evangeline 
trebuia să găsească un leac pentru o vrajă de iubire. Dacă 
ar fi avut efect asupra lui Tiberius, ar fi dezvăluit vina lui 
Marisol. Dacă leacul ar fi dat greş, ar fi făcut acelaşi lucru 
pentru nevinovăția ei. 

Dar Evangeline ar fi trebuit să lucreze repede ca să 
descopere leacul şi să i-l dea înainte de nunta din ziua 
următoare. 

Conform spuselor lui Luc, veninul de vampir putea rupe 
o vrajă de dragoste. Dar Evangeline nu voia să rişte să îl 
viziteze din nou pe Haos şi infectarea lui Tiberius cu venin 
de vampir ar fi făcut mai mult rău decât bine. 

Trebuia să găsească altă metodă. 

După ce aprinse focul în şemineu, Evangeline se apropie 
de rafturile cu cărţi. I se părea o coincidenţă prea mare să 
găsească o carte cu un antidot pentru o poţiune de 
dragoste, dar măcar era un loc de unde să înceapă. 

Înalte şi scorojite, rafturile de cărţi acopereau aproape 
trei sferturi din pereţii bibliotecii, iar proprietarului lor nu 
îi păsase prea mult de organizare. 

De exemplu, pe rafturile de la primul perete, cel mai 
apropiat de uşa de la intrare, Evangeline găsi câteva cărţi 
despre călătoria în timp, dar nu erau grupate. Erau 
împrăştiate la întâmplare, puse lângă volume cu subiecte 
cum ar fi culoarea albastră, cum să scrii poezii şi o 
enciclopedie pentru litera E. 

După ce se lămuri că aceste rafturi nu conţineau cărţi de 
vrăji sau cărţi de vrăji deghizate în cărţi de bucate, merse 
mai departe. Era gata să treacă la următorul set de rafturi 
când observă biroul din colţ sau, mai exact, pata de 
culoare din sticlele de Apa Aromată Fantastică a Fortunei 
care erau pe birou. Aveau patru arome - noroc, curiozitate, 

rază de soare şi recunoştinţă - şi toate erau legate 
împreună cu o fundă violetă elaborată care contrasta cu 
restul camerei. 

Nu ar fi trebuit să atingă sticlele; era clar că erau un 
cadou. Dar, după ce aruncă o privire la culorile lor 
strălucitoare, de curiozitate, nu se putu abţine şi luă o 
sticlă albastră ca cerul. 

Brusc, îşi simţi gâtul uscat când încercă să îşi 
amintească de ultima dată când băuse ceva. Nu încercase 
niciodată Apa Aromată Fantastică a Fortunei, dar o văzuse 
în câteva ocazii, îi plăcuse eticheta de pe sticlă şi era 
curioasă. 

Lichidul făcu bule pe limba ei şi avu gust de bumbac şi... 
ace de siguranţă? Era departe de a fi o aromă fantastică, 
dar bău toată sticla. 

Vru să pună sticla înapoi şi să se întoarcă la treaba ei, 
dar încă îi era sete. Luă o sticlă lucioasă de noroc, 
întrebându-se dacă avea un gust mai bun. Lichidul din ea 
avea o nuanţă senzaţională de verde, dar avea gust de 
iarbă şi ţelină veche. 

Cum de erau aceste băuturi atât de populare? 

Dacă nu cumva nu aromele atrăgeau oamenii spre 
aceste lichide. Evangeline studie sticla verde sclipitoare 
din mâinile ei. Poate că băuturile inspirau un fel de sete 
obsesivă? În ciuda eforturilor de a pune băutura jos, 
Evangeline nu se putu abţine şi continuă să dea pe gât 
sticla de noroc. 

Când termină, fu tentată să ia alta. Şi poate ar fi făcut-o 
dacă nu ar fi observat teancul de scrisori de lângă 
minunatele sticle. 

Evangeline nu avea obiceiul de a citi corespondenţa 
altor oameni. Dar era ameţită de oboseală şi de agitația 
ciudată provocată de băuturi şi observă ceva cunoscut la 
scrisoarea pliată de deasupra teancului. 

Biletul era scris de mână şi era adresat lordului Jacks. 
Era scrisoarea pe care i-o scrisese săptămâna trecută. 

Mai căută printre câteva bilete. Toate îi erau adresate 
lui Jacks. Nu era de mirare că clopoţelul sunase atât de 

agitat - era locuinţa lui. 

CAPITOLUL 47 


Evangeline ştia că lui Jacks nu i-ar fi plăcut să-i umble 
prin corespondenţă, dar el dormea şi ea nu se putea opri. 
Era ca şi cum ar fi băut din sticlele de apă aromată, doar 
că singura magie în joc era curiozitatea ei legată de Jacks. 

Din păcate, scrisorile nu îi oferiră niciun indiciu despre 
ce voia Jacks din Arcada Valory, dar îi confirmară că acesta 
era sediul lui de afaceri. Majoritatea corespondenţilor îi 
cereau favoruri sau întâlniri. Foarte mulţi oameni erau 
mult prea dornici să îi fie îndatoraţi, la fel cum fusese ea 
cândva. 

Niciodată nu se gândise la Jacks ca la cineva care lucra. 
Şi biroul lui arăta aşa, cu rafturile de cărţi dezorganizate şi 
scaunele neasortate. Dar, după ce petrecuse o vreme cu el, 
Evangeline ştia că Jacks nu era atât de nesăbuit sau 
neglijent precum îi făcea pe oameni să creadă. Era un 
colecţionar calculat. Îl văzuse încasând favoruri de la două 
Sorţi - Haos şi Otravă -, iar scrisorile de pe acest birou 
promiteau mai multe. Ar fi fost uşor să fie distrasă de la 
căutarea unei cărţi care conţinea un leac pentru o poţiune 
de dragoste pentru a vedea ce fel de lucruri lua Jacks de la 
oameni. Şi ar fi luat o scurtă pauză pentru a mai scotoci un 
pic prin biroul lui - fără îndoială, el nu ar fi avut niciun 
scrupul să caute prin lucrurile ei. Dar găsi doar nişte 
monede urâte, o fundă albastră de mătase, nişte foi de 
scandal recente despre nunta ei şi, bineînţeles, mere. Apoi 
se întoarse la rafturile cu cărţi, căutând un volum cu un 
antidot pentru o vrajă de dragoste. 

Majoritatea cărţilor lui Jacks erau stivuite strâmb unele 
lângă altele fără niciun motiv aparent, cu excepţia unei 
mici colecţii a ultimei cărţi pe care s-ar fi aşteptat să o 

găsească acolo: Balada arcaşului şi a vulpii. 

Simţi o căldură la vederea atâtor copii ale cărţii ei de 
poveşti preferate. 

Jacks deţinea şapte volume, de la vechi la foarte vechi. 
Poziţionate mai precis decât orice altceva din adăpostul 
lui, erau aşezate unul lângă altul, pe raftul cel mai de sus, 
genul de loc în care o persoană ar pune cărţi pe care nu ar 
vrea ca altcineva să le atingă. 

Despre ce era vorba? 

Ar fi vrut ca Jacks să fie treaz ca să-l întrebe, dar el nu 
îşi schimbase poziţia pe canapea, unde membrele lui erau 
întinse aiurea, făcându-l să arate agitat chiar şi în somn. 

Evangeline întinse mâna spre primul volum. Ştia că era 
curioasă. Dar voia doar să se uite la ultima pagină şi să 
vadă ce final avea povestea. Voia să ştie dacă avea un final 
fericit - dacă arcaşul o săruta pe fata-vulpe sau dacă o 
ucidea. Şi poate că vederea acestor cărţi i se părea un 
semn. Începea să creadă că, uneori, îşi imagina că anumite 
lucruri erau semne când, de fapt, nu erau. Dar asta nu 
însemna că nu existau semne adevărate. 

Deschise prima carte, dar ultimele pagini erau rupte. Şi, 
din păcate, nu avu mai mult noroc nici cu celelalte volume. 
Fiecare copie lupta împotriva ei. O carte îi tot cădea din 
mâini de fiecare dată când încerca să o deschidă. Alta avea 
pagini goale la sfârşit. 

În cele din urmă, ajunse la a şaptea copie. Simţi 
furnicături în degete când o deschise. 

Această carte se deschise uşor şi fu exemplul perfect al 
unei persoane care găsea ce avea nevoie în loc de ceea ce 
voia. 

Pe cotor era tipărit Balada arcaşului şi a vulpii, dar, 
când Evangeline deschise cartea, pe pagina de titlu scria: 
Retetele Nordului Antic: traduse pentru prima dată după 
cinci sute de ani. 

Era acelaşi titlu ca pe cartea ilegală de vrăji a lui 
Marisol. 

Pe lista de conţinut erau doar reţete. Primele 
înregistrări erau cu ingrediente inofensive ca napi, cartofi 


e 281 œ» 


şi ţelină. Dar, după o duzină de pagini, reţetele se 
transformau în vrăji, poţiuni şi magie, iar unele păreau la 
fel de înspăimântătoare cum pretinseseră LaLa şi Jacks. 
Evangeline răsfoi repede vrăjile pentru invocarea focului 
iadului şi informaţiile despre cum se scotea sufletul unei 
persoane până când găsi un capitol despre dragoste. 


Pentru găsirea iubirii 
Pentru sfârşitul iubirii 
Pentru transformarea cuiva în unica ta iubire adevărată 


Primele două vrăji nu-i erau de ajutor, dar a treia părea 
utilă. 


Pentru transformarea cuiva 
în unica ta iubire adevărată 


Avertisment: vrăjile de iubire şi poţiunile sunt printre 
cele mai volatile şi imprevizibile. Dacă alegi să continui, te 
rog să ţii cont de toate avertismentele de mai jos. 


Vei avea nevoie de: 

Un flacon de ulei malefic* 

Păr, lacrimi, sudoare sau sânge - ale tale şi ale 
persoanei pe care o doreşti cel mai mult t 

O lumânare vopsită în culoarea iubirii pe care o doreşti + 

O lingură de trandafir zaharisit 

Un pic de cardamom 

Puţină pudră de rădăcină de iris 

Vas de sticlă transparentă 

* Înlocuirea cu alte uleiuri nu este recomandată. Deşi 
este greu de procurat, uleiul malefic este cel mai bun mod 
de a te asigura că poțiunea ta de dragoste va avea efect 
doar asupra persoanei pe care o doreşti cel mai mult. 
Totuşi, fii foarte atent/ă! În forma lui brută, uleiul malefic 
este extrem de toxic. 

+ Părul este cel mai uşor de obținut şi, prin urmare, va 
produce cele mai slabe rezultate. Pentru cel mai puternic 

rezultat, se recomandă sângele. Totuşi, când este vorba de 
vrăji ce implică iubirea, această carte încurajează folosirea 
ingredientelor mai slabe. Poţiunile de dragoste extrem de 
puternice pot avea ca rezultat emoţii periculoase şi 
nestatornice. 

+ Roşul cel mai pur va avea ca rezultat sentimentul cel 
mai apropiat de dragoste. hRozul va produce ceva 
asemănător cu o afecţiune blândă. Purpuriul-închis va avea 
ca rezultat obsesia şi nu este recomandat. Combină toate 
ingredientele intr-un vas, pune-l deasupra unei lumânări 
aprinse, spune numele persoanei iubite de şapte ori, apoi 
lasă flacăra să ardă toată noaptea. 

Utilizare: după ce soluţia e terminată, foloseşte-ți 
degetele pentru a atinge pielea persoanei dorite cu 
amestecul. Este necesară doar o atingere. 


Avertisment: fiecare vrajă are un preț. Intensitatea 
iubirii va determina intensitatea prețului, care poate varia 
între ploaie în ziua nunții tale până la distrugerea profundă 
a finalului tău fericit. 


Pentru a rupe vraja: vrăjile şi poțiunile de dragoste se 
rup rareori de la sine, chiar dacă oamenii care le fac pe 
cele puternice ajung adesea să își regrete alegerile. Dacă 
doreşti să rupi o vrajă de iubire, această carte recomandă 
Serul Adevărurilor (reţeta e la pagina 186). 


Evangeline nu putu să dea la pagina 186 destul de 
repede. Nu doar că reţeta poţiunii de iubire menţionase 
uleiul malefic, mai scria şi că un efect secundar era 
distrugerea zilelor nunţii, încă o dovadă a vinovăţiei lui 
Marisol. 

Poate că Evangeline era de vină pentru prima nuntă 
eşuată a lui Marisol, dar Jacks jurase în mod repetat că 
atacul lupului care împiedicase a doua încercare nu fusese 
făcătura lui, iar Evangeline fu, în sfârşit, înclinată să-l 
creadă. Atacul împotriva lui Luc trebuie să fi fost preţul 
vrăjii de dragoste a lui Marisol. 

Evangeline se uită din nou la Jacks, întins neglijent pe 
canapea în timp ce dormea şi se întrebă dacă se înşelase şi 
în legătură cu alte lucruri. 

Dar avea timp să îl întrebe mai târziu. Acum, singurul 
lucru pe care trebuia să îl facă era să fiarbă leacul 
menţionat în carte. 


Serul adevărurilor 
Adevărul este adesea amar, mai ales când cineva a 
gustat minciuni mult mai plăcute. Pentru a remedia asta, 
va trebui să ştergi gustul dulce al falsității. 


Ingrediente recomandate: 

Oasele zdrobite ale marţilor sau piele de dragon 
carbonizată 

Un pic de pământ cinstit 

Un pumn de apă pură 

Șapte picături de sânge dintr-o venă magică 


Amestecă toate ingredientele deasupra unui foc din 
surcele tinere pentru cele mai bune rezultate. 


Avertisment! Fiecare vrajă are un preț. Adesea sunt 
dezvăluite mai multe adevăruri decât vor oamenii. Efectele 
suplimentare ale serului adevărurilor sunt, de obicei, 
temporare, şi pot include oboseala, capacitatea slăbită de 
judecată şi luarea deciziilor, ameţeala, incapacitatea de a 
spune o minciună şi dorinţa de a dezvălui orice adevăruri 
nespuse. 

CAPITOLUL 48 


Poţiunea fu terminată la amurg. Jacks încă era întins pe 
canapea de parcă n-ar mai fi dormit de ani de zile. 

— Jacks! 

Îl scutură de umăr, dar, când capul lui auriu făcu o 
mişcare, fu doar ca să se bage mai adânc în pernă. Il 
înghionti încă o dată. Se gândea că ar fi trebuit să se 
trezească până acum. Dar poate avea nevoie de odihnă - 
nu credea că dormise în noaptea în care fusese otrăvită. 
Probabil că fusese epuizat chiar dinainte să ajungă la 
mausoleu. 

Şi poate că era mai bine pentru ea că el se odihnea. 
Evangeline nu credea că ar fi fost entuziasmat de planul ei. 

Deja ştia că el nu ar fi vrut ca ea să se întoarcă în Palatul 
Lupului şi probabil nici nu ar fi avut încredere în poţiunea 
ei. Dar era destul de mândră de munca ei. Pentru pământ, 
răzuise noroiul întărit de pe cizmele ei. Pentru apă, luase 
zăpadă de afară şi o topise. Cu oasele zdrobite ale morţilor 
fusese mai complicat. Nu descoperise schelete în biroul lui 
Jacks, dar găsise un păianjen mort. Pentru sânge, se gândi 
să împrumute câteva picături de la Jacks pentru că era clar 
că el avea puteri magice mai mari. Dar Jacks era atât de 
departe de a fi sincer, că Evangeline se întrebă dacă nu 
cumva sângele lui magic ar fi făcut mai mult rău decât 
bine. Ajunse la concluzia că sângele ei trebuia să fie 
suficient. Funcţiona destul de bine la deschiderea 
lacătelor; spera că avea să ajute şi la ruperea vrăjilor. 

După asta, turnase amestecul într-una dintre sticlele 
rămase de Apă Aromată Fantastică a Fortunei, sperând că 
băutura avea să fie la fel de îmbietoare pentru Tiberius 

cum fusese pentru ea. Apoi înveli sticla cu hârtie. 
Tot ce trebuia să mai facă era să-i scrie un bilet lui 
Jacks. 


Dragă Jacks, 

Dacă te trezeşti şi nu sunt aici, nu te speria. Dacă 
nu cumva e trecut de zori. Atunci s-ar putea să fiu în 
pericol. Cred că ştiu cine e criminalul! Mă tem că, 
până la urmă, e Marisol. (Pentru motiv, uită-te la 
ziarul de scandal pe care l-ai folosit ca pe un 
înlocuitor de pătură nepotrivit.) Am plecat la Palatul 
Lupului pentru a-l salva pe Tiberius de căsătoria cu 
ea şi, sper, pentru a-mi demonstra nevinovăția. 

Vulpiţa 


Evangeline nu ştiu de ce se semnase aşa. Se simţi 
prostuţă imediat după ce terminase de scris biletul. Dar nu 
voia să piardă vremea rescriindu-l. 

Poate, dacă era foarte norocoasă, Jacks nu avea să vadă 
niciodată biletul. Dacă totul mergea cum voia ea, ar fi 
intrat şi ieşit din Palatul Lupului înainte ca Jacks să se 
trezească. Îi veni să râdă de ideea ca totul să meargă cum 
voia ea. Dar exista o şansă ca asta să se întâmple. 

Îşi păstră planul simplu. 

Avea să intre în Palatul Lupului prin aceleaşi pasaje 
ascunse prin care se furişase pentru a se întâlni cu Jacks. 
Apoi avea să îşi lase antidotul pentru poţiunea de dragoste 
în camera lui Tiberius, unde el sigur l-ar fi găsit şi, cu puţin 
noroc, s-ar fi simţit obligat să-l bea. 

Dacă antidotul îşi făcea efectul, Tiberius ar fi fost 
vindecat şi ipocrizia lui Marisol ar fi fost dezvăluită aşa 
cum fusese şi pentru Luc. 

Dacă antidotul nu avea niciun efect, ar fi dovedit că 
Marisol era nevinovată, dar criminalul ar fi rămas în 
libertate. 

Şi, dacă Evangeline ar fi fost prinsă livrând antidotul, 
atunci criminalul nu ar fi fost descoperit niciodată - pentru 
că ea ar fi fost învinuită de crimă. 

CAPITOLUL 49 

Evangeline nu era speriată. Era îngrozită. Suflarea 
tremurândă îi ieşea printre buze în formă de norişori albi 
întrerupţi când ajunse la periferia Palatului Lupului şi îi 
văzu pietrele albe ca zăpada şi vârfurile ascuţite ale 
turnurilor. Pentru un moment îngheţat, nu se putu mişca. 
Tot corpul i se încordă din cauza amintirilor cu Apollo. Se 
căţărase pe acele ziduri ca să urce în camera ei, apoi o 
ţinuse în braţe toată noaptea. Încă îi vedea zâmbetul larg 
din ziua nunţii şi inima frântă în noaptea în care murise. 

Cu altă ieşire a răsuflării albe, îşi forţă picioarele să 
înainteze. 

Păşi. 

Respiră. 

Se lăsă în jos. 

Se repezi spre uşa ascunsă. 

Îşi înţepă degetul. 

Deschise uşa. 

Intră în pasaj. 

Încercă să meargă pas cu pas şi să nu se gândească la 
faptul că holurile Palatului Lupului erau mai largi şi mai 
luminoase decât şi le amintea, şi că oricine ar fi intrat 
sigur ar fi văzut-o imediat, fugind ca un şoarece speriat. 
Din fericire, majoritatea locatarilor Palatului Lupului erau 
ocupați atunci cu cina şi trebuiau doar să mai rămână aşa 
un pic. 

Era aproape de vechiul ei dormitor de lângă fosta 
cameră a lui Tiberius şi îşi dorea cu disperare ca el să 
folosească acelaşi apartament şi acum. 

Mâinile i se umeziră de transpiraţie, îngreunându-i 

e 287 a 


scoaterea mănuşii şi dezgolirea degetelor când întinse 
mâna spre uşa pe care trebuia să o deschidă. 

Încă o picătură de sânge. 

Incă un lacăt descuiat. 

Altă mică victorie când intră în camera întunecată. Focul 
era stins, lumânările nu erau aprinse, dar simţi miros de 
fum, mosc şi săpun, iar asta îi spunea că cineva locuia 
acolo. 

Ochii ei se obişnuiră cu întunericul, permițându-i să 
distingă forma uriaşă a patului. Speră să găsească o 
noptieră lângă el, o piesă de mobilier pe care Tiberius 
sigur ar fi văzut-o înainte să se retragă. Dar nu era niciuna. 

Trebuia să se mulţumească ori cu masa joasă din zona 
de relaxare, unde era un rând de sticle de lichior, ori cu 
măsuţa de toaletă. Dacă ar fi fost vorba de Apollo, ar fi ales 
măsuţa de toaletă. Dar pentru Tiberius, masa pe care îşi 
ţinea băuturile părea cea mai bună alegere. 

Îi tremurară mâinile când despachetă sticla. Apoi o puse 
repede pe masă şi fugi din cameră înainte să fie tentată să 
o bea. 

Totul se întâmplă în mai puţin de un minut. Fu îngrozită 
şi rapidă, dar nu destul de rapidă. Auzi paşi imediat ce 
ajunse în holul prea luminos. 

Apoi o văzu pe Marisol. 

Evangeline simţi o teamă aproape copilărească, de parcă 
ar fi văzut un monstru şi nu o fată de vârsta ei. 

Marisol se uita la ceva din mâinile ei când apăru de după 
colţ, cu obrajii frumos îmbujoraţi şi cozile de păr şaten- 
deschis, împletite cu panglici, strălucindu-i sub lumina 
torţelor. Rochia ei avea culoarea aurului tors. Fusta de 
deasupra avea o trenă nepractică, corsetul avea panglici 
aurite încrucişate pe el, asortându-se cu panglicile din 
cozile ei, iar nişte brățări în formă de manşete îi decorau 
braţele cu un model complicat de zăbrele. Deja arăta ca o 
prinţesă. 

„Fugi. 

Pleacă. 

leşi.” 

O sută de variaţii ale aceluiaşi gând trecură repede prin 
mintea lui Evangeline. Dacă ar fi fugit, ar fi putut s-o 
întreacă pe Marisol. Frumoasa rochie a surorii ei vitrege, 
cu trena ei de prinţesă, nu era croită pentru alergare. Ș 

Dar Evangeline nu se mişcă destul de rapid. In 
fracțiunea de secundă de nehotărâre, în momentul în care 
se uită la Marisol, observându-i fericirea în loc să aleagă să 
fugă, Marisol îşi ridică privirea. 

— Evangeline? 

I se păruse că era un hol lung, dar era clar că nu era 
aşa. Intr-o clipită, Marisol fu acolo, îmbrăţişând-o pe 
Evangeline de parcă împărtăşeau sângele, nu trădarea. Nu 
părea să observe că Evangeline înţepeni, fiecare muşchi 
încordându-i-se până la mâinile încleştate. 

— Sunt foarte uşurată că eşti bine, izbucni Marisol. Am 
fost foarte îngrijorată - dar nu putem vorbi aici. 

Marisol îi dădu drumul lui Evangeline pentru a deschide 
uşa fostului ei dormitor. 

— Grăbeşte-te! Paznicii mei sunt după colţ. 

Marisol îşi flutură frenetic braţul slab, în timp ce o 
şuviţă îi căzu din coafură. Dacă juca teatru, era un 
spectacol perfect. 

— Grăbeşte-te, Evangeline! Dacă te prind paznicii, nici 
măcar eu nu voi putea să te ajut. Tiberius e convins că tu i- 
ai omorât fratele. 

Paşi de cizme se auziră mai aproape. Dacă paznicii ar fi 
găsit-o pe Evangeline îmbrăcată ca o asasină stilată, 
încruntându-se la viitoarea regină chiar în faţa camerei 
prinţului, nu doar că ar fi arestat-o, dar ar fi bănuit şi că 
făcuse ceva rău. Dacă erau deştepţi, ar fi căutat prin 
camera lui Tiberius, ar fi găsit sticla cu antidotul şi exista 
posibilitatea să se simtă obligaţi să-l bea, distrugându-i 
planurile. 

Evangeline ştia că nu putea avea încredere în Marisol, 
dar nu avu de ales decât să o urmeze pe sora ei vitregă în 
apartamentul care era cald datorită unui şemineu în care 
părea să fi fost aprins focul recent. 

Camera era exact aşa cum şi-o amintea Evangeline, cu 


e 289 œ» 


tapet pictat de mână pe pereţi, un şemineu din cristal şi un 
pat uriaş de prinţesă. Singura diferenţă era mirosul de 
vanilie şi cremă dulce, care îi spunea că aceasta era 
camera lui Marisol acum. 

Măcar părea un pic ruşinată. 

— Tiberius m-a vrut aproape de el - camerele lui sunt 
chiar învecinate. Marisol îşi muşcă buza de jos de 
îngrijorare. Va trebui să te scoatem de-aici înainte să se 
întoarcă el. Te pot îmbrăca într-una dintre rochiile mele. 
Va fi cam mică pentru tine, dar te va ascunde mai bine. 

Marisol îşi ţuguie buzele în timp ce se uită la cizmele de 
piele ale lui Evangeline, la fusta ei scurtă, cu straturi 
suprapuse şi la corsetul ei dantelat de întâlnire cu un 
vampir, iar Evangeline ar fi putut să jure că văzu o sclipire 
de invidie în privirea ei, de parcă Marisol şi-ar fi dorit să 
fie fugară în loc de prinţesă. Era genul de privire pe care 
Evangeline ar fi ignorat-o înainte. Era ceva acolo, apoi era 
repede ascuns înainte să fie găsit, de parcă nici Marisol n- 
ar fi vrut să o recunoască. Dar Evangeline nu o putea 
ignora. 

Greşise când crezuse că putea lăsa leacul pentru 
Tiberius ca apoi să aştepte departe până când afla dacă îşi 
făcea efectul sau nu. Răspunsul acesta nu ar fi fost 
niciodată suficient. Trebuia să ştie de ce Marisol făcuse 
toate astea. 

— De ce mă ajuţi? 

O cută mică se formă între sprâncenele subţiri ale lui 
Marisol, dar Evangeline putu să jure că păli. 

— Ai crezut că te-aş trăda? 

— Cred că deja ai făcut-o. În sfârşit, mi-am dat seama 
că, pe noptieră, aveai cărţi de vrăji, nu de bucate. 

— Nu e ceea ce crezi, o întrerupse Marisol. 

— Nu mă mai minţi. Avu nevoie de tot autocontrolul 
pentru a vorbi încet, ca să nu o audă paznicii de afară. Ţi- 
am văzut cărţile de vrăji. Ştiu că i-ai dat lui Tiberius o 
poţiune de dragoste ca aceea pe care i-ai dat-o lui Luc. 

Marisol rămase cu gura căscată, îşi lăsă umerii în jos şi 
se dădu în spate, poticnindu-se, apoi lovindu-se cu spatele 

de unul dintre stâlpii patului în timp ce tremura ca o fundă 
bătută de vânt, distrusă de această acuzaţie. 

CAPITOLUL 50 


I se păru confirmarea de care avea nevoie, dar nu se 
simţi triumfătoare când o privi pe sora ei vitregă 
chinuindu-se să-şi găsească vorbele. 

Marisol deschise gura şi scoase un hohot de plâns. 
Uscat, fără lacrimi. 

Dar Evangeline ştia că nu se putea lăsa prostită din nou 
doar pentru că Marisol arăta ca un mieluşel lovit. 

— Îmi... îmi pare rău pentru Luc. Dar jur, n-am... nu l-am 
vrăjit pe Tiberius. O sclipire de suferinţă îi apăru pe 
trăsăturile fragile. Mi-am învăţat lecţia după ce s-a 
întâmplat cu Luc şi după toate numele pe care mi le-au 
dedicat ziarele, deşi cred că le-am meritat. Dar trebuie să 
mă crezi, Evangeline. Niciodată n-am vrut să-ţi fac rău. 

— Mi-ai furat băiatul pe care-l iubeam, apoi mi-ai 
înscenat o crimă. Cum se putea ca aşa ceva să nu-mi facă 
rău? 

— Nu ţi-am înscenat crima! Cum poţi să crezi aşa ceva? 
Tocmai încercam să te ascund. Încă te ascund. Dacă voiam 
să fii prinsă pentru crimă, ar fi trebuit doar să ţip după 
soldaţii de la uşa mea. Dar nu fac asta şi nu am s-o fac. 

Marisol închise gura, mai hotărâtă decât o văzuse 
Evangeline vreodată. 

Dar doar pentru că Marisol nu era fără inimă, nu 
însemna că era nevinovată. Recunoscuse că îl vrăjise pe 
Luc. Evangeline nu fu păcălită să-i fie milă de sora ei doar 
din cauza pieptului ei tremurător, a ochilor ei rugători sau 
a felului în care îşi pierdea vocea când vorbea. 

— Ştiu că nu ai încredere în mine şi nu te pot învinui 
pentru asta după ce i-am făcut lui Luc, dar chiar nu am 

vrut să-ţi fac rău. 

— Atunci de ce-ai făcut-o? o întrebă Evangeline. De ce l- 
ai ales pe el dacă nu ca să-mi faci rău? 

Focul din şemineu umplu apartamentul cu un nou val de 
căldură în timp ce Marisol expiră tremurând. 

— Nu mai făcusem nicio vrajă până atunci şi nici nu 
credeam că va avea vreun efect. Dar cred că te invidiam, 
recunoscu ea. Aveai atât de multă libertate şi încredere în 
cine erai şi în ce credeai! Nici măcar nu încercai să te 
adaptezi în felul în care mama îmi spunea întotdeauna că 
trebuia să o fac - ţi-ai păstrat culoarea aceea ciudată a 
părului, vorbeai despre basme de parcă erau adevărate şi 
toţi ceilalţi credeau şi ei în ele. Ar fi trebuit să fii o paria, 
dar oamenii te iubeau cu tot cu micul tău magazin ciudat 
şi, chiar dacă tatăl tău nu mai trăia, ar fi fost foarte 
mândru de cine erai. Eu aveam doar o mamă care voia să 
stau dreaptă şi să fiu drăguță. Dar n-am fost niciodată 
destul de drăguță pentru că nu am atras atenţia niciunui 
peţitor, iar mama îmi amintea asta întruna zi de zi. 

Marisol îşi şterse câteva lacrimi rătăcite. Arătase atât de 
frumoasă pe hol, dar acum părea nenorocită. Îşi strângea 
pieptul, ghemuindu-se în timp ce trupul ei era chinuit de 
hohote de plâns. Iar Evangeline nu se putu abţine şi simţi 
puţină milă. 

Cuvintele ei dureau - nimănui nu-i plăcea să fie numit 
ciudat şi paria -, iar alegerile lui Marisol fuseseră 
groaznice. Dar mama lui Marisol era groaznică şi toată 
viaţa îi băgase în cap idei toxice fiicei ei. 

— Într-o zi, n-am mai putut suporta, aşa că am decis să 
încerc să fiu mai mult ca tine. Am căutat... magia, şopti 
Marisol de parcă asta încă o speria. Una dintre cărţile de 
bucate pe care mi le-ai dăruit era, de fapt, o carte de vrăji, 
şi cred că l-am ales pe Luc pentru că era foarte bun cu 
tine. Ştiam că plecai pe furiş ca să te vezi cu el. Într-o zi, 
te-am urmărit, am văzut cum se uita la tine şi mi-am dorit 
asta. Mi-am dorit pe cineva bun, cineva care ar fi 
impresionat-o pe mama. Dar n-am crezut că va avea vreun 
efect sau că va fi atât de puternic. 

— Atunci de ce nu ai rupt vraja? o întrebă Evangeline. 

— Am vrut să o fac, dar în cartea pe care o aveam scria 
că singurele metode de a rupe vraja erau veninul de 
vampir şi uciderea persoanei respective. Singurele mele 
opţiuni erau să mă mărit cu el sau să îl las să sufere. 

Evangeline simţi primul junghi de vinovăţie şi îi fu mai 
greu să rămână furioasă pe Marisol. Evangeline nu era 
sigură că sora ei vitregă era complet sinceră, dar nu îi 
putea contrazice argumentarea şi nu o putea judeca 
pentru această parte a poveştii pentru că şi ea făcuse ceva 
foarte asemănător cu Apollo. 

— O vrajă de dragoste nu se simte ca o dragoste 
normală, îi explică Marisol. La început, a fost captivant, 
dar asta a trecut repede. Apoi totul a mers rău. Am minţit 
când ţi-am zis că Luc m-a evitat. Eu am încercat să rup 
legătura după a doua nuntă eşuată. Am fost îngrozită de 
ceea ce avea să se întâmple dacă încercam să ne căsătorim 
din nou şi m-am simţit ca o nenorocită de atunci. Când am 
călătorit amândouă până aici şi îmi spuneai toate poveştile 
ciudate ale mamei tale, am hotărât să găsesc altă carte de 
vrăji cu un leac pentru Luc în caz că se întorcea vreodată 
în Valenda. De-asta m-a văzut cineva căutând cărţi de 
vrăji. Nu am făcut-o pentru că voiam să-ţi fac rău, ci 
pentru că voiam să îndrept lucrurile. M-am simţit groaznic, 
Evangeline! Ai împietrit pentru mine, apoi m-ai adus aici 
ca să am parte de un nou început şi, în tot acest timp, am 
umblat pe-aici ştiind că nu merit bunătatea ta. Imi pare 
foarte rău. M-am simţit foarte vinovată şi ruşinată, şi 
voiam să-ţi spun asta de multă vreme. Dar m-am temut că 
mă vei uri. 

— Nu te urăsc, spuse Evangeline. 

Sora ei vitregă făcuse nişte greşeli, dar Evangeline 
începea să creadă că crima nu era una dintre ele. 

În privinţa vrăjii de dragoste pe care i-o făcuse lui Luc, 
Evangeline nu o putea învinui pe deplin. Mai degrabă, se 
regăsea în ce făcuse Marisol. 

Evangeline trăise cu aceeaşi vinovăţie şi teamă din 
cauza secretelor pe care le păstrase. Dacă nu s-ar fi temut 

atât de tare să fie cinstită, amândouă ar fi fost scutite de 
multă suferinţă. 

— Nu te-aş învinui dacă m-ai uri. Jur că nu l-am omorât 
pe Apollo, nu l-am vrăjit pe Tiberius şi nu ţi-am înscenat 
crima. Dar ştiu că am făcut lucruri de neiertat. Merit să fiu 
Mireasa Blestemată. 

— Nu eşti Mireasa Blestemată, îi spuse Evangeline cu 
blândeţe. 

— Nu trebuie să mai spui asta. Vraja pe care am făcut-o 
m-a avertizat că vor fi consecinţe. De-asta Sorţile mi-au 
atacat nunta şi de-asta un lup l-a atacat pe Luc. Ştiu că nu 
ar trebui să fiu logodită cu Tiberius acum, murmură 
Marisol. Mă tem că şi lui i se va întâmpla ceva groaznic. 
Dar mai sper şi că am suferit destul. 

Marisol închise ochii şi îi căzu o lacrimă în timp ce 
tremura. Stâlpul patului din spatele ei părea să fie singurul 
lucru care o ţinea în picioare. Evangeline îşi imagină că, 
dacă ar fi tras de una dintre fundele din părul lui Marisol, 
sora ei vitregă s-ar fi deşirat ca un ghem de aţă. 

Poate că Evangeline îşi dorise asta mai devreme, dar 
acum mai degrabă ar fi ajutat-o să reziste. Întinse mâinile 
şi o îmbrăţişă pe Marisol. Făcuse greşeli, dar nu era 
singura. 

— Te iert. 

Ochii ei mari, şocaţi, îi priviră pe cei ai lui Evangeline. 

— Cum mă poti ierta? 

— Şi eu am făcut nişte alegeri greşite. 

Evangeline o strânse pe sora ei vitregă ultima dată 
înainte să-i dea drumul. Acum era rândul ei să fie speriată. 
Dar Marisol merita să ştie adevărul. Nu era corect ca ea să 
poarte toată vinovăția sau să creadă că Evangeline era 
complet nevinovată. Evangeline nu ştia dacă aveau să fie 
vreodată surori adevărate, dar nu aveau să-şi vindece 
niciodată rănile dacă unele încă erau infectate cu minciuni. 

— Nu eşti singura care a fost geloasă, îi mărturisi 
Evangeline. Am fost atât de supărată şi rănită că te măritai 
cu Luc, că m-am rugat Prințului Inimilor să vă împiedice 
nunta. 

— Ce-ai făcut? 

Spatele lui Marisol se încordă şi umerii i se îndreptară. 

— N-am crezut că vă va împietri... 

— Ce-ai crezut că se va întâmpla? pufni Marisol. 

Cuvintele ei o loviră ca o palmă, uluind-o pe Evangeline. 

— Eşti la fel de egoistă cum îmi spunea mama mereu. 
Mi-ai distrus nunta ca să devii o eroină, iar eu să devin 
Mireasa Blestemată. 

— Nu asta am... 

— M-ai lăsat să cred că eram blestemată! plânse 
Marisol, dar fără lacrimi de data asta. Ochii ei erau ca 
două bălți de furie. 

Evangeline crezuse că Marisol ar fi putut înţelege, apoi 
poate ar fi râs amândouă de toate astea. Dar era clar că 
făcuse o gravă eroare de judecată. 

— Marisol, spuse Evangeline, cu teama strecurându-i-se 
în voce. Dacă sora ei vitregă continua să ridice tonul, 
soldaţii de după uşă sigur ar fi auzit-o. Te rog, calmează-te. 

— Nu-mi spune să mă calmez, zise Marisol cu furie. M- 
am simţit atât de vinovată şi, tot timpul, tu ai făcut ceva la 
fel de rău, poate chiar mai rău. Ai făcut o înţelegere cu o 
Soartă ca să mă blestemi. 

— Nu asta am... 

— Gărzi! ţipă Marisol. E aici! Evangeline Fox e în 
camera mea. 

CAPITOLUL 51 


Evangeline crezuse că Marisol o trădase înainte, dar, de 
fapt, nu o făcuse. Vrăjirea lui Luc nu era trădare. Nu 
fusese nimic de trădat. Evangeline şi Marisol locuiseră în 
aceeaşi casă, dar nu erau surori cu adevărat. Nu 
împărtăşiseră niciodată secrete, nu împărtăşiseră suferinţe 
şi nu fuseseră niciodată atât de sincere una cu cealaltă ca 
în seara asta. Dar Evangeline nu ar fi trebuit să fie atât de 
sinceră. 

— Marisol, nu face asta, o rugă Evangeline. 

Singurul răspuns al lui Marisol fu să se trântească pe 
podea şi să-şi strângă genunchii cu braţele la piept, 
încercând să pară mică şi vulnerabilă când se deschise 
brusc uşa apartamentului ei. 

Evangeline căută cu frenezie o scăpare, dar era doar 
balconul. Nu ar fi supravieţuit unei sărituri şi nu avea 
destul timp. Doi paznici, urmaţi repede de altă pereche, 
năvăliră în cameră în zăngănitul săbiilor trase îndreptate 
toate spre ea. 

— Tocmai a mărturisit că l-a ucis pe prinţul Apollo, minţi 
Marisol. 

— Nu e adevărat! 

Evangeline fu redusă la tăcere când se strânseră câţiva 
soldaţi care o apucară, o reţinură şi o lăsară fără cuvinte. 

— Inima mea! Inima mea! Eşti bine? Tiberius năvăli prin 
uşile deschise. 

Vorbea exact ca fratele lui, când fusese blestemat, în 
timp ce se repezi în braţele lui Marisol, iar Evangeline se 
simţi din nou ca o proastă pentru că ea chiar crezuse că 
sora ei vitregă nu îl vrăjise. Marisol mărturisise unele 

lucruri, dar era evident că nu fusese sinceră în legătură cu 
toate. Chiar era în spatele tuturor acestor lucruri. 

— Duceţi-o pe Evangeline în camerele mele, ordonă 
Tiberius. 

— Dragul meu, eşti sigur că e o idee bună? Marisol se 
prinse de braţele lui, jucând excelent rolul unei fecioare 
neajutorate. Nu ar trebui să o trimiţi jos, în temniţă? Să o 
încui ca să nu mai facă rău nimănui? 

— Nu-ţi face griji, inima mea. Tiberius o sărută apăsat 
pe Marisol pe frunte. Trebuie doar să o interoghez. Apoi 
mă voi asigura că va fi închisă undeva ca să nu mai facă 
rău nimănui vreodată. 


===> 


Paznicii nu fură prea grijulii când o târâră pe Evangeline 
în camera lui Tiberius şi o legară de unul dintre scaune. 
După ce îi luară pumnalul lui Jacks, îi legară brutal 
gleznele de picioarele scaunului, iar braţele i le prinseră la 
spate. Mâinile îi erau legate la încheieturi, apoi o frânghie 
îi înconjura brâul, apăsându-i coastele şi incomodându-i 
respiraţia. 

Tiberius nu-i aruncă nici măcar o privire cât timp se 
făcură toate astea. Nu o băgă în seamă când strigă în 
repetate rânduri: 

— Jur că nu ţi-am omorât fratele! 

Tiberius doar se holbă la un şemineu mare din piatră 
neagră şi îşi trecu o mână prin părul lui lung şi arămiu, 
privind cum unul dintre paznicii lui aprindea focul. 

Nu mai arăta ca prinţul rebel şi neastâmpărat pe care îl 
întâlnise la nunta ei. Riduri care nu fuseseră acolo îi 
înconjurau gura şi avea ochii roşii. Nu părea vrăjit; arăta 
ca şi cum jelea. Ceea ce era un lucru bun. Dacă Tiberius 
chiar jelea, dacă îşi iubise cu adevărat fratele aşa cum 
crezuse ea, atunci ar fi vrut să ştie cine era adevăratul lui 
ucigaş. 

Tot ce trebuia să facă Evangeline era să rămână în viaţă 
destul ca Tiberius să vadă sticla albastră de Apă Aromată 
Fantastică a Fortunei care conţinea antidotul pe care îl 

făcuse. Era pe masa joasă din mijloc, în faţa ei, lângă 
celelalte sticle de lichior ale lui. Dacă o vedea şi bea din 
ea, totul ar fi fost bine în lume. 

Evangeline ar fi încercat să-i atragă atenţia asupra 
sticlei, dar îşi imagină că menţionarea acesteia doar i-ar fi 
făcut pe toţi mai neîncrezători. 

Işi dădu seama ce sentimente avusese fiecare soldat faţă 
de Apollo din felul în care aceştia o priveau. Scârbă. Furie. 
Dispreţ. Nu era nicio urmă de milă. Deşi Havelock - 
gardianul lui personal, care fusese acolo în noaptea în care 
murise Apollo - părea să aibă regrete. Probabil simţea că 
îşi dezamăgise prinţul. 

Tiberius continuă să se holbeze la foc. Luă un vătrai de 
fier în formă de trident, îi băgă vârful în flăcările mari şi 
privi cum se înroşea. 

Evangeline începu să transpire, pielea devenindu-i 
lucioasă în jurul încheieturilor. Nu ştia dacă Tiberius 
plănuia să o tortureze cu vătraiul de fier sau să o omoare, 
dar se temea de oricare din aceste opţiuni. 

— Înălţimea Voastră, spuse Havelock încet, acum că 
prinţesa Evangeline e arestată, ar trebui să amânăm nunta 
de mâine. Vestea ar putea... 

— Nu! 

Vocea lui Tiberius era uşor tulburată. 

Soldaţii făcură o treabă bună ascunzându-şi expresiile 
fetelor, dar Evangeline putu să jure că cel puţin doi 
căscară ochii şi se întrebă dacă bănuiau că ceva nu era în 
ordine cu logodna tânărului prinţ. 

— Mă descurc de aici. Tiberius scoase fierul încins din 
foc şi suflă pe vârf până deveni mai strălucitor. Puteţi 
pleca. Toţi. 

— Dar... zise Havelock din nou. Înălţimea Voastră... 

— Ai grijă, îi spuse Tiberius agitat. Dacă ai de gând să 
sugerezi că nu mă pot descurca cu o femeie legată, atunci 
am să cred că mă jigneşti sau că nu ştii să legi noduri. 

Soldaţii se îndreptară aliniaţi spre uşă. 

— Staţi! îi imploră Evangeline. Nu plecaţi! A fost vrăjit 
de Marisol... 

— Nu îmi calomnia iubirea! 

Tiberius se învârti şi dădu cu vătraiul în masa joasă din 
mijloc, spărgând una dintre sticlele lui cu lichior. 

Cioburile de sticlă zburară ca nişte săgeți. 

Lichidul sfârâi. 

Evangeline îşi înăbuşi un suspin când văzu sticla de Apă 
Aromată Fantastică a Fortunei clătinându-se înainte şi 
înapoi. 

Căzu pe o parte. 

Din fericire, nu se sparse. 

Era cât pe ce să se întâmple asta. Evangeline trebuia să 
fie mai atentă. Menţionarea lui Marisol era, evident, în 
afara discuţiei, dacă nu voia să-şi rişte singura şansă de a 
supravieţui. Mai avea şi speranţa că Jacks avea să apară la 
momentul perfect şi să o salveze din nou, dar nu se putea 
baza pe asta. Din câte ştia, el încă dormea pe canapeaua 
lui. 

Soldaţii ieşiră din cameră. 

Tiberius se apropie ţanţoş, călcând zgomotos cu cizmele 
pe sticla spartă... 

Se opri brusc şi privi încruntat sticla răsturnată cu 
antidotul. 

— Cum a ajuns asta aici? Urăsc chestiile astea. Luă 
sticla cu două degete şi o duse spre foc. 

„Nu! Nu! Nu!” îi venea să tipe. 

Dar, în loc să o arunce în foc, sticla îşi făcu magia. 
Tiberius se opri, se uită încă o dată la amestec, scoase 
dopul de plută cu gura şi bău. 

Evangeline simţi cum îi creştea speranţa. 

Dar, după doar câteva secunde, Tiberius îşi luă brusc 
sticla de la gură. Tremură şi se uită urât la băutură. 

— Când voi fi rege, băuturile astea vor fi primul lucru pe 
care îl voi scoate în afara legii. 

Tiberius cântări vătraiul de fier din mână de parcă 
hotăra cum să facă asta. 

Evangeline putea să respire doar superficial. Avea 
nevoie de mai mult timp ca antidotul să îşi facă efectul. Nu 
credea că rugăminţile ar fi ajutat-o, dar poate îl făcea să 

vorbească fără să provoace o reacţie violentă. 

— Ultima dată când te-am văzut, mi-ai zis că, atunci 
când ne vom întâlni din nou, îmi vei spune de ce ai 
dispărut. 

El râse amar. 

Bău încă o dată. 

După aceea, se crispă din nou. 

— Am plecat după fratele meu şi m-am certat cu el din 
cauza ta, spuse Tiberius mâhnit. l-am spuse că nu eşti 
salvatoare, aşa cum pretindea toată lumea. I-am spus că-i 
vei aduce moartea. 

— De ce ai crezut aşa ceva? 

— Tot ce contează e că am avut dreptate. 

Prinţul îndreptă vătraiul direct spre gâtul lui Evangeline. 

— Nu... N-am făcut asta. Clătină scaunul, sperând 
imediat ca, printr-o minune, să cadă destul de tare ca săi 
se rupă braţele şi picioarele şi să se elibereze. Dar scaunul 
era prea greu. Nici nu putu să-l urnească din loc. Nu l-am 
omorât pe fratele tău... 

— Ştiu, spuse Tiberius. Am ştiut asta tot timpul. 

— Ce... ce... se bâlbâi Evangeline. 

Îi spunea ce sperase să audă, dar tânărul prinţ încă 
arăta ca şi cum nu ar fi avut nicio intenţie să-i dea drumul. 
Chipul lui pistruiat era cel al unui soldat încăpățânat care 
avea un ordin pe care era hotărât să-l îndeplinească. 

— Nu înţeleg, spuse ea. Dacă ştii că sunt nevinovată, de 
ce faci asta? 

— E prea periculos să te las să trăieşti. 

Tiberius dădu din cap cu o expresie hotărâtă, dar 
Evangeline simţi că el nu făcea asta din plăcere. 

Luă încă o gură din sticla cu antidot, apoi trase de 
gulerul hainei lui dungate, dezvăluind un tatuaj negru care 
înfăţişa o cheie ruptă în formă de schelet. 

— Ştii ce e acesta? 

Evangeline dădu din cap. 

— E simbolul Protectoratului. 

Protectoratul. Mai auzise numele acesta. Dar unde? 
Inima îi bătu mai repede în timp ce încercă să gândească. 

Apoi îi stătu inima în loc când îşi aminti. 

Apollo îi spusese despre Protectorat în noaptea în care îi 
împărtăşise poveştile despre Arcada Valory. Acest cuvânt 
apăruse în prima versiune a poveştii, cea în care familia 
Valor făcuse ceva oribil. Apollo îi spusese că Protectoratul 
era un fel de societate secretă responsabilă de protejarea 
bucăţilor rupte din Arcada Valory şi de imposibilitatea ca 
aceasta să mai fie deschisă vreodată. 

Evangeline se uită din nou la tatuajul în formă de cheie 
ruptă al lui Tiberius. Matroana Fortuna purtase un lănţişor 
cu o cheie asemănătoare la gât. Şi ea era probabil o 
membră a Protectoratului şi, imediat ce bănuise că 
Evangeline era fata menţionată în profeția care ţinea 
Arcada Valory închisă, matroana încercase să o ucidă. 

Evangeline îşi pierdu speranţa. 

Tiberius luă încă o înghiţitură din sticla din mâinile lui. 
Chiar dacă antidotul îşi făcea efectul şi îl vindeca de 
dragostea lui artificială pentru Marisol, Evangeline ştia că 
nu avea să iasă vie din această cameră. Mai ales dacă 
Tiberius credea că ea era o parte a unei profeţii care, 
odată împlinite, avea să permită deschiderea Arcadei 
Valory şi eliberarea îngrozitoarei creaţii a familiei Valor în 
lume. 

— Îmi pare rău, Evangeline. Vocea lui Tiberius deveni 
mai aspră şi mâinile lui strânseră vătraiul mai tare, 
albindu-i-se degetele. După expresia feţei tale, presupun 
că ştii ce e Protectoratul, aşa că ştii ce trebuie să fac şi de 
ce. 

— Nu, spuse Evangeline. Nu ştiu cum poţi să ucizi pe 
cineva din cauza unei poveşti distorsionate de un blestem. 
Fratele tău mi-a spus că există două versiuni diferite. Intr- 
una, Arcada Valory... 

— Nu contează care versiune a poveştii e adevărată! I se 
umflă un muşchi din falcă. Arcada Valory nu trebuie să fie 
deschisă niciodată, de aceea tu trebuie să mori. Am ştiut 
asta imediat ce ţi-am văzut părul. Tu eşti cheia din 
profeție. Ai fost născută să o deschizi. 

Tiberius ridică vătraiul din nou, ducându-l periculos de 

aproape de pielea ei. 

Evangeline rămase fără răsuflare. 

Rămânea fără şanse de a-l face să se răzgândească. 

Broboane de sudoare i se formară pe frunte şi căzură pe 
sticla spartă de lângă cizmele lui. Dar ea se uita la altă 
sticlă - la sticla aproape goală din mâna lui Tiberius. 
Aproape terminase antidotul. Serul adevărului nu părea să 
rupă vraja lui Marisol, dar Evangeline se întrebă dacă 
începeau să se manifeste efectele secundare ale poţiunii 
ei: oboseala, slăbirea capacităţii de luare a deciziilor şi a 
judecății, ameteala, incapacitatea de a spune o minciună şi 
dorinţa de a dezvălui orice adevăruri nespuse. 

Tiberius sigur resimțea incapacitatea de a spune o 
minciună, altfel nu i-ar fi spus că nu credea că era 
vinovată. Poate dacă îl presa destul putea, cumva, să îl 
facă să mărturisească adevărul soldaţilor lui. Sau putea să- 
l facă să-i spună despre întreaga profeție. Apoi putea 
dovedi că nu era fata din ea. Poate era doar o coincidenţă 
că părea să fie acea fată. 

— Măcar spune-mi ce zice profeția Arcadei Valory. Dacă 
tot o să mă omori pentru că tu crezi că eu sunt cheia, nu 
merit să o ştiu pe toată? 

Tiberius dădu pe gât susurând restul apei albastre din 
sticlă, părând nehotărât între a bea, a vorbi sau a termina 
cu toate chiar atunci. Dar teoria ei despre efectele 
secundare ale antidotului trebuie să fi fost corectă - părea 
că nu se putea opri din dezvăluit secrete. După o clipă, 
începu să recite: 

„Această arcadă poate fi descuiată doar cu o cheie care 
încă nu a fost forjată. 

Concepută în Nord şi născută în Sud, vei cunoaşte cheia 
pentru că va fi încoronată cu aur roz. 

Va fi ţărancă şi prinţesă, o fugară acuzată pe nedrept, şi 
doar sângele ei dat de bunăvoie va deschide arcada.” 

Evangeline se lăsă pe legăturile ei. Era foarte scurtă 
profeția. Şi fiecare bucată din ea i se potrivea. Auzise 
versul despre ea fiind încoronată cu aur roz şi fiind ţărancă 
şi prinţesă de la matroana Fortuna. Nu fusese adevărat 

atunci, dar acum era. Era şi o fugară acuzată pe nedrept, 
din cauza celui care îl omorâse pe Apollo. Nu ştia unde 
fusese concepută; părinţii ei întotdeauna glumiseră că o 
găsiseră într-o ladă din magazinul de curiozităţi. Acum se 
întrebă dacă exista un motiv pentru care ascunseseră 
adevărul.  Ştiuseră despre această profeție? Oare îi 
văzuseră părul roz-auriu şi originea ca pe un semn că se 
putea adeveri într-o zi? 

Dar exista un vers al profeţiei de care se putea asigura 
că nu avea să se îndeplinească niciodată. Trebuia doar să-l 
convingă pe Tiberius de asta. 

— Tocmai ai zis că doar sângele meu dat de bunăvoie va 
deschide arcada, ceea ce înseamnă că trebuie să vreau să 
o deschid, şi nu vreau. 

— Nu contează. Tiberius o privi cu răceală. Lucrurile 
magice întotdeauna vor să facă ceea ce au fost create să 
facă. 

— Dar nu sunt un lucru magic; sunt doar o fată cu părul 
roz! 

— Aş vrea ca asta să fie adevărat. Vocea lui era sfâşiată. 
Evangeline, nu vreau să te ucid. Dar această arcadă 
trebuie să rămână încuiată. Membrii familiei Valor au avut 
prea multă putere. Nu au fost răi, dar au făcut lucruri pe 
care nu trebuiau să le facă niciodată. 

Termină restul băuturii lui şi, de data asta, îndreptă 
vătraiul spre inima ei. 

— Stai! strigă Evangeline. Am dreptul la o ultimă 
dorinţă? Nu cred că Apollo ar vrea să mă omori. 

— Îmi pare rău, chiar îmi pare, dar nu ieşi vie din 
camera asta. 

— Nu îţi cer să mă cruţi. Îşi pierdu vocea. Dacă asta nu 
funcţiona, puteau fi ultimele ei cuvinte. Îţi cer doar să-ţi 
chemi soldaţii. Spune-le greşelile mele şi apoi lasă-l pe 
unul dintre ei să mă ucidă. Fratele tău nu ar vrea ca tu să-i 
ucizi soţia. 

Tiberius se încruntă. Dar văzu nehotărârea umbrindu-i 
chipul. Simţea că era o idee proastă, dar judecata îi era 
afectată de antidot; nu era sigur. 

— Te rog. E ultima mea dorinţă. 

Încet, Tiberius lăsă vătraiul în jos. 

Soldaţii fură chemaţi din nou înăuntru, dar Tiberius nu 
pierdu vremea cu politeţuri. 

— Trebuie să o omori. Împinse vătraiul în mâna celui 
mai apropiat paznic, o femeie înaltă, cu o coadă împletită 
grea şi furie în priviri. 

— Stai, şopti Evangeline, sperând că nu făcuse o 
greşeală îngrozitoare. Întâi trebuie să le spui greşelile 
mele. 

— Evangeline Fox, spuse Tiberius cu greutate, ai fost 
condamnată la moarte pentru... 

Păru să-i înţepenească falca. Deschise şi închise gura de 
câteva ori, dar nu ieşi niciun cuvânt. 

— Nu poţi s-o spui, nu-i aşa? Poate că antidotul ei nu 
avea efectul la care sperase, dar totuşi funcţiona. „Efectele 
secundare ale serului pentru adevăruri pot include... 
incapacitatea de a spune o minciună.” 

Lui Evangeline îi venea să plângă de bucurie, deşi 
Tiberius arăta ca şi cum ar fi vrut să o omoare atunci. 

— Ce-ai făcut? Se uită furios la sticla goală din mâinile 
lui. M-ai otrăvit? 

— 'Ţi-am dat un ser al adevărului, de aceea nu poţi spune 
cu sinceritate că ţi-am ucis fratele. Întreabă-l, o rugă 
Evangeline pe femeia paznică cu vătraiul. Intreabă-l cine l- 
a ucis pe Apollo. 

— Termină, îi ordonă Tiberius paznicei. Ea... ea... 

Paznica ridică vătraiul, dar ezită din cauza bâlbâielii 
prinţului. 

— Nu vezi? Mi-a dat ceva magic, mârâi Tiberius, cu 
broboane de sudoare pe frunte. E evident... 

Dar nu putu să spună nimic neadevărat despre ea. 

— Îşi tot pierde glasul pentru că nu poate minţi, spuse 
Evangeline, şi ştie că sunt nevinovată. Nu aveam niciun 
motiv şi nicio dorinţă să-l omor pe Apollo. Eu eram 
persoana care nu câştiga nimic din asta şi pierdea totul, 
iar Tiberius ştie asta. 

— Ea... ea... ea spune adevărul. Prinţul se înroşi. Nu 

Evangeline l-a ucis pe fratele meu. Eu am făcut-o. 

CAPITOLUL 52 


EX A A 
AL Ja R a ON 

Tiberius se clătină pe picioare. 

Dacă Evangeline ar fi stat în picioare, fără îndoială, şi ea 
şi-ar fi pierdut echilibrul. Se aşteptă ca el să încerce să-şi 
nege mărturisirea sau să ia vătraiul de la paznică şi s-o 
înjunghie cu el. Nu asta ar fi făcut un criminal? Dar poate 
că nu doar efectele secundare ale antidotului smulseseră 
confesiunea lui Tiberius. 

În loc să riposteze, Tiberius căzu în genunchi şi îşi duse 
mâinile la faţă. 

— Nu am vrut să-l omor. Trebuia să fii tu. Ochii lui plini 
de jale şi suferinţă îi priviră pe ai ei. N-am vrut să-i fac rău 
fratelui meu. Am găsit o otravă - lacrimile unei Sorţi care 
trebuiau să afecteze doar femeile. Dar se pare că povestea 
aceea era o minciună. 

În cele din urmă, lacrimi curseră pe obrajii lui Tiberius, 
râuri lungi şi nesfârşite de lacrimi. 

Era aproape ca atunci când ea plânsese din cauza 
lacrimilor LalLei, doar că suferinţa lui era, în întregime, 
reală. Tiberius plânse în hohote aşa cum doar fiinţele 
distruse pot să o facă, iar Evangeline nu se putu abţine şi 
începu să plângă alături de el. Plânse încă o dată pentru 
Apollo, plânse de uşurare că era încă în viaţă şi plânse 
pentru Tiberius. Nu pentru partea din el care încercase să 
o omoare, ci pentru partea din el care îşi omorâse fratele 
din greşeală. Nu ştia cum e să aibă un frate sau o soră şi, 
având în vedere tot ce se întâmplase între ea şi Marisol, nu 
credea că avea să înţeleagă vreodată. Dar Evangeline 
înţelegea cum e să pierzi un membru al familiei şi nu 
suporta să fie responsabilă pentru acea pierdere. 

Nu ştiu cât stătură amândoi acolo, plângând. Poate 
jumătate de noapte, câteva ore sau câteva minute care 
părură o veşnicie. 

Paznica aceea care fusese gata să o omoare o dezlegă pe 
Evangeline imediat, dar de-abia după răsărit câţiva dintre 
ceilalţi paznici îl escortară pe Tiberius afară pentru a-l 
duce într-o celulă. Nu încercă să lupte contra lor. 

— Ce se întâmplă? Marisol alese acel moment pentru a 
ieşi din camera ei. Tiberius... 

Prinţul învins îşi ridică privirea, suferinţa dispărându-i 
pentru puţin timp, dar, de data asta, nu fu înlocuită de 
iubire. 

— Dacă te mai văd, te omor şi pe tine. 

Părea că vraja fusese, în sfârşit, ruptă, chiar dacă 
Evangeline nu ştia dacă asta se întâmplase datorită 
antidotului ei sau Jacks avusese dreptate când spusese că 
iubirea adevărată era destul de puternică pentru a rupe 
vrăjile de dragoste, şi iubirea lui Tiberius pentru fratele lui 
rupsese vraja atunci când mărturisise adevărul. Se 
întoarse din nou spre Evangeline. 

— Ultima mea dorinţă e să nu-i mai văd faţa niciodată. 

— Nu! Dragostea mea! 

Marisol începu să plângă şi continuă să se dea în 
spectacol chiar şi când Evangeline puse soldaţii să o 
închidă în camera ei până la noi ordine. La fel ca Tiberius, 
nici ea nu mai voia să o vadă pe sora ei vitregă. 

Evangeline nu o putea învinui pe Marisol pentru tot ce 
se întâmplase. Nu Marisol o otrăvise pe ea sau pe Apollo. 
Dar Evangeline se întreba ce s-ar fi întâmplat dacă Marisol 
nu l-ar fi vrăjit pe Luc. Oare soarta ar fi intervenit în alt fel 
pentru a o transforma pe Evangeline în fata din profeția 
Arcadei Valory? Sau toate ar fi mers altfel pentru ea, 
pentru Luc, pentru Apollo şi pentru Tiberius? Era destinată 
să ajungă aici sau era doar una dintre numeroasele căi 
posibile? Nu avea să ştie niciodată, dar simţi că această 


întrebare avea să o bântuie pentru totdeauna. 
ese 

Evangeline nu avu nevoie de mult timp pentru a se 
transforma, din fugară, înapoi în prinţesă. Fu mutată în alt 
apartament regal imaculat, cu un foc care ardea zgomotos 
şi multe covoare groase de culoare crem pe care le simţi 
într-un fel minunat sub picioarele ei obosite. Toți păreau 
dornici să se agite pentru ea, exclamau cât de bucuroşi 
erau că era în siguranţă şi cum ştiau că nu ar fi putut ea 
să-l ucidă pe prinţul Apollo. 

Evangeline nu ştia dacă îi credea pe vreunul dintre ei, 
dar acceptă toată grija lor. 

Îndemnată de servitori, făcu baie şi se schimbă într-o 
rochie mult mai confortabilă, din satin alb, cu un jupon 
negru dungat şi un corsaj decorat cu o broderie drăguță, 
neagră. Nordicii nu purtau haine complet negre pentru 
doliu, dar era obiceiul să-l poarte măcar parţial. 

Mai mulţi paznici, servitori şi funcţionari ai palatului pe 
jumătate adormiţi fură chemaţi în apartament după aceea. 
Timp de câteva ore, servitoarele se agitară să-i aducă lui 
Evangeline mâncare caldă, iar funcţionarii îi făcură cereri 
şi sugestii care sunau foarte asemănătoare cu nişte ordine. 
Jacks încă nu apăruse şi încercă să nu-şi facă prea multe 
griji din cauza asta. Poate nu venise pentru că i se 
dovedise nevinovăția? 

În urmă cu câteva ore, un mesager fusese trimis la 
Kutlass Knightlinger pentru a scrie despre nevinovăția lui 
Evangeline. Având în vedere cât de repede se răspândea 
bârfa, probabil tot regatul aflase până atunci. 

Dar tot i-ar fi plăcut să-l fi văzut pe Jacks şi să-i dea ea 
veştile. De când îşi dovedise nevinovăția, Evangeline îşi 
dorise să vadă faţa lui Jacks când îi spunea că o înfruntase 
pe Marisol, descoperise cine îl omorâse pe Apollo şi îşi 
dovedise nevinovăția de una singură. 

Doar că acum, când era aproape după-amiaza târzie, 
nerăbdarea ei se transformase într-o încordare în piept. 

De ce nu apăruse Jacks în Palatul Lupului? Ar fi trebuit 
să-i trimită un bilet. Dacă nu cumva încă dormea? Ieri, 
fusese amuzată de ideea ca Jacks să fie răpus de somn, dar 
acum o speria. Dacă această oboseală nu fusese doar un 

efect secundar al veninului de vampir? 

— Am nevoie de o haină, spuse ea. 

Una dintre multele servitoare din cameră se apropie de 
focul aprins. 

— Vreţi să mai pun un buştean? 

— Nu, trebuie să plec, spuse Evangeline. 

Ştia că nimeni nu voia ca ea să plece din Palatul Lupului. 
Consiliul Marilor Case, în care acum era inclusă şi 
Evangeline, era chemat să se adune cât mai repede pentru 
a discuta ce trebuia făcut, acum când un moştenitor direct 
era mort, iar celălalt era în închisoare. Putea fi chemată la 
întâlnirea lor în orice clipă, dar nu era sigură că putea să 
stea şi să mai aştepte. Trebuia să facă o călătorie scurtă 
înapoi la turnuri pentru a-l verifica pe Jacks. 

Ştia că nu trebuia să-i pese atât de mult, dar nu-şi putea 
stăpâni teama că ceva nu era în regulă. 

— Înălţimea Voastră. Un soldat de lângă uşă îşi drese 
glasul. E un domn care tocmai a sosit şi insistă să vă vadă. 
El... 

— Lasă-l să intre. 

Evangeline nu-i permise soldatului să termine. Se părea 
că-şi făcuse degeaba griji pentru Jacks. 

— Mă tem că nu e cu mine. L-am trimis în solariul de 
primire. 

— Vă duc eu la el, înălţimea Voastră. 

Era Havelock. 

Evangeline ar fi preferat să meargă singură. Dar, mai 
devreme, Havelock fusese singurul paznic care nu o 
privise cu dispreţ. De asemenea, sugerase ca Tiberius să 
amâne nunta cu Marisol, ceea ce arăta curaj şi intuiţie 
bună din partea lui. Dacă putea să fie în siguranţă cu 
cineva, atunci probabil acela ar fi fost Havelock. 

Fură multe proteste când ieşiră pe uşă: 

— Membrii consiliului sunt pe drum! 

— Nu puteţi pleca acum! 

— Sunteţi prea obosită! Veţi leşina dacă mergeţi pe jos 
până acolo! 

Apoi auzi o voce mai înceată, în mintea ei, vorbindu-i 

doar ei. 

„Vulpiţo, unde eşti?” 

„Era şi timpul, se gândi ea. Vin spre tine chiar acum.” 

„Nu. Vocea lui Jacks deveni îngrijorată. Voi veni eu la 
tine.” 

Evangeline se trezi zâmbind un pic. Îi plăcea că părea 
îngrijorat. 

„Doar aşteaptă-mă”, se gândi ea. Deja era pe drum. Şi 
credea că nu era foarte departe. 

Evangeline fusese doar o dată în solariul de primire 
puternic luminat, cu Apollo. Le dusese pe ea şi pe Marisol 
într-un tur al Palatului Lupului când se mutaseră în castel. 
Fusese fermecată de frumoasa fortăreață despre care se 
zvonea că Wolfric Valor o construise ca un dar pentru soţia 
lui, Honora. Evangeline îşi imaginase că erau pasaje 
secrete în spatele fiecărei tapiserii şi trape ascunse sub 
covoare. Dar acum, din cauza oboselii care îi înceţoşa 
vederea, totul era o grămadă estompată de pietre şi tavane 
boltite, şemineuri care să lupte contra curenților nesfârşiţi, 
candelabre de perete cu lumânări neaprinse, câte un bust 
din loc în loc şi nu prea rarele portrete ale lui Apollo. 

Când trecu pe lângă unul cu Apollo şi Tiberius, cu 
braţele unul pe umărul celuilalt, trebui să se oprească. 
Apollo părea atât de fericit şi de vioi! La fel se uitase 
adesea şi la ea. Crezuse că expresiile lui erau doar din 
cauza vrăjii, dar acum era dureros de tentant să se întrebe 
dacă totul fusese mai real decât crezuse, dacă avusese 
dreptate să spere că puteau să se îndrăgostească de- 
adevăratelea. Dar nu avea să afle asta niciodată. Ce-ar fi 
fost dacă era o întrebare la care nimeni nu va afla vreodată 
răspunsul. 

Evangeline începu să umble din nou, urmându-l pe 
Havelock într-un hol fără ferestre, fără tapiserii şi luminat 
de torţe grosolane care miroseau a pământ, fum şi secrete. 
Poate că fusese doar o dată în solariul de primire, dar 
acest loc îi era complet necunoscut. 

— E drumul bun? întrebă ea. 

— A trebuit să facem un ocol, spuse Havelock. 

Chipul lui era impasibil, era soldatul de palat perfect. 

Dacă senzaţia de nelinişte pe care o simţea pe piele nu 
ar fi făcut-o vigilentă din nou, Evangeline poate l-ar fi 
crezut. 

„Te-ai rătăcit, Vulpiţo?” Era vocea lui Jacks, din nou, dar 
părea mai îndepărtată decât înainte. 

„Poate că, până la urmă, ar trebui să vii tu”, îi răspunse 
ea în gând. 

Apoi îi spuse lui Havelock: 

— Cred că am să mă întorc. 

— Ar fi o greşeală. 

Vocea melodioasă se auzi din spatele ei. 

Evangeline se învârti. 

Fata era cam de vârsta ei. Faţa ei era rotundă şi părul ei 
lung şi negru era legat la spate, oferind o imagine clară a 
unui semn în formă de raze de culoarea vinului de coacăze 
pe obrazul ei stâng. 

— Cine eşti? o întrebă Evangeline. 

Fata era îmbrăcată ca o servitoare din palat, cu o bonetă 
mică, o rochie de lână şi un şorţ crem, deşi Evangeline se 
întrebă dacă hainele erau împrumutate, pentru că nu îi 
stăteau bine şi nu o mai văzuse niciodată pe fata asta. 
Evangeline i-ar fi recunoscut semnul din naştere. 

— Ce se întâmplă? 

Întinse mâna după pumnalul lui Jacks, ascuns în cureaua 
rochiei ei de doliu. Îi fusese confiscat în timpul arestului, 
dar fu unul dintre primele lucruri pe care şi le recuperase. 

Fata ridică mâinile într-un gest paşnic, dezvăluind un 
tatuaj pe partea inferioară a încheieturii mâinii ei: un cerc 
de cranii despre care Evangeline, având mintea 
suprasolicitată, nu putea să-şi amintească atunci. 

— Havelock şi cu mine nu suntem aici ca să îţi facem 
rău. Avem ceva ce trebuie să-ţi arătăm. 

Evangeline strânse cuțitul mai tare. 

— Iertaţi-mă dacă sunt un pic neîncrezătoare în legătură 
cu asta. 

— Prinţul Apollo e în viaţă, o anunţă Havelock. 

Evangeline dădu din cap. Credea în multe lucruri, dar nu 
şi că oamenii se întorceau din morţi. 

— L-am văzut murind. 

— L-ai văzut otrăvit, dar asta nu l-a ucis. 

Fata îi zâmbi sarcastic lui Evangeline. Pe de o parte, 
triumfătoare, pe de altă parte, o provoca să o contrazică. 

Sigur nu era o servitoare şi Evangeline voia să o întrebe 
ce era, mai exact, dar asta nu părea cea mai importantă 
întrebare. 

— Dacă Apollo e în viaţă, atunci unde e? 

— L-am ascuns pentru a-l ţine în siguranţă. Havelock 
făcu câţiva paşi înainte şi dădu la o parte un covor pentru 
a dezvălui o trapă care se deschidea deasupra unor scări. 
E acolo, jos. 

Evangeline îi aruncă o privire sceptică. 

Dar, când Havelock şi fata coborâră pe scări, lăsând-o 
liberă să plece, Evangeline se lăsă pradă curiozităţii. 
Hotări să îi urmeze. 

Scara era întunecată şi inima îi bătu mai repede cu 
fiecare treaptă. Dacă Apollo era, într-adevăr, viu, atunci ea 
încă era măritată. Aveau o şansă la viitorul despre care 
tocmai se întrebase. Încercă să se simtă entuziasmată. 
Dar, dacă Apollo ţinea câtuşi de puţin la ea, de ce se 
ascunsese în palat când ea fugise ca să îşi salveze viaţa? 

Putea înţelege dacă el încă mai era supărat din cauza 
ruperii vrăjii lui Jacks. Dar, în urmă cu câteva ore, fratele 
lui era să o omoare. Şi Evangeline chiar ar fi murit în 
noaptea nunţii ei dacă nu ar fi fost Jacks. Oare Apollo nu 
ştiuse despre aceste lucruri sau credea că ea merita să 
moară? 

În timp ce Evangeline se apropia de treptele de jos, încă 
spera că Apollo era viu, dar era un gen complicat de 
speranţă. Înainte, când crezuse că totul era un semn şi 
călătoria ei spre Nord însemna găsirea finalului ei fericit, 
ar fi fost sigură că o aştepta a doua şansă la doar câţiva 
metri depărtare. Acum nu ştia la ce să se aştepte şi nici 
măcar ce voia. Dacă Apollo îi oferea încă o şansă, ar fi 
acceptat-o? Il voia pe el sau doar finalul fericit pe care 
crezuse că el i-l putea oferi? 

Ultima treaptă scârţâi sub papucii lui Evangeline. 
Camera dincolo de ea era mică, cu un tavan jos din lemn şi 
nu era suficient luminată. Aerul era puţin stătut şi, 

aproape imediat ce intră, Evangeline vru să plece. 

Asta era o greşeală. Chiar dincolo de Havelock şi de 
fată, Apollo zăcea pe spate, dar nu arăta bine. Nu arăta 
viu. 

Evangeline era să-l cheme în gând pe Jacks, să-i spună 
că era în pericol. 

Dar fata spuse repede: 

— Apollo e într-o stare comatoasă. Ştiu că pare mort, dar 
poţi să-l atingi. 

— Te rog, adăugă Havelock cu blândeţe. Am încercat să- 
| readucem la viaţă, dar credem că tu ai putea fi singura 
persoană care îl poate aduce înapoi. 

Evangeline nici nu era convinsă că Apollo era viu. Zăcea 
pe masa grea de lemn, nemişcat ca un cadavru. Avea ochii 
deschişi, dar, chiar şi de la distanţă, erau maţi ca nişte 
bucăţi de sticlă de mare. 

Încă voia să fugă. Dar Havelock şi fata aveau aşteptări 
mari de la ea în timp ce o priveau - nu încercau să-i facă 
rău sau să o prindă în capcană. Dacă pleca, Evangeline ar 
fi fugit de speranţă, nu de pericol. 

Precaută, se apropie de masă. 

Apollo încă era îmbrăcat aşa cum fusese în noaptea 
nunţii, doar cu o pereche de pantaloni. Din fericire, uleiul 
îi fusese şters de pe piept, lăsându-i doar pandantivul de 
chihlimbar şi tatuajul cu numele ei. Precaută, îi atinse 
braţul. 

Pielea lui era mai rece decât trebuia să fie cea a unei 
persoane. Corpul lui nu se mişcă. Dar, când îşi puse mâna 
pe pieptul lui, după un minut, o simţi. De-abia era o bătaie 
acolo. 

Bătu şi inima ei. Chiar era viu. 

— Cum aţi descoperit voi doi asta? Şi de ce nu mai ştie 
nimeni altcineva? 

Evangeline se uită din nou prin cameră, care era goală, 
cu excepţia mesei pe care era Apollo şi a altei măsuţe pe 
care era un vas cu apă şi nişte cârpe. 

— Nu ştiam în cine puteam avea încredere, spuse 
Havelock. Am fost acolo în noaptea în care Apollo a fost 

otrăvit. Am fost în cameră cu tine după aceea, când nu te- 
ai mai putut opri din plâns. Asta m-a bântuit, m-a făcut să 
cred că poate nu eşti vinovată. Ştiam că nu aveai nimic de 
câştigat, spre deosebire de fratele lui. Nu am vrut să cred 
că prinţul Tiberius a încercat să-l omoare pe Apollo. Dar 
când Tiberius s-a logodit aproape imediat, câţiva soldaţi au 
devenit şi ei bănuitori. Am luat trupul lui Apollo de la 
morga regală şi am contactat-o pe Phaedra. 

— Phaedra celor Blestemaţi, la dispoziţia 
dumneavoastră. 

Fata îi zâmbi din nou într-un fel care o făcu pe 
Evangeline să creadă că ar fi trebuit să-i recunoască 
numele. 

— Nu ai auzit de mine? 

Phaedra îşi ţuguie buzele. N 

— Phaedra, treci peste asta, spuse Havelock. În curând, 
cineva va observa că prințesa lipseşte. 

— Bine, bine, se enervă Phaedra. Sunt destul de 
faimoasă în unele cercuri pentru că am talente speciale. 
Pot fura secretele pe care oamenii le duc cu ei în 
morminte. Havelock a crezut că, dacă am să vizitez 
cadavrul prințului, aş putea afla unele dintre secretele lui, 
inclusiv cine l-a ucis. Dar Apollo nu avea secrete. Şi oricine 
are secrete, chiar dacă e doar o teamă secretă de omizi 
sau o mică minciună nevinovată pe care a spus-o unui 
vecin. Atunci ne-am dat seama că Apollo nu era mort. 
Substanţa care a fost folosită în cazul lui nu l-a ucis, l-a 
adus în starea asta comatoasă. 

— Ce e o stare comatoasă? întrebă Evangeline. 

— Pune viaţa pe pauză, spuse Phaedra. Dacă nu e 
readus la viaţă, prinţul Apollo ar putea rămâne aşa secole 
întregi fără să îmbătrânească. Nu există multe poveşti 
despre asta. Se crede că Honora Valor folosea asta ca 
parte a vindecărilor ei - pentru oamenii pe care nu îi putea 
ajuta imediat. Din păcate, nimeni nu ştie cum a făcut-o sau 
cum poţi să trezeşti pe cineva din asta. Se crede că 
practica asta s-a pierdut odată cu moartea ei. Dar am 
crezut că poate ne ajuţi tu. 

Phaedra o privi pe Evangeline la fel cum o priviseră 
oamenii imediat după ce îşi revenise din împietrire, de 
parcă era eroina despre care scriau toate ziarele. 

Evangeline se simţea mai mult extenuată decât eroină, 
dar, pentru prima dată, nu mai simţi nevoia să nege toate 
poveştile despre ea. Ceea ce făcuse în acea zi, în Valenda, 
fusese ceva curajos. Luc chiar fusese vrăjit şi îl 
împiedicase să se însoare cu fata care îl vrăjise. Apoi 
Evangeline împietrise ca să îl salveze pe el şi pe restul 
nuntaşilor lui. Poate făcuse asta mai mult pentru că se 
simţea responsabilă pentru ce li se întâmplase, dar asta nu 
însemna că ce făcuse nu era ceva curajos. A avea credinţă 
era o formă de curaj. 

Dar Evangeline nu era sigură că, pentru a-l salva pe 
Apollo, curajul era suficient. Ce credeau că putea face 
pentru el? 

În unele dintre poveştile mamei ei, săruturile puteau 
vindeca la fel cum sărutul lui Jacks putea ucide. Dar acele 
săruturi implicau, aproape de fiecare dată, iubirea 
adevărată. 

Bineînţeles, şi acele poveşti erau blestemate. Aşa că, 
cine putea şti ce era adevărat? 

— Aş putea încerca să-l sărut, spuse ea. 

Phaedra îi zâmbi nesigură. Havelock dădu din cap cu 
sobrietate. 

Evangeline puse mâna pe obrazul lui Apollo şi îşi apăsă 
buzele pe ale lui. Aveau gust de ceară şi vrăji, dar el nu se 
mişcă şi nimic nu se schimbă. 

Dezamăgirea se zbătu în ea. Dar era doar prima ei 
încercare. Dacă nu îl putea vindeca printr-un sărut, atunci 
poate găsea alt mod de a-l vindeca. Putea să meargă la 
Jacks. Îi mai fermecase sărutul; poate... 

Evangeline îşi întrerupse gândul. Uitase că Jacks îi 
spusese că sărutul ei nu avusese niciodată vreo putere 
magică. Dar dacă ştia el ceva? Poate o ajuta. 

Se pregătea să încerce să-l întrebe în gând. Dar se opri 
din nou. Nu putea repeta greşelile pe care le făcuse cu 
Luc. Nu se putea compromite ca să-l salveze pe Apollo. 

Dacă Jacks ar fi ajutat-o, nu ar fi făcut-o pe gratis. Poate că 
nu mai erau duşmani, dar nu putea uita ce era el. La un 
moment dat, crezuse că Jacks o folosise ca să-l ucidă pe 
Apollo. 

Dar nu o făcuse. Jacks nu avea nimic de câştigat 
ucigându-l pe Apollo, iar Tiberius mărturisise crima. 

Bineînţeles, în timpul confesiunii lui, Tiberius spusese şi 
că otrava pe care o folosise - lacrimile LaLei - trebuia să 
aibă efect doar asupra femeilor. Şi, chiar dacă Jacks nu 
avea nimic de câştigat prin uciderea lui Apollo, avea mult 
de câştigat transformând-o pe Evangeline într-o fugară şi 
făcând ca alt vers din profeția Arcadei Valory să se 
îndeplinească. 

„Va fi ţărancă şi prinţesă, o fugară acuzată pe nedrept, 
şi doar sângele ei dat de bunăvoie va deschide arcada? 

Evangeline încercă din nou să îşi alunge acest gând. Era 
paranoică. Jacks nu îi făcuse asta lui Apollo pentru 
profeție. Tiberius mărturisise crima. 

Dar dacă otrava lui Tiberius o afectase doar pe ea? După 
ce Evangeline îl sărutase, Apollo nu plânsese în hohote în 
felul incontrolabil în care o făcuse ea după ce băuse din 
vinul otrăvit. Dacă Tiberius o otrăvise pe Evangeline, dar, 
de fapt, Jacks îi făcuse asta lui Apollo ca să o transforme 
pe Evangeline într-o fugară acuzată pe nedrept? 

Jacks îi spusese că săruturile ei nu aveau puteri magice, 
dar dacă sângele lui avea puteri magice? Primele două dăţi 
când gustase sângele lui Jacks, fusese dulce. Dar, în ziua 
nunţii ei, chiar înainte să-l sărute pe Apollo, sângele lui 
Jacks fusese amar. Speriase fantoma vulpii. Dacă sângele 
amar al lui Jacks îi făcuse asta lui Apollo? 

Din nou, încercă să alunge gândul. Ideea asta îi întorcea 
stomacul pe dos, dar Evangeline nu putea scăpa de ea. 
Voia să spere că Jacks nu ar fi mers atât de departe. Dar el 
era Prinţul Inimilor. Conform poveştilor, lăsase o grămadă 
de cadavre în urma lui în timp ce îşi căutase unica iubire 
adevărată. Sigur ar fi mers atât de departe dacă ar fi 
obţinut ce îşi dorea. Şi îşi dorea să îndeplinească acea 
profeție. 

Dar asta tot nu însemna că bănuielile ei erau corecte. 

Mai devreme, fusese convinsă că Marisol era criminala. 
Dar, privind în urmă, Evangeline se întrebă dacă Jacks o 
manipulase şi în legătură cu Marisol. 

În apartamentul LaLei, Jacks citise, aparent întâmplător, 
aceeaşi carte de vrăji pe care o deţinea şi Marisol, 
dezvăluind că Marisol putea fi vrăjitoare. Apoi Jacks o 
dusese pe Evangeline în regatul subteran al lui Haos, unde 
Haos făcuse să pară că o vrăjitoare îl otrăvise pe Apollo. 
Apoi Luc îi confirmase că Marisol era o vrăjitoare. 

După aceea, Evangeline fusese aproape convinsă de 
vinovăția lui Marisol. Dar abia când văzuse ziarul de 
scandal pe care Jacks îl strângea la piept - cel cu anunţul 
nunţii lui Marisol - fusese sigură că sora ei vitregă era o 
criminală. 

Poate erau câteva coincidenţe, dar Marisol era ţapul 
ispăşitor perfect. Dacă Tiberius nu ar fi mărturisit şi, în 
schimb, ar fi fost dezvăluit că Marisol îi făcuse o vrajă de 
dragoste, toţi s-ar fi mulţumit să creadă că ea îl omorâse 
pe Apollo. 

Dar, brusc, Evangeline nu mai fu sigură nici că Marisol 
fusese cea care îl vrăjise pe Tiberius. Jacks ar fi putut să o 
facă pentru a înscena totul. 

Oare totul era aşa cum crezuse ea la început sau Jacks 
făcuse totul doar ca să adeverească profeția? Dar, dacă 
Jacks făcuse toate astea, de ce îl lăsase pe Apollo în viaţă? 

Havelock îşi drese glasul, iar Phaedra îi aruncă lui 
Evangeline o privire curioasă, amândoi, fără îndoială, 
întrebându-se de ce se holba la ochii căprui ai lui Apollo 
care nu clipeau. Dar Evangeline nu-şi putea lua privirea de 
la ei. Se simţea prea aproape de a înţelege totul. 

Phaedra îi spusese că Apollo putea rămâne aşa timp de 
secole, fără să îmbătrânească, fără să se mişte, nu tocmai 
viu, dar nici chiar mort. Exact aşa cum fusese Evangeline 
când împietrise. 

Simţi o greutate în stomac. 

Şi, în acel moment, ştiu. 

Jacks ştia că Evangeline nu putea să-l lase pe Apollo în 

această stare. De-asta Jacks îl lăsase în viaţă - Apollo era 
moneda lui de schimb. Dacă Jacks îi făcuse asta lui Apollo, 
atunci putea să o şi desfacă. Iar Evangeline ştia exact ce ar 
fi vrut Jacks în schimbul ajutorului lui. Jacks voia sângele 
ei dat de bunăvoie pentru a deschide Arcada Valory şi ar fi 
pus pariu pe orice că aşa plănuia el să-l obţină. 

Il otrăvise pe Apollo ca să o manipuleze. 

Evangeline nu ştiu dacă îi venea să râdă sau să plângă. 

Ştia ce era Jacks. Nu fusese atât de proastă încât să 
creadă că ea era diferită sau specială şi că el nu ar 
distruge-o. Dar poate crezuse asta un pic. Evident, crezuse 
asta destul de mult încât să petreacă o noapte cu el într-o 
criptă. Şi, cu doar o oră în urmă, fusese îngrozită de 
gândul că Jacks ar fi fost prizonier într-un somn vrăjit. 
Fusese gata să alerge să-l salveze pentru că fusese destul 
de proastă să creadă că ceva se schimbase între ei în acea 
noapte, în criptă. Când îi spusese povestea Donatellei, 
crezuse că îl înţelesese. Crezuse că îşi deschidea sufletul, 
că era un pic uman. Dar ar fi trebuit să-l asculte când îi 
spusese că era o Soartă şi că ea nu era nimic altceva decât 
o unealtă pentru el. 

Fără îndoială, Jacks ştia că ea ar fi vrut să-l salveze pe 
Apollo. Dar se înşela total în cazul în care credea că avea 
să deschidă vreodată Arcada Valory pentru el. Evangeline 
avea să găsească o cale de a-l vindeca pe Apollo de una 
singură, apoi avea să se asigure că Jacks nu avea să mai 
facă rău nimănui vreodată. 

Jacks nu era prietenul ei, dar o învățase că putea 
deschide orice uşă voia, iar Evangeline ştia exact ce uşă 
trebuia să deschidă în continuare. 

CAPITOLUL 54 


În altă parte a Palatului Lupului, o uşă care nu fusese 
deschisă de secole începu să se mişte. Îi scârţâiră 
balamalele. Lemnul gemu. lar stema cu cap de lup cioplită 
în mijlocul ei îşi curbă gura într-un zâmbet. 

Mulţumiri 


Nordul Magnific nu ar fi la fel fără câţiva oameni 
minunaţi care au împărtăşit părţi din magia lor pentru 
această carte. 

Mulţumesc foarte mult, Sarah Barley, pentru că ai 
crezut în această poveste din primul moment haotic în care 
am inventat-o. Mulţumesc că ai văzut magia când nu era 
acolo şi că m-ai ajutat să ajung la ea. Iți sunt foarte 
recunoscătoare pentru felul în care iubeşti cărţile şi pentru 
că întotdeauna poţi găsi greşelile din cărţile mele ca să le 
pot îndrepta înainte să fie văzute de alţii. 

Mulţumesc, Jenny Bent, agenta mea extraordinară. Cu 
cât lucrăm mai mult împreună, cu atât îţi sunt mai 
recunoscătoare. Mulţumesc că ai fost prima persoană care 
a iubit această poveste şi pentru că mi-ai dat încredere 
când am început să mi-o pierd. Mulţumesc pentru sfatul 
tău editorial genial şi pentru sprijinul tău nesfârşit în toate 
chestiunile mici sau mari. 

Nu-mi pot imagina ce ar fi scrierile mele fără 
încurajarea, iubirea şi sprijinul familiei mele minunate. 
Mai ales în ultimul an, am avut nevoie de voi toţi. Vă 
mulţumesc că aţi fost întotdeauna alături de mine, chiar 
dacă v-am cerut a cinci suta oară să mă ajutaţi să găsesc 
un nou nume pentru un personaj. Mulţumesc, mamă, tată, 
Matt Garber, Allison Moores şi Matt Moores. Vă iubesc pe 
toţi! 

Până când va fi publicată această carte, voi fi lucrat cu 
Macmillan de mai bine de şase ani şi sunt foarte 
recunoscătoare pentru toţi cei de acolo. Mulţumesc 
editorilor mei excelenți, Bob Miller şi Megan Lynch, şi 
editorului asociat, Malati Chavali, de la Flatiron Books. 
Mulţumesc, Nancy Trypuc, Jordan Forney, Katherine 
Turro, Sam Zukergood şi Erin Gordon, pentru că sunteţi o 
echipă de marketing fantastică şi pentru că lucraţi din 
greu pentru a împărtăşi entuziasmul vostru fără limite 
cititorilor. Mulţumesc, Cat Kenney, pentru entuziasmul tău 

constant, şi Marlena Bittner, pentru că ai fost acolo de la 
început. Mulţumesc, Sydney Jeon, pentru toată munca din 
spatele scenei. Mulţumesc, Donna Noetzel, pentru că ai 
oferit din nou cărţilor mele un interior uluitor. Mulţumesc, 
Chrisinda Lynch, Sara Ensey şi Brenna Franzitta, pentru 
atenţia voastră incredibilă la detalii. Şi mulţumesc, Vincent 
Stanley, pentru că ai supravegheat producerea unor cărţi 
atât de frumoase. 

Mulţumesc lui Mary Beth Roche, Steve Wagner şi 
tuturor celor de la Macmillan Audio pentru că au adus la 
viaţă A fost odată o inimă frântă prin audiobook. 
Mulţumesc, Jennifer Edwards, Jasmine Key, Jennifer 
Golding, Jessica Brigman, Mark Von Bargen, Rebecca 
Schmidt, Sofrina Hinton şi tuturor celor de la Macmillan 
Sales, pentru că v-aţi asigurat ca această carte să fie pe 
atât de multe rafturi. Mulţumesc, Alexandra Quill şi Peter 
Janssen, de la Macmillan Academic, pentru că aţi pus 
această poveste în mâinile profesorilor, şi mulţumesc, Talia 
Sherer şi Emily Day, de la Macmillan Library, pentru că aţi 
lucrat ca să vă asiguraţi că această carte ajunge în 
biblioteci. 

Mulţumesc, Erin Fitzsimmons şi Keith Hayes, pentru 
toată munca şi imaginaţia pe care le-aţi depus pentru a 
face coperta pentru S.U.A. absolut extraordinară. 
Mulţumesc şi ţie, Kelly Gatesman. Mulţumesc, Virginia 
Allyn, pentru harta minunată şi magică a Magnificului 
Nord. 

Mulţumesc foarte mult tuturor de la Hodder & 
Stoughton pentru că aţi oferit tuturor cărţilor mele o casă 
extraordinară în Regatul Unit. Mulţumesc, Kate Howard, 
pentru că ai fost o apărătoare minunată a acestei poveşti şi 
pentru sfatul tău editorial genial. Mulţumesc, Molly 
Powell, pentru că ai intervenit când Kate a fost plecată şi 
pentru că ai fost o persoană foarte amuzantă şi 
senzaţională cu care am lucrat. Mulţumesc, Lisa Perrin, 
pentru că ai creat o copertă pentru Regatul Unit demnă de 
un basm. 

Mulţumesc, Molly Ker Hawn, pentru că ai fost o agentă 

prețioasă în Regatul Unit. Mulţumesc, Amelia Hodgson, 
pentru magia ta în domeniul drepturilor în străinătate. 
Mulţumesc, Victoria Lowes, pentru că te-ai ocupat de 
chestiunile pe care eu sigur le-aş fi neglijat. Sunt foarte 
recunoscătoare că fac parte din Bent Agency. 

Minunaţii şi extraordinarii mei prieteni! Îmi sare inima 
din loc de dragul vostru. Mulţumesc, Stacey Lee, pentru 
orele de vorbit la telefon şi pentru anii de prietenie 
remarcabilă. Poveştile mele au întotdeauna o inimă mai 
mare datorită ţie. Mulţumesc, Kristin Dwyer, pentru că nu 
crezi niciodată că ideile mele sunt ridicole şi îmi aminteşti 
întotdeauna de importanţa sprijinirii pe iubire. Mulţumesc, 
Kerri Maniscalco, pentru cele mai inspirate şedinţe de 
brainstorming şi pentru nenumăratele conversații despre 
vampiri. Mulţumesc, Adrienne Young, pentru încurajarea 
ta autentică şi pentru că întotdeauna aduci o perspectivă 
nouă. Mulţumesc, Anissa de Gomery, pentru că îl iubeşti 
pe Jacks chiar mai mult decât mine. Mulţumesc, Ava Lee, 
Melissa Albert şi Isabel Ibañez, pentru primele citiri şi 
reacţia înţelegătoare. Mulţumesc, Kristen Williams, pentru 
toate discuţiile minunate despre carte şi poveste, şi pentru 
că te-ai uitat la fiecare copertă de la început. Mulţumesc, 
Gita  Trelease, pentru cuvintele tale înțelepte. Şi 
mulţumesc, Katie Nelson, Jenny Lundquist, Shannon 
Dittemore şi Valerie Tejeda, pentru că aţi fost cele mai 
bune. 

Şi, în cele din urmă, îi mulţumesc lui Dumnezeu, 
întotdeauna, pentru că fac ceea ce simt că am fost creată 
să fac. 

„A fost odată o inimă frântă confirmă faptul că 
Stephanie Garber este regina basmelor.” 
MARY E. PEARSON, 
autoarea seriei Cronicile celor rămaşi 


„E greu să nu fii fermecat de orice carte pe care o scrie Stephanie Gar- 
ber, cu talentul ei incredibil de povestitoare şi modul aproape enervant 
de a-ţi face inima să bată foarte tare... A fost odată o inimă frântă 
aruncă asupra ta o vrajă pe care nu iți vei dori să o rupi prea curând.” 

STACEY LEE, 
autoarea romanului The Downstairs Girl 


„Jacks e băiatul rău la care ai visat întotdeauna, iar lumea lui 
decadentă te va lăsa fără suflare.” 
1 ISABEL IBANEZ, 
autoarea romanului Woven in Moonlight 


„O poveste plină de imaginaţie în care dragostea adevărată şi 
săruturile mortale coexistă.” 
KERRI MANISCALCO, 
autoarea seriei Anchetele lui Audrey Rose 


